
DA  Isabella  og  Ferdinand  af  Spanien  efter  Kardinal 
Jiménez'  raad  besluttede  at  gøre  ende  paa  Mau- 
rernes herredømme,  var  hærledelsen  deh  imellem  de 
to  feltherrer  Gonzalo  de  Cordoba  og  Gomez  de  la  Vara. 
Og  denne  sidste  var  det,  der  ved  sin  snarraadighed  og 
den  magt,  han  ved  personlige  glansfulde  egenskaber 
havde  over  tropperne,  erobrede  Granada  og  derved 
gjorde  en  ende  paa  krigen. 

Han  modtoges  af  herskerparret  med  store  æres- 
bevisninger og  fik  som  belønning  overladt  vide  land- 
strækninger i  sin  hjemstavn  Castilien. 

Men  da  Carl  d.  5te  arvede  Spanien,  afsatte  Kardi- 
nal Jiménez  og  gjorde  Adrian  af  Utrecht  til  statholder, 
medens  han  selv  blev  i  Nederlandene,  rejste  den  span- 
ske adel  sig  i  oprør,  og  Don  Gomez,  der  flammede  af 
harme  over  den  tilføjede  haan  mod  hans  land,  blev 
den  selvfølgelige  leder. 

Da  Kong  Carl  indsaa  sit  misgreb,  skyndte  han  sig 
til  Spanien,  smigrede  for  de  vrede  grander,  gjorde 
indrømmelser  paa  alle  punkter,  og  oprøret  døde  lang- 
somt hen. 

Kun  Gomez  lod  sig  ikke  formilde. 

Han  trak  sig  tilbage  til  sit  forfaldne  slot  i  Tierras 
de  Campos  og  tog  paa  sit  dødsleje  det  løfte  af  sine 
to  sønner,  Pablo  og  Juanitto,  at  de  aldrig  maatte  gaa  i 
Nederlænderens  tjeneste. 

Paa  den  tid  bragte  søfarende  folk  mærkelige  be- 
retninger hjem  til  Spanien  om  „de  nye  lande" . 

Forunderlige,  sagnagtige  fortællinger  gik  fra 
mund  lil  mund.  Og  hos  m.ange  af  den  unge  slægt 
omsattes  den  nedarvede  krigslyst  til  udlængsler  mod 
de  fjerne  kyster. 

4de  Maj  1530  gik  Pablo  og  Juanitto  Gomez  ledsa- 
gede af  12  bevæbnede  tjenere  ombord  paa  kravellen 
„Christobal  Colon"  *)  for  at  sejle  til  Ny-Spanien. 

Juanitto  sad  under  solsejlet  med  sin  guitar  og  dig- 
tede ballader  om  eventyrlandet,  hvor  guld  og  ædle 
stene  laa  i  huler,  der  gennem  aartusinder  vogtedes 
af  en  ildspyende  drage. 

Ingen  havde  kunnet  dræbe  uhyret  og  løftet  skat- 
ten. 

Men  nu  kom  den  kristne  ridder. 

Han  tænkte  paa  sin  dame  og  St.  Jago  og  løb  den 
indviede  klinge  i  dragens  fraadende  gab ;  den  sank  død 
sammen  for  hans  fod,  og  alle  hulens  skatte  var  hans. 

Pablo  talte  om  det,  han  vilde  gøre  for  sit  land, 
naar  han  vendte  hjem  med  sine  rigdomme. 

Han  vilde  opdyrke  stepperne  ved  Valladolid,  han 
vilde  fortrænge  Nederlænderne  og  skaffe  Spanien  en 
flaade  som  aldrig  før. 

Da  „Christobal  Colon"  paa  vejen  anløb  Puerto 
*)  Kristoffer  Columbus. 


Rico,  var  hele  øen  i  oprør.  De  spanske  straffefanger 
havde  gjort  mytteri,  Karaiberne  havde  styrtet  sig  over 
kolonisternes,  og  alt  var  brand,  kamp  og  dødsskrig. 

Pablo  og  Juanitto  ilede  i  land  i  spidsen  for  deres 
tjenere  og  skibets  mandskab. 

Med  al  deres  opsparede  unge  kraft  og  deres  selv- 
følgelige dødsforagt  kastede  de  sig  over  oprørerne  og 
tvang  dem  til  underkastelse. 

De  vilde,  der  iagttagende  havde  trukket  sig  tilbage, 
skød  deres  pile  af  og  tog  flugten  i  lange  spring. 

Befalingsmændene  og  planterne,  der  uden  haab 
havde  set  en  forsmædelig  død  imøde,  tiljublede  de 
fremmede  deres  tak. 

Da  skibet  skulde  fortsætte  sin  rejse,  sagde  Pablo 
og  saa  til  siden,  som  om  han  skammede  sig : 

„Juanitto,  tag  du  med  til  Peru  og  de  andre  steder, 
vi  har  hørt  saa  meget  om ;  jeg  maa  blive  her  med  mine 
folk." 

„Pablo,  jeg  har  netop  tænkt  paa  det  samme!  Men 
jeg  synes,  du  skulde  rejse  videre!  Husk  alt  det  store, 
du  vilde  udrette,  naar  du  kom  hjem !  Jeg  kan  lige  saa 
godt  digte  ballader  om  det  jeg  aldrig  ser ;  —  maaske 
næsten  bedre!"  , 

„Saa  bliver  vi  begge !"  sagde  Pablo.  „Vi  køber 
et  stykke  jord,  som  vi  kalder  Tierras  de  Campos,  og 
vi  uddanner  en  hær,  som  skal  udrydde  disse  knokkel- 
store abemennesker,  der  maa  være  en  forglemt  lev- 
ning fra  urtiden." 

„For  Guds  Moder  og  vor  ære !"    sagde  Juanitto 

og  kyssede  heftet  paa  sin  dolk,  hvor  slægtens  vaaben 
stod  indgraveret. 

„For  Guds  moder  og  vor  ære!"  gentog  Pablo  og 
gjorde  korsets  tegn. 

Og  saaledes  gik  det  til  at  Pablo  og  Juanitto 
Gomez,  dronning  Isabellas  yndlingspager,  sønner  af 
sejrherren  fra  Granada,  mellem  deres  standsfæller 
de  første  i  vaabenbrug  og  de  smidigste  til  at  digte  en 
chansonette  til  en  dames  pris,  at  de  slog  sig  ned  som 
nybyggere  i  straffekolonien  Puerto  Rico. 


ISt.  Thomæ-tidende  for  7de  august  1826  staar  der  i 
skibslisten  over  ankomne  skibe :  Skonnerten  Fer- 
nando.    San  Juan,  Puerto  Rico.     Kaffe  og  tobak. 

Længere  nede  i  bladet,  med  smaatryk:  Don  Pe- 
dro Gomez  med  hustru,  søn  og  slaver  er  ombord  paa 
sit  skib,  skonnerten  Fernando,  ankommet  til  St.  Tho- 
mas, hvor  han  agter  at  bosætte  sig,  idet  de  spanske 
autoriteter  ved  deres  forordning  om  differentstolden 
paa  indførte  varer  fra  St.  Thomas  nedtrykker  al  han- 
del paa  Puerto  Rico.  Misfornøjelsen  har  længe  gæret, 
og  det  har,  efter  hvad  vi  hører,  voldet  stor  sorg,  at 
den  højt  ansete  planter  har  forladt  øen,  idet  han  har 
overdraget  varetagelsen  af  købmandsforretningen  og 
de  udstrakte  plantager  til  sine  to  ældste  sønner. 


Aar  1830  finder  vi  navnet  Gomez  paa  St.  Croix. 

Af  ejendomsregistrene  ser  man,  at  Eduardo  Pablo 
Gomez  har  faaet  skøde  paa  plantagerne  „La  Reine" 
og  „Lillians  Garden" . 

Eduardo  var  yngste  søn  af  Pedro  og  skulde  efter 
dennes  bestemmelse  have  overtaget  handelshuset  paa 

St.  Thomas,  der  i  faa  aar  ved  sine  forbindelser  paa 
Puerto  Rico  havde  vokset  sig  stort  og  rigt  men  han 
hadede  den  mørke  bod,  der  gik  i  ét  med  de  dybe  lager- 
rum. Han  foragtede  at  spekulere  for  vinding,  og  han 
formaaede  ikke  at  samle  tankerne  om  tallene  i  de  store 
protokoller.  Han  havde  beundret  sin  fader,  der  syn- 
tes at  gøre  alt  dette  con  amore,  som  en  grand  seig- 
neur,  der  følger  sine  luner,  men  selv  kunde  han  det 
ikke. 

Saa  snart  Don  Pedro  havde  lukket  sine  øjne  — 
hans  hustru  var  allerede  død  aaret  efter  familiens  an- 
komst til  St.  Thomas  —  solgte  Eduardo  forretningen 
og  købte  sig  land  paa  St.  Croix. 

Meget  land  vilde  han  have ;  derfor  købte  han  to 
ejendomme,  hvis  jorder  laa  paa  hver  side  af  én  af 
øens  hovedlandeveje.  Til  beboelse  valgte  han  „La 
Reine" . 

Det  store  stuehus  laa  saa  højt,  at  passaten  kunde 
stryge  ind  over  det.  Rundt  om  huset  var  græs  med 
spredte  træer;  men  Eduardo  lod  træerne  rydde.  Bøl- 
gende sukkermarker  vilde  han  have  lige  op  til  husets 
mure,  og  intet  maatte  bryde  vinden  eller  det  frie  ud- 
syn. 

Fra  sit  galleri  saa  han  ned  over  vejen,  der  som 
et  hvidt  baand  skar  igennem  alt  det  grønne  og  for- 
svandt i  frugtplantagerne  omkring  byen,  og  han  saa 
ud  over  havet,  hvor  disede  omrids  af  øer  langt  borte 
tegnede  sig  som  lave  skybanker. 

Den  dag  Gomez'  gods  landede  paa  øen,  kørte  12 
kærrer  fra  middag  til  solnedgang  frem  og  tilbage  imel- 

lem  skonnerten  og  „La  Reine"  ;  og  søndagen  efter 
kom  embedsmændene  fra  byen  og  planterne  fra  hele 
øen  for  at  ønske  velkommen. 

De  sad  i  salen  om  det  hvide  marmorbord,  hvis 
plade  maalte  5  alen  i  tværsnit,  og  saa  med  undersø- 
gende og  vurderende  blikke  paa  den  nye  mand. 

Spinkel  og  elegant  var  han,  hurtig  i  sine  bevægel- 
ser, hurtig  i  sin  tale,  med  spillende  livfuldhed  i  de 
tætsiddende  sorte  øjne  og  malende  haandbevægelser, 
der  snart  understregede  ordene  og  snart  ligesom  slet- 
tede dem  ud. 

En  livréklædt  spansk  mulat  modtog  de  besøgende 
i  galleriet,  førte  dem  ind  og  blev  staaende  ved  døren 
vogtende  paa  sin  herres  mindste  vink.  Det  virkede 
underligt  og  fremmedartet ;  men  herren  var  heller  ikke 
som  de  folk,  der  ellers  kom  til  St.  Croix  for  at  søge 
lykken,  og  ingen  fandt  paa  at  kritisere. 

Planter  Mac  Welley,  der  havde  gaaet  10  aar  som 
underforvalter,  og  Jensen  fra  „Annas  Hope" ,  der  var 
en  husmandssøn  fra  Falster,  men  som  nu  begge  vid- 
ste med  sig  selv,  at  de  var  gentlemen  og  værd  deres 
1200  patacons,  naar  høsten  vilde  blive  som  de  sidste 
to  aar,  de  følte  sig  nu  og  da  lidt  i  vilderede  med  deres 
store  brune  hænder  og  rettede  sig  i  stolen,  naar  Go- 
mez,  der  strøede  sine  muntre  ord  ligeligt  ud  over  sel- 
skabet, henvendte  sig  til  dem. 

Pludselig  var  der  én,  der  rejste  sig  med  øjnene 
stift  mod  et  af  de  aabne  vinduer  og  hviskede  —  men 
højt,  saa  det  lød  over  hele  salen : 

„Generalguvernøren  !  Hans  vogn  !  Den  kommer 
herind !" 

Et  par  af  embedsmændene  tog  ilfærdigt  afsked. 
Nogle  af  planterne  blev  stramme  i  ansigterne,  andre 
rettede  febrilsk  paa  kalvekrøssene ;  kun  værten  syn- 
tes at  finde  det  ganske  naturligt,  at  generalguvernø- 
ren kom  paa  visit  —  kom  paa  visit  hos  en  privatmand, 
som  endnu  ikke  havde  været  hos  ham. 

„Det  maa  være,  fordi  han  er  spansk!"  hviskede 
Købmand  Brown  af  firmaet  „Brown  &  Aister"  til  by- 
fogedfuldmægtigen. 

„Jeg  tror,  han  har  lugtet  penge!"  hviskede  denne 
tilbage.     „Han  har  en  pokkers  fin  næse!" 

Gomez  havde  hilst  paa  den  lille  uniformerede  herre 
med  det  gullige  markerede  ansigt  med  samme  fore- 
kommende elskværdighed  som  paa  sine  andre  gæ- 
ster, og  han  forsøgte  som  før  at  binde  det  uensartede 
selskab  sammen  ved  at  kaste  paradoksale  paastande 
og  spøgefulde  udfald  rundt  i  kredsen ;  men  nu  viste 
det  sig  ugørligt,  og  snart  talte  han  og  generalguvernø- 
ren, som  var  de  ene  i  stuen. 

Tilsidst  kom  de  ind  i  en  ivrig  drøftelse  af  det  fejl- 
agtige ved  toldlovene  paa  Puerto  Rico,  der  havde  dre- 
vet Pedro  Gomez  bort  fra  øen. 

„Moderlandet  misbrugte  os,"  sagde  Gomez,  „de 
sendte  deres  deputerede  ud  for  at  berige  sig  ved  vore 
produkter." 

„Ja  —  dumt  af  moderlandet!"  Guvernørens  ene 
mundvig  antydede  et  smil.  „Moderlande  er  altid 
dumme !" 

Han  rejste  sig. 

„Gomez,"  sagde  han,  rakte  haanden  ud  og  holdt  de 
sorte,  uroHge  øjne  fast  med  sine  egne  stærke,  graa, 
„vi  her  paa  St.  Croix,  vi  er  taknemlige  for  dumhe- 
den !" 

„Excellence !"  Et  varmt  skær  lagde  sig  over  Edu- 
ardos  brune  kinder,  han  bøjede  sig  hurtigt  og  kys- 
sede den  haand,  der  holdt  hans. 

De  tilstedeværende  skævede  til  hinanden,  men  hel- 
ler ikke  dette  kritiserede  de. 

De  tog  hjem  til  deres  hustruer  og  døtre  og  gav 
en  beskrivelse  af  den  nye  ejer  til  „La  Reine" ,  der  fik 
disses  tanker  til  at  flagre  som  fangne  fugle. 


I  tre  aar  var  regnen  faldet  saa  rigelig,  at  sukker- 
rørene havde  kunnet  udfolde  sig  i  hele  deres  saftige 
pragt;  man  havde  næsten  glemt,  at  der  kunde  komme 
tørtid.  Hver  planter  fabrikerede  sit  eget  sukker  og 
udskibede  det  til  høje  priser. 

De,  der  for  faa  aar  siden  havde  købt  jord  paa  borg, 
de  sad  nu  som  holdne  mænd.  Denne  let  vundne  vel- 
stand gav  et  vist  prikkende  overmod ;  ingen  vilde  staa 
tilbage ;  rigmændene  fra  igaar  søgte  at  overgaa  dem, 
der  sad  paa  arvet  grund ;  og  dog  skilte  selskabet  sig 
ud  i  lag. 

Den  danske  embedsstand  følte  sig  som  overklas- 
sen. Embedsmændene  var  de  styrende  og  de  over- 
legne i  kundskaber.     De  var  kommet  fra  et  land  med 

gammel  kultur  til  denne  lille  nybyggerø.  Men  de 
gamle  kreolfamilier  trak  haanligt  paa  skuldrene.  Hvor- 
for var  de  kommet?  Fordi  de  havde  været  „nobo- 
dies" ,  der  ikke  kunde  trænge  sig  frem  derhjemme, 
eller  fordi  de  havde  trængt  sig  for  meget. frem  og  nu 
helst  maatte  forsvinde. 

Ved  store  festlige  lejligheder  mødtes  alle  under 
de  mest  slebne  former,  men  i  virkeligheden  var  der 
svælg  mellem  embedsstanden,  de  gamle  kreolfamilier 
og  „de  nye  folk" . 

Alle  tre  grupper  vilde  nu  med  selvfølgelighedens 
ret  tilegne  sig  Eduardo  Gomez. 

De  Danske  glemte  at  undersøge,  om  han  havde  vir- 
kelig dannelse,  og  om  hans  elementære  kundskaber 
var  i  orden.  Han  holdt  dem  i  aande  ved  sin  uberegne- 
lighed, ved  sit  dristige  men  altid  graciøse  vid. 

De  gamle  familier  syntes,  han  burde  høre  dem  til, 
han  der  selv  var  af  kreolslægt,  og  de  fortalte  ham  lat- 
terlige eksempler  paa  de  Danskes  mangel  paa  „form" , 
naar  de  kom  til  øen. 

Gomez  lo  af  historierne,  men  fortalte  dem  aldrig 
videre. 

Han  alene  syntes  ikke  at  bemærke  svælgene  mel- 
lem de  tre  grupper,  eller  han  balancerede  over  dem 
som  en  søvngænger. 

Men  i  de  kølige  soveværelser,  hvor  solen  holdtes 
ude  af  grønne  jalusitremmer,  og  damerne  i  vide  mus- 
linstrojer  laa  i  gyngestole  og  spiste  frugt  og  søde  tær- 
ter, eller  ved  drikkebordene  om  aftenen,  hvor  mæn- 

dene  blandede  deres  rom  og  vand,  der  fortaltes  lys- 
sky historier  om  den  nye  planter. 

Havde  man  hørt  denne  sidste?  Om  jordemoderens 
Nitta?  Man  kunde  næsten  ikke  tro  det,  men  ...  Ja, 
altsaa :  Han  —  Gomez  —  havde  siddet  sammen  med 
guvernørens  adjudant  og  planter  Milling,  og  saa  havde 
Milling  sagt,  at  den  kønneste  kulørte  pige  paa  øen 
var  jordemoder  Jacksons  ældste  datter  Cathy.  Ad- 
judanten havde  holdt  paa,  at  den  yngste,  Nitta,  var 
smukkere,  og  meningsudvekslingerne  udartede  til 
skænderi.  Gomez  havde  spurgt,  om  de  vilde  bøje  sig 
for  hans  dom.  Ja,  men  han  havde  jo  lige  sagt,  at  han 
kendte  ikke  jordemoderens  døtre. 

Nej,  men  nu  skulde  han  gaa  hen  og  se  paa  dem. 

Om  han  da  ikke  vidste,  at  det  var  over  midnat? 

Jo,  men  en  jordemoder  maatte  være  forberedt  paa 
forstyrrelser. 

Men  Misserne  Jackson  var  dydige  piger. 

Saa  meget  desto  bedre ! 

Gomez  gik  nynnende  og  sorgløst  ned  ad  den  maa- 
nelyse  gade,  fulgt  i  kort  afstand  af  de  to  andre.  Jorde- 
moderen var  en  dame  med  stor  selvfølelse,  og  nu  om 
aldrig  før  skulde  denne  fremmede,  der  syntes  ganske 
afstumpet  i  sine  begreber  om,  hvad  der  kunde  lade  sig 
gøre,  men  som  tilsyneladende  slap  godt  fra  alt  ved  sin 
glatte  sorgløshed,  nu  skulde  han  endelig  faa  en  duk- 
kert, som  han  vilde  mindes. 

Gomez  trak  i  den  udvendige  klokke  og  ventede. 
En  stemme  raabte  inde  fra:  „Hvem  der?" 

„Planter  Gomez  fra  „La  Reine"  !" 

Lucie  Horlyk:  Den  gamle  plantage.  2 

Et  lille  skrig,  saa  stilhed.  Lidt  efter  blev  døren 
aabnet  paa  klem.  og  en  dyb  kvindestemme  spurgte: 
„Er  der  nogen,  der  trænger  til  mig?" 

„Ja,  Madame;  jeg!" 

Døren  blev  aabnet  helt;  Gomez  forsvandt  ind. 

Adjudanten  og  planter  Milling  stod  under  galleriet 
og  lyttede.  Først  talte  Gomez  paa  sm  hurtige  maade; 
saa  lo  Mrs.  Jackson  med  en  stor,  dyb  latter,  og  saa 
var  der  en  ung  kvindestemme,  der  raabte  noget,  og 
lidt  efter  en  anden,  der  lo,  og  saa  talte  Gomez  igen,  og 
nu  lød  det,  som  om  det  var  paa  vers. 

Efter  en  halv  times  forløb  blev  døren  aabnet,  og 
den  dybe  stemme  sagde :  „Oh,  Mr.  Gomez,  De  er  en 
stor  skælm,  men  De  er  altid  velkommen!"  En  lille 
hvid  skikkelse  fulgte  med  et  par  trin  ned  ad  trappen 
men  smuttede  hurtigt  ind  igen,  og  døren  blev  lukket. 

Gomez  fløjtede  sagte;  løjtnanten  og  Milling  kom 
frem  fra  skjulestedet.  De  havde  ganske  glemt  deres 
uenighed,  nu  følte  de  sig  netop  stærkt  knyttede  sam- 
men. 

„Det  er  for  galt,  dette  her!"  sagde  adjudanten 
vredt.  —  „Tal  ikke  om  det !  —  Det  har  været  mig  en 
glæde  at  kunne  være  de  Herrer  til  tjeneste!  Bliv  ikke 
vred,  Milling,  løjtnanten  havde  ret:  Nitta  er  hen- 
rivende og saa  forekommende  !" 

Gomez  hilste  dybt  og  forbindtligt  og  forsvandt  gen- 
nem en  lille  laage  ind  i  Mrs.  Jacksons  gaard. 

De  to  herrer  havde  ventet  endnu  en  halv  time, 
men  han  var  ikke  kommet  tilbage.  — 

Ja,  det  kunde  endda  være,  hvad  det  var  med  Nitta 

Jackson,  som  var  kulørt;  men  saadan  som  han  havde 
danset  spansk  dans  med  stadthauptmandens  frue!  Og 
naar  han  red  med  den  franske  guvernante,  red  de  al- 
tid ind  imellem  sukkermarkerne,  hvor  ingen  kunde  se 
dem.    Oh,  det  var  virkelig  shocking! 

Men  naar  Gomez  selv  kom  tilstede,  blændende, 
munter,  interesseret  til  alle  sider,  saa  glemte  man  de 
forargelige  historier,  de  gled  ud  af  bevidstheden  og 
tegnede  sig  kun  som  en  taageagtig,  let  mystisk,  men 
ret  flatterende  baggrund  for  Spanieren  fra  „La  Reine" . 

Hans  navn  sattes  i  forbindelse  med  mindst  ti  kvin- 
der. Der  fortaltes  bag  de  lukkede  jalusier  under  me- 
gen og  overmodig  latter  om  en  værdig  frue,  der  havde 
spurgt  ham,  efter  at  han  i  tre  dage  i  træk  var  redet  fra 
„La  Reine"  til  Westend  for  at  kurtisere  hendes  datter, 
hvad  slags  hensigter  han  havde?  Og  han  havde  svaret 
med  haanden  paa  hjærtet  og  et  ærbødigt  buk :  „Meget 
smukke  hensigter.  Madame,  men  ikke  ægteskabe- 
lige !" 

Aldrig  lød  der  klager  over,  at  han  havde  bedraget 
nogen,  at  han  havde  lovet  uden  at  holde.  Eduardo  Go- 
mez købte  ikke  kvindegunst  ved  løfter. 

Men  mødrene  rystede  paa  deres  kappeprydede  ho- 
veder og  sagde :  „Han  er  en  farlig  mand ;  aldrig  kan 
man  vente  noget  reelt  af  ham !" 

Saa  kom  der  en  tid,  hvor  Gomez'  vogn  aften  efter 
aften  holdt  i  Kingstreet  udenfor  Regeringsraad  Ber- 
ners hus. 

„Naturligvis,"  sagde  damerne  og  viftede  sig  stærkt. 
„Jenny  er  jo  ny!" 


20 


Jenny  var  18  aar  og  var  Uge  kommet  fra  Danmark, 
hvor  hun  havde  faaet  en  omhyggelig,  lidt  pedantisk  op- 
dragelse hos  sin  farbroder,  Professor  Berner.  Hun 
syntes  selv,  at  hun  var  klog  og  moden ;  hun  havde 
lært  og  læst  meget,  og  forstaaet  det.  Hendes  onkel 
havde  engang  sagt,  at  hun  havde  „stringent  tænke- 
evne" ;  men  nu  følte  hun  sig  usikker  og  kejtet,  for  alt 
det,  der  i  hendes  onkels  kreds  havde  haft  værd,  det 
betød  her  slet  intet. 

Mest  følte  hun  det,  naar  hun  var  sammen  med  Go- 
mez.  Alene  det,  at  hun  ikke  kunde  møde  hans  blik ! 
Hun  syntes,  hans  øjne  brændte  hendes  legem.e,  og  det 
var  hende  et  ubehag.  Saa  kom  han  med  sine  akroba- 
tiske indfald  og  udfald,  der  saa  grelt  viste  hans  hur- 
tighed og  hendes  tunghed ;  hun  mærkede,  at  han  an- 
saa  hende  for  en  lille  indskrænket  person,  og  det  har- 
mede hende,  for  alt  hans  var  jo  kun  overfladiskhed 
uden  dybde  og  kundskab.  Nu  og  da  saa  hun  hurtigt 
op,  flammende  rød,  og  sagde  et  eller  andet,  der  skulde 
beskæmme  ham,  men  kæmpende  maatte  hun  igen 
sænke  øjenlaagene ;  og  saa  lo  han  og  bøjede  sig  tæt 
hen  over  hende.  Og  hun  kunde  ikke  rejse  sig  og 
ikke  se  op;  det  var,  som  hun  næppe  turde  aande. 

Men  én  dag  blev  hun  saa  vred  paa  sig  selv,  at  hun 
kunde  se  lige  paa  ham  og  sige  det  hun  vilde. 

Men  han  hørte  slet  ikke  efter  ordene,  han  bøjede 
sig  blot  frem  og  hviskede  ind  i  hendes  ansigt :  „Jeg 
vil  se  de  øjne  —  de  kolde,  blaa  jomfruøjne  —  blive 
sorte  og  hede !  Jeg  vil  det,  Jenny,  og  hvor  der  er  en 
vilje,  der  er  en  vej !" 

En  stikkende  angst  greb  Jenny,  hun  rejste  sig, 
følte  Gomez'  arm  om  sig,  men  snoede  sig  fri  og  gik 
hurtigt  ud  af  stuen. 

Gomez  sad  lidt  og  drejede  paa  sin  moustache ;  han 
var  vis  paa,  at  hun  vilde  komme  tilbage ;  men  hun  kom 
ikke. 

Saa  gik  han  hen  paa  regeringsraadens  kontor  og 
anholdt  om  Miss  Jennys  haand. 


Da  Jenny  som  Gomez'  hustru  drog  ind  i  det  store 
stenhus  paa  „La  Reine" .  følte  hun,  at  alle  —  selv  hen- 
des forældre  —  ansaa  hende  for  ganske  uværdig  til  en 
saadan  lykke. 

Hun  vovede  ikke  at  sige,  at  hun  ikke  var  glad,  at 
hun  følte  sig  krænket  af  Gomez'  ubeherskede  attraa 
og  fuldstændige  ligegyldighed  overfor  hendes  væsens 
inderste.  Hun  knugedes  til  tavshed  af  den  nimbus,  der 
omgav  ham,  og  hun  følte  sig  af  alle  trykket  ned  paa 
en  skammel  ved  hans  fødder,  og  hun  mægtede  ikke  i 
de  andres  bevidsthed  at  tilkæmpe  sig  nogen  højere 
plads,  skønt  hun  vidste,  den  tilkom  hende.  Men  naar 
Gomez  sammen  med  fremmede  ved  sin  lyriske  vel- 
talenhed og  sin  elskværdige  paagaaenhed  samlede  al- 
les opmærksomhed  som  i  et  brændglas,  saa  sad  hun 
og  hævdede  sig  selv  paa  hans  bekostning. 

Om  ham  vilde  Onkel  Berner  aldrig  have  sagt,  at 
han  havde  stringent  tænkeevne.    Hun  gad  vide,  om 

han  i  det  hele  taget  anede,  at  der  var  noget  til,  der  hed 
logik. 

Var  der  ingen  fremmede  tilstede,  var  Gomez  faa- 
mælt.  Han  kunde  ligge  i  timer  i  sin  lærreds  flugtstol 
og  lade  røgen  fra  sin  Puerto-Rico-cerut  langsomt 
sive  ud  gennem  de  fine  næseflige.  Naar  gæsterne 
forlod  „La  Reine" ,  lukkede  han  ikke  blot  af  for  vin- 
kælderen —  han  drak  kun  vin  i  selskab  —  men  han 
lukkede  af  for  sit  vid,  sin  interesserethed  og  sin  smit- 
tende livsglæde.  Selv  sit  ansigt  lukkede  han  af  for; 
det  faldt  ham  ikke  ind  at  smile,  naar  det  var  hverdag. 

At  Fru  Jenny  var  den  eneste,  han  ikke  havde 
blændet  eller  erobret,  forstod  han  ikke,  eller  han  brød 
sig  ikke  om  det.  Naar  han  havde  giftet  sig  med  hende, 
var  det,  fordi  hendes  bly  modstand  havde  ægget  ham, 
og  han  havde  indset,  at  her  mødte  hans  forfører- 
kunst  en  hindring,  som  den  ikke  kunde  sætte  over  — 
fordi  den  var  saa  vigende.  Da  han  havde  kuet  al  mod- 
stand og  følte  sig  som  sejrherre,  var  dermed  interessen 
ude  af  spillet. 

Da  Fru  Jenny  forstod,  at  hun  var  frugtsommelig, 
knugede  hun  hænderne  i  hinanden  og  stønnede  i  pine- 
fuld ydmygelse;  hun  følte  sig  som  en  voldtaget.  At 
hun  selv  havde  givet  sig  hen  uden  kærlighed,  det 
kunde  hun  have  baaret,  men  Eduardos  stimandselskov 
med  paafølgende  ligegyldighed,  den  gjorde  hendes  til- 
stand til  en  brøde  —  til  en  svidende  skam. 

Da  Mrs.  Jackson  efter  en  svær  fødsel  triumferende 
udbrød:  „En  dreng,  Ma'm!     En  dejlig  dreng!     Sin  fa- 

ders  udtrykte  billede!"  da  kneb  Jenny  øjnene  fast  sam- 
men og  ønskede,  at  hun  maatte  dø,  eller  at  nogen  vilde 
tage  det  barn  bort.  Hun  syntes,  det  altid  vilde  minde 
hende  om  det,  hun  ikke  taalte  at  mindes. 

Men  Mrs.  Jackson  gentog,  som  om  hun  vilde  ruske 
hende  til  bevidsthed:  „Men  jeg  siger  Dem,  Ma'm,  han 
er  et  billede  af  sin  fader !"  og  Jenny  forstod,  at  hun  nu 
skulde  paatvinges  stolthed  over,  at  hendes  barn  lignede 
den  mand,  som  hun  hadede.  Mrs.  Jackson  lagde  den 
lille  varme  pakke  i  hendes  arm,  og  hun  maatte  se. 

Et  tyndt  lag  af  silkefint  sort  haar  dækkede  det  lille 
hoved,  og  ansigtet  var  ikke  lyserødt  som  paa  andre 
børn ;  det  havde  en  stærk  brunrød  farve,  som  var  det 
brændt  af  solen. 

„Det  er  det  spanske  blod,"  sagde  Mrs.  Jackson. 
„Nu  maa  De  lægge  barnet  til,  Ma'm." 

Men  den  unge  moder  laa  ubevægelig  med  det  lille 
væsen  løst  i  armen.  Hun  saa  saa  underlig  ud,  at  Mrs. 
Jackson  listede  sig  til  at  føle  hendes  puls. 

Men  da  jordemoderen  var  gaaet,  bøjede  Jenny  sig 
over  sit  barn  og  stirrede  som  en  hungrende  paa  det 
lille  mørke  ansigt.  De  rynkede,  hovne  øjenlaag  be- 
vægede sig  og  blev  langsomt  aabnede  —  det  var,  som 
hendes  blik  tvang  dem  op  —  og  mellem  to  rækker 
fugtige,  sorte  vipper  saa  hun  sin  søns  øjne,  og  de  var 
blaa. 

Hun  saa  og  saa.   Jo  —  de  var  blaa! 

Hendes  bryst  hævede  sig,  det  steg  og  steg.  Hun 
maatte  stønne  af  smerte.  Saa  sank  hun  tilbage  mod  pu- 

derne  med  det  lille  varme,  pulserende  barnelegeme 
knuget  ind  imod  sig  og  græd,  —  græd  af  vaandefuld 
lykke. 


I  de  aar,  der  fulgte,  øgedes  Gomez'  rigdom  be- 
standig, og  generalguvernøren  lod  ham  altid  forstaa,  at 
han  som  Spanier  og  hans  ven  indtog  en  særstilling  paa 
øen. 

Gomez  interesserede  sig  ikke  for  generalguvernø- 
rens planer  om  slaveriets  ophævelse,  han  mente,  at 
denne  urealisable  idé  var  generalens  liebhaveri,  som 
det  havde  været  hans  egen  faders  at  drive  handel ;  men 
naar  en  fest  var  paa  sin  højde,  naar  mændene  glemte 
at  skjule  deres  tanker,  og  kvindernes  øjne  blev  blanke 
og  hede,  saa  løftede  de  to  deres  facetterede  glas  mod 
hinanden  med  en  egen  fostbroderlig  samfølelse.  De 
andre  maatte  til  for  at  skabe  festens  mangfoldighed, 
men  de  to  alene  forstod  sammen  med  vinen  at  indsuge 
feststemningens  lyrik,  at  lade  den  sætte  aanden  og 
fantasien  i  svingning  som  en  sansepirrende,  skøn  mu- 
sik. 

Guvernøren  holdt  af  at  sidde  tilbagelænet  paa  sin 
stol  og  høre  den  smukke  sydlænding  med  de  tætsid- 
dende, funklende  Gjne  og  de  bevægelige  næseflige  tale 
i  farvestraalende  lignelser  for  damerne,  „disse  lysende 
stjerner,  disse  rislende  kildevæld  i  livets  ørken,"  og 
Eduardos  øjne  duggedes  af  bevægelse,  naar  general- 
guvernøren mod   festens  slutning  lagde  sin  arm  om 

hans  skuldre  og  sagde  paa  spansk :  „Don  Eduardo,  du 
er  min  ven  og  en  født  hidalgo !" 

At  Gomez  overlod  guvernøren  penge,  naar  denne 
var  i  forlegenhed,  var  noget  saa  selvfølgeligt,  at  de 
straks  begge  havde  glemt  det,  naar  pengerullerne  var 
passeret  fra  den  enes  haand  over  i  den  andens. 

Eduardo  gjorde  sammen  med  generalguvernøren 
en  rejse  til  Danmark.  Jenny  og  sønnen,  Juan,  var 
med.  Han  lejede  et  palæ,  hvis  port  han  lod  bevogte  af 
en  majordomus,  og  han  optraadte  med  en  saa  eksen- 
trisk  pragt,  at  befolkningen  i  København  kaldte  ham 
„fyrsten  fra  Indien" . 

Jenny  saa  med  bitterhed,  at  selv  Farbroder  Berner 
lod  sig  blænde.  Da  hun  og  Eduaido  besøgte  ham, 
stod  han  forlegent  og  holdt  slaabrokken  sammen  om 
sig  og  bukkede  og  gjorde  mange  undskyldninger ;  og 
han  kom  lidt  efter  ind  i  sin  fineste  livkjole  med  cr- 
densbaand  i  knaphullet,  og  Jenny  syntes,  hendes  sid- 
ste holdepunkt  gled  bort. 

Men  bagefter,  da  hun  kom  alene,  fandt  hun  ham 
igen,  fandt  ham,  som  han  havde  staaet  i  hendes  er- 
indring. 

Hun  talte  ikke  om  sig  selv  og  sine  forhold,  men 
om  sin  søn,  om  det  vanskelige  ved  at  opdrage  børn  i 
Vestindien,  og  det  endte  med,  at  den  gamle  professor 
lovede  at  tage  sig  af  Juans  opdragelse,  hvis  „plantage- 
ejeren" vilde  overlade  det  til  ham. 

„Men  du  ved,  Jenny,  jeg  lever  som  en  tarvelig  bor- 
germand !" 

„Ja,  Onkel,  som  en  borgermand,  der  kun  bryder 
sig  om  livets  store  værdier." 

„Du  ved,  at  jeg  mener,  at  de  10  bud  kan  sammen- 
fattes i  dette  ene :  Du  skal  gøre  din  pligt !" 

„Ja,  og  netop  det  bud  vil  jeg  aldrig  kunne  indprente 
min  søn  i  Vestindien.  Der  indbefattes  de  alle  i  det 
ene :  Du  skal  gøre  dig  livet  behageligt !" 

„Men  du,  Jenny,  vil  du  ikke  savne  din  søn?" 

Fru  Jennys  øjne  fyldtes  med  taarer,  men  hun  pres- 
sede læberne  fast  sammen :  „Jo,  Onkel,  men  jeg  har 
ikke  glemt  den  lære,  jeg  fik  hos  dig!  Jeg  maa  gøre 
dette  for  Juans  skyld.   Jeg  har  hans  faders  samtykke." 

Da  Eduardo  efter  en  9  maaneders  rejse  kom  til- 
bage til  „La  Reine" ,  var  det  meste  af  hans  formue 
brugt,  men  det  bekymrede  ham  lidet,  da  høsten  stod 
for  døren  og  tegnede  til  at  blive  rigere  end  nogensinde. 

Han  levede  nu  i  sine  glansfulde  minder  og  lagde 
allerede  planer  til  en  ny  Evropatur.  Han  sagde  ikke 
mere  saa  ofte  „vi  Spaniere" ,  men  derimod  „hjemme  i 
Danmark." 

Efter  som  tiden  led,  blev  beretningerne  om  hans 
„store  rejse"  mere  og  mere  eventyrlige.  Naar  han  be- 
gyndte paa  historien  om  den  sorte  hingst,  som  han 
havde  købt  af  en  cirkusdirektør  —  han,  Gomez,  havde 
prøvet  den  i  manegen,  og  direktøren  havde  sagt,  at  der 
fandtes  ikke  ved  noget  cirkus  i  Evropa  en  skolerytter 
med  saa  megen  grace  og  anstand  —  saa  maatte  Fru 
Jenny  bide  tænderne  fast  sammen  for  ikke  at  sige.  at 

ved  den  grove  smiger  havde  manden  faaet  dobbelt  saa 
meget  for  hesten,  som  den  var  værd. 

Men  hun  sagde  det  ikke.  Aldrig  gav  hun  sin  bit- 
terhed og  sin  opdæmmede  foragt  lov  til  at  slippe  ud. 
Eller  rettere,  hun  kunde  det  ikke;  det  ulmede  alt 
sammen  i  et  krater,  men  manglede  den  tilstrækkelige 
sprængkraft  til  at  skaffe  sig  luft. 

De  korte  breve  fra  Juan  var  de  eneste  lysglimt  i 
hendes  graa,  glædeløse  tilværelse.  Han  havde  først 
haft  privatlærer,  men  gik  nu  efter  Onkel  Berners  raad 
i  skole. 

„Jeg  skal  lære  at  omgaas  andre  drenge,  siger  On- 
kel Berner,  men  det  er  for  sent  for  mig  at  lære  det  nu, 
for  mine  jævnaldrende  er  børn  og  jeg  er  voksen.  Til 
sommer  vil  jeg  lære  landvæsen  hos  Onkels  fætter,  og 
saa  vil  jeg  købe  en  smuk  gaard  her  i  Danmark,  og  saa 
skal  du  komme  og  være  hos  mig." 

Eduardo  skrev  aldrig  til  sønnen,  men  han  afsendte 
en  betydelig  pengesum  efter  hver  høst.  „En  Gomez 
maa  kunne  optræde  standsmæssigt !" 

Naar  nogen  spurgte  til  Juan,  sagde  han,  at  han 
studerede  videnskab  hos  en  berømt  professor,  og  føje- 
de til  med  et  overbærende  smil  og  en  skuldertrækning : 
„Det  synes  nu  at  more  ham !" 

Da  oprøret  brød  ud  i  48,  sendte  Gomez  sin  hustru 
ind  til  Chrlstianssted  og  stillede  sig  selv,  sin  forvalter 
og  sin  spanske  tjener  til  tjeneste  i  militsen. 

Da  han,  efter  at  generalguvernoren  havde  prokla- 

meret  friheden/'')  kom  hjem  til  „La  Reine" ,  fandt  han 
kun  fire  stenmure  om  en  rygende  askehob. 

Nu  fulgte  der  en  tid,  der  senere  var  som  et  tomt 
mørke  i  hans  bevidsthed.  Hans  hjem,  hans  stolte  sten- 
hus ødelagt  af  en  negerhob !  Og  generalguvernøren  .  . 
den  mand,  som  han  havde  set  op  til,  som  den  eneste 
paa  øen,  der  som  „caballero"  var  ham  ligestillet  og  i 
alle  andre  egenskaber  var  ham  overlegen,  han  var  flyg- 
tet, troløst,  fejgt  —  og  det,  der  i  Gomez'  øjne  næsten 
var  det  usleste  —  forklædt  som  kvinde ! 

Da  Fru  Jenny,  der  havde  hørt  om  ødelæggelsen, 
kom  kørende  hjem  til  plantagen,  fandt  hun  sin  mand  i 
slap  selvopgivelse  foran  ruinen.  Hun  fik  ham  til  at 
stige  op  i  sin  faeton  og  kørte  over  til  „Lillians  Garden" , 
hvis  stuehus  stod  delvis  møbleret  men  ubeboet  og  der- 
for var  undgaaet  slavernes  ødelæggelse. 

Her  laa  han  i  en  stor,  lidt  havareret  himmelseng  og 
skiftedes  til  at  rive  sig  i  haaret,  forbande  sit  arvede 
heltemod  og  græde  som  et  barn  over,  at  hans  ven, 
hans  store,  forgudede  ven,  havde  opført  sig  som  en 
poltron. 

Fru  Jenny  skrev  straks  til  sønnen,  at  han  maatte 
komme  hjem. 

Forvalteren  paa  „La  Reine" ,  „Mr.  røde  Johnson"  , 
som  han  kaldtes,  stillede  daglig  paa  „Lillians  Garden" 
for  at  faa  Mr.  Gomez  i  tale,  men  denne  vilde  ingen  se, 
ikke  høre  om  noget.  Johnson  kunde  gøre,  hvad  han 
ansaa  for  rigtigt. 

Alt  var  i  opløsning.    Negrene,  der  nu  vidste  med 

•)  Se  „Fra  generalf;uvern»rens  dage". 

sig  selv,  at  de  var  frie,  vilde  tilbringe  deres  dag  paa 
helt  anden  vis  end  tidligere.  De  løb  sammen  i  hobe  og 
drøftede  det  ufattelige,  der  var  foregaaet,  og  som  de 
selv  ikke  begreb.  Kvinderne  titulerede  hinanden  „Mis- 
sis" ,  slog  sig  paa  laarene  og  fortalte  atter  og  atter  om, 
hvordan  „the  bokra"')  dem"  havde  maattet  neje  sig. 

Megen  rom  var  fra  de  ødelagte  plantagebygninger 
bragt  i  forvaring,  og  landevejene  vrimlede  af  drukne 
negre. 

Embedsmændene,  der  hidtil  havde  været  under- 
givet én  vilje  —  nemlig  generalguvernørens  ■ —  følte 
sig  nu  vankelmodige  og  utrygge  —  og  bange  for  at  un- 
derordne sig  hinanden. 

En  hel  maaned  forløb,  uden  at  der  blev  genoprettet 
orden.  Negrene  var  syge  af  rom  og  af  mangelfuld  er- 
næring. De  var  vant  til  god  forplejning  og  levede  nu 
af  stjaalne  sukkerrør  og  frugter.  De  var,  som  uartige 
børn,  der  ingen  modstand  møder,  trætte  af  at  være 
uartige. 

De  begyndte  at  flokke  sig  om  deres  ejere  og  spejde 
forventningsfuldt  efter,  at  disse  skulde  anerkende  de 
nye  forhold  og  tage  ledelsen. 

Endelig  kom  der  en  politiforordning,  der  paabød,  at 
ingen  neger  maatte  forlade  den  plantage,  han  tilhørte ; 
og  derefter  fulgte  et  regulativ  for  arbejdstiden  og  løn- 
ningen. 

De  steder,  hvor  ejeren  havde  nogen  myndighed, 
gled  alt  efter  nogen  tid  næsten  umærkeligt  ind  i  de 
gamle  tilstande.   Der  var  ikke  mere  nogen  „Massa  Ge- 

*)  Hvide  folk. 

neral" ,  der  kunde  klages  til,  og  politiet  ansaa  det  for 
formaalstjenligt  at  være  tunghør  overfor  meldinger  om 
anvendelsen  af  tamarindepisk  og  andre  stærke  mid- 
ler. 

Og  snart  var  markarbejdet  i  gang  rundt  om  paa 
plantagerne. 

Kun  paa  „La  Reine"  blev  urolighederne  ved.  John- 
son, der  var  præget  af  en  ungdom  i  smaa  kaar,  freg- 
net, uskønt  bygget,  med  store  lemmer  paa  en  tynd, 
senet  krop,  manglede  ganske  de  egenskaber,  der 
skulde  til  for  at  faa  herredømme  over  oprørske  negre ; 
han  manglede  det  hensynsløse,  det  mandlig  stærke, 
som  racen  har  en  næsten  kvindelig  trang  til  at  bøje  sig 
for. 

Rørene  var  svedne  af  paa  markerne  rundt  om  tom- 
ten, køerne  blev  ført  bort  og  malkede,  og  svin  og  fjer- 
kræ stjaalet. 

Fru  Jenny  søgte  at  tale  til  kvinderne,  men  ogsaa 
hun  manglede  den  rette  myndighed ;  hun  var  aldrig  rig- 
tig blevet  „Mistress"   paa  „La  Reine" . 

Kun  de  spanske  husslaver  forblev  ganske  upaa- 
virkede  af  oprøret.  Diego  veg  ikke  fra  sin  herre,  og 
gamle  Nanitta  overtog  egenmægtig  hans  pasning. 
Naar  Eduardo  havde  sine  anfald  af  fortvivlelse,  jam- 
rede de  med  ham  som  grædekoner,  og  Fru  Jenny  gik 
nedenunder  med  sammenknebne  læber  og  ældedes  af 
sine  egne  bitre  tanker. 

En  morgen,  da  Diego  kom  ind,  fandt  han  sin  herre 
bevidstløs  og  med  den  ene  mundvig  trukket  ned  som 

til  et  haanligt  smil.   Op  ad  dagen  kom  han  til  sig  selv, 
men  der  var  en  sva^^  lammelse  i  hele  venstre  side. 

En  dag  red  Juan  ind  paa  „Lillians  Garden" .  Han 
var  kommet  med  skonnerten  fra  St.  Thomas  og  havde 
lejet  en  hest  i  Basend.*) 

Gamle  Nanitta  fik  øje  paa  ham  fra  vinduet,  og  med 
opløst  turban  løb  hun  ham  imøde.  Hun  kyssede  hans 
støvle,  medens  han  endnu  sad  paa  hesten,  og  frem- 
mumlede takkebønner  over  hans  komme.  Saa  gav  hun 
sig  til  at  græde  og  ryste  hænderne  foran  hans  ansigt: 

„Min  stakkels  dreng,  min  stakkels  kæledægge !  Og 
saa  stor  og  smuk  som  du  er  blevet !  Kom  med  op  til 
Sefior  padrone,  han  sidder  i  sin  stol  og  ser  ud  som  et 
skib  med  slappe  sejl !" 

Da  Eduardo  saa  sin  søn,  rettede  han  sig  med  sin 
gamle  anstand,  kyssede  ham  paa  begge  kinder  og 
sagde  :  „Velkommen  hjem,  Juan  !" 

Saa  traadte  han  et  skridt  tilbage  og  føjede  til,  idet 
han  mønstrede  ham  skarpt:  „Du  ligner  din  moders 
slægt!" 

„Ja,"  svarede  Juan  og  mødte  hans  blik,  „og  det  er 
jeg  stolt  af!" 

„Men  du  har  Gomez'ernes  holdning,"  vedblev  fa- 
deren uden  at  høre  ham,  „du  har  ogsaa  vore  hænder, 
vore  race-hænder." 

Da  Fru  Jenny  blev  alene  med  sin  søn,  talte  han 
dansk  til  hende.  Hun  kneb  læberne  sammen,  som  hun 
plejede,  naar  hun  vilde  skjule  sin  bevægelse,  men  taa- 

*)  Kreolernes  og  negrenes  navn  for  Christianssted. 

rerne  løsnede  sig  én  efter  én,  og  pludselig  lagde  hun 
hovedet  ind  til  sønnens  skuldre  og  gav  sig  over  i  en 
ubehersket  graad. 

„Mor  dog,  Mor!"  han  trak  brynene  bekymret  sam- 
men. 

„Juan !"  udbrød  hun  og  saa  ekstatisk  op  i  hans 
øjne.    „Du  er  min,  du  er  helt  min,  hører  du !" 

Senere  sad  Juan  sammen  med  forældrene  oppe  i 
Eduardos  værelse.  Diego  stod  lænet  op  mod  vinduet, 
og  Nanitta  sad  paa  gulvet. 

Eduardo  talte  om  oprøret,  om  denne  vanvittige 
tanke,  at  negrene,  der  saa  indlysende  var  født  til  slaver 
—  hvorfor  mon  de  ellers  var  sorte  —  skulde  gøres  til 
frie  mennesker,  og  om  den  ydmygelse,  den  forsmæ- 
delse det  havde  været  ikke  at  faa  lov  til  at  behandle 
dem,  som  de  havde  fortjent.  Han  rejste  sig  i  sædet  og 
saa  frem  for  sig  med  øjne,  der  spyede  gnister : 

„Aah  —  havde  man  blot  ladet  mig!  Med  50  mand 
og  to  kanoner  skulde  jeg  have  faaet  de  hunde  til  at 
krumme  sig!" 

„Ja,  Master  Juan,  var  vi  blot  kommet  til !"  Diego 
knyttede  haanden  i  luften. 

„Ja,  tænk  dig,  alle  korps  færdige  til  udrykning,  en 
orlogsmand  med  kanoner  og  bevæbnet  mandskab  uden 
for  Westend,  og  saa  ..." 

„Tys,  tys,  tys!  Sefior  Eduardo!"  Gamle  Nanitta 
afværgede  med  begge  hænder.  „Husk  vi  taaler  ikke 
ophidselse!  Eh,  eh !  Naar  selve  generalen  flygtede  — 
og  han  var  Masters  bedste  ven !" 

„Ja,  Juan,  han  var  min  ven,  og  jeg  var  stolt  af  hans 
venskab,  og  saa  .  .  ." 

„Men  hvad  nu.  Fader?" 

„Nu?"  Eduardo  skjulte  ansigtet  i  sine  smalle  hæn- 
der.  „Nu  er  alt  forbi.    Naar  æren  er  tabt,  er  alt  tabt." 

Senere  fortalte  Fru  Jenny  sin  søn  om,  hvor  for- 
tvivlet det  stod  til  paa  plantagen. 

Juan  red  over  for  at  se  levningerne  af  sit  barn- 
domshjem. 

Han  sprang  af  hesten  ved  de  to  store  murpiller, 
der  før  havde  dannet  som  en  indkørselsportal,  men 
som  nu  stod  ganske  meningsløst  paa  den  nedtrampede 
grund,  og  han  stirrede  op  imod  vinduernes  tomme 
huller;  han  syntes,  de  lignede  blindede  øjne. 

En  gammel  negerkvinde  kom  forbi  med  et  ris- 
knippe, hun  nejede  i  forbigaaende  med  et  nysgerrigt 
blik  paa  den  fremmede,  standsede  og  lod  sin  byrde 
falde:  „Eh!  eh !  Ser  Fancia  rigtigt?  Oh  —  at  mig 
gamle  kone  skulde  leve  den  dag !" 

Hun  løb  raabende  ned  imod  negerbyen,  og  snart 
vrimlede  kvinderne  op  imod  huset,  overstrømmende  i 
deres  glædesytringer ;  mændene  fulgte  langsommere 
efter. 

Juan  trak  brynene  sammen  og  saa  rundt  paa  dem. 

„Massa  —  kender  du  os  ikke?  Kender  du  ikke 
gamle  Lina?" 

„Eh,  eh !  Du  husker  da  nok  gamle  Netty,  som 
plejede  at  bringe  dem  store  bellaples?" 

„Master  Juan" ,  en  ung  pige  stak  hovedet  frem 
imellem  de  andre  og  saa  ham  koket  op  i  ansigtet,  „jeg 

er  Tono,  Tono,  du  ved  —  som  vandt  dem  røde  mar- 
bles*) !     Jeg  gemmer  dem  endnu!" 

Det  arbejdede  i  Juans  bryst.  Han  trak  vejret  haardt 
og  hurtigt. 

„Jeg  husker  jer  alle  sammen,  men  —  jeg  har  hu- 
sket jer  som  mine  ^'enner." 

„Oh,  men  det  er  vi,  Master  Juan '  Oh  Gud  —  mig 
gamle  kone  holdt  dig,  da  du  var  som  en  killing,  og 
han  velsigne  min  sjæl !  —  Du  smilede  op  i  mit  ryn- 
kede, sorte  fjæs !" 

De  andre  lo. 

„En  lille  engel  var  du,  lige  til  at  flyve  til  himlen, 
med  dem  blaa  sløjfer  paa  skuldrene  ! ' 

„Hvor  .  .  .  hvor  kunde  I  gøre  det?" 

Juans  stemme  slog  over.  „Hvor  kunde  I  gøre  det?" 
Han  lagde  sit  ansigt  ind  imod  armen,  der  hvilede  paa 
hesten,  og  hans  skuldre  rystede  af  graad. 

De  mørke  mennesker  rundt  om  stod  ganske  stille 
og  saa  hjælpeløst  paa  ham. 

Nogle  af  kvinderne  snøftede,  og  Fancia  spurgte 
igen,  om  han  kunde  huske  og  kunde  huske? 

„Ja,  jeg  kan  huske !" 

Juan  rettede  sig  og  saa  igen  ud  over  dem,  og  nu 
var  hans  stemme  fast. 

„Jeg  kan  huske,  at  I  blev  behandlet  godt,  naar  I 
opførte  jer  godt.  Danske  arbejderes  kaar  er  haarde 
imod  jeres.  Ofte  fryser  de  og  sulter  og  bor  i  stin- 
kende, usunde  huse;  og  de  er  hvide  ligesom  vi!" 

„Oh,  Sir,  lille  Massa,  vær  nu  ikke  vred!    Vi  er 

♦)  Farvede  glaskugler. 

saa  glade  for  at  se  dig!  Vi  Icunde  ikke  gøre  for  det! 
Det  var  ligesom  opia.*)  Og  det  var  ikke  os,  der  be- 
gyndte, Sir,  det  var  de  andre." 

„Hvorfor  er  I  her  endnu?  Hvad  vil  I  paa  min  fa- 
ders jord?   Hvad  gør  I  her  i  hans  huse?" 

„Men  Master  siger  os  ingen  ting !  Vi  vil  arbejde, 
skønt  vi  er  frie,  det  vil  vi.  Master  Juan!  Se  nu  ikke 
vred  ud !  Husk,  lille  Massa,  du  var  vores  øjnes  sol- 
skin !" 

Juan  havde  taget  tømmen  over  armen  og  krum- 
mede sin  ridepisk,  saa  begge  ender  mødtes. 

„Otte  aar  har  jeg  været  borte,  og  idag  kommer  jeg 
hjem.  Min  fader  finder  jeg  syg;  rørene  er  brændt  af 
markerne,  og  vort  hus  ødelagt;  hvis  I  nu  tror  .  .  ." 

„Vi  kan  ikke  gøre  for  dem  ting,  Sir!"  En  kraftig 
neger  af  ren  type  —  formand  for  den  store  gang*) 
—  traadte  trodsigt  med  hatten  paa  hovedet  hen  til 
Juan.  „Vi  vilde  have  friheden,  og  dem  bokra  vilde 
ikke  give  os  friheden,  og  saa  tog  vi  den  for  os  selv. 
Vi  vil  arbejde.  Sir,  naar  det  passer  os ;  men  vi  vil  kun 
lystre  en  herre  og  ikke  en  rødhaaret  mongus  som  Mr. 
Johnson.  Men  dem  siger  .  .  ."  man  saa  pludselig  alt 
hans  lyserøde  tandkød,  og  hans  brune  øjne  stak,  „dem 
siger,  at  Mr.  Gomez  er  bange  for  negre,  der  ikke  er 
slaver." 

„Naa,  det  siger  de !"  Juan  var  blevet  hvid  i  an- 
sigtet, og  musklerne  om  hans  drengemund  skælvede. 
Han  havde  sluppet  pisken  med  venstre  haand,  og  in- 

*)  Afrikansk  trolddom,  som  der  endnu  troes  paa  mellem  negrene. 
**)  Arbejdsstyrke. 

den  negren  kunde  værge  for  sig,  havde  snærten  tegnet 
en  stribe  over  lians  ansigt. 

„Saa  kan  du  fortælle  de  folk,  der  siger  det,  at  det 
er  løgn,  og  underskriften  skal  du  faa  hos  mig!" 

Piskesnærten  skar  igen  igennem  luften,  og  negren 
brølede  af  smerte.  Kvinderne  jamrede  og  rystede  hæn- 
derne mod  himlen. 

„Vi  vil  ikke  taale  dem  ting,"  sagde  negren  rystende, 
og  graa  i  sit  ellers  sorte  ansigt.  „Det  er  strafbart !  Det 
er  imod  loven !" 

Han  knyttede  hænderne  imod  Juan,  og  de  andre 
mænd  rykkede  sammen  om  dem.  Nogle  af  dem  trak 
vejret,  saa  man  kunde  høre  det,  og  deres  øjne  saa  ne- 
denfra op,  saa  de  hvide  øjenhinder  lyste. 

;,Jeg  kender  ikke  jeres  lov,  og  jeg  bryder  mig  ikke 
om  at  kende  den.  Jeg  ved,  det  er  min  faders  jord,  I 
staar  paa,  og  vil  I  blive  her,  saa  maa  I  lystre.  Gaa 
blot,  hvis  I  vil!    Der  er  ingen,  der  holder  paa  jer." 

„Oh,  Master  Juan,"  Fancia  trak  ham  bagfra  i  jak- 
ken, „hvor  kan  du  sige  dem  haarde  ting?  Vi  er  født 
paa  plantagen,  ved  du !  Hvor  kunde  vi  gaa  andre  ste- 
der hen?  Oh  Sir,  lille  Massa,  vær  nu  god  igen,  vi 
mente  det  ikke  slemt!  Du  er  saa  ung,  du  burde  være 
en  dreng  endnu !  Smil  nu  dit  søde  babysmil  til  gamle 
Fancia !" 

Juan  satte  foden  i  stigbøjlen  og  svang  sig  op  paa 
hesten.  Derfra  saa  han  med  et  haardt  blik  ud  over 
skaren.  Mændene  søgte  at  hidse  hinanden  op,  men 
der  var  ingen  kraft  i  deres  harme.  Havde  Juan  vist 
tegn  paa  frygt,  eller  havde  han  søgt  at  tage  dem  med 

det  gode  som  Mr.  Johnson,  saa  .  .  .  Men  først  hans 
sorg  og  saa  hans  bebrejdelser  og  saa  det,  at  han  var 
Master  Juan,  og  at  han  i  grunden  havde  ret  .  .  .  Oh, 
Gud !  ja  —  havde  de  ikke  brændt  huset  og  rørene,  og 
her  stod  han  og  var  saa  smuk  og  netop  som  en  ung 
Massa  skulde  være !  Fancia  gemte  ansigtet  i  sit  skørt  og 
græd. 

„Jeg  rider  hen  til  forvalteren  nu,  og  de  folk,  som 
ikke  stiller  til  arbejde  imorgen  paa  sædvanlig  maade, 
de  skal  blive  pisket  bort  fra  „La  Reine" .  Det  har  I 
mit  æresord  paa!"  Han  kastede  hesten  om  og  red 
bort  i  trav. 

Den  næste  morgen,  da  Fru  Jenny  vilde  kalde  paa 
sin  søn,  fandt  hun  værelset  tomt. 

Hun  gik  ud  gennem  det  beplantede  terrain,  der 
omgav  huset,  for  at  se  efter  ham ;  der  mødte  hun  he- 
stepasseren Joe.  Da  den  unge  neger  fik  øje  paa  hende, 
rakte  han  ti  udspilede  fingre  i  vejret  som  for  at  sværge 
og  lod  en  stor,  rød  tunge  spille  udenfor  læberne : 
„Ma'm !  Et  mirakel  fra  himlen  er  kommet  ned  til  os! 
Hele  gangen  i  rørstykket,  og  Master  Juan  til  hest  som 
en  general  i  Sy — sss  !  Hør  hans  stemme  !  Som  en 
klarinet,  siger  jeg!  Men  jeg  kunde  lide  at  gaa  med  i 
gangen,  Ma'm,  bare  for  at  se  paa  Master  Juan !" 

Jenny  følte  noget  varmt  hulke  sig  frem.  Hun  be- 
vægede læberne  for  at  tale,  men  der  kom  ingen  ord ; 
saa  stak  hun  haanden  i  lommen,  rakte  Joe  nogle  sølv- 
mønter uden  at  tælle  hvor  mange  og  satte  i  løb,  hur- 
tigt, springende,  hen  til  ledet,  der  førte  ud  til  marken. 
Der  saa  hun  den  kendte  lange  række  af  sorte  mænd  og 

kvinder,  mestermanden  med  sin  stok  i  haanden,  henne 
i  skyggen  af  et  mangotræ  forvalteren,  og  midt  paa  den 
solhede  mark,  med  rejsehuen  bag  i  nakken,  Juan,  med 
et  alvorligt,  lukket  udtryk  i  sit  smukke  drengeansigt. 

Hun  maatte  knuge  hænderne  imod  sit  bryst,  det 
var  som  der  vældede  varme  kilder  frem  derinde,  og 
der  kom  et  næsten  sindssygt  lyksalighedsudbrud  i  hen- 
des dirrende  ansigt,  medens  hun  stirrede  paa  sønnen ; 
men  nu  først  forstod  hun,  hvor  udpint  fattig  hun  alle 
disse  aar  havde  været. 

Den  dag,  der  skulde  være  auktion  over  general- 
guvernørens efterladte  ejendele  paa  Biilowsminde, 
var  der  fra  formiddagen  stor  travlhed  paa  „Lillians 
Garden" . 

Fru  Jennys  faeton,  der  var  det  eneste  køretøj,  som 
var  i  behold,  blev  vasket  og  pudset,  Nanna  satte  knap- 
perne med  de  spanske  gulddubloner  i  Sefior  Eduardos 
vest,  og  Diego  syede  røde  stropper  paa  sin  lærreds- 
frakke, for  den  blaa  livréfrakke  var  til  hans  sorg  og 
skam  gaaet  under  med  alt  det  andet,  men  Massa  skul- 
de alligevel  nok  komme  til  at  se  ud  som  „folk" ,  naar 
han  viste  sig  igen. 

Dagen  efter  var  salen  paa  „Lillians  Garden"  som 
et  lagerrum,  og  der  blev  ved  at  komme  kærrer  med 
flere  sager.  Der  var  sortbrune,  massive  mahognimøbler, 
tunge  som  jærn  og  indlagt  med  citrontræ;  der  var  ki- 
nesiske kunstsager;  der  var  et  stel  til  50  af  Delfter- 
fajance,  kasser  fulde  af  vaabenmærket  sølvtøj,  og  store 
kurve  med  krystalgenstande. 

Fru  Jenny  gik  raadløs,  knuget,  om  meilem  alle  de 
fremmede  sager  og  følte  ingen  glæde  ved  at  skulle 
tage  dem  i  eje. 

Eduardo  var  kommet  sent  hjem  aftnen  efter  auk- 
tionen, havde  oprømt  fortalt,  hvorledes  alle  efterhaan- 
den  tav,  naar  han  bød ;  hvorledes  han  havde  drillet  en 
og  anden  halsstarrig  ved  pludselig  at  springe  i  prisen, 
saa  vedkommende  forskrækket  holdt  inde,  saa  han  — 
Eduardo  —  havde  faaet  alt,  hvad  han  ønskede,  og  mere 
til,  fordi  der  ofte  hørte  flere  stykker  sammen. 

„Ser  du,  min  søn  Juan,  det  passer  sig  ikke  for  os 
at  bo  i  barrak.  Imorgen  tager  jeg  til  byen  og  ordner 
et  laan,  og  saa  bygger  vi  huset  op  paa  „La  Reine" . 

„Et  laan?"    Juan  saa  forbavset  paa  sin  fader. 

„Ja,  ser  du,  Durloo  &  Brothers  har  leverancen  til 
mig  aaret  rundt,  og  saa  betaler  jeg  efter  høsten ;  det  er 
gammel  coutume ;  men  iaar  bliver  høstudbyttet  • —  tak- 
ket være  disse  noble  banditter,  mine  herrer  slaver  — 
ganske  forsvindende,  og  jeg  maa  lade  contoen  overføre 
paa  næste  aars  budget." 

„Jeg  troede  du  var  rig,  Far !" 

Eduardo  trak  paa  skuldrene.  „Saa  vidt  som  man 
er  rig,  naar  man  ejer  en  guldgrube !  Det  forringer  ikke 
grubens  værd,  at  arbejderne  gør  mytteri,  men  det  for- 
sinker værdifrembringelserne.  Jeg  kan  ikke  aande  her 
i  dette  taabelige  sumphus,  der  synes  bygget  til  moski- 
toer. Jeg  vil  rejse  et  nyt  „La  Reine" ,  større  end  det 
forrige,  og  saa  skal  verden  faa  at  se,  at  en  Gomez 
kan  have  modgang,  men  han  lader  sig  ikke  kue !" 

Da  Jenny  og  Juan  næste  dag  sad  ved  frokostbor- 

det,  kørte  en  vogn  hurtig  op  for  døren,  og  lidt  efter 
kom  Eduardo  ind,  støttet  til  Diegos  arm. 

Hans  ansigt  var  gustent  og  indfaldent,  og  haaret 
klæbede  svedigt  ind  til  panden.  Juan  sprang  til  og  tog 
hans  anden  arm  under  sin. 

Eduardo  bevægede  læberne  som  for  at  tale,  men 
kunde  kun  nikke  hen  mod  døren.  Fru  Jenny  løb  til 
og  aabnede  den,  og  Juan  og  Diego  ledte  ham  op  i 
hans  værelse,  hvor  Nanitta  med  mange  fortvivlede  ud- 
raab  klædte  ham  af  og  bagefter  sad  og  smaasnakkede 
som  til  et  barn. 

Juan  blev  siddende  i  værelset.  Fru  Jenny  gik  med 
forstenet  ansigt  til  og  fra ;  Eduardo  laa  som  en  død. 
Men  pludselig  sagde  han  uden  at  aabne  øjnene : 

„Juan,  tag  pen  og  papir  og  skriv,  hvad  jeg  dikterer. 
Har  du  det?   Naa  —  saa  skriv  : 

Kære  Onkel  Pedro! 
En  forfærdelig  ulykke  har  ramt  os.  Slaverne 
rejste  sig  i  oprør  og  rasede  som  djævle ;  fader  stil- 
lede sig  med  sine  bedste  folk  ved  militsen  og  til- 
bød at  kue  dem,  men  generalguvernøren  viste  sig 
som  en  forræder,  gav  dem  friheden  og  flygtede. 
Han  havde,  som  du  ved,  været  faders  ven  og 
skyldte  ham  store  pengesummer,  som  nu  er  tabte. 
Min  fader  er  en  ruineret  mand,  hvis  du  ikke  kan 
yde  ham  et  laan.  Han  ved,  at  du  som  han  er  vil- 
lig til  at  bringe  ethvert  offer  for  at  opretholde 
slægtens  ære.  Min  faders  liv  afhænger  af  dit 
svar!  

Underskriv  det  saa  med  dit  navn," 

„Fader,  naar  det  er  saadan,  som  du  lader  mig 
skrive  her,  hvorfor  .  .  .  hvorfor  købte  du  saa  alle  de 
overflødige,  kostbare  ting?" 

Eduardo  saa  paa  sønnen  med  opspilede  øjne  og 
sagde  langsomt : 

„Min  søn  Juan,  det  gør  mig  ondt  at  høre  dig  tale, 
som  om  du  var  støbt  til  kobbermønt!  Du  er  kom.met 
fra  et  skrin,  hvori  der  hidtil  laa  guld-pesetas!' 

Et  par  uger  efter  lod  Eduardo  sin  søn  kalde  ind 
fra  marken.  Fru  Jenny  gik  med  op  i  soveværelset ; 
hun  anede  ondt. 

Eduardo  sad  op  i  sengen  med  en  rød  plet  paa  hver 
kind. 

„Jeg  har  faaet  brev  fra  Onkel  Pedro,  Juan  .  .  .  svar 
paa  det  du  skrev." 

„Og  kan  han  hjælpe  dig?" 

„Det  afhænger  af  dig.  Du,  Juan,  faar  her  en  lej- 
lighed til  at  vise,  om  du  er  en  Gomez  og  en  mand." 

„Hvad  har  Juan  at  gøre  med  det?" 

Eduardo  lod  som  han  ikke  hørte  Fru  Jennys 
spørgsmaal. 

„Min  broder  skriver,"  vedblev  han  henvendt  til 
sønnen  uden  den  ironiske  snerren,  der  ellers  ofte  var 
i  hans  tale  overfor  denne,  „at  ogsaa  paa  Puerto  Rico 
er  tiderne  slette,  og  han  kan  ikke  hjælpe  mig,  som 
han  gærne  vilde.  Han  har  længe  ønsket  at  sende  sin 
datter  Rosi  til  Antigua  —  det  har  jo  altid  været  skik, 
at  vi  rejste  ud  for  at  faa  vor  opdragelse  —  men  han  sy- 

nes  ikke,  at  han  nu  tør  ofre  penge  paa  dette  formaal. 
Paa  den  anden  side  ønsker  han  ikke,  at  hun  skal  hen- 
leve sit  liv  paa  Puerto  Rico,  eller  at  nogen  skal  vide, 
at  han  mangler  midler  til  at  sende  hende  bort.  Rosi 
er  smuk,  skriver  han,  og  hun  har  10,000  pesetas  i 
mødrenearv  og  medgift,  og  nu  ...  nu  foreslaar  han, 
at  du  skal  komme  derover;  og  hvis  I  unge,  hvad  han 
ikke  tvivler  om,  vilde  kunne  synes  om  hinanden,  saa 
.  .  .  ja,  saa  var  vi  alle  hjulpne.  —  Hvorfor  ser  du  bort, 
Juan?" 

„Jeg  er  20  aar,  fader !" 

„Hun  er  18,  det  kunde  ikke  passe  bedre." 

„Fader,"  Juan  havde  rejst  sig  og  stod  med  hæn- 
derne fast  knyttede,  „jeg  vil  arbejde,  jeg  vil  spare"  .  .  . 

„Spare !"  Der  fløj  gnister  fra  Eduardos  sorte  øjne, 
og  han  lo  haanligt.  „Jo,  du  er  sandelig  din  moders 
søn!     En  Gomez  finder  paa  udvej,  men  spare  .  .  .  det 

lader  han  prangerne  om ! Pigen  er  smuk,  siger 

jeg  dig!" 

„Det  bryder  jeg  mig  ikke  om." 

„Det  var  som  fanden !  Saa  er  der  en  anden,  du 
vil  have?" 

„Ja,  der  er  én  ...  én  som " 

„Har  du  sagt  hende  det?" 

„Nej.     Men  .  .  ." 

„Naa  ja,  hvad  saa!  Hun  er  vel  i  Danmark,  og  ha- 
vet, der  ligger  imellem,  er  stort.  De  kærlighedssaar, 
som  den  ene  kvinde  slaar,  dem  læger  den  næste !" 

„Vi  tænker  saa  forskelligt,  fader !  Jeg  synes  .  .  . 
jeg  synes  der  er  saa  lidt  glæde  ved  at  leve!" 

Eduardo  saa  med  et  ondt  blik  paa  Fru  Jenny,  hvis 
øjne  med  et  fattigt,  forpint  udtryk  hang  ved  sønnens. 

„Hvad  skulde  drengen  ogsaa  i  Danmark?  Der  er 
I  jo  alle  forskruede  af  ting,  I  læser  i  bøger!"    . 

„For  eksempel  moder!"  blev  Juan  ved.  „Har 
moder  mon  nogensinde  tænkt  en  glad  tanke?" 

„Ja,  Juan."  Fru  Jenny  rørte  sagte  ved  sønnens 
haand.     „Jeg  har  været  glad,  siden  du  kom  hjem." 

.  Hun  saa  paa  Juans  ansigt,  at  han  troede  det  ikke, 
og  hun  føjede  lidt  usikkert  til :  „Og  Onkel  Berner, 
synes  du  ikke  hans  liv  var  lyst  og  smukt?" 

„Onkel  Berner?  Han  levede  jo  ikke-,  han  forbe- 
redte sig  kun  til  at  dø." 

„Og  hende  du  holder  af  —  hvem  er  hun?"  Nu 
var  ogsaa  Gomez  alvorlig. 

„Hun !  Ja,  hun  og  hendes  hjem,  det  er  det  eneste 
smukke,  jeg  har  kendt!" 

Juan  havde  staaet  med  slap  holdning  og  set  drøm- 
mende hen  for  sig;  nu  rettede  han  sig  og  sagde  med 
en  stemme,  der  var  tyk  af  tilbagetrængt  graad :  „Og 
hvis  jeg  skal  svigte  hende,  saa  vil  jeg  hele  livet  for- 
agte mig  selv,  for  det  er  saa  usselt,  saa  lumpent !  Og 
jeg  vil  gøre  hende  ulykkelig  og  dem,  der  holder  af 
hende,  og  saa  ...  og  saa  har  jeg  ikke  engang  dem 
at  tænke  paa,  og  saa  .  .  .  aah,  saa  er  det  hele  saa  uen- 
delig meningsløst!" 

„Dreng,  du  er  tyve  aar,  og  verden  er  fuld  af  kvin- 
der!" 

„Ikke  for  mig." 

Rødmen  havde  spredt  sig  i  pletter  over  Gomez' 

udmagrede  ansigt,  og  hans  øjne  var  febrilske.     Han 
greb  om  sønnens  arm  : 

„Juan,  guvernementet  har  nægtet  at  laane  mig 
penge,  mig,  Gomez  til  „La  Reine"  !  Forstaar  du,  hvad 
det  vil  sige?  Man  begynder  at  tvivle  paa  mig!  Jeg, 
der  har  været  generalguvernørens  ven,  jeg,  der  har 
staaet  som  den  misundte,  som  ingen  af  de  andre  ra- 
gede op  til,  jeg  skal  nu  hales  ned  og  ydmyges,  ynkes! 
„Han  er  syg,  den  stakkels  fyr;  han  er  forgældet,  og 
hans  hus  er  i  ruin !"  Forstaar  du  ikke,  hvad  det  vil 
sige?  Er  min  ære,  er  husets  ære  da  ikke  din?  Kan 
en  søn  ikke  bringe  et  offer  for  sin  fader?" 

„Aah  du  !     Du  bøddel !" 

Fru  Jenny  stod  ved  fodstykket  af  sin  mands  seng 
og  pressede  ordene  frem  imellem  tænderne. 

„Er  der  da  ingen  grænser  for  din  egenkærlighed? 
Hvem  har  ødt  og  sløset  dine  penge  bort  andre  end  du 
selv?  Hvem  skulde  bære  følgerne,  om  ikke  du  skulde? 
Hvis  din  søn  kaldte  dig  til  regnskab,  saa  var  han  i  sin 
ret ;  men  med  hvad  ret  kan  du  fordre,  at  han  skal  ofre 
sig  for  stumperne  af  din  herlighed?  Ingen!  Ingen! 
Mit  liv  har  du  ødelagt  og  gjort  til  en  ørkenvandring, 
og  jeg  har  tiet  og  taalt  og  lidt,  men  ham,  min  dreng, 
ham  skal  du  ikke  faa  lov  at  trampe  ned.  Han  er  min ! 
Ser  du  ikke,  at  han  er  min !  Og  jeg  vil  forsvare  ham, 
om  det  saa  skal  være  med  disse !"  Hun  bøjede  sig 
frem  og  knyttede  sine  benede  hænder  foran  Eduardos 
ansigt. 

Han  stirrede  paa  hende.  Denne  kvinde,  der  som 
et  vildt  dyr  kastede  sig  foran  sin  unge,  var  det  Jenny? 


45 


Jenny,  som  han  havde  vænnet  sig  til  at  betragte  som 
et  individ  uden  sanser  og  uden  følelse. 

Han  greb  krampagtig  om  lagnet,  øjnene  flakkede 
rundt,  og  pludselig  faldt  han  med  et  gisp,  tung  og  stiv 
tilbage  mod  puderne. 

Juan  greb  om  hans  arm,  saa  angst  op  og  hviskede : 

„Mor han  er  død !" 

Fru  Jenny  sukkede  som  én,  der  endelig  faar  luft, 
og  sagde  med  dyb,  rolig  stemme : 

„Gud  give,  han  var!" 

Efter  to  døgns  forløb  kom  Gomez  igen  til  bevidst- 
hed. Han  kunde  ikke  tale,  men  hans  øjne  fæstede  sig 
med  et  stivt,  glasagtigt  blik  paa  sønnen.  Juan  vendte 
sig  bort,  men  han  følte  det  over  sig.  Tre  dage  og  næt- 
ter gik  han  hvileløs  omkring;  han  undgik  sin  moder, 
han  taalte  ikke  at  se  hendes  forstenede  ansigt  eller 
høre  hende  tale.  Hver  gang  han  vilde  sove,  saa  han 
sin  faders  øjne,  disse  ubarmhjærtige,  udtryksløse  øjne, 
der  ikke  vilde  slippe  ham. 

En  morgen  ved  daggry  stod  han  op,  gik  over  i  fa- 
derens værelse  og  bøjede  sig  over  hans  seng : 

„Fader  —  jeg  skal  gøre  det,  du  ønsker !" 


Det  nye  stuehus  paa  „La  Reine"  blev  kun  et  træ- 
hus, men  det  saa  pynteligt  ud  med  sit  lange,  aabne 
galleri,  der  hvilede  paa  pæle,  og  sine  mange,  grønma- 
lede skodder  og  jalusier. 

I  salen  stod  alle  de  kendte  sager  fra  Biilowsminde, 

og  den  store  marmorbordplade  var  fundet  uskadt  under 
asken. 

Folk  havde  troet,  at  Juan  og  hans  spanske  hustru, 
hvis  medgift  nok  havde  klaret  miseren,  skulde  være 
flyttet  ind  i  den  nye  bygning,  men  de  unge  maatte 
nøjes  med  forvalterboligen. 

Eduardo  sagde,  at  det  var  træerne  om  „Lillians  Gar- 
den" ,  der  havde  gjort  ham  syg,  han  vilde  blive  rask, 
naar  han  igen  kunde  føle  den  friske  brise  fra  havet 
og  se  ud  over  sine  marker. 

Juan  havde  afskediget  Johnson  og  var  selv  med 
folkene  i  marken  fra  morgen  til  solnedgang. 

„Min  Hr.  søn  behager  at  arbejde  for  sit  brød !" 
sagde  Eduardo  og  krusede  læberne  til  et  foragteligt 
smil. 

„Han  fordrer  tre  gange  saa  meget  arbejde  som 
Mongusen,  gør  Master  Juan,"  sagde  folkene,  „og  hans 
øjne  kan  flamme  op  som  en  kulild,  naar  man  vifter 
den ;  og  det  er,  som  om  han  ikke  ved  om  frigivelse, 
for  hans  pisk  slaar  haardere  end  tamarinde,  men  en- 
hver kan  jo  dog  se,  at  han  er  Master  Juan !" 

Den  dag  Gina  og  Anni  Potter  var  kommet  op  at 
skæ-ndes,  og  Gina  havde  tørret  Anni  med  ukrudtet  i 
ansigtet,  og  han  var  kommet  til  at  smile,  og  der  havde 
dannet  sig  smaa  runde  gruber  om  hans  mund  ...  oh. 
God,  da  havde  Tono  maattet  kysse  sig  selv  i  det  ind- 
vendige af  haanden,  for  da  var  det  baby  Juan,  som 
han  gik  og  stod  i  sin  lille  stribede  bluse.  Men  de 
kunde  jo  nok  mærke,  at  de  skulde  lade,  som  om  de 
ikke  vidste  det. 

Gomez  kom  sig  tilsyneladende  og  var  stærkt  op- 
taget af  planer  til  husets  forskønnelse.  Hver  efter- 
middag i  visittiden  gik  han  over  til  sin  spanske  sviger- 
datter. 

Det  varede  gerne  et  kvarterstid,  inden  hun  viste 
sig ;  saa  kom  hun  raslende  af  stivet  musselin  med  vifte 
i  haanden  og  sagde : 

„Jeg  er  saa  lykkelig  over,  at  du  gør  mig  den  ære, 
Onkel  Eduardo !" 

Gomez  kyssede  hendes  haand  og  spurgte  til  hen- 
des befindende,  og  hun  sagde :  „Tak,  jeg  befinder  mig 
vel !     Jeg  haaber  ogsaa,  at  tante  er  rask !" 

Det  kunde  hænde,  naar  de  en  tid  havde  udvekslet 
høfligheder,  at  Eduardo  gav  sig  til  at  fortælle  om  alt 
det  han  havde  lidt  disse  aar  ved  at  bo  mellem  frem- 
mede, mellem  mennesker,  der  ikke  forstod  ham,  der 
ikke  forstod  byrden  og  betydningen  af  at  bære  et  navn, 
hvortil  der  knyttede  sig  forpligtelser. 

„Saa  længe  man  er  ung,  føler  man  ikke  ansvaret 
saa  stærkt,  som  man  burde,  men  du,  Rosi,  du  skal 
bøde  paa  det,  jeg  har  forbrudt;  du  skal  igen  skaffe 
rent  blod  til  slægten  Gomez." 

„Onkel  Eduardo,"  sagde  hun  en  dag  og  hævede 
langsomt  sine  tunge  øjenlaag  med  de  tætte,  opadbøjede 
vipper,  „hvorfor  sendte  du  Juan  til  Danmark?" 

„Fordi  .  .  .  han  skulde  jo  være  et  sted,  og  hans 
moder  ønskede  det." 

„Onkel  Eduardo,  naar  jeg  taler  med  dig,  saa  synes 
jeg,  at  jeg  er  hjemme  i  Mayaguez.  Jeg  synes,  at  jeg 
behøver  kun  at  gaa  ud  paa  terrassen  for  at  kunne  se 

over  til  Mercedes  og  Enriquetta;  men  naar  Juan  kom- 
mer hjem,  saa  .  .  .  saa  længes  jeg  efter efter  — " 

„Efter  dit  hjem,  Rosi?" 

„Nej,  jeg  kan  ikke  rigtig  forklare  dig,  hvad  jeg 
længes  efter.  Onkel  Eduardo,  bare  det  var  dig,  der 
var  tyve  aar,  og  Juan  der  var  min  onkel !" 

Eduardos  øjne  funklede  som  i  de  store  dage,  han 
bøjede  sig  frem  og  greb  sin  svigerdatters  haand : 

„Rosi,  jeg  skammer  mig  over  min  søn,  og  jeg  for- 
bander min  skæbne.  Carramba  Rosi  —  havde  jeg 
mødt  dig  for  tredve  aar  siden !  Rosi,"  han  bøjede  sig 
tæt  hen  imod  hende  og  hviskede  ind  i  hendes  ansigt, 
„de  sønner  vi  to  skulde  have  skænket  verden !" 

„Onkel  dog!" 

„Det  skulde  ikke  være  blevet  folk,  der  arbejdede 
sig  tvære,  vel?" 

„Onkel,  jeg  fortæller  Tante  Jenny,  at  du  er  uartig!" 

De  lo  og  saa  ind  i  hinandens  slørede,  sorte  øjne. 

„Du  er  en  heks,  Rosi !  Jeg  tror,  jeg  vaagner  op 
en  morgen  og  er  tyve  aar!" 

„Du  er  kun  tredve  nu,  Sefior  Eduardo!" 

„Saa  kys  mig !" 

„Nej,  du  er  for  ung!" 

„Kys  mig,  Rosi." 

Han  rakte  haanden  ud  og  trak  hende  over  paa  sit 
knæ,  og  hun  lagde  sine  kølige  arme  tungt  om  hans 
hals  og  rakte  ham  sin  mund. 

Han  lagde  hovedet  tilbage,  og  hans  næseflige  ud- 
spiledes, som  om  han  indsugede  aromaen  af  kostelig 
vin. 

„Rosi,"  han  aandede  det  ind  i  hendes  mund,  „mænd 
som  jeg  burde  aldrig  blive  gamle ;  det  er  synd  imod 
jer !" 

„Onkel,  jeg  skal  have  et  barn,  men  Juan  taler  ikke 
saadan  til  mig." 

„Rosi,  lad  Juan  blive  fader  til  dit  barn,  jeg  vil  tale 
om  dine  øjne,  og  jeg  vil  plukke  kys  af  dine  læber,  saa 
du  sukker  af  salighed.  Jeg  vil  digte  os  lykkelige.  Vi 
to,  vi  er  ene  her,  ingen  tænker  som  vi ;  vi  er  skyllet 
op  paa  en  fremmed  kyst,  kun  vi  forstaar  at  suge  duf- 
ten af  elskovens  blodrøde  blomst.  Jeg  vil  bade  mig 
i  dine  øjne,  jeg  vil  drukne  mig  i  deres  dyb,  og  jeg 
vil  drikke  ungdom  og  glød  af  dine  læber." 

Fru  Jenny  havde  ønsket,  at  hvis  Juans  barn  blev 
en  dreng,  skulde  han  opkaldes  efter  hendes  og  hendes 
søns  gamle  ven,  Professor  Henning  Berner.  Men  da 
hun  første  gang  saa  det  lille  gullige  ansigt  under  langt 
silke-sort  haar,  saa  en  næse,  der  allerede  havde  form, 
og  en  mund,  som  hun  syntes  smilede  overbærende, 
satte  hun  hurtigt  hoopen*)  over  ham  igen ;  og  da  Edu- 
ardo  med  hævet,  højtidelig  stemme  sagde :  „Min  sønne- 
søn skal  bære  familienavnet  Pablo,"  mumlede  hun 
hurtigt  —  paa  dansk  —  „ja,  lad  ham  endelig  hedde 
Pablo !"  Og  hun  gjorde  en  gestus  med  hænderne,  som 
om  hun  skød  noget  fra  sig. 

Ham  vilde  hun  hverken  have  lod  eller  del  i.  Han 
var  deres,  de  andres. 

Men    naar    hun    et    aarstid    efter    hørte    en    lille 

*)  Et  laag  af  viere  og  tyl,  som  sættes  over  smaa  børn. 

Lucie  Horl)k:  Den  gamle  plantage.  4 

stemme  nedenfor  sit  vindu  af  al  kraft  raabe :  „Granny ! 
Granny !"  saa  trak  det  i  alle  hendes  ansigts  muskler. 
Hun  satte  i  ujævnt  løb  gennem  værelser  og  ned  ad 
trapper  og  løftede  „Baby"  højt  i  sine  arme.  Hun  be- 
stak Nanna*)  til  at  gaa  hjem,  og  naar  hun  havde  ham 
helt  for  sig  selv,  knugede  hun  ham  ind  til  sig  med 
sine  tynde  arme  og  hviskede:  „Holder  Baby  lidt  af 
Granny?  Vil  Baby  have  guavagelée?  Vil  han  det, 
den  lille  mand?  Og  kokusnødkager?  Jo,  han  ved 
nok,  hvad  Granny  har!" 

Pablo  voksede  op  med  den  bevidsthed,  at  hans 
velvilje  var  af  den  største  betydning  for  hans  omgi- 
velsers tilfredshed.  Han  vilde  egentlig  gerne  se  alle 
glade.  Det,  der  gjorde  det  svært,  var,  at  naar  han 
glædede  én,  gjorde  han  en  anden  misfornøjet. 

Grandpapa  holdt  af  at  fortælle  ham  historier  om 
en  konge  eller  en  dronning,  som  kom  i  stor  fare,  men 
som  i  det  sidste  forfærdelige  øjeblik  blev  frelst  af  en 
ridder  med  nedslaaet  visir. 

Saa  snoede  grandpapa  sin  moustache  opad  og 
sagde  med  dyb  stemme :  „Og  hvad  tror  du  ridderen 
hed?" 

Og  drengen  hoppede  paa  hans  skød,  klappede  i 
hænderne  og  jublede :  „Gomez !  Gomez !  Pablo  Gomez 
de  la  Vara,  hed  ridderen !" 

Mama  holdt  af  at  have  ham  hos  sig,  naar  hun  sad 
foran  spejlet  i  sit  soveværelse  —  og  hun  sad  næsten 
hele  dagen  foran  spejlet,  —  saa  pudrede  hun  hans 
kinder  og  snoede  røde  perler  om  hans  hals  og  holdt 
hans  ansigt  tæt  ind  til  sit  eget. 
•)  Fællesnavn  for  de  ældre  kvinder,  der  udvælges  til  at  passe  børn. 

Pablo  syntes  egentlig  ikke  om  at  blive  klædt  ud 
som  pige,  men  det  gjorde  hans  mama  glad,  og  hendes 
hænder  var  saa  bløde,  og  han  holdt  af  den  duft,  som 
strømmede  ud  fra  alt,  hvad  der  var  hendes. 

Undertiden  kom  grandpapa  ind  og  saa  paa  dem, 
naar  de  var  pyntede,  og  han  gjorde  ikke  nar,  fordi 
Pablo  lignede  en  pige. 

Granny  var  bedrøvet,  naar  han  ikke  fik  tid  til  at 
besøge  hende.  Granny  var  somme  tider  saa  underlig 
og  sagde  ting  til  ham,  som  han  ikke  forstod,  og  han 
havde  én  gang  set  hende  græde,  og  han  kunde  ikke 
lide,  at  rynkerne  sad  fast  i  hendes  ansigt;  men  han 
kunde  lide,  at  Granny  lavede  guavagelée  i  ganske 
smaa  buddinger,  saa  han  fik  én  helt  for  sig  selv. 

Den  eneste,  der  ikke  gjorde  sin  stemme  blødere 
eller  anderledes  end  ellers,  naar  det  gjaldt  „Baby" ,  var 
papa.  Men  det  var  fordi  papa  var  en  helt.  Saadan 
havde  ridderen  med  det  lukkede  visir  set  ud.  Men 
det  vidste  grandpapa  ikke. 

En  eftermiddag,  en  søndag  eftermiddag,  da  Pablo 
sad  ude  paa  cisternen  med  sine  sorte  kammerater,  — 
han  var  den  gang  1 1  aar  —  kom  røde  Jimmy  løbende 
og  raabte,  at  der  var  rørbrand  ved  „Lillians  Garden" . 

Mestermanden  begyndte  at  tude  i  en  stor  konkylje, 
en  anden  ringede  med  plantageklokken,  folkene  vrim- 
lede op  fra  negerbyen,  kvinderne  raabte  og  gjorde 
vrikkende  dansebevægelser,  og  alt  var  i  et  eneste  øje- 
blik feststemt  ophidselse. 

„Min  hest !     Hurtigt !"   lød  en  stemme  fra  forval- 

4« 


52 


terboligens  galleri  over  al  larmen,  og  et  øjeblik  efter 
kom  Juan  ned  ad  trappen. 

Pablo  trak  benene  ind  under  hagen  og  knugede 
armene  sammen  om  dem,  medens  hans  øjne  hang  ved 
faderens  skikkelse. 

Juan  saa  ud  over  gaardspladsen  med  en  dyb  rynke 
mellem  sine  lige,  sorte  bryn,  han  svippede  med  pi- 
sken mod  den  højre  ridestøvle,  og  de  lange  sporer 
klirrede.  Den  gule  hingst  blev  vild  i  øjnene,  da  den 
kom  ind  mellem  de  ophidsede  mennesker,  og  vilde  rive 
sig  løs. 

Da  Juan  kom  hen  til  den,  veg  den  sky  til  side,  og 
hestepasseren,  som  den  trykkede  sig  op  imod,  gav  den 
et  spark  i  bringen. 

Den  rejste  sig  stejlende. 

„Slip,"  raabte  Juan,  der  havde  taget  tømmen,  og 
han  sprang  i  sadlen  uden  at  røre  stigbøjlen. 

To  gange  endnu  stejlede  det  skræmte  dyr,  den 
vrinskede  af  angst  og  slog  med  hovedet,  men  Juan 
brugte  hverken  sporer  eller  pisk.  Med  knæene  klemt 
ind  mod  dens  flanker  klappede  han  den  beroligende 
paa  halsen ;  og  medens  den  sidelæns  dansede  hen  over 
gaardspladsen,  gav  han  højt  og  roligt  sine  ordrer. 

Det  billede  raderede  sig  med  skarpe  streger  ind  i 
Pablos  erindring. 

Pablo  gik  ikke  i  skole,  men  hver  formiddag  kom 
en  ung  katholsk  præst  og  læste  med  ham.  Undervis- 
ningen foregik  i  forvalterboligens  lukkede  galleri,  hvor- 
fra der  gik  en  trappe  ned  til  gaardspladsen. 

En  dag  kom  Eduardo  paa  visit  i  undervisningsti- 
den ;  han  vekslede  nogle  spøgefulde  bemærkninger 
med  lærer  og  elev  og  sagde : 

„Hvor  er  din  mama,  Pablo?" 

„Mama?"  sagde  Pablo  og  lavede  øjnene  runde, 
„hun  er  i  sit  soveværelse.  Der  er  mama  jo  altid.  Skal 
jeg  kalde  paa  hende?" 

„Nej,  jeg  vil  ikke  forstyrre  videnskaben!"  Edu- 
ardo vinkede  med  haanden  og  gik  ind  igennem  stuen, 
fra  hvis  baggrund  en  trappe  førte  ovenpaa. 

Pateren  bøjede  sit  smalle  ansigt  tæt  ned  over  bo- 
gen, og  undervisningen  fortsattes.  Moskitoerne  sur- 
rede, firbenene  smuttede  frem  og  tilbage  over  gulvet, 
og  nu  og  da  hørte  man  dæmpede  stemmer  fra  værelset 
oven  over. 

„Altsaa  Master  Pablo,  verbet  pleuvoir?" 

„Pleuvoir,  pleu  ..." 

„Ja  • —  altsaa?' 

„Det  er  hingsten.  Kan  De  høre?"  Pablo  bøjede 
sig  frem. 

„Hvad  mener  du?" 

„Fader  plejer  aldrig  at  komme  hjem  paa  denne 
tid." 

Juan  kom  langsomt  op  ad  trappen. 

„Fader,  er  du er  du  syg?" 

Juan  greb  om  ryggen  paa  en  stol  og  lukkede  øj- 
nene. 

„De  ser  meget  lidende  ud,  Mr.  Juan  !  Kan  jeg  ikke 
hjælpe  Dem?" 

„Lad  mig  følge  dig  op.  Fader." 

Juan  tørrede  sveden  af  sit  hvide  ansigt  og  smilede : 

„Ser  jeg  saa  spøgelseagtig  ud?  Nej  —  bliv  sid- 
dende begge  to  .  .  .  jeg  skal  nok  klare  mig.  Det  be- 
tyder ikke  noget." 

Han  gik  langsomt  hen  imod  trappen  til  øverste 
stokværk. 

„Altsaa!"  Pater  Gilbot  bøjede  sig  igen  over  bo- 
gen. „Det  var  disse  verber.  Altsaa  pleuvoir?  Du 
husker  det  uden  tvivl,  Master  Pablo?" 

Pablo  huskede  det  godt,  det  sad  et  eller  andet  sted 
inde  i  hans  hjærne,  men  han  kunde  ikke  samle  det  nu. 

Hans  faders  skridt  lød  saa  underlige,  helt  anderle- 
des end  ellers,  og  han  havde  aldrig  før  lagt  mærke  til, 
at  trappen  knagede.  Man  kunde  slet  ikke  mere  høre 
stemmerne  deroppe  fra.  Hvorfor  talte  de  ikke?  Hvor- 
for spurgte  de  ikke  til  hans  fader,  og  hvorfor  han  kom 
hjem?  Hvorfor  var  her  saa  stille,  at  moskitoernes 
summen  skar  igennem  ørene? 

„Du  husker  nok.  Master  Pablo,  at  i  regelmæssige 
verber  dannes  futur  ved  at  tilføje  .  .  .?  Ved  at  til- 
føje ai  til  ...  til  ..  .  ?" 

Pablo  havde  knyttet  hænderne  haardt  og  bøjet  sig 
frem.  Han  stirrede  ind  mod  stuens  baggrund,  hvor- 
fra trappen  førte  ovenpaa,  som  saa  han  noget,  noget 
der  var  langt  borte,  og  som  fyldte  hans  øjne  med  gru. 
Ogsaa  Fader  Gilbot  tav  og  lyttede. 

Stilheden  laa  som  et  uldent  dække  over  huset. 
Luften  var  kvælende  tung.  Fader  Gilbot  greb  ner- 
vøst om  Pablos  arm,  og  han  kunde  føle  hans  puls 
hamre  haardt  og  jagende. 

Saadan  sad  de  og  ventede,  præstens  greb  blev  fa- 
stere og  fastere.     Saa  —  endelig  kom  det. 

Et  fald  af  noget  tungt;  noget  der  ingen  larm  gjorde, 
men  fik  hele  det  spinkle  træhus  til  at  ryste,  og  saa  et 
skrig  —  Pablo  syntes,  det  var  som  noget  skarpt, 
spidst  blev  jaget  i  ham,  og  som  skriget  flængede  luf- 
ten. 

„Far!"    raabte  han.     „Far!" 

Han  vidste  ikke  senere,  hvorfor  han  havde  troet, 
at  nogen  gjorde  hans  fader  ondt. 

Han  satte  op  ad  trappen  som  et  dyr  i  spring. 

Da  han  stod  i  soveværelset,  saa  han  sig  hjælpeløst 
om ;  hans  bedstefader  laa  paa  gulvet  med  tungen  hæn- 
gende skævt  ud  af  den  ene  mundvig,  hans  moder  laa, 
som  om  én  havde  slængt  hende  hen  over  sengen ;  med 
sine  nøgne  arme  knugede  hun  hovedpuden  sammen 
om  sit  ansigt ;  hans  fader  stod  op  ad  væggen  med  ho- 
vedet lænet  tilbage,  og  Pablo  syntes,  hans  øjne  brændte 
ud  fra  to  dybe  huler. 

„Fader,"  hviskede  Pablo  og  rørte  ved  faderens 
arm.  Men  Juan  saa  forbi  ham  hen  imod  døren.  Da 
Pablo  fulgte  hans  blik,  saa  han  Fader  Gilbot. 

Der  var  kommet  noget  anspændt,  resolut  i  præstens 
kvindefine  ansigt ;  han  bøjede  sig  hurtigt  over  det  liv- 
løse legeme,  følte  paa  halsaaren  og  lagde  sit  øre  mod 
brystet. 

„Guds  Moder  være  lovet!"  sagde  han  og  gjorde 
korsets  tegn,  „døden  er  ikke  indtraadt.  Jeg  vil  hente 
det  fornødne  og  gøre  min  pligt!" 

„Løft  ham  op,"  sagde  Juan.  Hans  stemme  lød 
hæst. 

Præsten  borede  sine  hænder  ind  under  den  syge 
og  prøvede  at  løfte  ham,  men  kunde  ikke.  Pablo  sprang 
til,  og  ved  anspændelse  af  alle  kræfter  fik  de  det  liv- 
løse legeme  hævet  op  fra  gulvet. 

„Læg  ham  derhen !"  Juan  saa  hen  mod  den  brede 
dobbeltseng. 

Og  langsomt,  stønnende  af  anstrængelse,  bevæ- 
gede de  sig  hen  over  gulvet. 

„Rejs  dig!"  sagde  Juan  haardt  og  saa  paa  sin  hu- 
strus skælvende  ryg,  men  hun  gemte  blot  ansigtet  dy- 
bere i  puderne. 

Da  Eduardos  legeme  blev  løftet  op  i  sengen,  faldt 
den  ene  slappe  haand  ned  imod  hendes  skulder;  hun 
foY  op  med  et  sanseløst,  hvinende  skrig,  kastede  hæn- 
derne op  over  hovedet  og  raabte  med  vanvid  i  øjnene: 
„Tag  ham  bort !  Tag  ham  bort !  Aah  !  Aah  !  Tag 
ham  dog  bort!" 

„Vi  kan  ikke,  Mama,"  sagde  Pablo  og  tørrede  sit 
ansigt.     „Grandpapa  er  saa  tung." 

„Han  bliver  her!"  sagde  Juan  med  samme  haarde 
stemme.  „Pablo,"  føjede  han  til  og  lukkede  øjnene 
som  én,  der  er  usigelig  træt,  „du  maa  vist  hjælpe  mig, 
det  er,  som  det  hele  bliver  borte." 

Fader  Gilbot  og  Pablo  skyndte  sig  hen  til  ham,  og 
han  lagde  sine  arme  om  deres  skuldre. 

„Jeg  vil  over  til  moder!"  sagde  han  uden  at  aabne 
øjnene,  og  Pablo  og  præsten  støttede  ham  ned  ad  trap- 
pen. 

„Hvordan  er  dette  kommet,  Mr.  Juan?"  spurgte 
præsten  dæmpet. 

„Jeg  har  haft  blodgang  i  to  døgn,"  svarede  Juan 
paa  samme  maade,  „saa  pludselig  kom  matheden  over 
mig." 

„Oh,  Mr.  Juan,  hvor  kunde  De  være  saa  uforsig- 
tig?" 

„Fader,  du  maa  ikke  ogsaa  ..." 

Juan  følte  Pablos  skuldre  ryste  under  sin  arm,  og 
han  gav  dem  et  svagt  kærtegnende  tryk. 

„Benny,"  raabte  han  i  det  samme,  da  han  fik  øje 
paa  hestepasseren,  og  hans  stemme  lød  klar  og  myn- 
dig som  sædvanlig:  „Sig  til  Jane,  at  hun  skal  gaa  op 
til  Missis,  og  sæt  hoppen  for,  og  kør  efter  lægen  saa 
hurtigt  du  kan.  Hvis  fysikus  ikke  er  hjemme,  saa  tag 
den  anden." 

Da  Juan  laa  paa  sin  moders  seng,  besvimede  han. 

Da  den  danske  fysikus  to  timer  senere  traadte  ind 
i  værelset,  saa  Juan  stift  paa  ham  og  spurgte : 

„Kan  han  leve?" 

Lægen  rettede  et  usikkert  blik  mod  Jenny,  der  sad 
ved  sønnens  seng,  rømmede  sig  og  saa  til  siden : 

„Jeg  tror,  der  er  meget  lidt  haab !  Det  er  et  ual- 
mindelig stærkt  nedslag  og  jo  ikke  det  første !" 

Der  blev  et  øjebliks  pavse.  Lægen  saa  hurtigt  fra 
moder  til  søn.  Der  var  noget  saa  ejendommelig  for- 
stenet over  deres  ansigter.  Var  det  angst  eller  sorg 
eller  —  ligegyldighed  ? 

De  følte,  at  hans  videbegærlighed  rejste  sig  som  et 

krav  imod  dem,  men  Juan  lukkede  øjnene,  og  Fru 
Jenny  sagde  med  en  næppe  hørlig  hvisken :  „Doktor. 
De  skal  gøre  min  søn  rask !     Hører  De !" 

„Naturligvis  skal  jeg  det!"  Fysikus  fandt  pludselig 
sin  sædvanlige  læge-kordialitet  og  føjede  til,  som  om 
han  talte  trøstende  til  et  barn,  der  havde  stødt  sig: 
„Mr.  Juan  klarer  den  nok  !  Bare  tage  medicinen  flinkt ! 
Og  saa  maa  vi  ikke  drikke  for  mange  kolde  drinks, 
selv  om  tørsten  plager  en  del." 

Han  klappede  Fru  Jenny  paa  skuldren. 

„De  skal  se,  lille  Frue,  det  gaar  nok.  Jeg  skal 
komme  igen  iaften."  Hans  røde  ansigt  lagde  sig  i  al- 
vorlige folder,  og  han  gjorde  et  kast  med  hovedet  i 
retning  af  forvalterboligen  :  „Mest  for  at  se,  om  der  ind- 
træder en  forandring  derovre." 

Da  han  gik  —  Fru  Jenny  rejste  sig  ikke  for  at 
følge  ham  ud  —  sad  „Spanierinden"  paa  trappen,  der 
førte  ned  fra  soveværelset.  Hun  greb  om  hans  ben, 
da  han  passerede  hende,  vendte  et  fortrukket  ansigt 
op  imod  ham  og  bad :  „Tag  ham  bort !  Aah,  tag  ham 
bort!" 

„Hvem  mener  De?"  spurgte  han  og  standsede. 

„Oh  ham  !     Ham  !    Jeg  holder  det  ikke  ud  !" 

Doktoren  spurgte  igen,  rystede  hende  endogsaa  i 
skuldren  for  at  faa  hende  til  at  tale  sammenhængende, 
men  hun  slog  over  i  spansk  og  saa  ud,  som  om  hun 
var  i  vildelse. 

Med  en  ærgerlig  gestus  slap  doktoren  hende  og 
steg  op  i  sin  faeton. 

Efter  endnu  to  døgns  blodtab  fantaserede  Juan  næ- 

sten  uafbrudt.  Det  var  mest  marknegrene,  han  rege- 
rede med ;  men  saa  kunde  hans  stemme  pludselig  blive 
blød  som  et  kærtegn ;  øjnene,  der  paa  disse  faa  dage 
var  blevet  omgivet  af  smaa  skarpe  rynker,  straalede 
ømt,  og  han  hviskede  paa  dansk :  „Lille  Ruth !  Du  er 
jo  ikke  bedrøvet,  vel?  Og  heller  ikke  vred?  Husk, 
skibet  gik  saa  langsomt!" 

En  dag,  da  han  vaagnede  efter  at  have  blundet  paa 
en  morfinindsprøjtning  og  saa  Rosi  sidde  ved  sengen, 
saa  han  koldt  paa  hende  og  sagde  med  sin  naturlige 
stemme . 

„Du  skal  gaa!     Jeg  vil  ikke  se  dig!" 

Fru  Jenny  stirrede  med  angstfulde,  spørgende 
øjne  fra  den  ene  til  den  anden.  Rosi  sneg  sig  hulkende 
ud  af  værelset. 

„Juan."  Fru  Jennys  haand  greb  som  en  klo  om 
sønnens  arm,  „ved  du  af  dig  selv?  Ved  du,  hvad  du 
siger!  Har  hun  .  .  ."  hun  lænede  hovedet  tilbage,  som 
kunde  hun  ikke  bære  dets  vægt  og  stønnede. 

„Er  han  død?"  spurgte  Juan  paa  samme  rolige 
maade. 

„Nej,  men  de  siger,  at  han  maa  dø." 

„Mor,"  hans  stemme  blev  svagere,  „drengen!  Han 
skal  sendes  bort  herfra." 

„Til  Danmark?" 

„Nej."  Juan  laa  lidt  med  lukkede  øjne,  saa  sagde 
han:  „Nej,  ikke  til  Danmark.  Der  lærer  man  at  give 
sine  følelser  saa  stor  plads.  Tror  du  ikke.  Mor,  at  vi 
to  havde  lidt  mindre,  naar  vi  aldrig  havde  været  dér." 

Fru  Jenny  lagde  ansigtet  ned  mod  sønnens  pude. 

„Min  egen,  egen  dreng!  Hvor  var  det  usselt,  at 
jeg  ikke  kunde  værge  dig!  Du  var  det  eneste,  jeg 
•havde !" 

„De  mennesker,  der  ikke  føler  meget,  de  er  saa 
stærke!" 

„Og  saa  grusomme!" 

„Mor,  send  Pablo  til  Amerika.  Maaske  kan  han 
lære  at  arbejde  uden  at  tænke  — .  Det  er  det  lykke- 
ligste." 

„Men  Juan,  du  .  .  ."  Fru  Jennys  stemme  ^rast  og 
hun  hviskede  i  en  hulken,  „du  kommer  dig!" 

„Mor,"  hans  rystende  haand  famlede  hen  over  hen- 
des haar,  „Mor,  jeg  vil  ikke  komme  mig!" 

Det  var  sidste  gang  Juan  talte  sammenhængende. 
To  døgn  efter  var  han  død. 

Fru  Jenny  gik  om  med  sammenknebne,  hvide  læ- 
ber og  ordnede  alt  til  begravelsen.  Pablo  laa  paa  sin 
seng  med  ansigtet  knuget  ned  imod  sin  arm  og  græd 
hidsigt,  saart. 

Det  var  saa  oprørende  uretfærdigt,  syntes  han,  at 
hans  fader  skulde  ophøre  at  leve,  at  han  ikke  mere 
skulde  være  stærk  og  smuk,  at  han  skulde  sænkes  ned 
i  det  hæslige,  sorte  jordhul,  og  at  alle  andre  skulde 
leve  videre. 

„Men,  Fader  —  Fader!"  Han  bed  i  sit  lagen  og 
mumlede  det  højt:  „Det  lover  jeg  dig,  jeg  skal  aldrig 
blive  glad  mere!     Aldrig,  hører  du?" 

To  dage  efter  ebbede  Eduardos  liv  næsten  umær- 
keligt ud.  Hans  ligfølge  blev  det  største,  der  nogen- 
sinde var  set  paa  øen. 

Straks  efter  begravelsen  forhørte  Fru  Jenny  sig 
om  amerikanske  opdragelsesanstalter  og  fik  anbefalet 
Mr.  Brooks  kostskole  ved  Boston. 

„Der  vil  den  unge  Gomez,"  sagde  den  amerikan- 
ske konsul  i  Westend,  „komme  sammen  med  unge 
mænd  af  det  bedste  selskab." 

Prisen  spurgte  Fru  Jenny  ikke  om. 

Da  Pablo  stod  paa  dækket  af  Amerikadamperen  i 
sit  nye,  mørke  rejsetøj  og  saa  afstanden  blive  større 
og  større  mellem  sig  og  den  gamle,  sortklædte  kvinde, 
der  inde  paa  bolværket  stirrede  efter  ham  med  rød- 
grædte  øjne,  da  følte  han  endnu  en  tung  vægt  blive 
lagt  paa  sine  skuldre.  Hans  fader  var  død  og  hans 
bedstemoder  var  bedrøvet,  og  han  stod  her  med  livet 
hamrende  i  alle  pulse  og  skulde  rejse  over  vandet,  bort 
til  et  nyt  sted  og  nye  mennesker.  Det  var  forfærdelig 
uretfærdigt ;  og  han  blev  ved  at  stirre  ind  mod  land  og 
vifte  med  sin  hue :  han  turde  ikke  slippe  det  med  øj- 
nene. 

Han  hørte  stemmer  og  latter  bag  ved  sig.  Det  trak 
i  ham;  men  han  vilde  ikke  vende  sig.  Hvad  havde 
han  med  fremmede  glade  mennesker  at  gøre?  Han 
gjorde  sig  umage  for  at  se  sin  faders  ansigt,  som  det 
havde  set  ud  tilsidst,  blegt  og  hærget  af  sygdom ;  men 
i  stedet  for  gled  billedet  fra  hans  barndom  frem,  da 
faderen  under  brandlarmen  sad  paa  den  dansende 
hingst  og  gav  sine  ordrer. 

Han  rettede  sig  uvilkaarlig,  vendte  sig  og  lod  blik- 
ket mønstrende  glide  hen  over  dækket. 

Han   vilde   bære  sin  sorg  som  en   mand ;   ingen 
skulde  kunne  se  paa  ham,  at  han  var  ulykkelig. 


„Gomez?     Gomez?" 

„Gomez  de  la  Vara,  Sir." 

„Ja,  saa!"  sagde  Donnovan  Brook  og  saa  interes- 
seret op. 

Han  havde  ladet  Pablo  eksaminere  for  at  se,  ved 
hvilket  hold    han  skulde  anbringes. 

„Adelig  altsaa?" 

„Ja,"  svarede  Pablo,  medens  blodet  steg  ham  op  i 
panden,  og  han  føjede  tøvende  til :  „af  castiliansk 
adel" . 

„Har  De  nogen  titel?" 

„Titel?"   spurgte  Pablo  uforstaaende. 

„Jeg  mener,  er  De  greve  eller  ..." 

Pablo  trak  vejret  hurtigt.  Det  var  underligt,  saa 
lidt  han  i  grunden  vidste  om  den  ting.  Saa  lidt  fak- 
tisk. Det  var  kun  fra  sin  bedstefaders  eventyr-beret- 
ninger, at  han  kendte  noget  til  slægtens  historie;  paa 
St.  Croix  vidste  jo  alle,  hvem  de  var,  saa  der  behøve- 
des ingen  forklaring.  Han  saa,  at  Mr.  Brook  ønskede, 
at  han  skulde  svare,  at  han  var  greve.  Om  han  nu 
gjorde  det?  Mon  hans  stamfader  ikke  i  virkelighe- 
den .  .  .  ? 

Nej  —  lyve  gjorde  en  Gomez  ikke.  Han  saa  smi- 
lende ind  i  Mr.  Brooks  lorgnetøjne,  trak  lidt  paa  skuld- 
rene og  sagde  betydningsfuldt : 

„Jeg  er  republikaner,  Mr.  Brook !" 

Fra  den  dag  var  Pablos  stilling  fastslaaet.  De  unge 
rigmands-sønner  boxedes  om  hans  venskab. 

De  summer,  Fru  Jenny  sendte,  var  kun  lige  til  at 
dække  de  nødvendige  udgifter ;  men  det  vidste  alle 
Mr.  Brooks  drenge,  at  en  greve  var  altid  i  pengetrang, 
og  Pablo  tillod  uden  smaalighed,  at  man  delte  sine  lom- 
mepenge med  ham. 

Der  udviklede  sig  et  ejendommeligt  venskab  mel- 
lem den  unge  kreol  og  hans  kammerater,  men  til  intim 
forstaaelse  kom  det  aldrig. 

En  af  drengenes  helligste  gentleman-love  var  ubrø- 
deligt sammenhold.  Fandt  klassens  opfindsomme  halv- 
del paa  én  eller  anden  gal  streg  —  f.  eks.  pludselig  at 
staa  paa  hovedet  i  timen  —  gik  den  anden  halvdel 
selvfølgelig  med ;  man  tog  straffen  en  bloc  og  med  en 
vis  samfølende  martyrglæde. 

Men  Pablo  saa  smilende  paa  oprørerne  uden  at  vise 
mindste  forstaaelse  af,  at  han  burde  følge  trop.  Skønt 
han  var  spinklere  og  slankere  end  sine  jævnaldrende, 
havde  han  alle  betingelser  for  at  blive  cricket-cham- 
pion, men  aldrig  deltog  han  i  spillet  med  de  andres 
sammenbidte  livssags-energi.  Naar  han  var  færdig 
med  et  parti,  var  resultatet  ham  ligegyldigt.  Aldrig  an- 
tog han  den  butte  tone,  der  var  som  et  frimureri  mel- 
lem „the  fellows" .  Mødte  han  en  kammerat,  strøg 
han  huen  af  med  et  forbindtligt  smil ;  og  hver  morgen 
traadte  han  ind  i  klassen  med  et  buk. 

Men  aldrig  mistænkte  nogen  „greven"  for  at  være 
en  „snylter"  eller  en  „slave" .  Han  var  kun  „en  frem- 
med". 

De  unge  yankee-sønner  med  de  faste,  retlinjede  an- 
sigter og  det  glatkæmmede  haar  saa  med  undren  paa 
denne  dreng,  hvis  sorte  haar  laa  i  bløde  lokker  om 
ansigtet  og  den  brune  hals,  som  ikke  skammede  sig  for 
at  faa  taarer  i  øjnene,  naar  gamle  Cracker  fortalte  om 
Frihedskrigen,  som  var  stærk  og  smidig  som  en  pro- 
fessional, men  slet  ikke  syntes  at  vide,  hvad  kappe- 
strid betød. 

Deres  forhold  til  Pablo  blev  en  blanding  af  beun- 
dring og  beskyttelse.  Men  Mr.  Brook  saa  med  un- 
dren, at  denne  unge  fyr,  der  havde  en  meget  overfla- 
disk maade  at  tilegne  sig  kundskaber  paa,  at  han  fik 
en  aand  ind  i  klassen,  som  maatte  anerkendes  som 
priselig,  skønt  den  ikke  var  helt  amerikansk. 

Allerede  ved  den  første  ferie  var  der  kappestrid  om 
at  faa  Pablo  med  som  gæst.  Men  en  dreng,  der  hed 
Dick  Pawlow,  der  lige  fra  den  første  dag,  skjult  for 
alle  andre,  havde  vist  vennen  en  forgudende  beundring 
og  maaske  derfor  forstod  ham  bedre  end  de  andre, 
fremlagde  en  litograferet  indbydelse,  hvor  Mr.  og 
Mrs.  Pawlow  udbad  sig  æren  af  Mr.  Gomez  de  la  Va- 
ras  nærværelse  i  deres  residens  i  Boston  under  den 
kommende  ferie. 

Pablo  takkede  i  høflige  udtryk,  forskrev  efter  kata- 
log et  elegant  udstyr  fra  Magazin  Pitt  og  anbragte  sig 
sammen  med  Dick  i  en  1ste  klasses  boggievogn  med 
en  behagelig  følelse  af  at  være  „oppe  til"  situationen. 

Mr.  James  Pawlow  var  direktør  for  Boston  Bank 
og  boede  udenfor  byen  i  en  villa,  som  var  et  slot,  om- 
givet af  en  park  med  brede  køreveje.     Han  havde  tre 

døtre  mellem  14  og  20  aar.  Og  naar  Pablo  efter 
ferien  tænkte  paa  sit  ophold,  var  det  kun  dem,  han 
huskede ;  men  han  huskede  dem  paa  baggrund  af  en 
næsten  brutal  pragt,  der  først  havde  saaret  hans  na- 
turlige skønhedssans,  men  bagefter  havde  formet  sig 
som  en  naturlig  ramme  om  de  tre  unge  pigers  dristigt 
understregede  skønhed. 

Mr.  Pawlow  viste  sig  først  til  middagen  kl.  8  og 
kørte  straks  efter  ind  i  sin  club.  Mrs.  Pawlow,  der 
saa  ud  som  sine  døtres  ældre  søster,  var  stærkt  sports- 
interesseret;  men  havde  sin  egen  kreds.  I  det  hele 
taget  var  det,  som  familien  indenfor  en  stor  ring  skilte 
sig  ud  i  flere  mindre.  Hver  af  døtrene  modtog,  hvem 
de  vilde,  og  omgikkes,  hvem  de  vilde.  Ønskede  de  at 
se  deres  venner  til  middag  eller  lunch,  meldte  de  det 
kun  til  hushovmesteren. 

Det  blev  stiltiende  fastslaaet  som  noget  selvfølge- 
ligt, at  Pablo  tilbragte  alle  skoleferier  i  Dicks  hjem. 

Han  lærte  efterhaanden  at  forstaa,  at  døtrenes 
store  frihed,  som  først  havde  undret  og  forarget  ham, 
var  baseret  paa  en  tillid  fra  forældrenes  side,  som  var 
underbygget  ved  en  opdragelse,  der  særlig  havde  lagt 
vægten  paa  selvstændighed  og  selvrespekt,  og  som 
havde  sin  rod  i  skolen  og  hele  samfundet. 

Pablo,  der  overfor  drengene,  bevidst  eller  ubevidst, 
altid  havde  været  den,  der  paavirkede,  han  indsaa,  at 
her  var  noget  nyt,  noget  fremmed,  noget,  han  først  mis- 
forstod, men  som  han  senere  lærte  at  se  paa  med  un- 
drende beundring. 

De  første  gange  var  det  altid  den  16aarige  Claire,  der 

beskæftigede  hans  fantasi.  Hun  var  saa  spillende  af 
energi  i  alt,  hvad  hun  tog  sig  for,  saa  hurtig  og  rap 
i  replikken  og  saa  æggende  i  sin  sorgløse  tillidsfuld- 
hed! 

Men  den  sidste  jul  han  var  hjemme  med  Dick,  da 
var  Netty  bleven  voksen.  Han  saa  det  egentlig  først 
ved  middagsbordet.  Hendes  hoved  var  kommet  til  at 
sidde  saa  kækt  paa  hendes  slanke  hals,  og  han  kunde 
ikke  gøre  for  det,  men  hver  gang  hun  bøjede  sig  over 
bordet  for  at  sige  noget  til  ham,  kunde  han  gennem  ud- 
skæringen i  hendes  kjoler  se  ned  paa  hendes  smaa 
hvide  bryster. 

Naar  hun  rettede  sig,  laa  silken  glat  og  blankt  over 
dem.  Hvor  de  vist  var  faste  og  varme !  Han  maatte  se 
paa,  hvordan  den  lille  diamantpatch  steg  og  sank.  Han 
syntes,  det  blev  hurtigere  og  hurtigere. 

Efter  bordet  blev  der  danset  i  havesalen,  men  han 
og  Netty  sad  paa  en  lille  bænk  i  vinterhaven. 

Saa  var  det,  det  var  sket. 

Han  havde  glemt  at  svare  paa  det,  hun  spurgte  om, 
og  hun  havde  trukket  ham  i  øret  og  sagt:  „Naa,  du 
dumme  dreng!" 

Og  saa  ...  ja,  bagefter  syntes  han  ikke,  det  var 
ham,  der  havde  handlet,  men  én  inden  i  ham  .  .  .  saa 
havde  han  slaaet  sin  arm  om  hende  og  knuget  sine  læ- 
ber ind  imellem  de  to  smaa,  hvide  høje. 

„Gomez,"  havde  hun  sagt,  da  hun  rød  med  vrede 
øjne  stod  foran  ham,  ,hvis  jeg  fortalte  dette,  vilde  kam- 
meraterne boycotte  dig,  og  Mr.  Brook  vilde  vise  dig 
ud  af  skolen." 

Pablo  vidste,  at  hun  havde  ret,  men  han  saa  op 
paa  hende  og  kneb  det  ene  øje  lidt  til : 

„Du  skulde  ikke  se  saa  sød  ud,  Netty,  deraf  kom- 
mer hele  ulykken!"  Han  tog  hendes  haand  og  rullede 
den  mellem  sine :  „Og,  Netty,  jeg  ...  jeg  elsker  dig, 
ved  du?" 

„Vi  skal  gifte  os,  mener  du?" 

„Ja  —  naturligvis!" 

„Er  det  17  aar,  du  er,  Master  Pablo?  Well,  jeg  er 
15."  Hun  satte  sig  paa  det  yderste  af  hans  knæ  og  saa 
alvorligt  paa  ham. 

„Hvis  jeg  maa  være  din  „best  girl" ,  saa  vil  jeg  ikke 
sige  noget  om  det.   Men  du  maa  aldrig  mere  —  det!" 

„Netty,"  han  smuglede  forsigtigt  armen  om  hende, 
„naar  du  vil  være  min  „best  girl" ,  hvorfor  maa  jeg  saa 
ikke?" 

„Nej,  for  det  er  ikke  det,  /  kalder  at  være  forlo- 
vede, ved  du !  Det  er  bare  „privilegeret  venskab"  ;  hvis 
jeg  en  gang  gifter  mig  med  en  anden  mand,  saa  kan 
han  ikke  staa  sig  ved,  at  du  har  taget  alle  kyssene. 
Man  skal  være  fair  i  forretninger,  Master  Pablo." 

Da  skoletiden  var  udløbet,  bad  Dick  sin  fader  om 
at  lade  ham  og  Pablo  sidde  ved  pult  sammen  i  banken ; 
men  Mr.  Pawlow  sagde,  at  den  slags  fyre  som  den 
unge  Gomez,  de  kunde  være  paa  plads  ved  et  garden- 
party, men  i  en  forretning  duede  de  ikke. 

Men  Netty  sagde:  „Prøv  ham,  Papa,  jeg  holder  10 
dollars  paa,  at  han  stikker  Dick !" 

„Well,"   sagde  direktøren  af  Bostonbank,  „jeg  hol- 

der  50  mod  dine  10,  at  han  kan  ikke  lægge  to  ræk- 
ker 5-cifrede  tal  sammen  uden  fejl." 

Netty  klaskede  sin  lille  faste  haand  i  faderens : 

„Slaa  af,  Dick !" 

„All  rigfit,"  sagde  Mr.  Pawlow,  „men  du  kender 
mit  princip:   Kun  løn  til  den,  der  har  fortjent  den!" 

Efter  to  aars  forløb  kom  der  brev  fra  Fru  Jenny,  at 
hun  kunde  ikke  skaffe  flere  penge,  saa  gerne  hun  ogsaa 
vilde. 

De  sidste  aar  havde  været  elendige,  høsten  daarlig 
paa  grund  af  tørke  og  priserne  stadig  synkende.  Enten 
maatte  Pablo  bede  Mr.  Pawlow  om  løn,  eller  ogsaa 
maatte  han  komme  hjem  og  sætte  sig  ind  i  plantagedrif- 
ten. Han  skulde  kun  tænke  paa  sig  selv  og  maatte  ikke 
være  vred,  fordi  hun  saa  sig  tvunget  til  at  sige  ham 
sandheden. 

Da  Pablo  havde  læst  brevet,  syntes  han,  det  var  som 
om  der  kom  en  klam  taage  ind  i  værelset ;  han  følte  en 
kulderislen  ned  ad  ryggen.  Han  gemte  ansigtet  i  sine 
hænder  og  søgte  i  tankerne  at  fremmane  sit  hjem  paa 
St.  Croix ;  men  mindet  om  det  var  i  de  seks  aar,  han 
havde  været  i  Staterne,  blevet  saa  underlig  diset. 

Han  saa  en  masse  mørke  kvindelige  væsner,  der 
gik  omkring  paa  slæbende  sko  eller  bare  fødder  og  al- 
tid var  til  haande,  og  halvnøgne  drenge,  som  lydig  del- 
tog i  hans  lege,  selv  naar  de  ikke  forstod  dem.  Han 
saa  nogle  kølige,  halvmørke  stuer,  der  oftest  var  men- 
neskeforladte, og  han  saa  sin  bedstemors  soveværelse, 
der  var  stort  og  tomt  med  alle  møbler  langs  med  væg- 

gene,  og  sin  moders,  der  var  Hlle,  med  maatter  paa 
gulvet,  og  kurvegyngestole,  og  et  stort  spejl,  indram- 
met af  et  blomstret  gardin ;  men  han  syntes  det  hele 
laa  saa  langt  borte  og  var  saa  uvirkelig  smaat  —  lige- 
som naar  man  saa  i  den  gale  ende  af  en  kikkert  —  og 
han  syntes,  det  kom  ham  ikke  ved.  Hans  bedstefader 
var  død,  hans  moder  flyttet  til  byen,  og  hans  fader  .  .  . 

Han  løb  hurtig  brevet  igennem  én  gang  til.  Det 
var  underskrevet:  Din  bedstemoder!  Og  helt  nede  i 
hjørnet  stod  med  smaa  ujævne  bogstaver :  Jeg  har  ikke 
været  helt  rask  i  den  sidste  tid  og  længes  meget  efter 
dig! 

Pludselig  huskede  han  sin  bedstemor,  som  hun  hav- 
de staaet  paa  værftet  med  det  sorte  slør  viftende  om  an- 
sigtet og  set  efter  ham,  da  skibet  gled  bort  fra  land.  Hen- 
des øjne  havde  været  som  en  tiggerskes,  men  sine  læ- 
ber havde  hun  presset  fast  sammen.  Han  havde  ikke 
rigtig  tænkt  paa  det  før,  han  havde  været  saa  optaget  af 
alt  det  nye,  som  senere  blev  det  daglige,  men  nu  .  .  . 

Han  løftede  ansigtet,  og  hans  blik  faldt  i  et  stort 
forgyldt  spejl,  hvor  han  saa  en  ung  fyr  i  aftendress  med 
silkeopslag,  orchidé  i  knaphullet  og  brednæsede  laksko 
med  silkesløjfer. 

Han  saa  og  saa  ind  i  det  blege  ansigt  med  de  blaa 
skygger  under  øjnene,  og  han  krympede  sig  under  sit 
eget  blik. 

„Er  du  færdig,  gamle  fyr?"  spurgte  Dicks  stemme 
udenfor  døren. 

„Ja."  Pablo  rejste  sig  hurtigt.  „Ja,  nu  kommer  jeg." 

De  gik  sammen  ned  ad  trappen  og  steg  op  i  den 
ventende  brougham. 

„Dick"  —  efter  at  de  havde  kørt  ti  minutter  i 
tavshed  —  „i  aften  spørger  jeg  Netty,  om  hun  vil  være 
min  kone." 

Dick  skød  en  genvej  ind  imellem  to  mødende  elek- 
triske sporvogne  med  den  kildrende  mulighed  at  blive 
„smadret"  og  svarede,  da  han  var  paa  „den  sikre  side"  : 

„Net   siger  ja,  men  Pap'  siger  nej." 

„Hvorfor  siger  han  nej,  om  jeg  maa  spørge?" 

„Well !"  Dick  frembragte  en  underlig  lyd,  nær- 
mest som  en  knurren. 

„Vil  du  ikke  forklare  dig?" 

„Fanden!   Er  det  nødvendigt !" 

„Ja,  eller  vær  saa  venlig  at  lade  mig  komme  ud  af 
din  vogn." 

„Ser  du,  han  holder  paa  Monroedoctrinen.  Det  nyt- 
ter ikke  overfor  ham  med  navn  og  alt  det.  Amerikaner- 
inderne for  Amerikanerne !  Saa  er  der  Bob  Wilson ! 
Han  vil  ogsaa  have  Netty,  og  Wilson  &  Comp.  —  det 
er  et  godt  hus." 

„Godt  hus !  Ja,  hans  gardinlager  er  vist  „vel  assor- 
teret" ,  som  I  siger,  men  det  er  vel  ikke  gardiner,  Netty 
skal  giftes  med?" 

„Aah,  lad  bare  være!  Desuden  —  tiderne  er  for- 
bandede, og  vore  aktier  har  staaet  under  pari  de  sidste 
tre  maaneder.  Hvis  jeg  var  dig,  vilde  jeg  ikke  komme 
til  den  gamle  med  kærlighed  og  den  slags.  I  det  mind- 
ste ikke  før  vi  gaar  op  igen.  Denne  petroleumsaffære 
kan  ogsaa  nok  ødelægge  en  stærk  mands  nerver!" 

Dick  svingede  i  skarp  trav  op  foran  en  oplyst  portal 
og  standsede  sin  traver  med  et  ryk  i  tømmen,  overgav 
den  til  kusken  paa  bagsædet  og  tog  med  indolent  lang- 
somhed tre  tæppebelagte  trin  ad  gangen.  Pablo  fulgte 
spænstig  og  elegant  efter.  — 

„Ser  du,  Mr.  Gomez,  Papsi  har  sagt  tre  gange  til 
mig  i  den  sidste  tid,  at  han  vidste,  at  han  kunde  stole 
paa  min  sunde  sans ;  og  det  piner  mig  at  skulle  svigte 
hans  tillid." 

,.Jeg  kan  ikke  indse,  hvad  dette  har  med  din  sunde 
sans  at  gøre." 

Netty  saa  lige  ind  i  Pablos  vrede  øjne  og  lo. 

„Ikke  det  mindste !  Det  er  netop  sagen.  For  hvis 
jeg  gifter  mig  med  dig,  giver  Papsi  mig  ikke  engang 
til  kjolen.  Nej  —  jeg  vil  se  at  glemme  dig!  Jeg  vil 
gøre  mig  forfærdelig  megen  umage  for  at  glemme  dig! 
Det  synes  jeg,  jeg  skylder  Papsi.  Men  hvis  jeg  slet 
ikke  kan  —  saa  kommer  jeg  ned  til  dig.  Jeg  har  ledt 
efter  din  ø  paa  kortet  —  den  saa  komisk  ud  —  og  den 
var  ikke  større  end  saadan  !" 

Hun  viste  ham  den  yderste  spids  af  en  blankpoleret 
negl,  og  han  bøjede  sig  saa  dybt  over  den,  at  hendes 
purrede  haar  kildrede  hans  pande. 

„Netty!" 

Hun  saa  op  paa  ham,  saa  ind  i  hans  halvlukkede, 
hede  øjne,  og  hun  rødmede. 

Det  syn  gjorde  ham  ør.  Han  havde  aldrig  set  Netty 
rødme  før.  Han  bøjede  sig  helt  ned  over  hende  og  hvi- 
skede : 

„Giv  i  det  mindste  mig  alle  kyssene,  saa  der  slet 
ikke  bliver  nogen  tilovers  til  den  anden  fyr !" 

Hun  gemte  ansigtet  ved  hans  bryst : 

„Det  er  meget  forkert  af  dig  at  lære  mig  saadan 
nogle  udenlandske  ting!  Jeg  tror  for  resten  nok,  at  inden 
en  skilsmisse  maa  man  kysse  sin  „best  girl"  en  lille 
smule!" 

Hun  løftede  ansigtet  imod  ham,  nu  var  det  blegt, 
og  hun  aandede  klagende  : 

„Hvorfor  havde  du  ikke  ogsaa  respekt  for  tallene?" 

„Respekt  for  .  .  .?" 

„Papsi  siger,  du  har  ingen  respekt  for  tallene.  Og 
han  siger,  at  én,  der  ikke  har  respekt  for  tal,  han  kan 
lige  saa  lidt  blive  forretningsmand,  som  én  kan  blive 
hurtigløber,  der  er  født  uden  ben." 

„Vi  er  ikke  født  til  forretningsmænd  i  min  slægt!" 
Pablo  hævede  hovedet,  og  hans  næseflige  bevægede 
sig.    „Der  er  ting,  vi  sætter  højere  end  penge." 

Hun  lagde  sin  kind  imod  hans  og  hviskede  -. 

„Hvad  er  det  for  ting?   Sig  mig  det!" 

Han  rystede  hende  af  sig  og  rejste  sig : 

..Jeg  vil  ikke  spilde  mine  ord  paa  en  yankee-pige, 
jeg  vil  gemme  dem  til  .  .  ." 

To  arme  lukkede  sig  sammen  om  hans  hals,  og  et 
par  læber  lagde  sig  imod  hans  mund ;  de  var  friske  som 
duggede  rosenblade ;  og  en  blid  stemme  hviskede 
skælmsk : 

„Farvel,  du  min  eneste  elskede  Pablo!" 

Da  Pablo  landede  i  Westend,  holdt  der  en  dobbelt- 
vogn paa  værftet  og  ventede  paa  ham.  Den  var  tung 
og  gammeldags  og  manglede  lakering,  og  de  to  heste, 
den  var  forspændt  med,  ludede  med  hovederne  og  havde 
forbinding  om  forbenene.  Paa  bukken  sad  en  neger  og 
grinede  familiært  og  lyksaligt. 

„Saa  glad  over  at  se  Dem,  Master  Pablo !  Kender 
De  ikke  Jimmy,  Sir?" 

„Jo,  det  er  jo  Jimmy !"  Pablo  følte,  som  sad  der  no- 
get i  hans  hals  og  vilde  kvæle  ham. 

„Er  alt  vel  paa  „La  Reine"  ?" 

„Oh,  well,  Sir,  saa  halvt  og  halvt!  Men  nu  bliver 
det  hele  nok  tip  top,  Sir."  — 

For  hver  dag,  der  gik,  syntes  Pablo,  at  noget  snø- 
rede sig  tættere  om  ham,  hemmede  ham,  knugede  ham 
nede  og  gjorde  ham  tung  og  modløs.  Han  syntes  det 
store,  forfaldne  hus  med  alle  de  gamle  affældige  tje- 
nestefolk var  som  et  mausolæum. 

Hans  bedstemoder  greb  nu  og  da  om  hans  hænder 
og  sagde  med  nervøse  trækninger  om  sine  matte  øjne : 

„Du  er  da  ikke  vred,  Pablo!" 

Hver  formiddag  gennemgik  hun  uendelige  regnska- 
ber med  ham ;  forklarede  og  undskyldte.  Hans  øjne 
flakkede  bort  fra  talrækkerne,  han  iagttog  fra  siden 
hendes  gule,  indfaldne  kinder,  hendes  blaa-aarede, 
rynkede  pande  og  hendes  skeletmagre  hænder,  og  det 
sved  igennem  ham :  Hun  har  sultet ! 

Naar  han  ikke  kunde  sidde  stille  længere,  takkede 
han  hende  for  al  hendes  omhu  og  bebrejdede  hende,  at 

hun  saa  længe  havde  holdt  de  rette  forhold  skjult  for 
ham ;  han  hørte  selv,  hvor  hult  og  mat  det  lød. 

Havde  han  blot  følt  sit  hjærte  banke  varmt  eller 
blot  taknemligt  for  denne  gamle,  hærgede  kvinde  — 
han  havde  en  instinktmæssig  fornemmelse  af,  at  hun 
hungrede  efter  kærlighed,  —  men  i  stedet  for  bar  han 
nag  til  hende,  skønt  han  vidste,  det  var  skrigende 
uretfærdigt. 

I  hans  erindring  havde  der  altid  over  hans  hjem 
hvilet  en  vis  patriarkalsk  fornemhed,  der  havde  givet 
ham  ret  til  at  se  med  et  lille  overbærende  smil  paa  Bo- 
ston-parvenuernes  overlæssede  palæer,  og  nu  følte  han 
sig  som  én,  der  i  god  tro  havde  pyntet  sig  med  ind- 
bildte f)er  og  stod  plukket  og  bedraget. 

Hans  moder  var  kort  efter  hans  bortrejse  flyttet  ind 
til  Basend.  Da  han  første  gang  besøgte  hende,  blev 
han  vist  op  i  soveværelset. 

Han  kendte  hende  ikke  igen.  Hun  var  blevet  ufor- 
melig svær.  Da  hun  lukkede  ham  inde  i  sin  favn,  syn- 
tes han,  det  var  som  en  hed  em  slog  sammen  om  ham, 
og  han  kvalmedes  af  duften  fra  simpel  parfume. 

Hun  fortalte  ham  paa  daarligt  engelsk  med  snur- 
rende spanske  rer  og  mange  gestus  om  folk  i  byen. 
Hun  gik  sjældent  ud,  sagde  hun,  men  hun  stod  paa 
visitfod  med  de  bedste  familier;  ogsaa  enkelte  danske 
damer  kom  hos  hende ;  og  fra  sit  vindu  kunde  hun  se, 
hvem  der  gik  paa  værftet.  Især  om  søndagen  var  det 
meget  l|vligt.  Hun  spurgte  ikke  om  noget,  der  angik 
ham. 

Da  han  vilde  gaa,  lagde  hun  sin  fede,  ikke  helt 


75 


soignerede  haand  paa  hans  arm  og  sagde :  „Du  undrer 
dig  naturligvis  meget  over  at  se  mig  her  i  dette  lille  be- 
skedne hus !  Ja"  —  med  et  dybt  suk  —  „det  var  ikke 
sunget  for  Rosi  Gomez'  vugge !  Den  spanske  admiral, 
der  besøgte  os  i  Mayaguez,  han  sagde,  at  jeg  vilde 
vække  opsigt  ved  hoffet  i  Madrid.  Han  sagde,  at  jeg 
opførte  mig  som  en  født  prinsesse,  og  at  hvis  Fyrst 
Carlos  saa  mig  .  .  .  Aah,  han  var  en  skælm!  Han  lod, 
som  han  ikke  kunde  huske  mit  navn  og  kaldte  mig 
Dona  Bella.  " 

„Hvorfor  blev  du  ikke  paa  „La  Reine"  ?" 
Fru  Rosis  øjne,  der  lige  havde  straalet  unge  og 
iivslystne,  lukkede  sig  nu  sammen  til  en  snæver  spræk- 
ke, og  hendes  fede  kinder  rystede. 

„Ja,  hvorfor?"  raabte  hun  og  hendes  stemme 
sprang  op  i  et  højere  register,  „fordi  det  gamle  insekt 
ikke  ved,  hvad  der  sømmer  sig  for  en  Mrs.  Gomez. 
Ved  du,  hvad  hun  sagde,  da  jeg  forlangte  min  medgift 
udbetalt?"  Fru  Rosi  lagde  bedyrende  den  højre  haands 
bagflade  i  den  venstre  haands  hulning :  „At  den  stod  i 
huset  ...  i  det  hus,  hvor  jeg  aldrig  har  boet !  —  Al- 
drig vilde  min  fader  have  ladet  mig  rejse,  naar  han 
havde  vidst,  at  jeg  skulde  leve  i  en  forvalterbolig!" 
„Saa  faar  du  vel  renter  af  pengene!" 
„Renter?"  Fru  Rosi  spilede  øjnene  op,  og  det  saa 
ud,  som  vilde  de  træde  ud  af  hovedet. 

„Renter?  Nej,  jeg  tog  en  sagfører,  gjorde  jeg.  Sag- 
fører Frantzen  er  en  meget  høflig  og  galant  mand  af  en 
Dansk  at  være;  han  truede  med  execution,  og  hun 

maatte  kønt  give  mig  mine  penge !  Hver  pesata !  Den 
gamle,  visne  stok !" 

Pablo  greb  sin  hat,  saa  hurtigt  paa  sit  ur  og  hilste 
med  et  grimasagtigt,  undskyldende  smil ;  han  maatte 
ud  i  luften,  eller  han  maatte  slaa  eller  skrige  eller  kaste 
sig  ned  og  græde. 

Den  aften  skrev  han  et  langt  brev  til  Dick ;  skrev 
og  skrev  uden  ophold.  Om  sin  barndom,  om  sine  min- 
der og  sin  tilbagekomst. 

Dick  tørrede  sig  i  panden,  da  han  havde  arbejdet 
sig  igennem  de  12  sider,  og  udbrød,  skønt  han  var 
alene:  „Er  han  ikke  kolossal?" 

Senere  fortalte  han  Netty  om  brevet  og  føjede  til : 
„Jeg  siger  dig  —  som  en  første  klasses  novellist!" 

Med  omgaaende  fik  Pablo  en  check  paa  $  1000, 
og  Dick  skrev:  „Den  gamle  er  stadig  skummel,  saa 
ham  pillede  jeg  ikke  ved ;  men  jeg  solgte  min  dogcart 
og  den  sorte.  Jeg  kan  jo  dog  ikke  køre  i  to  vogne  paa 
én  gang,  og  du  er  velkommen  til  pengene.  Netty  sy- 
nes det  er  storartet  romantisk,  at  du  er  saa  fattig,  at 
$  1000  kan  hjælpe.  Hun  haaber,  hun  kan  undvære 
dig,  men  hun  er  ikke  vis  paa  det." 

Da  Pablo  holdt  anvisningen  paa  de  1000  dollars  i 
haanden,  havde  han  en  følelse,  som  om  livslysten  gan- 
ske langsomt  sivede  tilbage  gennem  alle  aarer  og  po- 
rer. Han  rettede  sig,  han  trak  vejret  dybt  og  befriet; 
han  syntes,  at  nu  kunde  han  baade  vælte  selvbebrej- 
delse og  taknemlighed  af  sig.  Nu  skulde  hans  bedste- 
moder være  fri  for  alle  bekymringer  og  alt  ansvar ;  nu 
vilde  han  overtage  styret. 

De  nærmest  paafølgende  dage  saa  han  sig  om  efter 
en  god  hest.  Den  skulde  baade  være  egnet  til  ridehest 
og  til  at  gaa  for  vogn,  og  den  skulde  være  fintbygget  og 
stærk  i  forbenene. 

Tilsidst  fandt  han,  hvad  han  søgte,  hos  en  gam- 
mel planter  Helmuth  paa  Nordsiden,  der  havde  stut- 
teri ;  men  manden  syntes  ganske  uinteresseret  i  hande- 
len. Da  Pablo  kom  ind  efter  en  hel  time  at  have  prø- 
vet forskellige  af  de  smukke  dyr  og  erklærede,  at  nu 
havde  han  bestemt  sig,  saa  Helmuth  op  og  sagde  m-Ut : 

„Naa,  har  De  det?" 

„Hvad  pris  holder  De  den  brune  6aarige  hoppe  i?" 

„Hoppen  koster  150  patacons  og  ikke  en  cent  min- 
dre. Men  her  hedder  det :  pengene  paa  bordet !  Saa 
det  er  vist  ikke  noget  for  Dem,  Mr.  Gomez." 

Pablo  saa  et  øjeblik  paa  den  gamle  mand  med  den 
halsstarrige  mund  og  sagde  alvorligt  men  uden  vrede : 

„Hvorfor  taler  De  saadan  til  én,  De  slet  ikke  ken- 
der?" 

„Jeg  kendte  Deres  bedstefader,  og  jeg  saa  De  var 
en  Gomez,  inden  De  sagde  mig  navnet,  og  jeg  ved  et 
og  andet  om  driften  paa  „La  Reine" .  Naar  man  lader 
sit  land  vokse  i  busk,  saa  holder  man  op  med  at  betale 
kontant." 

Pablo  havde  taget  to  ruller  guldpenge  op  af  lommen 
og  begyndte  nu  at  tælle  dem  op.  Den  gamle  bøjede 
sig  saa  langt  ned  over  dem,  at  Pablo  kun  kunde  se  hans 
graa,  strittende  øjenbryn. 

„Det  gør  mig  ondt,  Mr.  Gomez,  at  .  .  .  at  .  .  ." 

„Ogsaa  mig,  Mr.  Helmuth !   Naar  en  mand  som  De 

taler  saa  hensynsløst  og  lidet  høfligt,  saa  maa  han  sik- 
kert have  alvorlige  grunde.  Vil  De  være  saa  god  at 
tælle  pengene  efter?" 

„Aah,  det  behøves  ikke,  er  jeg  vis  paa !  Jeg  haaber, 
De  maa  blive  tilfreds  med  dyret,  Mr.  Gomez;  og  skulde 
der  en  gang  være  noget,  jeg  kan  tjene  Dem  med,  saa 
—  saa  ved  De  nu,  hvor  gamle  Thomas  Helmuth  er  at 
finde." 

Høsten  blev  bedre,  end  den  havde  været  i  mange  ti- 
der. Forvalteren  ledede  arbejdet,  men  Pablo  traf  alle 
dispositioner.  Fru  Jenny  havde  en  følelse  som  et  men- 
neske, der  i  mange  aar  havde  maattet  sidde  med  hæn- 
derne krampagtigt  lukkede  for  at  holde  fast  paa  no- 
get, og  som  nu  fik  sin  frihed  til  at  aabne  dem,  men  ikke 
rigtig  kunde. 

Pablo  forlangte  bordet  dækket  med  de  gamle, 
smukke  ting  fra  generalguvernørens  tid,  han  lukkede 
jalusier  og  døre  op,  saa  solen  stod  ind  over  de  store, 
høje  rum. 

Ved  solnedgangstide  kom  han  nynnende  ned  ad 
trappen,  klædt  i  sin  amerikanske  ridedragt  med  ga- 
macher og  de  vide  zuavbenklæder,  som  der  aldrig  var 
set  magen  til  paa  St.  Croix,  hilste  med  et  fingerkys  op 
til  sin  bedstemors  vindu  og  red  ind  ad  Basend  til. 

Der  var  noget  ved  hans  holdning,  det  overmodig 
ranke  ved  nakken  og  hovedets  smalle  form,  der  min- 
dede Fru  Jenny  om  Eduardo,  saa  det  var  som  en  jærn- 
klo  om  hendes  hjærte ;  men  alligevel  maatte  hun  bøje 

sig  ud  af  vinduet,  længere  og  længere,  og  stirre  efter 
ham,  til  træerne  om  „Judiths  Hill"  tog  ham  bort. 

„Judiths  Hill  ■  var  naboplantagen.  Den  var  for  et  aars- 
tid  siden  blevet  købt  af  en  ung  dansk  forvalter,  der  hed 
Anton  Poulsen.  Fru  Jenny  havde  endnu  ikke  set  ham, 
han  havde  ikke  gjort  visit,  men  hun  hørte  stadig  gen- 
nem sine  folk  om  hans  arbejdsomhed  og  dygtighed. 

Hun  vidste  ikke  hvorfor,  men  hun  ønskede,  at  han 
og  Pablo  maatte  mødes  og  blive  venner. 

Da  Pablo  første  gang  efter  sin  handel  med  gamle 
Helmuth  kom  ind  i  clubben  i  Basend,  sporede  han  en 
temperaturforandring.  Barometeret  havde,  første  gang 
han  viste  sig  i  sit  excentriske  ridekostume,  staaet  paa 
mistillid ;  kviksølvet  var  steget  nu  og  nærmede  sig  til 
agtelse.  I  billardsalonen  blev  der  tilbudt  ham  deltagelse 
i  et  parti,  og  inde  i  læseværelset,  hvor  de  Danske  stu- 
derede blade  og  tidsskrifter,  blev  han  forestillet  for 
selskabet  af  den  gamle  Landfysikus  Borch. 

Snart  hørte  det  til  det  sædvanemæssige,  at  Fru 
Jenny  forgæves  ventede  med  middagen  og  tilsidst 
maatte  sige : 

„Bring  suppen  ind ;  Mr.  Pablo  maa  være  blevet  op- 
holdt; coteletterne  kan  sættes  til  side  til  frokosten  i 
morgen." 

I  den  første  tid  syntes  Pablo,  at  livet  formede  sig 
uendelig  fattigt  og  smaat.  Han  tørstede  efter  den  op- 
findsomme, hensynsløse  amerikanske  pragt,  der  paa 
trods  af  alt  hævdvundet  dannede  nye,  dristige  skøn- 
hedslove;  han  savnede  den  især  hos  kvinderne. 


80 


Flere  af  de  unge  kreolpiger  var  smukke ;  men 
naar  han  saa  dem  valse  rundt  i  deres  pibede  musselins- 
kjoler  med  kulørte  silkebaand  om  livet,  maatte  han 
smile  medlidende.  Saa  tænkte  han  sig  Netty  midt  imel- 
lem dem.  Han  kunde  se  hende  lave  kikkert  af  sin  lille 
juvelfunklende  haand,  betragte  musselin-damerne  med 
en  faglig  mine  og  sige  med  en  overbærende  hoved- 
rysten :  Pæne  piger  —  men  gjort  i  Tyskland. 

„Gjort  i  Tyskland"  —  det  var  det  mest  knusende, 
Netty  kunde  sige  om  et  toilette. 

Kreolerinderne  var  afdæmpede  af  væsen  og  med 
smaa  forsigtige  ord,  men  det  var  som  der  udstraalede 
en  forborgen  varme  fra  deres  smægtende  øjne,  og  som 
deres  væsen  indsugede  courtoisie. 

Pablo  var  vant  til  fra  Bostonpigerne,  at  der  spille- 
des bolt  med  indfald  og  drillende  bemærkninger.  Alen 
naar  han  her  kastede  en  bolt,  blev  den  grebet  af  smaa, 
kælne  hænder,  der  knugede  den  ind  mod  brystet,  me- 
dens øjnene  sagde :  „Du  maa  gerne  tage  den  igen,  vi 
bliver  ikke  vrede !" 

De  danske  damer  lignede  mere  de  amerikanske  i 
sikkerhed  og  slagfærdig  munterhed,  men  de  stødte  ham 
ved  at  passere  de  grænser  for  det  sømmelige,  som  en 
amerikanerinde  aldrig  overskrider,  skønt  hun  slet  ikke 
synes  at  vide,  at  der  findes  grænser. 

Det  forekom  ham  som  brud  paa  al  stil  og  god  tone 
at  se  damer  i  aftendragt  ryge  tobak  ;  —  havde  de  endda 
haft  slaabrok  paa !  Og  da  en  ung  frue,  som  han  havde 
helliget  nogen  opmærksomhed,  tog  hans  arm  og  trak 
ham  ind  til  drikkeskænken,  hvor  hun  drak  whisky  som 


en  skipper,  bestemte  han  sig  til,  som  han  og  Dick 
plejede  at  sige,  naar  de  søgte  udenfor  „selskabet" , 
at  tage  de  gode  manerer  af;  og  det  syntes  ikke  at  mis- 
hage. 

En  søndageftermiddag  sad  Pablo  paa  clubgalleriet 
med  en  planter  Evans,  hvis  plantage  „Morningstar" 
kun  laa  en  tre  miles  fra  „La  Reine" . 

Militærmusikken  spillede  paa  værftet,  og  de  sad 
og  saa  paa  de  mange  mennesker  —  mest  kvinder  og 
børn  —  der  vuggede  sig  i  takt  til  tonerne. 

Til  højre  dannede  det  gamle  graa  fort  baggrund ;  i 
palmealléerne  foran  spaserede  enkelte  honoratiores 
langsomt  frem  og  tilbage,  eller  de  sad  paa  bænkene 
under  tamarindetræerne,  hvorom  pyntede  smaabørn 
legede;  men  lige  ud  for  clubgalleriet  strakte  sig  en 
aaben,  gruset  plads,  der  tindrede  hvid  i  sollyset,  og 
bagved  den  gik  himmel  og  hav  sammen  i  en  sølvblaa, 
soldirrende  lysglans. 

Ud  fra  én  af  alléerne  kom  tre  unge  piger.  De  havde 
stærktfarvede  blomster  paa  hattene,  og  deres  stivede 
kjoler  vuggede  i  hinanden. 

De  gik  ned  til  vandet  og  stod  lidt,  som  om  de  saa 
paa  udsigten,  vendte  saa  om  og  skraaede  over  den 
hvide  plads  lige  imod  clubgalleriet.  De  to  paa  fløjene 
bøjede  sig  frem  og  talte  ivrigt  og  hviskende,  den  mid- 
terste lo  og  vuggede  overkroppen  i  takt  til  musikken. 
Idet  de  passerede  galleriet  løftede  hun  hovedet  og  fy- 
rede et  ildglimt  fra  sine  sortbrune  øjne  lige  op  i  Pablos. 

„Gud  Fader  bevares !     Sikken  et  skud !"    udbrød 

Lucie  Hørlyk:  Den  gamle  plantage.  6 


82 


Evans  og  lod  sig  falde  tilbage  mod  stolen.  „Skal  jeg 
forbinde  saaret?" 

„Hvem  var  hun?" 

„Det  var  Bess.   Gamle  Mac  Lonnis  datter !" 

„Hans  rigtige  datter?" 

„Nej,  jeg  tror  De  vil !  Hun  er  jo  kulørt.  Hun  syer 
-^  siger  hun  da." 

„Hvad  mener  De  med  det?" 

„Gomez,  lad  mig  give  Dem  et  raad !  Lad  Bess 
være.  Anton  Poulsen  har  hende  for  tiden,  og  .  .  .  jeg 
ved  ikke  —  men  den  fyr  tager  saa  tungt  paa  tingene! 
I  Deres  sted  vilde  jeg  ikke  blande  mig  i  det,  der  er 
hans." 

En  maanedstid  efter  blev  Pablo  sagt  til  til  at  møde 
paa  politikammeret;  Anton  Poulsen  havde  indgivet 
klage  over,  at  ejeren  af  „La  Reine"  regnede  efter  et 
forkert  grænseskel  og  lod  sine  kreaturer  gaa  paa  et 
græsstykke,  der  hørte  til  „Judiths  Hill" .  Pablo  svarede, 
at  hvis  Poulsen  mente,  at  græsstykket  var  hans,  kunde 
han  jo  anlægge  proces.   Og  det  gjorde  han. 

I  den  paafølgende  tid  kom  der  hvert  øjeblik  bud 
fra  politikammeret  om,  at  kreaturer  fra  „La  Reine" 
var  fanget  paa  „Judiths  Hills"  grund  og  indsendt  til 
fortet,  hvor  de  inden  24  timer  maatte  afhentes.  — 

Anton  Poulsen  kom  sjældent  i  clubben ;  men  en  lør- 
dageftermiddag, da  Pablo  sporeklirrende  med  sin 
sølvknappede  ridestok  i  haanden  traadte  ud  paa  galle- 
riet, sad  han  sammen  med  tre  andre  plantere  —  der- 
iblandt Evans  —  og  drak  cocktail. 

Et  selskab  af  danske  herrer  og  damer  —  kun 
danske  damer  vovede  sig  op  i  clubben  —  sad  ved  na- 
bobordet, og  ved  begge  borde  rykkede  man  sammen 
for  at  gøre  plads.  Pablo  blev  staaende  et  øjeblik  og 
vekslede  nogle  spøgefulde  bemærkninger  med  det  dan- 
ske selskab,  saa  gik  han  hen  imod  planterne. 

Der  blev  ganske  stille  paa  galleriet.  Man  var  fuldt 
å  jour  med  hans  og  Anton  Poulsens  mellemværende, 
og  hvad  der  var  den  egentlige  grund  til  det,  og  under 
saadanne  omstændigheder  plejede  de  to  partier  at  se 
væggene  igennem  hinanden ;  men  Pablo  tog  en  stol  og 
sagde  med  et  let  buk:  „Tillader  De!" 

Han  ringede  paa  drengen  og  satte  sig  mageligt  til- 
rette med  den  ene,  elegant  bestøvlede  fod  vippende  i 
luften. 

Han  talte  lidt  med  Evans  og  kastede  et  par  gange 
en  bemærkning  hen  til  nabobordet. 

Da  han  havde  tømt  sin  skummende  drik  og  tændt 
en  cigaret;  vendte  han  sig  om  mod  Poulsen  og  sagde 
med  et  ironisk  blink  i  øjnene  og  brynene  trukket  lidt 
i  vejret : 

.    „Sig  mig,  Mr.  Poulsen,  fanger  De  mine  kreaturer 
ind  med  lasso?" 

En  rød  flamme  slog  op  over  den  andens  tunge,  al- 
vorlige bondeansigt;  han  vred  haanden  om  stolearmen 
og  mumlede  noget,  som  druknede  i  et  latterkor  fra 
begge  borde. 

Saa  rejste  han  sig,  rømmede  sig  og  sagde  med  en 
stemme,  der  var  gledet  ud  af  sit  naturlige  leje  og  lød 

anstrængt,  som  naar  en  uøvet  taler  skal  henvende  sig 
til  en  forsamling : 

„Jeg  formoder,  at  Deres  skindmagre  dyr  søger  over 
til  „Judiths  Hill" ,  fordi  de  ikke  kan  leve  af  prickles 
og  peatchinpeas." 

„Skulde  mine  køer  virkelig  være  saa  intelligente! 
Synes  De  ikke,  det  er  paafaldende  pludselig,  at  de  har 
faaet  disse  vellystige  tilbøjeligheder?" 

„Flyt  Dem,"  sagde  Poulsen  til  Evans,  der  sad  saa- 
dan,  at  han  spærrede  udgangen.  Pablo  sprang  op  og 
gjorde  plads : 

„Jeg  haaber  da  ikke,  at  det  er  mig,  der  jager  Dem 
bort,  Mr.  Poulsen !" 

„Lad  mig  være!"  Alle  muskler  i  Poulsens  ansigt 
fortrak  sig,  og  hans  graa  hundeøjne  saa  vredt  og  smer- 
teligt paa  Pablo,  der  stod  og  smilede  forbindtligt. 
„Hvorfor  kan  De  ikke  lade  mig  og  mit  være?' 

Pablo  vilde  svare,  men  den  anden  gjorde  en  afvær- 
gende bevægelse  med  haanden  og  famlede  sig  gennem 
døren  som  én,  der  havde  bind  for  øjnene. 

Evans  bøjede  sig  henimod  Pablo  og  hviskede :  „Det 
er  sku  synd!  De  skulde  have  ladet  ham  beholde  Bess! 
De  kunde  jo  have  taget  alle  de  andre !" 

Da  Pablo  havde  været  hjemme  paa  „La  Reine"  i  to 
aar,  kom  der  en  dag  et  brev  til  ham  med  amerikansk 
poststempel. 

Udskriften  „Pablo  Gomez  de  la  Vara,  Esq."  var 
skrevet  med  store,  faste  bogstaver  paa  lilla  lærreds- 
papir  med  sorte  rande.    Indeni  stod  : 

Kæreste  Pab! 
Jeg  kan  ikke !  Jeg  har  længtes  efter  dig  hele 
tiden.  Jeg  kan  ikke  gifte  mig  med  en  Bostonfyr, 
efter  at  jeg  har  kendt  dig,  skønt  jeg  skammer  mig 
over  det.  For  det  er  dumt.  Jeg  mærker  det  især 
nu,  da  alt  er  sørgeligt.  Du  har  vel  set,  at  Massa- 
chusettsbanken  er  kracket?  Siden  det  skete,  var 
papa  ikke  sig  selv,  og  for  to  uger  siden  døde  han. 
Dr.  Thomas  sagde  af  knust  hjærte.  Pab,  ved  du, 
hvad  jeg  har  bildt  mig  ind,  at  du  har  ikke  skrevet 
efter  mig,  fordi  jeg  var  rig  og  du  var  fattig.  Men 
nu  er  vi  ikke  rige  mere.  Synes  du  ikke,  det  er 
forunderligt?  Jeg  har  8000  Dl.,  som  er  mine 
egne;  dem  tager  jeg  med  mig.  De  kan  nok  for- 
slaa  til  knappenaale  i  de  første  to  aar,  tror  du 
ikke?  Eller  har  du  glemt  Boston  og  din  best  girl? 
Pablo,  jeg  foragter  dig,  hvis  du  ikke  siger  mig 
sandheden.  Du  kender  mig  og  ved,  at  jeg  kan 
taale  at  høre  den.  Dick  ved,  at  jeg  skriver  til 
dig.  Han  siger,  det  er  godt,  at  Edith  og  Claire  er 
gaaet  af,  men  at  jeg  er  for  god  til  en  kræmmer. 
Ja,  du  har  uhjælpelig  forvirret  stakkels  Dicks  be- 
greber. Saa  —  nu  løb  blækket  ud  og  lavede  klat. 
Kære  Pab,  hele  sandheden  er,  at  der  er  faldet  en 
taare.  Alt  er  saa  sørgeligt,  men  jeg  maa  skrive, 
som  om  det  ikke  var  det,  for  jeg  er  jo  endnu  trods 
alt 

Netty  Betsy  Pawlow. 

Da  Pablo  to  gange  havde  læst  dette  brev,  tændte 
han  sig  en  cigaret  og  kastede  sig  i  sin  bedstefaders 
Southamptonstol. 

Da  cigaretten  var  røget  ud,  rejste  han  sig  med  et 
energisk  sæt,  snoede  lidt  paa  sit  overskæg  og  skrev : 

Kære  Netty! 
Mit  hjærte  og  alt  hvad  jeg  ejer  er  dit.    Kom 
naar  du  vil  og  tag  dine  ejendele  i  besiddelse.    De 
er  ikke  meget  værdifulde ! 

Pablo. 

Fru  Jenny  havde  skrantet.  Flere  dage  havde  hun 
maattet  holde  sengen.  En  aften  havde  hun  sat  sig  op- 
rejst, da  Pablo  kom  ind,  havde  vredet  hænderne  i 
hinanden  og  raabt  med  fortvivlelse  i  øjnene : 

„Juan  —  det  er  for  vore  synder  du  lider !  Foræl- 
drenes synder  i  3die  og  4de  led !  I  brynde !  Saadan 
kalder  mennesker  det !  Der  er  forbandelse  i  det !  Kun 
en  stor,  ren  kærlighed  kan  tage  det  bort !  Kærlighed 
kan  vaske  synden  ren." 

Senere  havde  hun  ligget  og  hulket :  „Juan  !  Juan  — 
min  stakkels  smukke  dreng !  Og  dine  øjne  var  blaa !" 

Da  Fru  Jenny  igen  var  saa  rask,  at  hun  kunde 
sidde  i  sin  stol,  havde  Pablo  en  dag  ■ —  det  var  medens 
han  gik  og  ventede  paa  Netty  —  spurgt :  „Granny  — 
hvorfor  var  min  fader  saa  ulykkelig?" 

Hun  havde  løftet  sine  matte  øjne  mod  hans  —  han 
syntes  altid  de  saa  ud,  som  havde  hun  grædt  farven  af 
dem  —  og  svaret :  „For  han  elskede  ikke  din  mor !" 

Og  lidt   efter   havde   hun   føjet   til   med   dirrende 

stemme :  „Pablo,  du  skal  vide  det,  at  det  er  helvede  at 
leve  sammen  med  én,  man  ikke  elsker !" 

Pablo  havde  trukket  paa  skuldrene  og  mumlet  no- 
get om  „at  tage  for  tungt  paa  sagerne"  ;  men  hvor  han 
gik  og  stod,  følte  han,  at  bedstemoderens  slukte  ojne 
fulgte  ham,  og  det  øgede  hans  dumpe  ro,  den  man 
væbner  sig  med,  naar  noget  er  uafvendeligt. 

Netty  kom.  Pablo  roede  skibet  imøde.  Han  havde 
med  omhu  truffet  alle  forberedelser  til  hendes  mod- 
tagelse. Som  man  gør  det,  naar  man  venter  en  gæst, 
der  er  godt  vant.  Men  glæde  sig  kunde  han  ikke.  Netty 
var  kun  et  minde  for  ham.  Og  da  han  steg  i  baaden 
for  at  ro  hende  i  møde,  følte  han  sig  som  en  mand  af 
ære,  der  gør  sin  pligt. 

Men  da  han  mellem  passagererne,  der  stod  langs 
rælingen,  saa  en  hvidklædt  kvindeskikkelse  tegne  sig 
med  skønne,  slanke  linjer  mod  et  sort  sørgeslør  og  vid- 
ste, at  det  var  hende,  der  kom  over  havet,  fordi  hun 
ikke  havde  kunnet  glemme  ham,  Pablo  Gomez,  da 
følte  han  en  varm  strøm  af  stolthed  gennemrisle  sit 
legeme. 

Da  han  kom  saa  nær,  at  han  kunde  fange  blikket 
fra  de  store  graa  øjne,  der  spørgende,  alvorligt,  søgte 
hans,  da  var  det,  som  naar  der  kommer  forbindelse  i  en 
længe  afbrudt  elektrisk  strøm.  Der  sprang  gnister 
frem  baade  i  de  graa  og  de  sorte  øjne.  Og  da  Pablo 
holdt  Netty  i  sine  arme,  fast  som  om  han  aldrig  mere 
vilde  slippe  hende,  da  syntes  han,  det  var  dette,  han 
hele  tiden  havde  længtes  efter. 

Da  den  store,  nye  dobbeltvogn  drejede  ind  mellem 
sukkermarkerne  og  svingede  op  foran  den  nykalkede 
hovedbygning  paa  „La  Reine" ,  stod  Fru  Jenny  paa  gal- 
leriet for  at  tage  imod.  Hun  havde  klemt  sine  magre, 
aarede  hænder  fast  om  gelænderet  og  knebet  øjnene 
sammen  for  at  anspænde  deres  synsevne  og  ikke  lade 
dem  blænde  af  skæret  fra  den  nedgaaende  sol. 

Hele  dagen  havde  hun  tænkt  paa,  da  Juan  kom 
hjem  fra  Puerto  Rico,  og  Eduardo  havde  ladet  huset 
pynte  med  blomsterguirlander  og  ladet  de  søndags- 
klædte negre  danne  spalier,  vifte  med  palmegrene  og 
raabe  velkommen ;  og  hun  havde  mellem  alle  blom- 
sterne og  de  støjende  mennesker  kun  set  sin  søns  an- 
sigt, der  var  hvidt  og  forstenet. 

Aah,  de  øjne!  De  bedrøvede  drengeøjne !  Aldrig, 
aldrig  vilde  de  slippe  hende ! 

Og  nu  kom  Pablo.  Var  han  ogsaa  under  forbandel- 
sen? Herre  Gud  i  himlen,  hvorfor  kunde  hun  ikke 
dø?  Skulde  det  være  hendes  straf,  at  hun  skulde  blive 
ved  at  gennemleve  sine  egne  lidelser  i  de  andres? 

Lige  da  vognen  standsede,  steg  der  en  røggraa 
taage  op  foran  hende;  det  var,  som  stedet  hun  stod 
paa  drejede  rundt,  og  hun  maatte  klamre  sig  fast  for 
ikke  at  falde. 

Saa  lød  Pablos  stemme  op  til  hende : 

„Granny,  her  kommer  jeg  med  hende!"  Og  der 
var  triumf  i  klangen.  Saa  følte  hun  en  svag  blomster- 
duft, hun  saa  Onkel  Berners  have  langt,  langt  borte,  en 
blød  kind  lagde  sig  varsomt  ind  imod  hendes,  og  en 
stemme  hviskede  noget,  der  lod  saa  sødt  og  som  noget, 

hun  havde  hørt  en  gang  for  længe  siden.  Hun  føhe,  at 
hun  faldt,  men  det  gjorde  ikke  ondt,  for  nogen  holdt 
hende  og  bar  hende  et  sted  hen,  hvor  der  var  blødt  og 
godt.  Hun  sank  og  sank,  og  alle  tanker  gled  bort  fra 
hende ;  og  al  den  knugende  angste  —  og  naget  og  an- 
svaret. 

Den  næste  dag  var  Fru  Jenny  igen  sig  selv.  Om 
formiddagen  forrettede  Fader  Gilbot  den  katholske 
vielse  i  hjemmet,  og  kl.  2  kørte  Pablo  og  Netty  ind  til 
engelsk  kirke,  hvor  den  amerikanske  konsul  og  planter 
Evans  fungerede  som  „best  men" . 

Kirken  var  fuld  af  tilskuere ;  mest  kvinder.  Der 
herskede  indignation  over  tidspunktet.  Saa  ufestligt  at 
køre  til  kirke  midt  i  solheden  og  i  spadseredragter! 
Saa  længe  man  kunde  huske  tilbage,  havde  ethvert 
bryllup  af  nogen  betydning  været  ved  aftentide.  Naar 
skudet  kl.  8  lød  fra  fortet,  skulde  bruden  træde  frem 
for  alteret,  og  alle  de  indbudte  skulde  følge  hende  til 
brudehuset. 

Men  da  Netty  Pawlow  traadte  ind  ved  konsulens 
arm,  klædt  i  elfenbensfarvet  klæde,  kantet  med  svane- 
dun og  med  en  vajende  hvid  strudsfjer  som  en  fanfare 
om  sit  lille  højtbaarne  blonde  hoved,  da  sneg  der  sig  en 
egen  følelse  af  afmagt  over  forsamlingen.  Her  slog 
det  sædvanlige  maal  ikke  til.  Man  maatte  holde 
vejret  og  blot  stirre. 

Det  virkede  forløsende,  da  én  hviskede :  „Hun  er 
vist  arrogant!" 

Men  da  bruden  ved  Pablos  arm  gik  ned  ad  kirke- 
gulvet og  bevæget  smilede  ind  i  alle  de  stive  øjne  og 

bøjede  hovedet  yndefuldt,  naar  Pablo  hilste,  ja  —  da 
overgav  man  sig  og  fik  den  følelse  af  stolthed,  som 
griber  et  lille  samfund,  naar  én  af  dets  midte  udmær- 
ker sig. 

Man  var  stolt  af  Pablo  Gomez,  der  havde  skaffet 
en  rig  Boston-dame  til  St.  Croix. 

Ved  4-tiden  var  der  reception  paa  „La  Reine" . 
Man  fandt,  at  det  var  en  bagvendt  og  underlig  tid,  man 
var  ganske  i  vilderede  med  sin  paaklædning,  da  noget 
tilsvarende  aldrig  var  forekommet ;  men  hele  øen  gav 
møde. 

Brudeparret  stod  indenfor  døren  og  tog  imod. 

Selv  de  af  gæsterne,  der  aldrig  havde  været  uden- 
for St.  Croix  og  St.  Thomas,  følte,  at  der  stod  en 
glans  af  den  store  verden  om  disse  to  unge.  Der  var 
noget  ved  deres  skønhed,  som  imponerede. 

Pablos  holdning  var  selvsikker,  og  hans  sorte  øjne 
var  tindrende  stærke.  Og  naar  Netty  saa  op  paa  ham, 
lyste  hendes  af  varm,  livsmodig  glæde.  Hver  gang 
Pablo  havde  præsenteret  en  nyankommen  for  Netty, 
og  hun  med  et  fast  haandtryk  havde  sagt :  „Det  glæder 
mig  saa  meget  at  gøre  Deres  bekendtskab !"  eller  med 
et  muntert  nik  til  en  ung  pige :  „Jeg  haaber,  vi  skal 
blive  gode  venner" ,  saa  saa  vedkommende  sig  stolt 
om  i  kredsen  og  følte  sig  hædret  og  glad. 

Mrs.  Rosi  gik  om  i  lyslilla  silke  med  gule  perler 
og  konverserede  gæsterne,  som  om  hun  var  den  egent- 
lige værtinde.  Hun  indkasserede  beundringen  over 
svigerdatteren  med  nedladende  venlighed  og  indrøm- 
mede, ,.at  for  hvem,  der  syntes  om  den  type,  var  hun 

rigtig  net.  Hjemme  i  Mayaguez  havde  de  blonde  nu 
aldrig  været  videre  estimeret." 

Fru  Jenny  sad  ganske  stille  i  en  gyngestol  og  hørte 
aandsfraværende  paa,  hvad  der  blev  sagt  til  hende. 

Da  den  engelske  præst  med  champagneglasset  i 
haanden  mindede  Pablo  om,  at  han  hørte  til  en  gam- 
mel slægt,  der  havde  indskrevet  sit  navn  i  øens  hi- 
storie og  bad  ham  og  hans  unge  hustru  fortsætte  slæg- 
tens traditioner,  da  lukkede  hun  munden  saa  fast,  at 
læberne  blev  til  en  streg.  Men  da  han  fortsatte :  „Jeg 
er  vis  paa,  at  I  to  unge,  som  Gud  synes  at  have  været 
saa  gavmild  imod,  at  I  har  lovet  jer  selv  idag,  at  I  vil 
blive  lykkelige.  Jeg  ved,  at  ingen  kan  bygge  videre 
paa  andres  erfaring,  men  lad  mig  alligevel  give  jer 
et  raad :  tænk  ikke  paa  at  fange  lykken  til  jer  selv, 
tænk  hver  især  paa  at  gøre  den  anden  lykkelig,  tænk 
paa  at  sprede  tilfredshed  omkring  jer.  Den,  der  maa- 
ler  ud,  hvor  megen  lykke  der  bør  blive  hans  part,  den 
der  søger  sit  eget,  han  vi!  komme  til  at  staa  fattig  med 
et  koldt  og  goldt  hjærte.  Den,  der  øser  godhed  ud  til 
andre,  han  vil  selv  blive  rig  paa  skatte  —  de  skatte, 
der  køber  os  retten  til  himlen"  ...  da  var  det,  som  alle 
linjer  i  Fru  Jennys  furede  ansigt  løste  sig  op,  og  hun 
gemte  ansigtet  i  sine  hænder. 

„Granny !     Kære  Granny !" 

Da  hun  løftede  hovedet,  saa  hun  Netty  paa  knæ 
foran  sig,  og  Pablo  stod  ved  siden  af  og  saa  bevæget  ned 
paa  dem;  og  rundt  om  stod  folk,  som  hun  altid  havde 
tænkt  koldt  og  ligegyldigt  paa,  og  nu  saa  de  saa  milde 
ud,  og  nogle  havde  taarer  i  øjnene. 

„Husk  paa  det,  husk  paa  det!"  hviskede  hun,  og 
Netty  knugede  hendes  haand  og  hviskede  tilbage  : 

„Det  vil  vi,  Granny ;  det  vil  vil" 

Straks  efter  brylluppet  maatte  Fru  Jenny  lægge  sig 
til  sengs.  Hun  var  ikke  syg,  men  kræfterne  ebbede 
langsomt  bort. 

„Jeg  har  en  gang  læst  om  en  fange,  der  efter  et 
liv  i  fængsel  blev  givet  fri,"  sagde  hun  en  dag,  da  de 
unge  sad  hos  hende,  „og  hans  glæde  var  usigelig 
stor ;  men  da  han  naaede  udenfor  fængslets  port,  faldt 
han  død  om.  Han  taalte  ikke  solen  og  lyset  og  fri- 
heden." Hun  tav  lidt,  saa  føjede  hun  til  med  svag 
stemme.  „Saadan  er  det  med  mig.  Jeg  har  Ikke 
kræfter  til  at  bære  glæden !" 

En  af  de  sidste  dage  hun  levede,  bad  hun  Pablo 
sende  bud  efter  Fader  Gilbot.  Han  spurgte  forbavset, 
hvorfor  hun  ikke  vilde  have  den  danske  præst. 

„Nej,  nej!"  sagde  hun  og  virrede  med  hovedet, 
„han  kan  ikke  hjælpe  mig.  Pablo  —  ved  du,  at  der 
staar  skrevet,  at  fædrenes  synder  skal  straffes  paa 
børnene  i  3die  og  4de  led?    Er  det  ikke  forfærdeligt?" 

Hun  stønnede  sagte. 

„Pablo,  send  bud  efter  Fader  Gilbot,  han  skal  tage 
synderne  bort  —  slette  dem  ud  .  .  .  hører  du !"  — 

Præsten  var  hos  Fru  Jenny  i  to  timer.  Efter  det 
laa  hun  ganske  stille  hen.  Om  natten  sad  Pablo  og 
Netty  ved  hendes  seng;  doktoren  havde  sagt,  at  det 
var  paa  det  sidste. 

Hen  imod  morgen  slog  hun  øjnene  op  og  saa  med 
et  bristende  blik  paa  Pablo. 

„Juan,"  sagde  hun,  og  hendes  stemme  var  svag 
og  barneklar,  „lille  Juan !  Du  var  min  dreng,  men  han 
var  os  for  stærk!' 

Saa  flyttede  hun  langsomt  øjnene  hen  paa  Nettys 
ansigt:  „Er  det  Riith?" 

Da  de  ikke  straks  svarede,  gentog  hun  lidt  utaal- 
modigt : 

„Er  det  ikke  Ruth?" 

Pablo  svarede:  „Jo,  det  er  Ruth!" 

Hun  lukkede  øjnene  med  et  lettet  suk : 

„I  ser  saa  unge  ud,  og  der  er  smaa  sole  i  jeres 
øjne!  Juan  —  saa  tror  jeg  alligevel,  at  der  er  en 
Gud." 

En  timestid  efter  begyndte  dødskampen,  og  da 
morgenbrisen  viftede  ind  over  „La  Reine"  ,  stod  Jimmy 
og  hejsede  det  nye  brudeflag  paa  halv  stang. 

„Pablo,  hvad  skal  jeg  gøre  ved,  at  de  alle  sammen 
tror,  at  jeg  er  en  rig  arving?" 

„Du  skal  lade  dem  tro  det." 

„Men  Pab,  jeg  synes,  det  er,  som  du  ogsaa  troede 
det!     Vi  lever  jo  næsten  som  hjemme  i  Boston." 

„Vi  lever,  som  der  bør  leves  paa  „La  Reine" .  Din 
medgift  er  en  god  hjælp  til  at  forbedre  driften,  og  hvis 
samtidig  sukkerpriserne  vil  stige,  kan  der  maaske 
endnu  en  gang  komme  til  at  staa  guldglans  om  navnet 
Gomez." 

„Og  saa  rejser  vi  til  Boston  og  viser  dem  alle  sam- 
men, at  det  gik  Netty  som  en  af  heltinderne  i  Mrs. 
Humphreds  „noveller"  :  Hun  besluttede  at  ofre  alt  for 

sin  kærlighed,  og  fulgte  den  unge  fattige  mand,  som 
hun  elskede.  Men  han  havde  kun  villet  prøve  hende, 
for  da  hun  kom,  viste  han  sig  at  være  en  rig  og  fornem 
lord.  Nej,"  hun  lagde  sit  hoved  ind  imod  sin  mands 
skulder  og  hviskede,  „en  fornem,  dejlig  prins  var  han." 

Det  var  sandt,  hvad  Netty  havde  sagt,  Pablo  følte 
sig  som  rigmand.  Der  stod  en  duft  af  forfinet  over- 
klasse-luksus om  hans  unge  hustru,  som  berusede 
hans  skønhedstrang  og  hidsede  hans  forfængelighed. 

„La  Reine"  blev  knudepunktet  i  øens  selskabelig- 
hed. 

Han  følte,  hvor  alle  trængte  sig  om  dem,  hvor  de 
viste  sig,  for  at  blive  indlemmet  i  deres  kreds.  Han 
blev  valgt  ind  i  colonialraadet,  og  hans  indlæg  i  for- 
handlingerne paahørtes  altid  med  høflig  interesse  selv 
af  hans  modstandere.  Mrs.  Gomez*  „at-home-efter- 
middage"  var  begivenheder  for  øens  dameverden.  De 
to  aar  han  havde  levet  sammen  med  sin  bedstemoder, 
de  klamme  skygger  af  fattigdom,  der  en  tid  havde  lagt 
sig  over  hans  liv,  de  var  nu  veget  bort  og  glemt. 

Dette  var  som  en  fortsættelse  af  Bostontilværelsen. 

Netty  arrangerede  tennismatcher,  rideture,  mod- 
tagelser og  soiréer  —  ikke  som  et  udslag  af  ungdom- 
melig livsglæde  —  men  som  en  selvfølgelig  maade  at 
leve  livet  paa. 

En  dag,  da  Pablo  og  Netty  i  en  høj  gul  dogcart  med 
tandemforspand  kørte  ind  ad  Basend  til,  var  de  lige 
ved  at  faa  den  forreste  hest  ind  i  en  faeton,  der  drejede 
ud  fra  „Judiths  Hill" . 

Begge  køretøjer  standsede. 

I  den  aabne  faeton  sad  en  ung,  lyskulørt  kvinde, 
som  selv  var  kusk. 

„Drej  hesten  til  venstre!"  raabte  Pablo,  men  hun 
rørte  sig  ikke,  sad  blot  bøjet  frem  og  stirrede  paa 
Netty. 

„Drej  hesten,  saa  vi  kan  komme  fri  af  hinanden '." 

Da  hun  stadig  ikke  rørte  sig,  men  sad  som  en  pa- 
ralyseret, kastede  Pablo  med  et  utaalmodigt  udbrud 
tømmen  til  Netty  og  sprang  ned  fra  vognen. 

Han  greb  den  unge  piges  hest  ved  hovedtøjet  og 
trak  den  frem  foran  sit  eget  køretøj. 

„Mr.  Gomez!" 

„Hm?" 

„Hun  er  smuk  din  Missis,  smuk  som  en  søndag- 
morgen!     Du  vil  aldrig  komme  tilbage  til  mig." 

„Nej,  lille  Bess,"  Pablo  smilede  med  medlidende 
overbærenhed,  „det  er  nok  ikke  sandsynligt." 

Hun  saa  sørgmodigt  paa  ham  med  et  blik,  der 
kærtegnede  hans  ansigt,  trak  saa  saa  haardt  i  tømmen, 
at  hesten  sky  virrede  med  hovedet  og  satte  i  en  slags 
kluntet  galop. 

Da  Pablo  igen  sad  ved  Nettys  side,  lagde  hun  sin 
haand  paa  hans  arm  og  sagde  stille : 

„Pab,  du  skal  ikke  fortælle  mig  noget !  —  Jeg 
kunde  jo  have  ladet  være  at  gaa  to  aar  og  prøve  paa  at 
glemme  dig." 

Lidt  efter  føjede  hun  til : 

„Hun  havde  smukke  øjne,  den  lille  stakkel !" 

Pablo   smøgede  den   duftende   ruhandske   af  den 

haand,  der  hvilede  paa  hans  arm.  Han  kyssede  den 
udenpaa  og  indeni  og  mellem  de  slanke,  myge  fingre. 

„Giv  mig  en  datter,  Net,  men  hun  skal  ligne  dig." 

„Nej,  Pab,  en  søn  skal  det  blive,  en  sortøjet  Spa- 
niol. Og  ved  du,  hvad  han  skal  hedde?  Ligesom 
ham  du  fortalte  mig  om  paa  rejsen  —  kan  du  huske 
den  maaneskinsnat,  der  var  saa  vidunderlig?  —  ham, 
der  digtede  om  skattene,  men  ikke  brød  sig  om  at  eje 
dem." 

„Juanitto?" 

„Ja,  ja,  Juanitto.  Hvor  de  alle  vil  misunde  mig, 
naar  jeg  kommer  hjem  med  en  søn,  der  er  sortøjet  og 
hedder  Juanitto  Gomez  de  la  Vara !" 

Pablo  spiste  altid  sit  morgenmaaltid  alene  —  Mrs. 
Netty  fik  sin  chocolade  op  paa  sengen  —  og  saa  var 
det  Nanna  Janes  privilegium  at  varte  ham  op. 

Nanna  Jane  havde  passet  Pablo  fra  han  blev  født 
og  var  nu  en  slags  hushovmesterinde. 

Alt  husets  linned  sorterede  under  hende ;  hun 
skulde  tælle  det  til  vask,  reparere  det  og  sørge  for,  at 
det  ikke  forsvandt. 

Hun  anerkendte  Master  Pablo  som  herre,  men 
hun  elskede  ham  som  en  søn  og  beundrede  ham  som 
en  gud. 

Hun  var  stolt  af  hans  amerikanske  Missis;  men 
det  havde  vel  enhver  kunnet  tænke,  at  Master  Pablo 
kunde  ikke  gifte  en  af  dem  Sancte  Crux-„ge'ls"  ! 

Hun  kendte  alt,  hvad  der  var  sket  i  det  store  og  det 
lille  hus  paa  „La  Reine" .     Hun  havde  hørt  „Spanier- 

indens"  skrig  den  dag  Mr.  Juan  kom  hjem  fra  marken, 
og  hans  fader  blev  slaaet  af  Guds  haand.  Hun  havde 
sammen  med  Mrs.  Jenny  vaaget  ved  Mr.  Eduardos  seng 
det  sidste  døgn,  han  levede.  Hende  var  det,  der  havde 
sagt:  Ma'm,  han  er  død!  Og  hun  havde  hørt  Missis 
mumle  med  sine  hvide  læber :  Gud  tilgive  ham !  Hun 
havde  set  sin  Missis  spise  sild  og  funchi*)  som  en  neger 
for  at  kunne  sende  penge  til  Amerika  til  Master  Pablo. 
Hun  havde,  efter  at  han  var  kommet  tilbage,  hørt 
hende  liste  om  time  efter  time  for  at  lytte  efter  hov- 
slagene af  hans  hest,  naar  natten  kom,  og  han  endnu 
ikke  var  vendt  hjem  fra  Basend.  Hun  havde  set  hende 
knuge  hænderne  sammen  som  i  bøn  eller  angst ;  men 
naar  hun  endelig  hørte  ham,  listede  hun  stille  og  lyd- 
løst ind  til  sig  selv. 

En  morgen  var  Nanna  Jane  ualmindelig  faamælt. 
Hun  plejede  ellers,  skønt  hun  aldrig  kom  udenfor  „La 
Reine" ,  at  kunne  berette  om  alt,  hvad  der  hændte 
paa  de  omliggende  plantager. 

Pablo  havde  i  tavshed  drukket  sin  the,  nu  saa  han 
op,  medens  han  bøjet  frem  over  tallerkenen  sugede 
saften  af  en  mango,  og  spurgte : 

„Naa,  er  der  slet  ikke  noget  nyt  idag?" 

„Der  er  nyt.  Master  Pablo." 

„Kom  med  det  da." 

„Der  skal  være  bryllup  paa  „Judiths  Hill" ,  Sir. 

„Naa?  —  Kan  han  virkelig  faa  sig  betænkt!  Hvem 
er  damen?" 

*)  Majsmel  bagt  i  vand. 
Lucie  Hørlyk:  Den  gamle  plantage.  7 

Nanna  lagde  den  ene  haand  paa  bordet  og  bøjede 
sig  frem  imod  sin  herre : 

„Mr.  Poulsen  vil  gifte  Bess,  Sir,  hende  som  de 
siger  er  Mr.  Mac  Lonnis  datter." 

Pablo  skød  tallerkenen  fra  sig  og  saa  hurtigt  op : 

„Det  er  umuligt !" 

„Han  har  bestilt  bryllupskagen.  Sir.  Mrs.  Hatti 
skal  bage  den." 

Pablo  lo,  men  haardt  og  uden  klang : 

„Han  maa  jo  være  galere,  end  man  har  lov  iil '." 

„Well,  Sir,  saadaniie  ting  hænder !  De  siger,  at 
Mr.  Poulsen,  som  ellers  er  saadan  en  rolig  mand,  han 
har  kun  øje  for  Bess.  Men  Bess  vil  være  Missis  paa 
„Judiths  Hill" ,  siger  hun,  eller  ogsaa  vil  hun  leve  uden 
mand !" 

„Naa,  ja,  ja !"  Pablo  dyppede  fingrene  i  skylle- 
skaalen  og  lod  dem  glide  hen  over  sin  bløde  mousta- 
che. „Hver  sin  lyst !  Jeg  er  bange  for,  at  der  vil  komme 
plettede  druer  i  den  vingaard." 

Saa  rejste  han  sig,  strakte  sig  og  lo,  denne  gang 
som  om  en  tanke  morede  ham.  Og  da  han  gik,  hørte 
Nanna  ham  mumle : 

„Mrs.  Bess  Poulsen !" 

„Skynd  jer  og  lad  mig  se  ham !" 
„Han  er  sød  som  en  killing,  Madame !" 
„Mama,  ligner  han  Pablo?" 

Netty  laa  i  den  store,  draperede  himmelseng  med 
en   rød   plet  paa  hver  kind   og  smaa  svedperler  paa 

panden ;  og  jordemoderen  og  Mrs.  Resi  stod  bøjet  over 
et  ganske  lille  menneskebarn. 

Pablo  havde  lagt  sit  ansigt  ned  mod  Nettys  hede 
hænder  og  hviskede  bevæget : 

„Tapre   lille  Netty!" 

„Er  han  mørk?     I  skal  svare  mig." 

„Nej,"  sagde  Mrs.  Rosi  med  lidt  haan  i  stemmen, 
„han  er  rød  som  et  amerikansk  æble." 

„Men  han  har  sort  haar,"  føjede  jordemoderen  til, 
„langt  og  fint  som  silketraade.  Nu  er  jeg  færdig,  nu 
skal  Mama  se  sin  lille  dengse." 

Netty  rakte  armene  ud,  men  Pablo  tog  den  lille 
hvide  pakke  og  holdt  den  forsigtigt  paa  udspilede 
fingre  hen  foran  hende : 

„Er  Madame  tilfreds?" 

Netty  iagttog  med  spændt  alvor  det  lille  mimrende 
ansigt ;  hun  følte  forsigtigt  paa  haaret  og  lod  haanden 
glide  ned  over  de  smaa  krogede  ben. 

„Pab,"  sagde  hun  og  saa  alvorligt  op,  „jeg  tror, 
han  bliver  dit  udtrykte  billede !" 

Pablo  lo  højt,  og  Mrs.  Rosi  sagde : 

„Pablos  ansigt  var  „formet" ,  da  han  blev  født." 

Med  to  af  sine  tykke,  ringbesatte  fingre  skubbede 
hun  barnets  øjenlaag  op  : 

„Og  denne  har  graa  øjne." 

„Aah,  men  de  kan  godt  blive  sorte  endnu !  Det 
ved  jeg,  de  kan !" 

Netty  havde  graaden  i  halsen : 

„De  er  meget,  meget  mørke !" 

„Saa  nu  skal  den  lille  mand  have  sin  middagsmad," 

sagde  jordemoderen  og  blottede  Nettys  mælkespændte 
bryst. 

„Saa  '  saa  !     Nu  bare  ikke  nervøs !" 

Da  barnet  endelig  tog  ved,  gav  Netty  sig  til  at 
græde,  saart  og  opgivet. 

Jordemoderen  havde  bedt  Pablo  om  at  gaa,  fordi  Mis- 
sis skulde  „koncentrere  sig" ,  og  selv  havde  hun  sat 
sig  tilrette  i  en  gyngestol  med  fødderne  i  en  anden  for 
at  hvile  lidt  efter  affairen. 

„Saa!  saa!"  sagde  hun  søvnigt  med  lukkede  øjne, 
„det  er  bare  første  gang,  at  det  er  lidt  svært!" 

Netty  blev  ved  at  græde,  og  damen  i  gyngestolen 
gentog  med  smaa  mellemrum . 

„Saa  !  saa  !   Saa!  saa  !" 

Pludselig  raabte  Netty  højt  og  fortvivlet : 

„Pablo!    Pablo!" 

Jordemoderen  fo'r  op  af  sin  døs  og  greb  barnet,  som 
laa  med  hovedet  nedad.  Pablo  kom  i  spring  op  ad 
trappen. 

„Netty!     Netty  dog!     Hvad  er  der?" 

Han  bøjede  sig  ned  over  hende,  og  hun  slog  hul- 
kende armene  om  hans  hals. 

„Jeg  vil  ikke  dø,  hører  du!     Jeg  vil  ikke  dø!" 

Angsten  stak  igennem  ham  som  et  spidst  instru- 
ment, han  følte  hendes  legeme  brænde  mod  sit. 

„Mrs.  Gomez  har  jo  feber!"  sagde  han  og  vendte 
sig  vredt  mod  jordemoderen. 

„Ok,  nej,  Sir!  Jeg  kender  disse  ting!  Det  er 
bare  lidt  hysteri  den  første  gang,  ved  De !  Men  Mis- 
sis skal  have  ro  —  ogsaa  for  drengens  skyld.  Sir!" 

„Pablo,  Pablo,  han  ligner  dig!   Jeg  vil  ikke 

jeg  vil  ikke  dø !     Hører  du  !" 

„Du  skal  være  rolig,  Netty !  Du  var  jo  saa  tapper, 
og  nu  er  det  alt  sammen  overstaaet.  Doktoren  maa 
straks  være  her." 

„Luk  alle  jalusier  op!  Jeg  kvæles!  Giv  mig  min 
vifte,  Pab !  Det  er,  som  om  jeg  laa  i  ild !  Og  mit 
bryst?  Pab,  du  skal  passe  godt  paa  ham!  Send  ham 
ikke  til  Boston,  hvor  de  alle  sammen  bare  tænker  paa 
penge.  Husk  paa  Juanitto!  Pab,  jeg  har  været  saa 
lykkelig  her  hos  dig !" 

Da  doktoren  kom  ud  fra  sygeværelset,  veg  hans 
øjne  tilside  for  Pablos,  der  var  angstfulde  og  spør- 
gende. 

Han  rømmede  sig  et  par  gange,  saa  sagde  han, 
som  om  han  tog  tilløb : 

„Det  —  er  barselfeber." 

I  den  første  nat  efter  sad  Pablo  ved  Nettys  seng. 
knugede  hendes  febrilske  hænder  imellem  sine  og 
talte  lidenskabelige,  ømme  ord  til  hende ;  men  hun 
kendte  ham  ikke  og  gjorde  utaalmodigt  sine  hænder 
fri. 

Da  han  den  næste  dag  saa,  hvor  forandret  hendes 
udseende  var  —  hendes  skønne  blonde  haar  havde 
de  klippet  tæt  af  —  kom  der  en  forpint  uhygge  over 
ham,  og  han  gik  hvileløs  om  i  huset. 

Havde  der  blot  været  et  eller  andet  legemligt,  han 
kunde  prøve  kræfter  med,  forsvare  sig  imod;  men 
dette  var  som  modstandsløst  at  lade  blodet  tappe  ud 
af  sine  aarer. 

Saa  stolt,  saa  glansfuldt  havde  han  bygget  sit  liv 
op,  og  nu  —  nu  kom  her  sygdom  og  død  og  kastede 
sin  hæslige  skygge  ind  over  det.  Han  følte  sig  bedra- 
get og  forurettet. 

Han  kom  kun  sjældent  i  sygeværelset.  Hans  kær- 
lighed til  Netty  kunde  ikke  omsættes  til  medlidende 
omhu. 

Det  var  den  livsvarme,  stærke,  sunde  Netty,  han 
havde  elsket ;  dette  lidende  væsen  med  de  matte  øjne 
og  den  aabentstaaende,  sløve  mund  —  det  var  jo  ikke 
hende. 

Da  Nanna  Jane  efter  tre  søvnløse  døgn  kom  li- 
stende ind  og  hviskede :  „Master,  det  er  forbi !"  da 
kunde  han  ikke  engang  sørge. 

Ved  begravelsen  saa  han  ud  som  forstenet,  og  én 
og  anden  hviskede :  „Næsten  som  Mrs.  Jenny" . 

Men  da  han  kom  hjem  til  det  tomme  hus,  skreg 
hans  hjærte  af  længsel. 

„Netty!   Netty!     Dejlige,  varme,  modige  Netty!" 

Han  stønnede  af  smerte  og  savn.  Han  knugede 
sit  hoved  mellem  hænderne  og  rokkede  frem  og  til- 
bage. Han  syntes,  hans  liv  havde  tabt  sit  indhold, 
sin  mening.  Hvordan  skulde  han  kunne  leve  videre 
uden  hende? 

Nanna  Jane  søgte  at  interessere  ham  for  barnet, 
men  han  vinkede  hende  bort. 

Mrs.  Rosi  indfandt  sig  og  vilde  trøste  og  overtage 
husets  ledelse,  men  Pablo  sagde,  at  han  maatte  være 
alene,  og  hun  tog  harmdirrende  bort. 

Nanna  Jane  overtog  som  en  selvfølge  baby  og  førte 
samtidig  overopsyn    med  husvæsnet. 

Pablo  ønskede,  at  alt  skulde  gaa  som  i  Nettys  tid, 
og  det  vaagede  Nanna  Jane  over  med  en  ubrydelig 
hundetroskab. 

Men  det  store,  stilfulde  apparat  gjorde  ensomhe- 
den meningsløs  og  uudholdelig,  og  snart  genoptog 
Pablo  sine  rideture  ind  til  clubben  i  Basend,  og  Nanna 
maatte  altid  være  forberedt  paa,  at  han  kom  hjem  med 
gæster. 

„Han  retter  sig,"  sagde  Evans  en  dag,  han  sad  paa 
clubgalleriet  med  en  del  plantere  og  saa  Gomez  ride 
ind  ad  porten  til  clubgaarden. 

„Det  er,  som  man  saa  Mr.  Eduardo!"  sagde  gamle 
Mac  Lonni,  „men  der  stod  mere  fest  om  ham !" 

„Men  denne  betaler  kontant,"  faldt  Thomas  Hel- 
muth fra  Nordsiden  ind  og  satte  sit  glas  haardt  i  bor- 
det. 

„Ja  —  endnu." 

Det  var  Anton  Poulsen,  der  sagde  det,  og  de  saa 
alle  paa  ham  og  tav. 


II.  DEL 

JUANITTO 


INDTIL  han  fik  drengetøj  paa,  antog  fremmede  ham 
altid  for  en  pige.  Det  laa  mest  i  øjnenes  udtryk. 
Naar  nogen,  han  ikke  kendte,  vilde  gøre  sig  behagelig 
for  ham,  saa  han  alvorligt  og  spørgende  paa  dem  — 
ikke  ængsteligt,  men  prøvende,  som  vilde  han  sige : 
„Hvad  vil  I  mig  egentlig?" 

Men  naar  han  var  alene  med  Nanna  Jane,  var  han 
munter  paa  en  stille  maade. 

Hun  sang  for  ham  med  dyb,  klangløs  stemme 
uendelige,  meningsløse  sange ;  saa  klappede  hun  i 
hænderne  og  raabte:  „Marengi!  Chaussez!  You,  Sir!" 
Og  hun  gyngede  i  lænderne  og  sang  til :  „Tra  la  la  Wol- 
demar,  we  love  thee,  Woldemar,  our  dear  our  royal 
prince!"  Eller  hun  lagde  sig  ved  siden  af  ham  paa 
gulvet  og  raabte :  „Quille-mille-contra-bando" ,  og  saa 
rullede  de  sig  begge  to  sidelæns  rundt  saa  hurtigt,  som 
de  kunde,  til  hun  fangede  ham  i  sine  arme. 

Da  han  blev  større,  legede  han  med  sig  selv  og 
smaasnakkede  til.  Eller  han  sang  paa  Nannas  slæ- 
bende melodier  ord,  der  i  øjeblikket  faldt  ham  ind. 

Da  han  var  5  aar  gammel,  kom  der  et  omrejsende 
cirkus  til  Basend,  og  da  der  blev  givet  en  eftermid- 
dagsforestilling,  tog  Nanna  ham  med  derind. 

Hele  teltet  var  fyldt  med  børn.  Paa  de  forreste 
rækker  mange  blondhaarede  hvide,  og  saa  i  alle  schatte- 
ringer opefter  lige  til  det  bronzesorte  paa  galleriets 
øverste  hønsestiger. 

Der  var  heste,  der  jog  rundt  i  galop  med  pude- 
sadler og  dansende  mennesker  paa  ryggen,  og  en  abe- 
kat, der  var  klædt  paa  som  en  lille  pige,  og  som  gjorde 
kunster  og  gyngede  i  sin  hale,  der  stak  ud  under  kjo- 
len. Men  især  var  der  en  clown,  hvis  kunster  fik  tel- 
tets lærred  til  at  slaa  mod  pælene  af  den  latterbølge, 
der  satte  luften  i  svingning. 

Juanitto  saa  paa  alt  med  store,  alvorlige  øjne.  Naar 
Nanna  talte  til  ham,  rystede  han  paa  hovedet,  som 
vilde  han  sige :  Du  maa  lade  mig  være  i  fred ! 

Men  da  clownen  tilsidst  stak  to  fingre  i  én  handske- 
finger, saa  én  hang  slapt  ned,  og  gav  sig  til  at  hyle: 
„Jeg  har  tabt  min  lille  finger !  uhu !  jeg  har  tabt  min 
lille  finger!"  da  lagde  Ju-Ju  ansigtet  i  Nannas  skød  og 
græd  af  medlidenhed,  saa  hans  lille  smalle  ryg  ry- 
stede. 

Men  i  flere  maaneder  efter  legede  han  cirkus. 

Han  havde  hentet  en  lille  fyr  fra  negerbyen,  der 
hed  Allec ;  og  for  ham  forklarede  han  det  alt  sammen. 

„Ser  du,  vi  skal  pynte  op  med  blomster  og  gøre 
det  fint,  og  saa  iaften  skal  vi  have  stor  forestilling,  og 
alle  mennesker  kommer,  og  jeg  skal  ride  paa  Meggy, 
og  du  skal  spille  tam-tam,  og  Pidgeri  skal  fløjte  „After 
the  ball" .  —  Vi  maa  være  meget  hurtige  for  at  faa 
det  hele  ordnet." 

Han  gjorde  en  gammel  tøjsnor  fast  mellem  vin- 

dueskrogene  og  gallerirækværket,  løb  vims  frem  og  til- 
bage og  stak  smaa  blomster  ind  mellem  tovets  snonin- 
ger. 

Allec  fulgte  alt  med  et  fuldstændig  tomt  udtryk  i 
sine  fremspringende  øjne,  der  havde  farve  som  billigt 
sort  klæde,  og  spurgte  en  gang  imellem  drævende : 

„Er  ed  sandt,  æh?"    — 

Ju-Ju  vilde  kun  spise  den  mad,  Nanna  fik,  saltfisk 
og  funchi,  pitchenpeas  og  callulu.  Naar  han  fik  læk- 
kerier, gemte  han  altid  halvparten  til  Allec ;  hvis  Nan- 
na protesterede,  lukkede  han  munden  fast  sammen  og 
erklærede,  at  saa  kunde  hun  spise  det  alt  sammen  selv. 
I  syvaarsalderen  fik  Juanitto  mæslinger,  og  hans  fa- 
der forærede  ham  en  billedbog  med  vilde  dyr;  og  hver 
formiddag  kom  han  ind  og  røg  sin  cigaret  ved  søn- 
nens seng  og  fortalte  ham  om  billederne. 

Røgen  kradsede  Ju-Ju  i  halsen  og  gjorde  ondt  i 
hans  øjne,  der  var  angrebet  af  sygdommen,  men  han 
gjorde  sig  umage  for,  at  faderen  ikke  skulde  mærke 
det. 

Doktoren  kom  hver  dag  og  saa  til  ham,  og 
undertiden  faldt  han  og  Gomez  i  snak  i  sygeværelset. 
Saa  laa  Juanitto  ganske  stille  og  lyttede  efter,  og  naar 
han  var  alene,  lod  han  to  af  sine  fingre  være  herrer, 
der  talte  sammen. 

En  dag  hørte  han  fysikus  sige,  idet  de  gik  ud  af 
værelset :  „Det  er  en  sjælden  smuk  dreng.  De  har  der, 
Mr.  Gomez,  men  sart.  Pas  godt  paa  ham;  tror  De 
ikke,  han  gaar  for  meget  alene?  Saadan  et  kulørt  fruen- 

timmer  er  jo  dog  ikke"  .  .  .  her  blev  sætningen  klippet 
over,  ved  at  døren  lukkedes. 

Da  Juanitto  kom  op  efter  sin  sygdom,  voksede  han 
ud  af  alt  sit  tøj ;  det  barnebløde  gik  af  hans  ansigt  og 
lemmer,  og  han  begyndte  at  samle  negerbyens  børn 
paa  gaardspladsen,  naar  de  efter  solnedgang  var  fri  for 
at  arbejde.  Han  konstruerede  indviklede  lege,  som 
kun  han  selv  forstod. 

Da  Nanna  Jane  en  gang  havde  fortalt  ham,  at  hen- 
des bedstemor,  der  var  sort  som  jet,  at  hun  var  ble- 
vet fanget  i  det  store  land  —  „Afrika  siger  de,  det  er" 
—  sammen  med  hele  sin  stamme  paa  de  gamle  nær  cg 
ført  paa  skib  til  St.  Thomas,  hvor  de  blev  udbudt  til 
salg,  medens  de  ikke  vidste  af  sig  selv  af  sult  og  sø- 
syge og  blødte  af  de  baand,  de  havde  været  bundet 
med,  bestod  legen  i  lang  tid  deri,  at  pigerne  skulde  gaa 
i  en  rundkreds  og  synge  noget,  som  ingen  kunde  for- 
staa ;  saa  skulde  drengene  fra  alle  sider  fare  ind  paa 
dem,  binde  deres  hænder  med  reb  og  kaste  dem  i  en 
bunke  ovenpaa  hinanden. 

Men  saa  kom  Juanitto  fulgt  af  Allec ;  han  svang  sin 
træsabel  over  hovedet  og  trak  brynene  sammen,  saa  de 
mødtes;  ugerningsmændene  flygtede  til  alle  sider,  og 
den  ædle  redningsmand  løste  kvindernes  baand. 

En  dag,  da  Ju-Ju  sad  paa  gulvet  i  køkkengalleriet 
med  sin  funchiskaal  imellem  benene,  kom  Nanna  næ- 
sten løbende  —  hun  plejede  ellers  at  bevæge  sig  med 
værdig  langsomhed  —  inde  fra  spisestuen,  hvor  han 
længe  havde  hørt  klirren  af  sin  faders  kniv  og  gaffel. 

„Nitto,"  sagde  hun  hviskende,  „Master  ønsker,  at 
du  skal  spise  med  ham." 

Drengen  saa  forskrækket  op. 

„Skynd  dig,"  hun  rettede  paa  hans  bluse. 

„Men  jeg  vil  spise  min  funchi,  Nanna." 

„Well  —  jeg  skal  lægge  den  over  paa  en  tallerken 
og  pynte  den  med  smør  og  tomater.    Gaa  nu  ind." 

Juanitto  syntes  det  var  meget  ubekvemt  at  sidde 
paa  den  høje,  haarde  stol,  hvorfra  hans  fødder  ikke 
kunde  naa  gulvet. 

Han  skød  tallerkenen  langt  ind  paa  bordet,  rullede 
funchi 'en  i  smaa  boller  og  stak  dem  i  munden  med 
fingrene.  Han  var  saa  optaget,  at  han  slet  ikke  mær- 
kede, at  faderen  iagttog  ham. 

Pludselig  slog  Gomez  i  bordet,  saa  glassene  dan- 
sede, og  sagde  heftigt :  „Dreng  dog !  Du  spiser  jo  som 
en  neger !" 

Ju-Ju  tog  i  et  ryk  hænderne  til  sig,  saa  ind  i  fade- 
rens vrede  øjne,  og  hans  underlæbe  begyndte  at  dirre. 

„Tag  din  kniv  og  gaffel.    Saadan!" 

Drengen  gjorde  kejtet,  som  der  blev  sagt,  men 
lidt  efter  lod  han  hænderne  synke,  saa  spændt  op  og 
sagde : 

„Fader,  er  AUec  neger?" 

„Ja." 

Det  kom  haardt  og  knapt. 

„Og  er  det  ikke ikke  godt?" 

„Jo,  det  er  meget  godt.  De  er  til,  fordi  vi  har  brug 
for  dem." 

Da  Allec  den  dag  kom  hjem  med  gangen,  stod  Ju-Ju 

nede  ved  hans  moders  hytte  og  ventede.  Fast  knuget 
i  haanden  holdt  han  en  blank  tyvecent,  som  han  havde 
faaet  af  fysikus,  medens  han  var  syg. 

Han  stak  den  ind  i  AUecs  lille  klamme  næve,  blev 
rød  i  hovedet  og  skyndte  sig  op  i  huset  uden  at  foreslaa 
nogen  leg. 


En  eftermiddag,  da  Gomez  sad  paa  clubgalleriet  sam- 
men med  fysikus  og  guvernementsfuldmægtig  Martens 
med  frue,  kom  en  ung  mand  ud  og  tog  plads  i  galle- 
riets modsatte  ende.  Han  havde  et  smalt,  lidende  an- 
sigt og  førte  sig,  som  om  hans  lemmer  var  heftet  løst 
paa  den  lange,  tynde  krop.  Da  han  efter  lidt  tøven 
havde  sat  fingren  paa  den  elektriske  knap  i  væggen, 
saa  han  sig  uroligt  om. 

Fysikus  nikkede  venligt,  og  han  rejste  sig  kejtet  og 
bukkede  med  fremfaldende  arme. 

„Hvem  er  det?"  spurgte  Gomez. 

„Det  er  en  stakkels  brystsyg  fyr,  som  har  faaet 
fri  rejse  herud  med  et  af  Melchiors  skibe.  Stakkels 
stymper !    Han  er  langt  nede  !" 

De  dæmpede  ikke  stemmerne,  da  de  gik  ud  fra,  at 
den  nyankomne  ikke  forstod  engelsk. 

„Han  vilde  ligefrem  være  køn,  hvis  han  ikke  var 
saa  rædsomt  klædt  paa  !" 

Fru  Martens  saa  gennemborende  paa  den  fremme- 
des blankslidte  sorte  frakke. 

„Bare  De  kunde  skaffe  ham  ind  som  kontorist  i  et 
af  kontorerne!"    sagde  fysikus  henvendt  til  Martens. 

„Jeg  tror,  der  var  haab  for  ham,  hvis  han  blev  her  ude ; 
hjemme  klarer  han  neppe  en  vinter." 

„Hvad  er  han?"  spurgte  fuldmægtigen  og  strøg  sit 
skæg  med  en  behagelig  følelse  af  at  have  sit  i  sikker- 
hed. 

„Student,  theolog,  tror  jeg." 

„Gud,  Bims,  du  maa  skaffe  ham  noget !  Det  kan 
du  sagtens !"  Fru  Martens  saa  flygtigt  paa  sin  mand 
og  igen  hen  paa  studenten : 

„Han  ser  saa  melankolsk  ud,  det  skind !" 

Fuldmægtigen  lod  langsomt  den  isede  drik  sive  ind 
gennem  tænderne  og  tørrede  omhyggeligt  sit  blonde 
fuldskæg : 

„Jeg  skal  saamænd  gerne  gøre  for  det  stakkels 
kræ,  hvad  jeg  kan !  For  resten  er  det  ikke  særlig  til- 
talende at  faa  en  tuberkelkandidat  ind  i  kontorerne." 

„Aah,  Bims!"  Den  lille  frue  slog  koket  sin  mand 
over  fingrene.    „Dig  bider  de  saamænd  ikke  paa !" 

„Jeg  har  faaet  en  del  interesse  for  hans  tilfælde," 
sagde  fysikus  og  tændte  en  „Boeck"  ;  „efter  mit  skøn 
er  det  af  den  art,  som  forkalker  sig  og  gaar  i  bero, 
naar  det  ikke  stadig  rives  op  ved  hoste  —  og  forudsat 
at  legemet  tilføres  kraftig  ernæring." 

Fru  Martens  rejste  sig  med  en  unødig  stærk  ras- 
len af  sit  silkeskørt. 

„Nu  maa  vi  gaa,  Bims !  Husk  løjtnant  Bang  kom.- 
mer  til  middag!  Jeg  ved  ikke,  om  jeg  tør  bede  de  her- 
rer komme  med  og  tage  til  takke?"  Hun  saa  bly  fra 
Gomez  til  fysikus.  „Jeg  har  en  svimlende  oksesteg  paa 
3  pund." 

Lucie  Hørlyk:  Den  gamle  plantage.  8 

„Tak,  Madame,"  sagde  Pablo  og  hilste  med  sit 
smidige  buk,  „fysikus  har  lovet  at  tage  med  mig  til 
„La  Reine" ." 

Fysikus  saa  noget  forbavset  op,  og  Fru  Martens 
lavede  trutmund  og  fik  en  gnavende  følelse  af  ubehag. 
Hun  hadede,  at  der  foregik  noget,  som  hun  ikke  var 
med  til. 

„Naa  ja  —  adieu  da!"  sagde  hun  og  smilede  an- 
strængt.  Hun  kom  yderligere  i  misstemning  over,  at 
herrerne  ikke  saa  efter  hende,  da  hun  gik.  Saadan 
noget  kunde  hun  føle  i  ryggen. 

„Undskyld,  Fysikus,"  sagde  Gomez  og  lagde  med 
et  indtagende  smil  sin  smalle,  soignerede  haand  over 
lægens.  „De  synes  at  interessere  dem  for  ..."  han 
gjorde  en  betegnende  bevægelse  hen  imod  den  unge 
fremmede,  der  havde  vendt  ryggen  til  og  sad  og  stir- 
rede ud  over  vandet.  „De  kan  jo  bare  lade  mig  faa 
ham  ud  paa  „La  Reine" ,  der  er  sandelig  plads  nok !" 

„Som  gæst?" 

„Ja,  selvfølgelig!  Hvorfor  skulde  han  sendes  til- 
bage og  dø,  hvis  noget  solskin  kan  hjælpe  ham !" 

„Det  er  overordentlig  elskværdigt,  men  .  .  ." 

„Kære,  tal  dog  ikke  om  tien  bagatel." 

„Hør  Gomez,  jeg  faar  en  idé !" 

Fysikus  bøjede  sig  frem  og  lagde  sin  flade  haand 
fast  mod  bordet. 

„Lad  ham  tage  sig  af  Juanitto.  Jeg  tror,  han  er  et 
rart  menneske  trods  sit  underlige  væsen.  Ja  —  De 
maa  ikke  blive  vred,  men  De  ved  nok,  jeg  synes,  at 
De  lader  den  dreng  skøtte  sig  selv  for  meget." 

Pablo  trak  brynene  let  sammen. 

„Jeg  vil  modtage  det  unge  menneske  som  min 
gæst.  Har  han  interesse  for  børn,  kan  han  jo  godt  be- 
skæftige sig  et  par  timer  om  dagen  med  Juanitto.  Hvis 
De  vil  forestille  ham  for  mig,  kan  han  køre  med  hjem 
med  det  samme." 

„Hvad  hedder  du?" 

„Juanitto." 

„Har  du  ikke  noget  andet  navn?" 

„Jo  Ju-Ju." 

Lauritz  Ullivarius  smilede  med  et  blegt  smil,  der 
underlig  vrangvilligt  skar  sig  ind  i  de  hule  kinder. 
Hans  lyse  øjne  gled  ud  over  galleriets  rækværk,  over 
de  skærende  grønne  sukkermarker,  over  den  store, 
hvidkalkede  cisterne,  der  syntes  at  slaa  sollyset  flim- 
rende tilbage ;  de  strejfede  de  skæve  palmestammer, 
der  tilsyneladende  umotiveret  stak  op  her  og  der  i 
landskabet  med  en  forsoren  fjerdusk  i  toppen,  og  de 
havnede  hos  den  lille  barbenede  fyr,  der  sad  paa  en 
skammel  ved  siden  af  ham  med  en  billedbog  i  hæn- 
derne og  saa  op  i  hans  ansigt  med  store,  sortfrynsede 
graa  øjne  og  sagde,  at  han  hed  Juanitto  eller  Ju-Ju. 

Lauritz  syntes  det  hele  var  saa  inderlig  uvirkeligt, 
at  det  maatte  høre  op  og  blive  borte  som  en  drøm  eller 
en  luftspejling. 

Altid  havde  hans  liv  ligget  for  ham  som  en  lande- 
vej, der  var  stukket  af  fra  begyndelsen. 

Hans  fader  var  præst,  og  han  skulde  studere  theo- 
logi.    Han  havde  gaaet  skolen  igennem,  taget  studen- 

tereksamen,  besøgt  forelæsninger,  læst  de  fornødne 
pensa  og  taget  filosofikum  —  altsammen  som  noget, 
der  ikke  kunde  være  anderledes. 

Saa  var  sygdommen  begyndt ;  han  havde  villet  ig- 
norere den,  for  den  hørte  ikke  med  i  skemaet;  men 
den  havde  ubarmhjærtig  gjort  sig  gældende  og  havde 
endt  med  at  trænge  ham  ud  af  hans  bane. 

Nu  sad  han  her  og  følte  sig  som  en  maskine,  der 
manglede  drivrem  og  damp  og  dermed  berettigelse  til 
at  eksistere  ;  og  alligevel  følte  han  det,  som  om  der  rørte 
sig  nye  kræfter  i  ham.  Ikke  de  gamle,  der  havde  holdt 
ham  i  gang  i  trædemøllen,  men  nogle  ukendte  ■ —  nogle 
hvis  tilværelse  han  aldrig  havde  anet  —  og  som  rørte 
paa  sig  paa  en  underlig  egenmægtig  maade. 

„Da  jeg  var  syg,  læste  fader  for  mig,"  sagde  den 
lille  stemme  paa  engelsk  ved  siden  af  ham. 

„Og  holdt  du  af  det?" 

Ju-Ju  svarede  ikke,  han  nikkede  blot. 

„Jeg  vil  gerne  læse  for  dig.  Naar  jeg  siger  noget, 
du  synes  lyder  forkert,  saa  maa  du  rette  mig.  Naar  jeg 
saa  taler  saa  godt  engelsk,  at  jeg  kan  sige  alt,  hvad  jeg 
vil,  saa  skal  jeg  fortælle  dig  en  masse  ting  og  lære  dig 
bogstaver,  saa  du  kan  læse  selv." 

„Ligesom  Nanna?" 

„Kan  Nanna  læse?" 

„Ja,  for  Nanna  hører  til  engelsk  kirke,  ved  du ! 
Saa  maa  hun  læse  i  sin  bibelbog.   Det  siger  hun." 

Lauritz  Ullivarius  strøg  sin  tynde  haand  hen  over 
drengens  haar,  der  laa  tæt  og  silkeagtigt  ind  til  det 
lille,  fintformede  hoved. 

„Du  skal  ogsaa  lære  at  læse  i  bibelbogen." 

„Kan  Allec  ogsaa  lære  det?  Allec  er  katholsk,  ved 
du?" 

Ullivarius  maatte  smile ;  det  lød  saa  fremmed  for 
ham  at  høre  denne  lille  fyr  tale  om  de  forskellige  re- 
ligioner, som  en  dreng  i  hans  alder  i  Danmark  vilde 
tale  om  tysk  og  dansk. 

„Hvem  er  Allec?" 

Ju-Ju  betænkte  sig  lidt,  saa  rynkede  han  brynene  og 
sagde:  „Han  er  neger." 

Uliivarius  tænkte  paa  en  samtale,  han  havde  haft 
aftnen  før  med  Gomez,  rvstede  lidt  paa  hovedet  og 
sagde : 

„Saa  kan  han  vist  ikke  lære  det  sammen  med 
dig!" 

„Hvorfor  kan  han  ikke?" 

„Jeg  tror  ikke,  din  fader  vilde  synes  om  det." 

„Men  naar  du  har  lært  mig  alting,  saa  lærer  jeg 
Allec  det." 


Brev  fra  cand.  phil.  Lauritz  Ullivarius  til  Provst 
Peder  Ullivarius,  Nørre  Snede  pr.  Usserød. 

Kære  fader ! 
Ja,  du  har  ret  —  saa  forunderligt  som  det  end 
forekommer  mig  —  der  er  gaaet  to  aar,  siden  jeg  for- 
lod  Danmark  og  jer,   mine  kære   forældre.    Jeg  har 
længe  mærket  paa  dine  breve,  at  du  syntes,  jeg  burde 

komme  hjem  og  genoptage  mine  studier ;  og  jeg  vil  nu 
sige  dig  ærligt,  hvorledes  det  staar  til  med  mig.  Mit 
helbred  er  upaaklageligt,  og  for  den  sags  skyld  kunde 
jeg  sikkert  godt  rejse  tilbage  til  Danmark ;  men  sand- 
heden er,  jeg  kan  ikke  rive  mig  løs  herfra. 

Du,  som  altid  har  været  saa  streng  imod  dig  selv 
og  opdraget  os  til  nøjsomhed  og  forsagelse,  du  vil  sik- 
kert faa  en  ringe  mening  om  mig,  naar  jeg  nu  siger 
dig,  at  jeg  gyser  ved  tanken  om  igen  at  skulle  sidde  i 
et  mørkt,  sparsomt  opvarmet  værelse  i  en  snæver  fat- 
tigmandsgade,  at  indtage  mine  maaltider  ved  et  uappe- 
titligt pensionatsbord  og  i  det  hele  taget  hutle  mig  igen- 
nem tilværelsen  som  en  graa  skygge.  Du  kan  sige,  at 
jeg  er  fanget  i  Venusbjerget,  om  du  vil !  Himlens  uen- 
delige kuppel,  der  her  er  saa  lysende  blaa  og  høj,  har 
lært  mig,  at  m.enneskelivet  behøver  ikke  at  være  en 
glædeløs,  trang  forsagelse.  Du  maa  tro  mig.  Fader,  jeg 
kæmpede  længe  imod,  før  jeg  gav  mig  selv  lov  til  at 
tænke  saaledes;  men  saa  mindedes  jeg  Davids  19de 
salme : 

Himlene  fortælle  Guds  ære,  og  stjernerne  for- 
kynde hans  hænders  gerning. Han  satte 

et  telt  for  solen,  og  den  gaar  ud  som  en  brudgom  af  sit 
brudekammer.  Den  glæder  sig  som  en  helt  ved  at  løbe 
sin  bane.  Dens  udgang  er  fra  himlens  ene  ende  og 
dens  omgang  til  den  anden  ende,  og  intet  er  dækket 
for  dens  straaier. 

Ja,  og  pilgrimmene,  —  sang  de  ikke :  Gennem  de 
fagre  riger  paa  jorden  gaa  vi  til  Paradis  med  sang!  — 

Hr.  Gomez  har  lige  fra  den  første  dag  vist  mig 

megen  venlighed.  Han  stammer,  som  jeg  vist  har  for- 
talt dig  før,  fra  en  gammel  castiliansk  adelsslægt ;  og 
skønt  jeg  jo  har  et  stort  kvantum  kundskaber  om  aan- 
delige  ting,  som  han  knap  ved  eksisterer,  saa  maa  jeg 
i  forholdet  til  ham  altid  føle  mig  som  den  underlegne, 
fordi  han  har  verdenskundskab  og  stor  lethed  i  at  ud- 
trykke, sig,  som  det  netop  passer  sig  til  den  givne  lej- 
lighed. 

Bliv  ikke  vred,  kære  fader  —  jeg  skriver  det  for 
min  broder  Martins  skyld :  Jeg  tror,  der  ligger  en  fare 
i  at  vende  aanden  for  meget  ind  efter ;  det  gør  uskikket 
til  livet. 

Tro  nu  dog  ikke,  at  alt  for  mig  er  tant  og  forfænge- 
lighed. Jeg  har  en  virkelig  glæde  og  velsignelse  af  at 
undervise  min  elev.  Han  er  en  mærkelig  dreng,  gan- 
ske uimodtagelig  for  tørre  kundskaber.  Hvert  navn 
og  hvert  aarstal  maa  gøres  levende  for  ham ;  og  jeg,  der 
selv  har  døjet  Rektor  Linckes  gammeldags  indbank- 
ningsmethode,  jeg  har  næsten  følelsen  af  at  have  op- 
fundet anskuelsesundervisning.  (D.  v.  s.  den  aande- 
lige  anskuelseskunst,  hvor  man  klæder  skeletterne  paa 
og  giver  de  døde  ting  en  sjæl). 

Hr.  Gomez  er  en  generøs  mand ;  det  var  jo  af  men- 
neskekærlighed, at  han  aabnede  sit  hus  for  mig  frem- 
mede, og  det  skønt  her  ymtes  om,  at  han  sidder  haardt 
i  det  pekuniært,  —  hvad  livet  her  paa  plantagen  rigtig- 
nok synes  at  modsige ;  —  men  han  kaster  sine  velger- 
ninger ud,  som  adelsmænd  i  gamle  dage  kastede  deres 
punge  med  gulddukater ;  og  han  ser  paa  sine  sorte  arbej- 
dere som  paa  lastdyr,  man  behandler  vel,  fordi  man  har 

brug  for  dem.  Han  lægger  ingen  skjul  paa  denne  sin 
betragtningsmaade,  men  de  ser  alligevel  op  til  ham 
som  til  et  højere  væsen.  (Skøn  legemsbygning  og  et 
fornemt  væsen  har  her  en  stor  betydning). 

Min  elev  derimod,  han  har  arvet  faderens  storsin- 
dede generositet,  der  saa  vidt  jeg  kan  forstaa  er  et 
slægtsmærke ;  men  han  føler  al  uret,  al  undertrykkelse 
som  en  smerte,  og  som  noget  han  skal  bøde  paa.  Le- 
vede han  i  et  andet  samfund  end  dette,  vilde  han  sik- 
kert en  gang  komme  til  at  staa  i  de  undertryktes  rækker. 
Jeg  spekulerer  undertiden  paa,  om  det  kommer  af,  at 
hans  moder  var  Amerikanerinde,  eller  deraf,  at  han  i 
hele  sin  barndom  har  været  overladt  til  farvede.  Skønt 
det  sidste  har  neppe  skylden ;  da  de  ganske  ubevidst 
sætter  de  hvides  børn  paa  en  piedestal  og  er  lykkelige, 
naar  de  derfra  vil  smile  til  dem.  Men  maaske  ligger 
det  i  grunde,  som  er  skjult  for  os  mennesker. 

Du  formaner  mig,  Fader,  til  at  tænke  paa  min  frem- 
tid ;  men  der  staar  skrevet :  „I  skulde  ikke  bekymre 
jer."  Jeg  staar  mig  godt  med  de  danske  embedsmænd 
herude ;  selv  guvernøren  har  vist  mig  venlighed ;  saa 
jeg  tror  nok,  naar  mit  arbejde  er  gjort  her  paa  „La 
Reine" ,  at  jeg  kan  slippe  ind  i  et  eller  andet,  som  kan 
give  mig  til  livets  ophold. 

Vredes  nu  ikke,  kære  fader,  naar  du  læser  dette. 
Maatte  min  erfaring  kunne  forandre  din  fremgangs- 
maade  lidt  overfor  Martin !  Naar  jeg  tænker  paa  mig 
selv,  som  jeg  gik  iland  her,  duknakket,  med  haaret 
ned  paa  frakkekraven,  genert  og  kejtet  som  en  lands- 
bydreng, saa  rødmer  jeg  af  ydmygelse.    Nu  kan  jeg 

ride  en  skikkelig  hest  med  nogenlunde  færdighed  og 
fik  forleden  dag  ros  af  en  dame  for  min  dans. 

Dette  sidste  burde  jeg  ikke  have  skrevet,  men  jeg 
blev  sandfærdigt  meget  stolt  derover,  og  nu  staar  det 
der. 

Med  kærlig  hilsen  til  jer  alle. 

Din  Lauritz. 

P.  S.  Du  vilde  gøre  mig  en  stor  glæde  ved  at  lade 
Martin  læse  dette. 


Da  Juanitto  var  14  aar,  blev  han  sendt  til  Antigua 
for  at  tilbringe  to  aar  paa  en  opdragelsesanstalt ;  og  her- 
fra rejste  han  efter  et  arrangement  af  Mrs.  Rosi  til 
Puerto  Rico  for  at  lære  sin  faders  slægt  at  kende. 

Det  var  Mrs.  Rosis  onkel,  der  nu  var  hovedet  for 
forretningen  i  Mayaguez ;  han  havde  ingen  sønner  — 
kun  tre  gifte  døtre.  En  svigersøn  bestyrede  de  udstrakte 
plantager,  der  endnu  var  i  familiens  eje. 

Juanitto  blev  modtaget  som  en  søn,  der  kommer 
hjem ;  den  gamle  Senor  Pedro  kunde  ikke  se  sig  træt 
paa  dette  unge  mandlige  skud  af  slægten. 

Han  kyssede  ham  paa  begge  kinder  og  holdt  ham 
ud  fra  sig  i  arms  længde : 

„Carramba,"  udbrød  han,  og  hans  tætsiddende  øjne 
fyldtes  med  taarer,  „saadan  en  søn  skulde  jeg  have 
haft!  Juanitto,  det  gør  mit  gamle  hjærte  ungt  at  se 
dig!  Skriv  til  din  fader,  at  han  maa  ikke  tage  dig  fra 
mig." 

Den  gamles  kærlighed  varmede  Juanitto ;  den  smel- 

tede  hans  kølige,  iagttagende  tilbageholdenhed ;  han 
blev  munter  og  tryg. 

I  det  første  aar  var  han  underforvalter  paa  planta- 
gen „Monserate" ,  og  i  de  paafølgende  tre  aar  besty- 
rede han  den  som  „mayordomo" . 

Onkel  Pedro  var  utrættelig  i  at  føre  ham  sammen 
med  unge  piger  af  spansk  afstamning  og  spurgte  ham 
stadig,  om  han  ikke  fandt  den  smuk  og  den. 

„Jo,  meget  smuk,  Tio  Pedro!" 

„Men  hvorfor  vælger  du  da  ikke?  For  hver  dag, 
der  gaar,  faar  du  én  mindre  at  leve  i.  Og  livet  —  det 
er  at  elske!    Behager  de  dig  ikke,  vore  sefiorinas?" 

„Jo,  Tio  Pedro,  men  jeg  synes,  de  er  som  roser, 
der  bøjer  hovederne  for  at  blive  plukkede ;  og  —  saa 
faar  jeg  mest  lyst  til  at  lade  dem  staa." 

„Carramba,  dreng,  hvordan  skal  da  den  være,  som 
du  vil  gøre  til  Sefiorina  Gomez?" 

„Jeg  ved  ikke !  Jeg  tror,  hun  skal  være  som  en 
vild  kaktus,  der  sidder  skjult  mellem  torne." 

„Pluk  kaktus,  din  nar,  hvis  det  er  din  smag!  Men 
Juanitto,"  den  gamle  købmand  rakte  to  smalle,  gule 
fingre  besværgende  i  vejret,  „det  siger  jeg  dig:  plant 
ikke  ukrudt  i  vor  gamle  have !  Glem  aldrig,  hvad  du 
skylder  den  slægt,  du  tilhører!" 

Da  gamle  Pedro  Gomez  døde,  rejste  Juanitto  hjem 
til  St.  Croix. 

Han  vidste  ikke  selv,  om  det  kun  skulde  være  paa 
et  besøg,  eller  om  han  vilde  blive  der.  Hans  stilling 
paa  „Monserate"  stod  ham  aaben. 

Da  han  i  baad  roede  ind  fra  skonnerten,  stod  der 

en  høj,  tynd  mand  i  stribet  flonel  og  ventede  ved  land- 
gangsbroen. 

Det  var  fuldmægtig  i  det  kongelige  bogholderi  Lau- 
ritz Ullivarius.  Han  viftede  med  den  grønforede,  hvide 
solskærm  ud  imod  sin  gamle  elev,  og  Juanitto  svang 
sin  sombrero  til  genhilsen. 

Henne  i  skyggen  ved  toldboden  holdt  den  store 
dobbeltvogn,  som  i  sin  tid  havde  hentet  „Amerikaner- 
inden" ,  da  hun  landede  i  Westend. 

Juanitto  omfavnede  med  spansk  livfuldhed  sin 
gamle  lærer,  kyssede  ham  paa  begge  kinder,  talte 
spansk  med  klingende  r'er,  slog  utaalmodigt  ud  med 
haanden,  forsøgte  paa  engelsk,  stammede,  lo,  hilste 
paa  kusken  og  vinkede  ad  negeren,  der  fulgte  efter 
med  hans  kuffert. 

Ullivarius'  nærsynede  øjne  blinkede  bag  lorgnet- 
terne. Med  en  fattig  skønhedsdyrkers  beundring  iagt- 
tog han  den  andens  harmoniske,  ynglingeslanke  skik- 
kelse med  det  lille  fintformede  hoved  saa  rankt  paa 
skuldrene  og  de  smalle,  brune  hænder  stadig  illustre- 
rende i  luften. 

Da  de  naaede  vognen,  gjorde  Juanitto  en  indby- 
dende bevægelse  hen  imod  den. 

„Ja,  Mr.  Gomez  har  været  saa  venlig  at  indbyde 
mig  til  at  tage  med,"  sagde  Ullivarius  og  rødmede 
lidt. 

„Que  bueno !  Sæt  kofferten  der  op,  Diego  eller 
Pedro  eller  hvad  du  nu  hedder." 

„Jimmy,  Massa !" 

„Jimmy?  Naturligvis  hedder  du  Jimmy!  Ja  saa: 
Vamonos !" 

Vognen  satte  sig  i  bevægelse,  og  han  saa  sig  inter- 
esseret om. 

„Ja  her  synes  jo  at  være  ganske  uforandret !" 

„Ja,  her  er  uforandret,  men  du  er  forandret,  Ju  .  .  ., 
maa  jeg  kalde  dig  Ju-Ju  endnu?" 

„Oh  si !  si !  Con  mucho  !  Seks  aar  er  ogsaa  en  lang 
tid.   Og  De  har  det  godt,  Mr.  Ullivarius?" 

„Ja,  det  tror  jeg  da!" 

„Tror?" 

Juanitto  lo  og  saa  for  første  gang  interesseret  paa 
ham. 

•Ja.  jeg  tænker  aldrig  mere  over  det.  Naar  man 
først  har  vænnet  sig  til,  at  solen  altid  skinner,  og  at  man 
kan  trække  vejret  med  begge  lunger,  saa  tænker  man 
jo  ikke  mere  paa  det." 

„De  er  forandret,  Mr.  Ullivarius!  Paa  ære.  De  er 
blevet  yngre  og  mere  caballero.  Jeg  har  altid  tænkt 
paa  Dem  som  en  lærd,  en  filosof  —  men  det  er  De 
bestemt  ikke  mere !" 

„Nej,  jeg  tror  skam  næsten  ogsaa,  solen  har  sve- 
det lærdommen  ud ;  eller  ogsaa  har  den  manglet  gym- 
nastik, siden  du  rejste." 

„Onkel  Pedro  sagde,  at  en  rigtig  caballero  maatte 
ikke  lære  for  meget,  for  saa  tænkte  han  i  krinkel- 
gange." 

„Det  har  onkel  Pedro  vist  ret  i.  Jeg  har  ogsaa  efter- 
haanden  kommet  til  det  resultat,  at  kundskaber  —  de 

fleste  af  dem  da  —  de  er  kun  til  for  at  forvirre  be- 
greberne." 

„De  er  jo  blevet  letsindig,  Mr.  UUivarius;  men  det 
gør  Dem  10  aar  yngre !  —  Fortæl  mig  nu  alting  om  al- 
ting!  Er  fader  ældet?" 

„Nej  —  næ — æ !"  UUivarius  gav  sig  til  at  pudse 
sine  lorgnetter.  „Nej,  det  synes  jeg  ikke,  man  kan 
sige." 

„Og  Nanna?  Hun  er  vel  „mayordomo"  over  det 
hele  som  i  min  tid?" 

„Well,"  fuldmægtigen  undersøgte  nøje,  om  glas- 
sene var  blevet  klare,  „hun  er  jo  blevet  ældre !  Men 
hun  er  da  paa  „La  Reine"  ." 

„Er  paa  „La  Reine"  ?  Ja,  det  skulde  bare  mangle ! 
Jeg  skulde  tro,  Nanna  og  „La  Reine"  de  hænger  sam- 
men som  hunden  og  halen.  Men  hvem  er  da  hushol- 
derske?" 

„Silvany  Pretto,  hedder  hun."  Han  tog  igen  fat 
paa  lorgnetpudsningen. 

„Er  hun  ung?" 

„Ja,  hun  er  —  ret  ung." 

Juanitto  saa  et  øjeblik  med  let  sammenknebne  øjne 
paa  fuldmægtigens  profil,  der  var  som  skaaret  i  træ; 
saa  spurgte  han  om  sidste  høst  og  sukkerpriserne,  og 
UUivarius  kunde  give  helt  sagkyndig  besked. 

Da  de  naaede  til  „La  Reines '  jorder,  blev  Juanitto 
tavs.  Han  saa  undersøgende  paa  rørstykkerne  langs 
vejen ;  de  var  vellugede  med  unge  planter  i  regelmæs- 
sige rækker.  Men  da  vognen  kørte  op  mod  huset,  be- 
mærkede han  i  et  hurtigt  glimt,  at  træværket  mang- 

lede  maling,  at  den  lille  indhegnede  plads  nedenfor 
galleriet,  der  i  hans  barndom  havde  været  blomster- 
have, laa  hen  med  ukrudt  og  et  par  ranglede  nerier  i 
en  graa   revnet  lerjord. 

Kun  den  store  gamle  cisterne  var  nykalket ;  og 
Juanitto  syntes,  den  lignede  en  uhyre  familiegrav. 

Planter  Gomez  stod  paa  galleriet,  da  vognen  kom, 
og  mødte  sin  søn  paa  trappen.  Han  gjorde  en  gestus 
som  for  at  omfavne  ham ;  men  Juanittos  øjne  havde,  i 
det  samme  han  saa  faderen,  faaet  det  kølige  under- 
søgende blik  fra  barneaarene;  og  den  anden  lod  ar- 
mene synke  og  rakte  haanden  ud  med  et  forbindtligt : 
„Velkommen  hjem !" 

„Nu  kan  Vor  Herre,  om  det  er  hans  vilje,  lukke 
Jane   Christofore  Hendersons  øjne  !   Amen!" 

Juanitto  vendte  sig  hurtigt  mod  den  dybe,  ru  stem- 
me, der  talte  saadan,  og  saa  en  høj,  kantet  neger- 
kvinde. Hun  stod  paa  trappens  øverste  trin  med  hæn- 
derne foldede  om  en  snip  af  sit  forklæde  og  blikket 
vendt  mod  himlen.  Hendes  øjenhinder  lyste  som  mel- 
kehvidt  glas  i  det  sorte  ansigt. 

„Er  det  .  .  .  er  det  Nanna?" 

,.Ja,  min  engel,  det  er  din  gamle  fostermoder!" 

I  to  spring  var  Juanitto  oppe  hos  hende.  Med  et 
rørt  smil  tog  han  hende  om  skuldrene  og  lagde  et  øje- 
blik sin  kind  imod  hendes  turban.  Hun  blev  staaende 
som  før,  men  taarerne  sivede  én  efter  én  ned  ad  hen- 
des furede  kinder. 

Han  ruskede  hende  lidt  og  sagde  smilende,  som  til 
et  barn : 

„Nanna  maa  da  ikke  græde  nu ;  hun  skal  være  glad. 
Vil  hun  straks  være  glad !" 

Den  gamle  snøftede  taarerne  ind. 

„Ja,  min  Master,  nu  skal  Nanna  være  glad !"  — 

Middagsbordet  var  dækket  med  alt  det  Scholtenske 
sølv  og  krystal.  Gomez  og  fuldmægtigen  talte  oprømt 
og  livligt.  De  satte  Juanitto  ind  i  forholdene ;  og  Go- 
mez ironiserede  vittigt  over  al  den  smaalighed,  som  de 
daarlige  priser  førte  med  sig. 

„En  del  af  os  hænger  jo  paa  vore  ejendomme  end- 
nu —  forunderligt  nok !  Men  vi  maa  takke  amerikan- 
ske høkere  for  dette  mirakel.  Naa,  min  søn  Juanitto," 
han  løftede  et  dybtrødt  rubinglas  —  et  af  de  faa,  der 
endnu  var  tilbage  —  og  stødte  det  mod  sønnens,  saa 
det  ringede  med  spæd,  vemodig  klang,  „gid  du  maa 
kunne  hænge  fast  her  med  høkere  og  det  hele !" 

„Ellers  kan  jeg  tage  tilbage  og  blive  „mayordomo" 
paa  „Monserate" ." 

„Man  kan  ogsaa  grave  sig  ned  i  jorden,  naar  man 
ikke  længere  kan  gaa  paa  den ;  men  nogen  ophøjet  po- 
sition er  det  jo  ikke." 

„Jeg  synes,  man  maa  hellere  leve  af  andres  løn  end 
af  deres  naade  —  hvad  enten  de  nu  er  høkere  eller 
ej." 

Juanittos  graa  øjne  saa  i  det  øjeblik  næsten  mør- 
kere ud  end  faderens  sorte ;  de  var  saa  intense  i  ud- 
trykket, saa  dybe  og  stærke  i  glansen. 

„Det  er  heldigt  for  dig,  at  du  har  det  syn  paa  sa- 
gen !"     Gomez  tog  et  cigaretetui  op  af  brystlommen. 

„Det  maa  gøre  livet  lettere!   Værs'god,  Ullivarius,  en 
cigaret  inden  stegen?" 

Han  vendte  sig  til  den  unge  mulatpige,  der  vartede 
op:  „Er  det  perlehøns,  Gina?" 

„Ja,  Sir'r'r !" 

„Du  kan  bede  Miss  Silvany  komme  og  tranchere 
dem  ;  det  forstaar  hun." 

„Ja,  Sir'r'r!" 
Gina  lod  en  rød  tunge  voltigere  rundt  om  de  tykke 
læber,  smældede  et  sideblik  hen  paa  Juanitto  og  kan- 
tede sig  sidelæns  ud  ad  døren. 

Et  øjeblik  efter  bragte  hun  et  fad  ind,  hvor  fuglen 
laa  garneret  af  sine  egne  æg,  stegte  bananskiver  og 
bagt  yams,  præsenterede  det  triumferende  for  herrerne 
og  satte  det  paa  et  anretterbord  indenfor  døren. 

Juanitto  hørte  brusen  af  stivede  skørter  og  arm- 
baand,  der  ringede  mod  hinanden;  og  han  mærkede,  at 
hans  gamle  lærers  øjne  bag  brillerne  smuttede  hen  paa 
ham ;  men  han  saa  lige  ud. 

„Den  er  meget  saftig.  Sir !"  sagde  en  stemme  bag- 
ved ham.  Der  var  noget  i  den  bløde  altklang,  der  lod 
ane,  at  den  kom  fra  et  stort,  yppigt  kvindebryst. 

„Det  er  godt !'  sagde  Gomez  og  gjorde  tegn  til  søn- 
nen, at  han  skulde  tage  imod  den  tallerken,  der  blev 
budt  ham.*) 

„Tak!"    Han  tog  den  uden  at  se  op. 

„Naa,  Silvany,"  Gomez  lænede  sig  tilbage  og  talte 
højt,  „kan  du  saa  huske  min  søn  ?" 


*)  I  kreolhuse  serverer  værtinden  baade  steg  og  grønsager  por- 
tionsvis  ti!  hver  gæst. 


129 


„Oh,  ja,  Sir,  jeg  husker  tydelig  den  unge  master. 
Jeg  har  set  ham,  naar  han  kørte  forbi  min  faders 
shop." 

„Miss  Silvany  er  datter  af  købmand  Pretty ;  husker 
du  ikke  ham?" 

„Jo  —  navnet." 

Nu  brusede  skørterne  rundt  om  bordet  med  en 
egen  festlig  raslen,  og  Juanitto  saa   op. 

Han  saa  en  lyskulørt  kvinde  i  30-aarsalderen  med 
en  lidt  matroneagtig,  svulmende  skikkelse,  underfun- 
dige, brune  øjne  og  et  indsmigrende,  varmt,  lidt  over- 
bærende smil. 

„Lad  mig  dog  give  Dem  et  stykke  til,  et  kileben. 
Sir!"  sagde  hun  bønligt  til  fuldmægtigen;  men  han  af- 
værgede med  haanden. 

Hun  gik  tilbage  til  anretterbordet,  og  Juanitto  kunde 
høre  paa  et  svagt  brus  og  en  lille  klirren  nu  og  da,  at 
hun  blev  staaende  der;  men  hun  blandede  sig  ikke  i 
samtalen. 

Kaffen  blev  bragt  ud  paa  galleriet.  Gomez  og  fuld- 
mægtigen fordybede  sig  i  lokale  emner,  som  Juanitto 
forgæves  forsøgte  at  interessere  sig  for. 

Miss  Silvany  bragte  en  bakke  med  flasker  og  glas : 

„Jeg  bringer  den  gamle  guavaberryrom.  Sir.  Er 
det  ikke  rigtigt?" 

„Den  fra  72?" 

„Ja,  Sir,  den  allerældste,  den  Mr.  Evans  siger  sma- 
ger som  honning !" 

„Det  maa  jeg  sige,  Silvany,  du  sparer  ikke !" 

„Jeg  synes,  Sir,"  hun  skænkede  i  glassene  og  saa 

Lucie  Hørlyk:  Den  gamle  plantage.  9 

nedenfra  og  op  paa  Juanitto  med  sine  varme,  muntre 
øjne,  „at  naar  den  unge  master  er  kommet  hjem,  er 
det  bedste  ikke  for  godt!" 

„Se,  se !  Silvany  holder  tale !  Hent  dig  et  glas  og 
diik  med  min  søn  !" 

Hun  rystede  paa  hovedet  med  et  koket,  proteste- 
rende:  „Uh  —  uhm,  Sir!  Silvany  ved,  hvad  der  pas- 
ser sig!" 

Saa  gjorde  hun  en  haandbevægelse  som  en  dron- 
ning, der  beder  sine  hoffolk  gøre  sig  tilgode. 

Gomez  og  fuldmægtigen  tømte  deres  glas  og  nik- 
kede til  hende,  medens  de  endnu  ligesom  sugede  paa 
smagen  af  den  krydrede  drik. 

„Rommen  er  god,  Sir,"  sagde  hun  overtalende  og 
saa  paa  Juanittos  glas.  „Jeg  er  bedrøvet,  hvis  De  ikke 
synes  om  den." 

Juanitto  tog  glasset,  hilste  let  og  drak.  Saa  rejste 
han  sig,  gik  gennem  salen,  spisestuen  og  den  lange 
halvaabne  gang,  der  endte  i  et  pantry,*)  og  hvorfra  en 
trappe  gik  ned  til  køkkenet,  der  laa  i  en  lavere  byg- 
ning. 

Her  blev  han  staaende  og  saa  sig  om.  Han  syntes, 
det  var  igaar,  at  dette  havde  været  hans  verden  ;  og  han 
syntes,  det  var,  som  han  nu  skulde  spærres  inde  i  den 
igen. 

Han  hørte  stemmer  nede  fra,  én  dyb  og  én  høj  og 
én  der  lo.  Da  han  stod  i  døren,  saa  han  fra  ryggen  den 
lille  stuepige  og  Nanna  og  en  4 — 5  aars  dreng. 

*)  Et  slags  fadebur,  hvor  stuepigen  vasker  kopper  og  sølvtøj  af. 

De  sad  paa  det  nederste  trin  af  trappen  med  tal- 
lerkener i  skødet  og  spiste  med  fingrene. 

„Du  skal  tage  kødet  med,  Marco!  Hører  du  ikke, 
hvad  Nanna  siger?"  sagde  den  gamle  med  den  vage 
formaningstone,  som  han  huskede  saa  godt.  „Drengs 
skal  spise  kød  for  at  blive  stærke." 

„Jeg  vil  ikke  !    Giv  mig  din  banan  !" 

Drengen  stak  haanden  over  i  hendes  mad,  og  hun 
tjattede  ham  over  fingrene ;  og  den  unge  pige  lo  skin- 
gert. 

„Giv  mig  din  banan,  siger  jeg!" 

Drengen  havde  sat  tallerkenen  fra  sig  og  rejst  sig ; 
nu  greb  han  bagfra  den  unge  pige  om  halsen.  Hun 
skreg  og  lod,  som  om  han  væltede  hende. 

„Det  gaar  nok  lystigt  til  her !" 

Juanitto  steg  langsomt  ned  ad  trinene ;  de  tre 
vendte  sig  imod  ham,  rejste  sig  og  blev  staaende  gan- 
ske stille  med  udspilede,  udtryksløse  øjne. 

„Hvad  er  det  for  en  dreng?" 

„Miss  Silvanys,  Sir !" 

Nanna  samlede  hurtigt  tallerkenerne  og  rakte  dem 
hen  imod  stuepigen : 

„Hm,  Gina!  Op  i  pantryet  med  dig!  Du  har  meget 
sølvtøj  idag,  og  vær  forsigtig  med  de  farvede  glas. 
Naa,  afsted  .  .  .  tju !" 

Pigebarnet  gik  tøvende  og  saa  sig  tilbage  over 
skuldren. 

Juanitto  havde  iagttaget  drengen,  som  stod  ret  op  og 
ned  og  stirrede  paa  ham.  Tætsiddende,  forslagne  gav- 
tyvøjne  havde  han   i  et  gulligbrunt  ansigt  med  fint- 

skaarne  træk.   Haaret  var  groft  og  glansløst,  men  ikke 
kruset. 

„Hvad  hedder  du?" 

„Marco,  Sir." 

„Hvad  mere?" 

„Ikke  mere." 

„Han  har  sin  moders  efternavn,  Sir." 

„Naa  det  har  han  dog!" 

„Well,  Master,  jeg  ved,  dette  er  ikke,  som  del 
skulde  være,  og  jeg  havde  ønsket,  at  jeg  aldrig  skulde 
se  en  anden  baby  paa  denne  trappe;  men  Mr.  Gomez 
er  en  ung  mand,  og  han  har  en  ret  til  at  gøre  det,  han 
gør,  og  det  er  en  ære  for  Missis  Nettys  minde,  at  han 
ikke  tager  sig  en  hustru,  og  vi  maa  tage  tingene  som 
de  falder ;  men  du  skal  vide,  at  Master  Pablo  vilde 
aldrig  kaste  skam  over  sit  hus  ved  at  give  et  kulørt 
barn  sit  navn." 

„Nej,  der  har  du  vist  ret,  Nanna !" 

Juanitto  vendte  sig  brat  og  gik  træt  op  ad  trappen, 
gennem  den  lange  gang  og  spisestuen.  Ude  fra  galle- 
riet hørte  han  sin  faders  stemme  og  Miss  Silvanys  dis- 
krete, dybe  latter. 

Han  passerede  salen,  uden  at  selskabet  paa  galle- 
riet hørte  ham,  og  gik  op  paa  sit  værelse  i  husets  gavl. 
Der  satte  han  sig  ved  vinduet  og  saa  ud  uden  at  se. 
Han  var  pludselig  saa  modløs,  saa  nedslaaet. 

Han  følte  sig  som  én,  der  har  gaaet  en  lang  vej, 
gaaet  energisk  og  med  godt  mod,  og  som  saa,  da  han 
tror  sig  nær  maalet,  opdager,  at  han  har  gaaet  i  en 
cirkel  og  nu  staar  ved  udgangspunktet. 

„Imorgen  maa  du  gøre  visitter,  Juanitto.  Det  ven- 
ter man  af  dig.  Paa  en  søndag  træffer  du  alle  hjemme." 

Pablo  Gomez  og  hans  søn  sad  ved  frokostbordet. 

„Ja,  jeg  har  tænkt  at  hilse  paa  fysikus  og  UUiva- 
rius;  hvem  er  der  saa  egentlig  mere?" 

„Der  er  mange.  Jeg  omgaas  alle,  der  tæller,  baade 
blandt  de  Danske  og  de  andre." 

Gomez  skar  de  kødfulde  kinder  af  en  mango : 

„Det  eneste  sted  du  skal  gaa  udenom  er  naboens 
—  selvfølgeligt." 

„Naa  „Judiths  Hill"  ?" 

„Ja,  men  det  husker  du  vel?" 

„Jeg  ved,  at  jeg  har  aldrig  været  paa  „Judiths  Hill"  , 
men  grunden  har  jeg  vist  aldrig  kendt." 

„Grunden?  Ja  —  grunden  .  .  .  ?" 

Gomez  trak  lidt  utaalmodigt  paa  skuldrene : 

..Fyren  er  en  bonde  og  krakiler  og  har  været  smag- 
løs nok  til  at  gifte  sig  med  et  kulørt  fruentimmer.  Den 
slags  kan  man  nu  en  gang  ikke  tolerere !  De  Danske  er 
ganske  mærkelige  paa  det  punkt"  —  Gomez  tog  en 
mango  til  og  strejfede  sønnen  med  øjnene  • —  „men  de- 
res forfædre  har  jo  heller  ikke  været  slaveejere !  De 
forstaar  ikke,  at  de  gamle  baand  i  virkeligheden  er  der 
endnu,  og  at  den  farvede  klasse  er  lykkeligst,  naar  man 
nu  og  da  strammer  dem,  saa  de  føles." 

Han  bøjede  sig  frem  over  tallerkenen  og  vedblev, 
medens  han  sugede  den  saftige  frugt : 

„Høkeren  paa  „Bettys  Hope"  har  f.  eks.  forsøgt  at 
lokke  et  par  af  mine  bedste  folk  fra  mig  —  lokke  dem 

med  løfter  om  jord  og  større  løn.  Men  tror  du,  de  er 
gaaet  .  .  .  skønt  jeg  ikke  har  lagt  dem  et  peberkorn  i 
vejen?  Nej,  du,"  Gomez  dyppede  fingrene  i  en  skylle- 
skaal  og  strøg  de  duftende  lemonblade,  som  svøm- 
mede i  den,  hen  over  sin  graasprængte  moustache,  „de 
har  i  sin  tid  smagt  pisken  paa  „La  Reine" ,  og  den  har 
bundet  dem !  De  vil  hellere  sulte  her  end  mæskes 
paa  et  fremmed  sted !" 

Juanitto  saa  for  første  gang  op  paa  faderen. 

„Er  det  ikke  det,  man  kalder  trofasthed?" 

„Jo,  hos  hunde  kalder  man  det  saadan." 

Gomez  kastede  servietten  fra  sig  og  rejste  sig. 
Han  greb  sin  stok,  der  havde  ligget  paa  bordet  ved 
siden  af  ham. 

„Naa  .  .  .  har  du  saa  været  rundt  paa  plantagen?" 

Ja." 

„Ogsaa  —  ovre  ved  „Lillians  Garden"  ?" 

„Jeg  har  været  overalt." 

„Naa  ja,"  Gomez  gik  ud  paa  galleriet,  og  sønnen 
fulgte  efter,  „saa  ved  du,  hvordan  det  staar  til!" 

„Hvorfor  har  du  ladet  al  den  jord  vokse  i  busk, 
Far?" 

„Tja — a,  hvorfor?  Udgifterne  ved  driften,  det  er 
det  sikre;  indtægterne  derimod,  de  er  i  det  blaa." 

„Men  man  ved  jo  dog,  at  man  kan  ikke  leve  af 
pricklepeas  og  mangrovekrat." 

Gomez  satte  sig  skødesløst  paa  gelænderet  og 
tændte  sin  cigaret: 

„Nej,  man  lever  af  høkeren,  og  han  lever  af  haa- 

bet.  Du  skulde  se  ham  gaa  rundt  her  i  huset  og  nyde 
alt  med  ejerstolthed.  Han  undersøger  sølvtøjet  for  at 
se  mærket;  og  han  løfter  paa  møblerne  for  at  føle,  om 
de  er  massive  eller  finerede." 

„Han  —  kommer  altsaa  her  paa  „La  Reine?" 

„Bevares !  han  hører  til  min  intimeste  omgang. 
Han  omtaler  mig  altid  omhyggeligt  som  „min  ven  Mr. 
Gomez !"  Vi  spiller  daglig  billard  sammen  i  clubben. 
Du  maa  endelig  komme  ind  og  beundre  os !  Han  op- 
træder i  fraise-farvede  skjorteærmer  og  ser  ud  som 
en  bulldog,  der  lider  af  forstoppelse,  men  alligevel  er 
godt  tilfreds.  Jo,"  Gomez  lo  og  svippede  med  stok- 
ken mod  sin  lædergamache,  „situationen  er  ikke  uden 
dramatiske  effekter." 

„Paa  „Judiths  Hill"  er  der  ikke  en  kvart  acre,  der  er 
ude  af  drift  —  saa  vidt  jeg  kan  se.  Men  maaske  har 
Mr.  Poulsen  ingen  høker  til  at  fournere  sig!". 

„Næppe !" 

Gomez  saa  skarpt  og  fjendtligt  paa  sønnen,  der 
var  bleg  med  en  ulmende,  mørk  glød  i  øjnene. 

„Den  ene  køter  gør  ikke  mange  complimenter  for 
den  anden,  skal  jeg  sige  dig.  Man  maa  være  racehund 
for  at  faa  del  i  deres  kødben." 

Han  havde  rejst  sig  og  lod  spanskrørsstokken  med 
et  kort  slag  hugge  gennem  luften : 

„Naa  ja  —  jeg  skal  ind  i  banken.  Jeg  har  en  vek- 
sel, der  underligt  nok  ikke  vil  gaa  ud  af  verden  af  sig 
selv.  Jeg  tænker,  jeg  bringer  direktøren  med  hjem 
til  middag;  du  husker  ham  nok  —  Sagfører  Frantzen? 

Ham  maa  du  ogsaa  hilse  paa  imorgen.  Hoppen  staar 
til  din  disposition,  hvis  du  vil  ride." 

„Tak  !" 

„Paa  gensyn  til  middag!" 

„Paa  gensyn !" 

Goniez  gik  med  spændstige,  sporeklirrende  skridt 
ind  gennem  den  halvmørke  sal. 

„Nanna,  nu  rider  jeg  over  til  „Judiths  Hill"  ?" 

„Ih  du  min  høje  himmel !  Du  maa  have  faaet  febe- 
ren og  taler  i  vildelse!" 

„Hvorfor  mener  du?" 

„For  der  kan  Master  Pablos  søn  aldrig  sætte  sin 
fod  gennem  døren !" 

„Har  Mr.  Poulsen  da  egentlig  gjort  min  fader  no- 
get?    En  eller  anden  slags  uret?" 

„Uret?  Pjuh !  Hvor  kunde  en  mand  som  han 
naa  til  at  gøre  Master  Pablo  uret?" 

„Er  det  da  min  fader,  der  har  gjort  ham  uret? 
Carramba  —  der  maa  da  være  en  grund  til  et  fjend- 
skab, som  kan  vare  en  livstid  !" 

„Well !"  Nanna  trak  skuldrene  højt  op  og  vendte 
de  lyse  haandflader  ud,  men  lukkede  munden  fast  til. 

„Naa,  saa  tager  jeg  afsted  med  det  samme;  maa- 
ske  de  vil  fortælle  mig  grunden  derovre." 

,.Du  vil  ikke  gøre  saadan  en  ting,  Master!  Naar 
jeg  nu  siger  dig,  at  hans  Missis,  Mr.  Poulsens  Missis, 
var  en  person,  som  ingen  dame  med  agtelse  for  sig 
selv  kunde  kende  —  og  farvet.  Hendes  skind  er  nok 
lyst,  men  hendes  haar  —  det  siger  jeg  dig  som  en 

sandhed  —  det  er  ikke  bedre  end  mit.  En  halv  pot 
af  den  søde  olje  bruger  hun  i  en  uge  for  at  holde  det 
glat  og  blankt,  men  se  om  det  hjælper!  Og  datteren, 
Sir,  sæt  ikke  øjnene  paa  hende!  Hun  er  hvid  og  rund 
som  et  kid,  men  hun  har  jo  dog  sin  moders  blod.  Og, 
Master,  det  siger  jeg  dig,  den  mand  som  tager  hende 
uden  forlov  og  kirkens  velsignelse,  han  vil  faa  Mr. 
Poulsens  haand  at  føle ;  og  han  er  en  tung  mand  med 
en  haard  haand.     Oh,  du  maa,  du  maa  høre  .  .  ." 

„Farvel,  gamle  spaakvinde!  Nu  rider  jeg  over  og 
ser,  om  du  har  talt  sandt." 

„Oh  Master  —  lille  Baby !  Jeg  beder  dig  paa  mine 
knæ,  gør  det  ikke !     Der  kommer  ondt  af  det !" 

„Men  undertiden  skal  man  gennem  det  onde  for  at 
naa  det  gode.  Jeg  vil  ikke  leve  i  fjendskab  med  min 
nærmeste  nabo  uden  at  kende  grunden.  Og  du  vil  jo 
ikke  fortælle  mig  den." 

„Oh,  Sir,  en  gammel  tjenestekvinde!  Hvor  kan 
hun  tale  om  ting,  der  angaar  hendes  herre !  " 

Hun  greb  Juanitto  med  begge  hænder  om  armen, 
bøjede  sig  frem  og  hviskede : 

„Hun,  der  er  Mrs.  Poulsen,  hun  var  en  pige,  som 
han  havde  i  Basend,  og  som  han  kostede  for  sig  alene, 
for  han  taalte  ikke,  at  andre  mænd  kom  til  hende.  Men 
saa  saa  hun  Master  Pablo  —  han  kom  hjem  fra  Boston 
den  gang  —  og  jeg  siger  dig,  der  var  ikke  en  pige  i  ga- 
den, brun  eller  hvid,  uden  at  jo  hendes  hjærte  dan- 
sede marengo,  naar  han  red  gennem  Kingstreet. 

Men  de  fine  ladies  brød  han  sig  ikke  om.  De  svær- 
mede og  de  svansede,  og  han  lo  og  kastede  søde  ord 

i  grams,  men  ingen  kunde  fange  ham,  for  han  var  vant 
til  bedre.  Da  din  moder  kom,  tsjuh !  ...  da  maatte 
de  alle  sammen  neje  sig!  Hun  var  fornem  og  høj- 
baaren  som  en  prinsesse  og  ligefrem,  som  regnede  hun 
det  ikke  selv;  og  hendes  hud  var  som  det  indvendige 
af  en  perlekonkylje,  og  ...  oh  Jesus  Maria !  De  klæ- 
der hun  havde !    Jeg  siger  dig  .  .  ." 

„Du  kom  bort  fra  det  med  den  pige,  som  Mr.  Poul- 
sen holdt  af!" 

„Bess.  Ja,  det  var  Bess.  Mr.  Pablo  kastede  sine 
øjne  paa  hende ;  det  var  jo  inden  din  moder  kom ;  og 
de  sagde,  at  Mr.  Poulsen  lovede  at  gifte  hende,  hvis 
hun  vilde  være  hans  alene;  men  hun  svarede,  at  hun 
vilde  hellere  ligge  som  en  hund  udenfor  Mr.  Pablos 
dør  end  som  kirkeviet  missis  i  Mr.  Poulsens  seng. 
Saadan  var  hendes  ord.  Sir,  og  enhver  pige  vilde  have 
sagt  som  hun.  Nanna  maa  sige  sandheden !  Men  saa 
kom  din  moder  og  de  store  dage  !  „La  Reine"  var  som 
en  markedsplads  paa  en  anden  helligdag.  Officererne 
baade  fra  Basend  og  Westend  og  fra  de  fremmede 
skibe  holdt  til  her,  og  missis  samlede  alle  de  kønneste 
piger  fra  hele  øen  om  sig.  Ingen  kunde  skinne  hende 
ud,  og  master  saa  kun  hende,  og  de  elskede  hinanden, 
saa  der  stod  lys  af  deres  øjne!  Oh,  Ju-Ju,  derfor  blev 
du  mild  som  en  lille  Guds  engel !  Du  var  et  kærlig- 
hedsbarn ;  men  dine  forældre  havde  to  kirkers  velsig- 
nelse." 

„Og  Bess?    Hvad  blev  der  af  hende?" 

„Bess,  Sir?     Well!     Maaske  dette  aldrig  skulde 

være  kommet  over  mine  læber,  men  Gud  i  sin  him- 
mel ved,  at  Nanna  gør  det  for  det  bedste. 

Bess  —  hun  er  missis  paa  „Judiths  Hill"  og  moder 
til  Mr.  Poulsens  datter." 

Nanna  havde  talt  med  dramatisk  stigning  i  stem- 
men ;  nu  gjorde  hun  en  pavse  og  fortsatte  mere  jævnt : 

„Ser  du,  Master  Juanitto.  Mr.  Poulsen  er  en  dyg- 
tig mand  og  velstaaende ;  og  de  siger,  at  han  passer 
paa  sin  lille  datter  — Benedicte  kalder  de  hende  —  som 
var  hun  en  lady;  men  hele  øen  ved  jo  dog,  at  hendes 
moder  var  Mr.  Pablos  Bess.  Forstaar  du  nu,"  Nanna 
rettede  sin  lange  ryg  til  en  majestætisk  knejsen,  „for- 
staar du  nu,  at  der  kan  Master  Juanitto  ikke  komme?" 

Juanitto  nikkede  hen  for  sig : 

„Ja,  nu  forstaar  jeg  en  hel  del !  Tak  skal  du  have !" 


En  time  senere  red  Juanitto  Gomez  ind  paa  „Ju- 
diths Hill" . 

Han  saa  sig  om  paa  den  store  grusbelagte  gaards- 
plads,  hvor  en  flagstang  med  dansk  vimpel  stod  i  mid- 
ten omgivet  af  roser,  der  var  plantede  i  selve  jorden 
(ikke  som  ellers  i  baljer),  og  en  hvidmalet  bænk  ind- 
bød til  hvile  under  et  løvrigt  keneptræ.  Pyntelig  og 
velholdt  saa  pladsen  ud,  men  underlig  menneskeøde. 
Ingen  negre  gik  og  drev  omkring  som  paa  „La  Reine" 
eller  „Monserate" ,  heller  ikke  dukkede  de  frem  fra 
skyggen,  naar  man  fløjtede. 

Han  bandt  sin  hest  ved  en  jærnring  i  muren,  der 

syntes  at  være  der  til  det  samme,  og  steg  langsomt  op 
ad  trappen. 

Han  var  rolig.  Han  syntes,  det  han  gjorde  nu,  var 
noget,  han  maatte  gøre,  noget  han  havde  længtes  efter. 

Fra  galleriet,  der  gik  langs  hele  husets  længde, 
førte  jalousivinduer  og  en  bred  dobbeltdør  ind  til  stu- 
erne. 

Han  bankede  og  bankede  igen,  men  uden  at  faa 
svar ;  han  tog  i  døren,  men  den  var  lukket. 

Denne  mulighed  havde  han  slet  ikke  tænkt  sig! 
Skulde  de  være  i  Basend  saa  tidligt  paa  dagen  eller 
maaske  være  taget  til  Westend  fra  morgenstunden. 
Skønt  —  han  syntes,  han  havde  hørt,  at  Mrs.  Poulsen 
viste  sig  aldrig  udenfor  huset.  Skulde  man  have  set  ham 
komme  og  lukket  døren ;  lukket  døren  for  Pablo  Go- 
mez'  søn. 

Han  blev  staaende  raadvild  og  ventede ;  han  syntes 
der  maatte  ske  noget. 

Nu  lød  der  kvindestemmer  dybt  inde  fra  huset  og 
hurtige  trin  gennem  et  af  værelserne.  Et  jalousivindu 
blev  slaaet  op,  en  tom  kurv  fløj  ud  paa  galleriet,  og  et 
par  brune  sko  under  en  lyserød  nederdel  svingedes  ud 
gennem  karmen,  og  en  ganske  ung  pige  dumpede  ned 
et  par  alen  fra  ham.  Hun  samlede  hurtigt  sin  kurv 
op;  og  da  hun  rettede  sig,  saa  hun  ham. 

Hun  rødmede  ikke,  kom  ikke  med  noget  udraab, 
men  hun  stod,  som  var  hun  paralyseret,  og  kun  hendes 
øjne  levede.  De  stirrede  ind  i  Juanittos  —  undrende, 
spørgende,  mistroisk ;  og  saa  blev  de  blanke  af  taarer 
og  glippede. 


141 


I  to  spring  stod  Juanitto  hos  hende;  med  begge 
hænder  tog  han  om  den  lille  brune  haand,  der  holdt 
kurven : 

„Miss  .  .  .  Miss  Benedicte,  jeg  har  skræmmet 
Dem !" 

Hun  bøjede  hovedet,  men  forsøgte  ikke  at  gøre 
haanden  fri ;  huq  hviskede  saa  sagte,  som  var  hun 
bange  for,  at  nogen  skulde  høre  det : 

„Hvad  vil  De  her,  Mr.  Juanitto?" 

„De  ...  De  ved  ogsaa,  hvad  jeg  hedder?" 

Hun  saa  forbavset,  næsten  bebrejdende  op : 

„Ja  —  det  har  jeg  da  altid  vidst !" 

„Ja,"  han  forsøgte  et  smil,  „egentlig  er  vi  jo  gamle 
bekendte." 

Nu  gjorde  hun  haanden  fri  og  sagde  alvorligt : 

„Vi  har  aldrig  talt  sammen,  og  ...  og  hvorfor  er 
De  kommet?" 

„Jeg  vilde  gerne  hilse  paa  deres  fader  og  —  paa 
deres  moder  og  paa  Dem.  Jeg  er  jo  paa  en  maade  en 
nyankommen,  og  det  er  jo  øens  skik." 

„Fader  er  ikke  hjemme !"  Hun  saa  ned  paa  sin 
ene  udtraadte  brune  sko. 

„Men  Deres  moder  ..." 

„Oh,  Mr.  Juanitto,"  hun  løftede  hurtigt  kurven  og 
knugede  den  med  begge  arme  over  kors  ind  mod 
sit  bryst.  „Aah,  tag  bort!  Fader  er  en  god  mand,  og 
....  men  ....  men  der  er  ting,  der  gør  ham 
haard  .  .  ." 

„Jeg  har  den  tro,  Benedicte  —  De  maa  ikke  kalde 
det  indbildskhed,  —  at  hvis  jeg  kom  til  at  tale  med 

Deres  fader,  saa  vilde  jeg  kunne  tage  noget  af  det 
bort.    Og  det  vilde  jeg  saa  gerne!" 

„Ved  Mr.  Gomez,  at  De  er  her?" 

„Næ,  men  jeg  er  gammel  nok  til  at  handle  paa 
egen  haand.  —  De  var  kun  en  lille  pige,  Benedicte,  da 
jeg  tog  herfra." 

„Ja,  ti  aar  var  jeg,  og  De  var  fjorten ;  men  jeg 
kendte  Dem  straks." 

„Maa  jeg  saa  hilse  paa  Deres  moder?" 

„Nej,  nej !  Det  vilde  blot  gøre  det  altsammen 
værre." 

„Vil  De  da  sige  til  Deres  fader,  at  jeg  har  været 
her?" 

Ja". 

„Og  vil  De  fortælle  mig,  hvordan  han  optog  det?" 

„Vi  ses  aldrig  mere  —  saadan." 

„Jo,  vi  ses  imorgen." 

„Oh  nej,  det  maa  vi  ikke !  Og  hvor  kunde  vi  ses?" 

Juanitto  tænkte  sig  om  et  øjeblik : 

„Benedicte,  har  De  nogensinde  været  paa  „Lillians 
Garden" ,  ved  ruinen,  hvor  det  hele  er  vokset  til  vild- 
nis? De  skal  ikke  kruse  læberne  saa  haanligt!  Der 
mødes  De  og  jeg  imorgen,  naar  klokken  har  slaaet 
fire,  og  kølingen  har  begyndt." 

„Nej,  nej,  jeg  kommer  ikke,  ikke  naar  De  er  der! 
Jeg  kunde  aldrig  gøre  det  imod  fader!" 

„Jeg  venter  Dem,  og  jeg  tror  De  kommer!" 

„Nej,  nej,  jeg  kommer  ikke!  " 

„De  kommer  for  at  fortælle  mig,  hvad  Deres  fader 
har  sagt  til  mit  besøg!" 

„Aah,  men  ..." 

„Ellers  paa  gensyn  her  paa  søndag!  Min  fader 
ønsker,  at  jeg  skal  gøre  visitter,  og  jeg  begynder  som 
rimeligt  og  passende  er  hos  vor  nærmeste  nabo." 

„De  maa  ikke!  Hører  De?  De  maa  ikke,  Mr. 
Juanitto !" 

„Saa  kommer  De  til  ruinen  imorgen?" 

Hun  bøjede  hovedet,  saa  han  kun  saa  hendes  brune 
fletninger,  der  næsten  dækkede  hovedet. 

..Jeg  skal  ride  den  vej  om  !  —  Maaske  i"  føjede  hun 
sagte  til. 


Stuehuset  paa  „Lillians  Garden"  var  bygget  i  øens 
stortid  af  en  engelsk  planter.  Han  havde  med  sin 
nations  forkærlighed  for  det  hjemlige  indrettet  sin  bo- 
lig som  et  engelsk  landhus.  Der  var  intet  galleri  uden 
om,  kun  en  veranda,  hvis  tag  bares  af  to  slanke  mur- 
piller. Verandaens  gulv  var  af  tavlet  stenmosaik  og 
trinene,  der  førte  derop,  af  graat  marmor. 

Rundt  om  huset  var  plantet  saadanne  træer,  som 
havde  forekommet  Englænderen  sjældne  og  kuriøse, 
og  som  ellers  kun  findes  paa  øen  i  et  lille  stykke  skov, 
som  ad  Vestendekanten  har  dannet  sig  om  et  flodleje. 

Der  var  silkebomuldstræer  med  de  kantede,  frem- 
springende rødder,  som  inddeler  stammen  i  mange 
rum,  og  hvis  lange  bomuldsslør  vajede  fra  de  kro- 
gede grene  som  aargammelt  spindelvæv.  Der  var 
kaneltræer,  bomuldsbuske  og  et  christikorstræ ;  mørk- 
løvet og  stift  med  blodigrøde  kaktusblomster. 

Huset  havde  engang  været  et  af  øens  smukkeste;  og 
parken  havde  været  betragtet  som  en  seværdighed. 

Nu  —  halvt  hundrede  aar  efter  —  var  kun  de 
tykke  mure  tilbage,  stengulvet  og  marmortrinene.  Mur- 
pillerne var  brækkede  foroven  og  ragede  op  som  inva- 
lide arme.  Træerne  var  vokset  sammen  som  om  Tor- 
neroses slot.  Kørevejen  var  lukket ;  og  ridende  maatte 
bane  sig  vej  som  gennem  en  urskov. 

Kun  inde  ved  ruinen  var  der  en  aaben  plads.  Her 
var  en  frønnet  brønd,  hvis  forvitrede  stene  sløredes  af 
smaabladede  hængende  venushaar. 

Luften  var  tung  og  mættet  af  krydret  duft;  det 
tætte  løvtag  holdt  paa  fugtigheden ;  og  baade  oppe  og 
nede  var  der  et  puslende,  flagrende,  surrende  dyreliv. 

Juanitto  havde  ikke  været  her,  siden  han  var  dreng 
—  kun  jorderne  udenom  havde  han  undersøgt  —  og 
hans  første  tanke  var,  at  det  var  et  slemt  feberhul, 
han  havde  valgt  til  sit  møde  med  Benedicte.  Han 
saa  paa  ruinen  og  ærgrede  sig  over,  at  hans  fader 
havde  ladet  det  gode  hus  forfalde  ved  ikke  at  holde 
taget  tæt  mod  regn.  Saadan  nogle  steder  var  det,  Ev- 
ropæerne  syntes  om ;  maaske  kunde  man  have  solgt 
de  halve  jorder  fra  plantagen,  naar  boligen  her  havde 
været  i  orden. 

Han  bandt  sin  hest  ved  et  træ  og  gik  utaalmodigt 
frem  og  tilbage. 

Hvad  var  det  egentlig,  han  var  ved? 

Han  havde  været  opfyldt  af  et  ærligt  ønske  om  at 
jævne  ud  paa  en  gammel  uret,  en  svidende  haan,  der 
var  vist  en  ærlig  mand  af  hans  fader.    Han  forstod 

denne  faders  tankegang  og  onkel  Pedros ;  de  hand- 
lede i  saadanne  tilfælde  med  de  privilegeredes  ret,  og 
de  kendte  ikke  til  anger.  Han  kunde  næsten  misunde 
dem  deres  helstøbthed ;  han  kunde  til  tider  føle  sin 
egen  blødende  sympathi  for  de  forurettede  som  en 
umandighed,  der  gjorde  svag. 

Men  dette,  han  standsede  og  saa  ned,  vilde  han 
have  vovet  det  overfor  en  hvid  pige  og  en  ligestillet? 
Var  det  ikke  en  værdig  fortsættelse  af  slægtens  tradi- 
tioner? Han  begyndte  igen  at  gaa  og  huggede  sin 
ridepisk  i  et  agaveblad,  saa  saften  randt  som  af  et 
saar. 

Nej,  han  var  ingen  Gomez,  ingen  privilegeret  pirat. 
Han  vilde  ikke  gøre  Benedicte  Poulsen  fortræd.  Det 
vilde  han  jo  netop  ikke !  Han  havde  bedt  hende 
komme,  fordi  han  vilde  fortælle  hende,  at  al  retten 
var  hos  hendes  fader  og  al  uretten  hos  planteren  paa 
„La  Reine" ,  og  at  han,  Juanitto,  vilde  ingen  del  have 
i  den. 

Ja,  var  det  nu  ogsaa  derfor? 

Havde  det  ikke  grebet  ham  med  en  styrke  som 
selvopholdelsesdrift,  at  de  alvorlige,  stærke  barneøjne 
maatte  han  se  ind  i  en  gang  til ;  og  da  den  stemme, 
der  især  naar  den  sagde  ordet  „fader"  var  blød  og  øm 
som  en  moders  kærtegn,  den  .  .  . 

Han  standsede  og  lyttede.  Der  lød  knagen  af  tørre 
grene,  først  svagt  og  langt  borte,  saa  nærmere  og  nær- 
mere. Han  gik  efter  lyden  og  kiggede  ind  mellem 
løvet.  Der  dybt  inde  i  det  grønne  skimtede  han  hende. 
Hun  var  rideklædt  og  saa  højere  og  mere  voksen  ud 

end  dagen  før.  Hun  trak  sin  hest  ved  grimen  og  bøj- 
ede omhyggeligt  grenene  til  side  for  den ;  hvert  øje- 
blik maatte  hun  standse  for  at  gøre  sin  kjole  fri  fra 
torne  og  snerler. 

„Hvorfor  lader  De  ikke  hesten  bane  vej?"  raabte 
Juanitto  utaalmodigt  ind  til  hende. 

Hun  saa  flygtigt  hen  imod  ham : 

„Nej,  Junky  holder  ikke  af  grene  i  ansigtet." 

„Gør  Miss  Benedicte  det?" 

„Nej,  men  hun  kan  værge  sig  imod  dem!  Goddag, 
Mr.  Juanitto!" 

Hun  rakte  ham  sin  lille,  varme  haand,  da  hun 
naaede  frem  til,  hvor  han  stod. 

„Tak,  fordi  De  kom !" 

„Jeg  havde  jo  lovet  det!  Kom  Junky"  .  .  .  hun 
trak  i  hesten,  som  var  begyndt  at  lede  efter  noget  spi- 
seligt.    Saa  sagde  hun  hurtigt : 

„Oh,  Mr.  Juanitto,  De  maa  ikke  lade  Deres  hest 
staa  saa  nær  ved  brønden,  den  kunde  finde  paa  at  æde 
bregnerne.  Der  er  saadan  et  godt  sted  derhenne ;  der 
er  Guinea-græs." 

Hun  slog  med  øvet  haand  Junkys  tømme  om  en 
mangogren. 

Da  Juanitto  lydig  hentede  sin  hest,  tog  hun  tøm- 
men ud  af  haanden  paa  ham  og  bandt  ogsaa  den. 

„De  optræder  saa  husvant!" 

Juanitto  stod  og  saa  paa  hendes  smaa  resolute  sol- 
brændte hænder,  der  efter  at  have  strøget  hovedtøjet 
af  dyrene    rakte  hver  af  dem  en  visk  græs. 

Hun  vendte  sig  imod  ham  og  saa  et  øjeblik  paa 

ham  med  et  blik,  han  ikke  forstod ;  saa  spændtes  hen- 
des bryst  under  den  stramme  ridedragt,  og  hun  sagde 
med  knejsende  hoved  og  som  en,  der  letter  sit  hjærte 
ved  at  kaste  alle  betænkeligheder  overbord : 

„Deres  fader  tror  naturligvis,  at  alt  dette,"  hun 
gjorde  en  stor  bevægelse  med  den  ene  haand  mod  hu- 
set og  den  tætte  grønne  ramme  uden  om  af  buske  og 
træer,  „at  det  er  hans?" 

„Ja,  hvad  mener  De  egentlig?"  Juanitto  trak  pan- 
den ømfindtligt  sammen ;  han  tænkte  paa  „høkeren" . 
Hun  bøjede  sig  hen  imod  ham,  og  nu  spillede  hendes 
øjne  af  skælmeri,  men  der  var  ligesom  lidt  triumf  bag 
ved : 

„Men  han  tager  fejl,  den  store  herre  til  „La  Reine" . 

„Ja  saa?" 

„Ja,  for  det  er  mit!" 

„Deres,  Benedicte?" 

„Ja,  mit!"     Hun  nikkede  stolt. 

„Firbenene  er  mine,  for  jeg  giver  dem  brød.  Og 
Kolibrierne  er  mine,  for  jeg  elsker  dem.  Ingen  ste- 
der har  de  saa  mange  farver  og  er  saa  næsvise  som 
her. 

Og  bregnerne  —  de  smaa  bitte  venushaar  og 
guldbregnerne  og  de  store  tunge  ferniensis !  Hvem 
prikker  dem  ud,  saa  de  spreder  sig  alle  vegne?  Og 
korallithen  —  hvem  lægger  sig  paa  maven  for  at 
trække  vand  op  af  brønden,  naar  det  er  tørtid,  og  van- 
der den ;  og  hvem  tror  De  har  slynget  rankerne  over 
fra  den  ene  stakkels  brækkede  mursøjle  til  den  anden, 
saa  de  danner  guirlander?" 

„Alt  dette  har  De  gjort,  Benedicte?" 

„Ja,  det  har  jeg  gjort.  Og,  Mr.  Juanitto,"  nu 
dæmpede  hun  stemmen  og  saa  forventningsfuldt  paa 
ham,  „hvem  tror  De  har  lært  mig  alt  det?" 

Han  glemte  at  svare,  han  hørte  ikke  rigtig  ordene ; 
han  stirrede  paa  dette  unge  barn,  hvis  moder  var  en 
farvet  kvinde,  og  hvis  fader  han  havde  tænkt  paa  som 
en  tarvelig,  retsindig  mand,  som  han,  Juanitto,  vilde 
vise  ædelmodighed  ;  han  saa  og  saa,  og  han  syntes,  hun 
stod  her  og  voksede  og  foldede  sig  ud  for  hans  øjne. 

Det  var  ikke  ham,  der  havde  bragt  rødmen  op  i 
hendes  kinder  og  tændt  spillende  lysblink  i  hendes 
øjne,  det  følte  han.  Det  var  dette  sted.  som  hun 
sagde  hun  elskede,  og  som  under  hendes  ord  havde 
forvandlet  sig  for  ham  til  en  tusind-og-en-nats-have ;  og 
det  var  triumferende  fryd  over  at  vedgaa  denne  sin 
brødefulde  og  uretmæssige  kærlighed  og  slynge  til- 
staaelsen  lige  i  ansigtet  paa  Mr.  Gomez'  søn.  Mere 
bange  var  hun,  Benedicte  Poulsen,  ikke  for  den  for- 
nemme herre  til  „La  Reine" . 

Hun  bøjede  sig  nærmere  hen  imod  Juanitto  og  gen- 
tog: 

„Hvem  tror  De?" 

„Fortæl  mig  det!"  sagde  han  og  tog  ikke  øjnene 
fra  hende:  „Hvem?" 

Hun  rettede  sig,  saa  ned  og  sagde  sagte : 

„Min  fader!" 

„Deres  fader,  Benedicte?" 

Hun  nikkede  hen  for  sig. 

Juanitto  tog  om  hendes  arm  og  førte  hende  over  til 

trappen,  hun  fulgte  ham  mekanisk.  De  satte  sig  paa 
det  nederste  trin,  og  Juanitto  gentog  langsomt  og  un- 
drende : 

„Deres  fader,  Benedicte?" 

,Ja." 

Hun  glippede  med  de  lange  øjenvipper,  og  da  hun 
igen  saa  op,  var  der  et  taareslør  for  hendes  blik : 

„Ja,  her  gaar  han  over,  naar  han  længes."  Og 
hun  føjede  stille  til : 

„Far  længes  saa  meget!" 

„Efter  Danmark?" 

„Ja  —  efter  sine  skove.  Far  er  født  i  en  skov ; 
hans  fader  havde  tilsyn  med  den  —  „skovfoged"  kal- 
der de  det.  Aah,  Mr.  Juanitto,  De  skulde  høre  fader 
fortælle  orri  det !  Som  dreng  legede  han  aldrig,  siger 
han,  han  sad  blot  ganske  stille  og  lyttede  efter  træernes 
tale.  Træerne  fortalte  ham  alle  ting;  de  var  hans  ven- 
ner. Naar  det  stormede,  var  han  bange,  for  saa  var 
træerne  vrede;  men  i  den  varme  tid  —  De  ved,  Mr. 
Juanitto,  at  i  den  kolde  tid  i  Danmark  er  træerne  gan- 
ske nøgne  og  har  slet  ingen  blade  —  men  i  den  varme 
tid,  naar  de  stod  ganske  stille  og  smilede,  og  fuglene 
sang  med  rigtige  toner,  som  de  synger  der,  saa  maatte 
fader  græde  af  lykke;  og  saa  ønskede  han,  at  han 
maatte  dø,  inden  bladene  igen  skulde  falde." 

„Og  alt  det  fortæller  han  Dem,  Benedicte?" 

„Ja,  naar  fader  og  jeg  er  alene,  fortæller  han  mig 
om  det ;  det  har  han  gjort,  siden  jeg  var  lille.  Jeg  kan 
se  paa  hans  øjne,  naar  han  tænker  paa  skoven.  Saa 
er  de  saa  bedrøvede." 

„Og  saa  gaar  han  herover?" 

„Nu  gør  han  det  sjældent.  Han  siger,  det  gør  det 
værre.  Men  da  jeg  var  barn,  tog  han  mig  med.  Saa 
sad  han  her  og  fortalte  mig  om  det  alt  sammen.  Han 
fortalte  mig,  hvordan  skovene  i  Danmark  er  blevet  til. 
Engang  for  mange  hundrede  aar  siden  var  der  kun 
fattige  træer  med  lidt  løv ;  men  de  fattige  træer  gødede 
jorden  med  deres  blade,  saa  andre  kunde  vokse  op  og 
trives.  Og  nu  findes  der  ikke  saa  skønne  og  saa  løv- 
rige træer  som  i  Danmark." 

„Hvorfor  rejser  Deres  fader  aldrig  hjem?" 

Benedicte  lagde  sin  haand  over  Juanittos ;  det  jog 
som  en  ildstrøm  igennem  ham,  men  han  saa,  hun 
tænkte  ikke  paa  det ;  hun  bøjede  sig  frem  og  hviskede 
med  et  angst,  indadvendt  blik : 

„Jeg  tror,  han  tør  ikke !  —  Mr.  Juanitto,  naar  man 
rigtig  elsker  mennesker,  saa  forstaar  man  dem.  Jeg 
tror  .  .  .  jeg  tror,  fader  har  længtes  saa  meget,  at  hvis 
han  saa  sine  skove  igen,  vilde  hans  hjærte  briste." 

Juanitto  svarede  ikke.  Han  syntes,  han  sad  og 
blev  saa  fattig.  Det  var,  som  én  ved  siden  af  ham 
spredte  skatte  ud,  men  saa  ikke,  at  han  strakte  de 
tomme  hænder  bedende  frem. 

En  af  hestene  vrinskede  utaalmodigt,  og  Benedicte 
sprang  op : 

„Oh,  Mr.  Juanitto.  jeg  glemmer  tiden!" 

„De  maa  ikke  gaa  bort!" 

„Jo,  jeg  har  været  her  altfor  længe,  og  jeg  har 
talt  altfor  meget ;  men  hvorfor  had  De  mig  komme 
her  —  her  i  min  egen  have!" 

Hun  samlede  ridekjolen  og  rakte  ham  haanden. 

„Men  vi  har  jo  rent  glemt  ...  jeg  har  jo  slet  ikke 
faaet  at  vide  ..." 

Hun  skyndte  sig  hen  til  sin  hest;  Juanitto  fulgte 
efter. 

„De  maa  komme  her  igen,  Benedicte!    Imorgen?" 

„Nej,  nej." 

„Paa  mandag?" 

„Uhm !  .  .  .  Maaske.     Hvis  jeg  faar  tid !" 

Han  dannede  stigbøjle  af  sine  hænder  for  at  hjælpe 
hende  op,  men  hun  rystede  indigneret  paa  hovedet : 

„Hvad  tror  De  om  mig!  Jeg  er  vant  til  at  hjælpe 
mig  selv.  Men  jeg  maa  trække  Junky  gennem  krattet, 
ellers  bliver  hun  fornærmet." 

„Jeg  skal  bøje  grenene  til  side  baade  for  Dem  og 
Junky." 

„Nej,  Mr.  Juanitto,  De  skal  blive  her,  til  jeg  er 
hjemme  paa  „Judiths  Hill" ." 

Hun  nikkede  tilbage  over  sin  skulder  med  sit  bløde 
barnesmil,  der  kunde  være  saa  tungt  og  saa  ømt  og 
saa  tindrende  modigt : 

„De  skal  have  lov  til  at  sidde  i  min  have  saa  længe ! 
Farvel,  Mr.  Gomez !" 

Da  Juanitto  red  ind  paa  „La  Reine" ,  hørte  han 
stemmer  oppe  fra  galleriet  og  ubehersket  støjende 
latter. 

Han  gik  gennem  køkkengangen  for  at  naa  uset  til 
sit  værelse. 

Det  lille  køkkenrum  var  fuldt  af  kvinder.     Nanna 

Jane  stod  og  opmuntrede  gløderne  i  tre  kulgryder  ved 
store  vifte-bevægelser  med  sin  flade  straahat ;  en  halv- 
nøgen !0-aars  pige  sad  paa  gulvet  og  stødte  krydderier 
i  en  stenmorter,  der  var  anbragt  mellem  hendes  ben. 
Kokkepigen  kom  farende  ind  med  stive  øjne  og  fly- 
vende turban ;  hun  rev  fjerene  af  en  levende  kalkun- 
kylling, saa  der  stod  en  dunsky  efter  hende. 

Miss  Silvany,  der  sad  paa  en  stol  med  ærmerne 
smøget  op  over  de  runde  arme  og  rørte  i  en  boblende, 
gul  dejg,  saa  op  og  sagde  let  misbilligende : 

„Du  skulde  hugge  hovedet  af  først  og  rippe  fuglen 
bagefter;  det  er  mere  bekvemt!" 

En  ældgammel  morlille  med  enkeltsiddende,  hvide 
tænder  i  et  sort,  mimrende  ansigt  sad  paa  en  stump 
palmestamme  og  drejede  langsomt  paa  en  kaffemølle. 

„Hvad  er  her  paa  færde?"  spurgte  Juanitto,  der 
var  standset  udenfor  det  firkantede  hul  i  muren,  der 
førte  fra  gangen  ind  til  køkkenet. 

Silvany  hoidt  op  at  røre  og  hilste  med  en  ærbødig, 
værdig  bøjning. 

„Fremmede  gentlemen  til  middag.  Sir !  Mr.  Go- 
mez  har  taget  dem  med  fra  byen.  Der  har  været 
colonialraadsmøde  idag,  ved  De,  Sir." 

Da  Juanitto  naaede  sin  dør,  laa  Marco  udstrakt  i 
hele  sin  længde  foran  den  med  ansigtet  ned  imod  de 
korslagte  arme  og  sov. 

„Kan  du  flytte  dig  lidt!"  Han  rørte  ham  med  fo- 
den. 

Drengen  sprang  op. 

„Jeg  har  ventet,"  sagde  han  og  saa  op  i  Juanittos 
ansigt. 

„Paa  hvad?" 

„Maa  jeg  ikke  trække  støvlerne  af  idag  og  se  paa 
uret  og  dolken  og  alt  det?" 

Drengen  smuttede  med  ind  i  værelset  og  blev 
staaende  ved  døren  med  øjnene  som  spigrede  fast  ved 
Juanittos  ansigt. 

„Hvad  vil  du  være,  naar  du  bliver  stor?"  spurgte 
Juanitto  for  at  faa  dem  til  at  slippe. 

„Kan  jeg  ikke  blive  en  tjener?  Og  faa  en  blaa 
frakke  med  sølvknapper  ligesom  Mr.  Carten  for  gu- 
vernøren? Og  gaa  med  et  brev  og  saadan  noget  og 
sige  de  andre,  hvordan  de  skal  gøre  enhver  ting?" 

„Vilde  du  synes  om  det?" 

„Ja  —  hvis  jeg  fik  en  stor  herre !" 

Juanitto  lod  for  at  dække  over  sin  modvilje  haan- 
den  gaa  hen  over  drengens  tørre,  sorte  haar,  og  han 
krummede  sig  og  skuttede  sig  af  velbehag  som  en 
kælen  kat. 

„Hvorfor  er  du  ikke  nede  og  hjælpe  din  moder? 
Ved  du  ikke,  at  hun  har  travlt?" 

„Jeg  maa  ikke  hjælpe  i  køkkenet  for  moder ;  hun 
siger,  at  saa  kommer  jeg  til  at  lugte  af  løg,  og  saa  kan 
Mr.  Gomez  ikke  lide  mig,  og  jeg  skal  blive  til  en 
gentleman." 

„Holder  du  .  .  .  holder  du  meget  af  Mr.  Gomez?" 

„Ja,  naar  han  ikke  glemmer  mig.,  Idag  har  han 
glemt  mig  hele  dagen,  men  saa  faar  jeg  en  10  cent 
imorgen." 

Han  saa  op  med  et  listigt  blink  i  øjnene : 

„Hvis  du  glemmer  mig,  faar  jeg  saa  ogsaa  10  cents 
af  dig?" 

„Saa  vilde  du  vel  helst  have,  at  jeg  skulde  glemme 
dig?" 

„Well !" 

Drengens  tungespids  spillede  et  øjeblik  udenfor 
læberne : 

„Jeg  sparer  til  en  blaa  fingerring;  jeg  kan  faa  én 
for  en  dollar,  men  Miss  Tetto  vil  give  den  til  mig  for 

90  cents,  og  se jeg  sover  jo,  medens  I  glemmer 

mig!" 

Da  Juanitto  kom  ned,  havde  herrerne  allerede  sat 
sig  tilbords.  Der  var  landfysikus  Borch,  bankdirektør 
Frantzen,  der  tillige  var  sagfører,  planter  Evans,  gamle 
Helmuth  og  „høkeren" ,  der  i  en  forperiode  havde  væ- 
ret skipper  og  derfra  havde  medbragt  en  kaptajnstitel. 
Kaptajn  Furgerson,  hed  han. 

Gæsterne  saa  rødflammede  og  hede  ud ;  men  vær- 
ten, der  sad  for  enden  af  bordet,  var  ualmindelig  bleg, 
næsten  gusten,  med  en  underlig  stikkende  glans  i  øj- 
nene. 

„Drik,  mine  herrer,  drik !  Hvem  ved,  naar  spare- 
systemet naar  „La  Reine" ,  og  vi  fylder  kokusmælk  i 
glassene !" 

„Det  bliver  næppe  i  denne  herres  tid !" 

Landfysikus  løftede  sit  glas  med  en  haand,  der  ry- 
stede lidt :  „Man  kan  .  .  .  kan  sige  meget  om  jer  Go- 
mez'er,  men  smaalige  det  er  I  fanden  pine  mig  ikke!" 

„Nej,  men  dér  ligger  vores  fejl,  man  skal  følge  med 
tiden !" 

„Man  skal  sætte  tæring  efter  næring,"  svarede 
gamle  Helmuth  og  saa  halsstarrig  ud. 

Bankdirektøren  trak  skuldrene  i  vejret  med  et 
smil,  som  han  selv  ansaa  for  „fint" . 

„Forstaa  sit  publikum,  det  er  det,  det  kommer  an 
paa !  Naturligvis  dette  forslag  med  en  damper  mellem 
øerne,  det  er  indlysende  fordelagtigt." 

„Ja,  lad  os  Amerikanere  komme  til"  —  kaptajnen 
holdt  med  begge  hænder  om  sit  højstilkede  glas  og  hvi- 
lede det  mod  maven  —  „saa  skal  I  faa  dampere, 
gentlemen !  I  skal  faa  to !  Og  det  første  klasses  kram 
fra  køl  til  fløjknap." 

„En  damper  koster  penge,  og  øen  har  ingen  penge," 
blev  gamle  Helmuth  uanfægtet  ved,  „og  en  damper 
koster  kul;  vinden  har  man  gratis." 

„Ja,  saadan  ræsonneres  der !"  Bankdirektøren  saa 
anraabende  op  i  lysekronen.  „Men  det  er  jo  dog  sole- 
klart, at  trafikken,  hvis  man  kunde  løbe  over  paa  faa 
timer  i  stedet  for  paa  et  halvt  døgn,  eller  et  helt,  eller 
to  ...  at  trafikken,  siger  jeg,  vilde  blive  mindst  ti 
gange  saa  stærk  som  nu,  og  derved  ..." 

„Nej,  kære  Mr.  Frantzen,"  Gomez  skænkede  i 
glassene  med  langsomme,  smukke  haandbevægelser, 
„De  gør  Dem  skyldig  i  en  fejltagelse !  Dette  med  en 
damper  vilde  være  et  fremskridt,  men  vi  skal  tilbage. 
Udhulede  træstammer,  det  er  de  fremtidige  fartøjer 
for  St.  Croix  og  andre  danske  bilande !" 

„Ja.  ser  De  Gomez,"   fysikus  rettede  sig  værdigt  i 

stolen  og  forsøgte  at  lægge  misbilligelse  i  sine  lidt 
svømmende  øjne,  „der  er  jo  dog  virkelig  ikke  noget  at 
sige  til,  at  den  danske  regering  ikke  vil  blive  ved  at 
kaste  store  pengesummer  herud  1  Det  er  ikke  som  i 
gamle  dage,  hvor  de  kom  igen  med  renter." 

„Lad  dem  sælge  til  os,  vi  har  penge  til  at  købe 
med !" 

Høkeren  klappede  sig  med  begge  hænder  paa  sit 
patentkravebryst : 

„Kan  man  ikke  holde  en  business  flydende,  maa  man 
afhænde  den !  Vi  skal  faa  lukrativ  forretning  ud  af  det, 
der  kun  er  tab  for  jer ;  vær  vis  paa  det,  Gentlemen !" 

„Det  er  ogsaa  min  mening!" 

Sagføreren  slog  i  bordet,  saa  alle  glassene  ringede : 

„Her  kunde  komme  forretning  af  det !  Men  den 
danske  regering  ser  aldrig,  hvor  forretningerne  ligger. 
Naar  der  skulde  1000  dollars  til  at  starte  et  rentabelt 
foretagende,  saa  bevilges  der  200;  og  foretagendet  er 
dødfødt  og  pengene  kastede  i  vandet.  Som  nu  disse 
heste,  der  skulde  indføres  fra  Antigua  .  .  ." 

„Ja,  det  var  da  endelig  en  god  idé !"  mente  Evans. 

„Gu'  var  idéen  god!  Der  er  vist  ikke  én,  der  vil 
benægte,  at  hesteracen  her  trænger  til  forædling;  den 
er  pokkers  uadelig!  Men  saa  skulde  der  for  en  gangs 
skyld  være  spyttet  virkelig  storladent  i  bøssen,  saa  vi 
havde  faaet  nogle  første  klasses  tillægsdyr  og  kunde 
have  lavet  stutterier  paa  dem.  Vi  trænger  til  nye  ind- 
tægtskilder !" 

Han  lagde  sig  tilbage  mod  stoleryggen  og  sagde 
med  vel  beregnet  sagtmodighed  : 

„Jeg  har  set  en  af  de  nyerhvervede  hingste ;  den  saa 
ud,  som  den  var  født  bedstefar  og  havde  nedarvede  til- 
bøjeligheder til  spat;  men  man  havde  ogsaa  været  saa 
heldig  at  faa  den  under  indkøbspris." 

„Kære  ven !"  Gomez  sonore  stemme  lød  igennem 
latteren,  der  fulgte.  „De  forivrer  Dem !  Hvad  skal  vi 
med  heste?  Heste  er  for  velhavende  folk  og  stands- 
personer. De  skal  se,  Anton  Poulsens  første  forslag  vil 
gaa  ud  paa,  at  heste  skal  afskaffes  som  unødig  luksus. 
Muler  er  ogsaa  for  kostbare  !  Trækstude  skal  vi  have  !" 

Han  lagde  begge  haandflader  mod  bordkanten  og 
saa  sig  om  i  kredsen 

„Anton  Poulsen  og  trækstude,  det  er  fremtiden  paa 
St.  Croix!" 

„Anton  Poulsen?" 

Juanitto  vendte  sig  imod  Evans. 

„Hvad  har  han  med  det  at  gøre?" 

Evans  hviskede  tilbage  næsten  uden  at  bevæge  læ- 
berne : 

„Han  er  valgt  ind  i  colonialraadet,  i  stedet  for  din 
fader." 

„Naa,  det  vidste  du  ikke,  Juanitto?" 

Gomez  havde  vogtet  paa  Evans'  ansigt : 

„Jo,  det  er  egentlig  for  at  fejre  ham  og  den  nye  tid, 
at  vi  er  forsamlede  her." 

„Saa  skulde  du  have  indbudt  hædersgæsten,  Far!" 

„Nej,  min  dreng,"  Gomez  satte  sit  glas  haardt  i 
bordet,  „i  raadet  kan  han  komme !  Men  paa  „La  Reine" 
—  der  kommer  kun  gentlemen !" 

Juanitto  saa  et  øjeblik  paa  sin  faders  stolt  hævede 
hoved  og  vredeflammende  øjne,  han  saa  paa  de  blaa 
blussende  ansigter  rundt  om,  og  han  løftede  sit  glas 
imod  „høkeren" ,  der  sad  ved  værtens  højre  side  og 
sagde,  idet  han  bukkede  hen  imod  ham  med  spansk 
grandezza : 

„Maa  jeg  have  den  ære,  Hr.  Kaptajn  !" 

Kaptajnen  rakte  sin  lille  kortskaarne  person  ind 
over  bordet  for  at  kunne  støde  sit  glas  imod  Juanittos. 

Sagføreren  hviskede  til  Evans :  „Drengen  har  nok 
lugtet  lunten !" 

Gomez  hævede  hurtigt  bordet. 

Juanitto  red  i  galop  hen  over  et  ujævnt  græsstykke; 
det  fjerede  under  hovene.  Sombreroen  havde  han 
skudt  bag  i  nakken,  og  haaret  hang  i  en  sort  lok  ned 
over  panden.  Øjnene  var  med  et  anspændt  udtryk  ret- 
tet mod  grønsværet,  hvor  de  dybe  krabbehuller  lige 
kunde  slutte  om  en  hestehov. 

Ved  plantningen  om  „Lillians  Garden"  holdt  han 
hesten  an,  bøjede  et  ungt  mahognitræ  tilside  og  red 
ind  paa  en  smal  sti,  som  var  traadt  af  hestehove  og 
kvindefødder.  De  spærrende  grene  og  slyngplanter 
havde  Benedicte  skaaret  bort.  og  han  kunde  ride  ind 
mellem  de  tætvoksende  træer  uden  at  bukke  sig. 

Der,  hvor  stien  mundede  ud  ved  huset,  standsede 
han. 

Henne  paa  trappen  sad  Benedicte,  bøjet  fremover, 
og  helt  optaget  af  at  kaste  brød  til  firbenene,  der  dan- 
nede som  en  grøn  bræmme  uden  om  hende. 

Hun  mærkede  ikke,  at  han  var  kommet. 

Det  stak  lidt  i  ham.  Hun  længtes  altsaa  ikke  som 
han ;  havde  ikke  denne  tomme  sugen  indvendig,  som 
fulgte  ham  hvor  han  gik  og  stod.  Selv  her  og  sammen 
med  hende. 

Her  kunde  han  ganske  vist  se  ind  i  hendes  øjne,  der 
kunde  være  milde  og  ømme  som  en  ung  moders  —  og 
frimodige  og  kække  som  en  drengs.  Han  kunde  iagt- 
tage munden  —  denne  lille,  beslutsomme  mund,  der 
naar  den  smilede  drog  smaa  gruber  i  de  faste  kinder, 
der  rundede  sig  saa  barneungt  ned  mod  hagen.  Og  hen- 
des myge,  bøjelige  legeme  med  de  spinkle  hofter  og 
det  kraftige  bryst !  Aldrig  —  syntes  han  —  havde  han 
set  noget  saa  pulserende  levende. 

Han  vidste,  at  som  hun  nu  sad  der,  vilde  hvert  af 
hendes  aandedræt  og  musklernes  spil  kunne  spores  ud 
i  den  bøjede,  slanke  ryg.  Og  naar  hun  rettede  sig, 
vilde  hendes  bryst  hæve  sig  højt  og  roligt  som  en  bølge 
i  magsvejr. 

Naar  han  var  borte  fra  hende,  syntes  han,  synet  af 
al  denne  ubevidste  kvindelighed  vilde  være  ham  nok ; 
men  naar  han  saa  hendes  ligevægt,  hendes  optagethed 
af  havens  dyr  og  planter,  og  mærkede,  hvor  mange  af 
hendes  tanker  der  gik  udenom  ham,  medens  alle  hans 
søgte  ind  mod  hende,  saa  uddybedes  længslen ;  der 
kom  utaalmodighed  og  bitterhed  i  den,  og  den  gjorde 
ham  uinteresseret  for  alt  andet ;  misfornøjet  og  legem- 
lig tung. 

I  dage  kunde  han  se  hen  til  disse  korte  timer,  hvor 
han  havde  hende  saa  nær,  at  han  syntes,  han  kunde 


160 


føle  den  ejendommelige  duft  fra  hendes  hud  og  varmen 
fra  hendes  legeme. 

Han  fulgte  hver  af  hendes  bevægelser,  naar  hun, 
som  hun  sagde,  „gjorde  sin  have  i  stand" ,  og  han  blev 
tavs  og  urolig,  naar  hun  i  blød  ladhed  lod  sig  synke 
ned  paa  trinet  ved  hans  side. 

Da  hun  endelig  mærkede  hans  blik,  sprang  hun  op, 
saa  brødkrummerne  dryssede  ned  fra  hendes  skød,  og 
firbenene  pilede  til  alle  sider  som  grønne  streger. 

„De  kommer?"   udbrød  hun  og  stirrede  paa  ham. 

„Ja,  det  var  jo  aftalen  !" 

„Ja,  men  jeg  troede  .  .  ." 

„Hvad  troede  De,  Benedicte?" 

Hun  saa  ned  og  børstede  de  sidste  krummer  af  sin 
kjole. 

Han  saa    spørgende  paa  hende. 

„Jeg  tænkte  De  var  vred?" 

„Paa  Dem?" 

„Nej  .  .  .  Jo  .  .  .  Jeg  mente  .  .  ." 

Hun  rejste  hovedet  og  sagde  med  et  blik,  som  der 
lurede  mistro  i : 

„Jeg  tænkte,  at  Mr.  Juanitto  Gomez  var  vred  over, 
at  hans  fader  var  stemt  ud  af  colonialraadet  til  fordel 
for  Anton  Poulsen !" 

Juanitto  lo,  og  han  kunde  selv  høre,  at  den  latter 
lignede  hans  faders. 

„Nej,  lille  Benedicte,  den  slags  smaating  tager  vi 
os  ikke  nær!" 

„For  fader  er  det  ingen  smaating!" 

Hun  saa    ham  fjendtligt  ind  i  øjnene. 

„Men,  naturligvis,  mænd  som  Deres  fader  og  min, 
de  tænicer  forskelligt  om  alle  ting!  Fader  er  glad  over, 
at  nogen  viser  ham  tillid." 

„Ja,  det  er  jo  ogsaa  ..." 

Juanitto  vilde  have  sagt  „en  stor  ting  for  ham,"  men 
han  brød  af,  han  kunde  ikke  faa  ordene  frem.  Rent  in- 
stinktmæssigt forstod  han  sin  faders  tankegang,  for- 
stod hver  kurve  i  den,  og  han  vidste,  hvad  han  i  et  til- 
fælde som  dette  vilde  fordre  af  sin  søn ;  men  han  saa 
paa  den  unge  pige,  der  stod  her  med  sin  ærlige  ydmyg- 
hed og  sagde,  „fader  er  glad  over,  at  nogen  viser  ham 
tillid,"  og  han  kunde  ikke  dække  sig  bag  forloren  over- 
legenhed. 

„Benedicte  —  det  er  naturligt,  at  mennesker  viser 
Deres  fader  tillid.  Hvis  jeg  var  vælger,  vilde  jeg  og- 
saa have  stemt  paa  ham." 

„Hvorfor  siger  De  det?   Det  kan  De  jo  ikke  mene !" 

„Og  hvis  jeg  var  hans  søn,  vilde  jeg  være  stolt  over 
at  kalde  ham  fader." 

Benedicte  trak  vejret  hurtigt,  og  hendes  øjne  saa 
anspændt,  men  stadig  med  et  glimt  af  mistro,  ind  i 
Juanittos. 

„Kom,"  sagde  han  og  tog  om  hendes  haand ;  hun 
fulgte  ham  hen  til  trappen,  og  de  satte  sig,  uden  at  han 
slap  taget  om  den  lille,  brune  haand,  der  laa  saa  ro- 
ligt og  selvfølgeligt  i  hans. 

„Benedicte,  i  vor  slægt  har  vi  noget,  der  kaldes 
„ære" .  Min  fader  har  den,  min  onkel  i  Mayaguez 
havde  den,  og  min  bedstemor,  Mrs.  Rosi,  har  en  afart 
af  den.   Denne  ære  er  deres  religion.   Den  kan  faa  dem 

til  at  handle  uegennyttigt  og  stort ;  jeg  tror,  den  kunde 
gøre  dem  til  helte  og  martyrer,  om  lejlighed  gaves ; 
den  er  deres  ledetraad,  deres  stolthed  og  deres  Gud. 
Men  jeg  synes  ..." 

„Hvad  synes  De,  Mr.  Juanitto?" 

Hun  havde  bøjet  sig  frem  og  saa  spændt  ind  i  hans 
ansigt. 

„Jeg  synes  deres  Gud  er  en  afgud,  et  tomt,  hult  af- 
gudsbillede. Hvorfor  er  hele  min  moders  formue 
smuldret  bort  og  „La  Reine"  vanrøgtet  og  ude  af  drift? 
Jo,  afgudsbilledet  har  fordret  forgyldning,  mere  og 
mere  forgyldning  jo  hulere  det  blev.  Vi  spiser  paa 
blomstrede  tallerkener,  der  er  hundrede  aar  gamle,  og 
vi  drikker  af  krystalglas  og  skænker  vin  af  sølvkander 
—  det  gør  vi  samvittighedsfuldt !  At  gælden  vokser,  at 
afdragene  ikke  betales,  at  negrene  kun  faar  halv  dag- 
løn, at  regninger  i  stabler  ligger  ubetalte,  det  er  den 
slags  gener,  der  kommer  af,  at  andre  ikke  er  saa  fine 
og  noble  som  vi ;  men  vi  holder  Gud  ske  lov  nogen- 
lunde alt  dette  tarvelige,  paatrængende  paa  afstand 
ved  vor  medfødte  fra  fædrene  nedarvede  overlegen- 
hed." 

„Juanitto  dog!"  Benedictes  øjne  var  ganske  hjæl- 
peløse af  undren.    „Hvor  kan  De  dog  tale  saadan?" 

Han  lagde  sin  frie  haand  under  hendes  hage  og 
sagde  ned  mod  hendes  opadvendte  ansigt : 

„Saadan  kan  jeg  tale,  fordi  din  ærlighed  faar  mig 
til  det !  Men  kan  du  saa  ikke  forstaa,  at  jeg  føler  trang 
til  at  sige  og  vise,  at  jeg  ærer  saadan  en  mand  som  din 
fader?" 


163 


Hun  bøjede  stille  hovedet,  saa  hendes  læber  aan- 
dede  et  kys  i  hans  haand. 

„Benedicte,  du !"    Det  løste  sig  ud  som  jubel. 

Begge  hans  arme  var  om  hende  saa  krystende  fast, 
og  hun  saa  hurtig  op,  som  et  barn,  der  bliver  skræmmet 
af  noget  uventet,  og  vil  raabe  eller  bryde  ud  i  angst- 
skrig. Hans  læber  ledte  efter  hendes,  men  hun  duk- 
kede hovedet. 

„Benedicte,  jeg  elsker  dig!  Hører  du  ikke?  El- 
sker, elsker,  elsker!"  Han  gentog  det  paa  spansk, 
ganske  sagte,  og  hans  stemme  lød  som  sordinespil  fra 
en  ædel  violin ;  skælvende,  blødt  og  med  en  daarende 
vellyd  i  klangen. 

Hun  blev  tung  i  hans  arme ;  hendes  bryst  løftede 
sig  i  et  dybt  suk ;  og  med  lukkede  øjne  rakte  hun  sø- 
gende sin  mund  op  imod  hans. 

Kolibrierne  smuttede  med  glitrende  farveblink  ud 
og  ind  mellem  de  blodigrøde  blomster  paa  christikors- 
træ,  firbenene  listede  sig  frem  og  pustede  deres  gule 
strubesække  ud ;  moskitoerne  accompagnerede  med  en 
én-tonende  summen. 

Men  den  rosenranke  korallith,  der  hang  fra  den 
ene  brudte  mursøjle  til  den  anden,  dannede  æreport 
over  to  mennesker,  hvis  unge,  hede  sanser  havde  rejst 
sig  som  en  flodbølge,  der  løftede  dem,  bar  dem  og  slog 
sammen  om  dem  med  en  naturmagts  vælde. 


De  første  dage  efter  colonialraadsvalget  viste  Go- 
mez  sig  hver  eftermiddag  i  clubben.    Han  spillede  sit 

parti  billard  med  uovervindeligt  mesterskab  og  bladede 
bagefter  i  de  illustrerede  blade  i  læseværelset,  medens 
han  passiarede  med  embedsmændene  og  den  aldrig 
svigtende  Fru  Martens.  Alle  undgik  at  berøre  det 
foregaaende,  der  stadig  laa  og  lurede  som  spræng- 
stof, men  Gomez  selv  gjorde  spøgefuldt  ironiske  hen- 
tydninger til  det. 

„Tror  De  virkelig,  han  er  saa  ligeglad,  som  han  la- 
der?" spurgte  Sagfører  Frantzen  en  dag,  da  han  og 
Evans  sad  alene  ved  en  drink. 

„Jeg  er  saa  vis  paa,  som  om  jeg  kunde  se  ind  i 
ham,  at  nederlaget  piner  ham  som  et  aabent  brand- 
saar;  men  hellere  vilde  han  hugge  sin  haand  af  end 
at  lade  nogen  ane  det!" 

Da  Gomez  en  ugestid  ikke  havde  vist  sig  i  Bas- 
end,  red  Evans  en  eftermiddag  til  „La  Reine" . 

Mr.  Gomez  var  ovenpaa,  sagde  den  lille  stuepige, 
men  nu  skulde  hun  melde  Mr.  Evans. 

Et  øjeblik  efter  kom  Gomez  ind,  hvidklædt  lige  til 
skoene,  let  og  spændstig. 

Han  havde  haft  et  let  anfald  af  lumbago,  derfor 
havde  han  holdt  sig  hjemme. 

„Det  bærer  De  godt !"  sagde  Evans  og  saa  paa 
vennen  med  den  uvilkaarlige  beundring,  som  den  an- 
dens skødesløse  fornemhed  altid  aftvang  ham ;  men 
samtidig  lagde  han  mærke  til,  at  Gomez'  ansigt  var 
blevet  paafaldende  skarpt  og  høgeagtigt. 

Da  de  stod  ved  buffeten  og  blandede  sig  en  rom  og 
vand,  spurgte  Evans: 

„Har  De  hørt  om  Franskmanden?" 

„Franskmanden  ?" 

„Ja,  hele  Basend  er  paa  den  anden  ende.  Baade 
de  sorte  og  de  hvide  gaar  og  lurer  paa  at  blive  udøde- 
liggjorte. Der  er  nemlig  arriveret  en  fransk  maler  ■ — 
nogle  af  de  Danske  siger,  at  de  kender  hans  navn,  — 
han  skal  være  membre  de  Tlnstitut  eller  saadan  noget 
og  knusende  berømt,  og  hedder  Hugues  Vernier." 

„Hvad  i  al  verden  vil  han  her?" 

.Ja,  jeg  har  ikke  talt  med  ham,  —  han  ser  storsnu- 
det og  uforskammet  ud,  —  men  han  havde  fortalt  Mar- 
tens —  Martens  gnider  sig  op  ad  ham  og  parierer 
fransk  og  ser  sig  om,  om  vi  alle  sammen  hører  det,  — 
at  han  er  ked  af  Evropa  eller  rettere  af  Evropæerne. 
Han  har  studeret  de  gule  i  Japan  og  negre  og  hotten- 
totter i  Afrika,  og  nu  er  han  kommet  hertil,  fordi  han 
vil  se  sorte  omplantede  og  blandede  med  hvide.  Jeg  er 
ikke  videre  stiv  i  fransk,  men  jeg  kunde  da  forstaa,  at 
han  forklarede  Martens,  at  han  vilde  faire  des  etudes 
sur  les  races  et  le  milieu." 

„Taler  han  ikke  engelsk?" 

„Jo,  lidt  fremmed,  men  ganske  flydende.  Men 
Martens  holder  ham  til  med  det  franske.  Igaar  tog  han 
for  resten  en  bog  op  af  lommen  og  satte  sig  til  at  læse 
midt  i  konversationen.  Jeg  tror  ikke,  Martens'  syns- 
punkter interesserer  ham ;  og  Madames  middagsind- 
bydelser  refuserer  han  blankt.  Han  ser  ud  som  en 
fyr,  der  kun  gør,  hvad  han  har  lyst  til,  og  ikke  har  lyst 
til  ret  meget." 

„Kommer  han  hver  dag  i  clubben?" 

„Hver  dag  fra  6  til  7.  Han  drikker  tre  absinther 
uden  at  blinke." 

Gomez  var  begyndt  at  gaa  hurtigt  op  og  ned  ad 
gulvet. 

„Hør,  Evans,  jeg  tager  med  derind !  Jeg  har  netop 
i  den  sidste  tid  haft  en  generende  følelse  af  at  blive 
kvalt,  kvalt  af  forholdenes  smaalige  elendighed ;  jeg  vil 
ind  og  træffe  et  menneske,  som  ikke  kender  til  vort 
myrekævl,  én,  der  er  optaget  af  noget,  som  ikke  kom- 
mer St.  Croix  ved.  Lad  mig  se  .  .  .  Klokken  er  5 ;  det 
er  for  sent  til  formiddagspaaklædning.  Vent  her  et  øje- 
blik ;  saa  kører  De  med  mig,  og  Jimmy  rider  Deres  hest 
ind." 

Et  kvarter  efter  kom  Gomez  ind  iført  smoking  med 
silkeopslag  og  med  en  hvid  blomst  i  knaphullet.  Evans 
saa  op  paa  ham  og  tænkte,  at  den  mand  var  nu  beretti- 
get til  at  finde  St.  Croix  for  lille;  han  fik  aldrig  præget 
af  at  høre  til  her ;  og  han  manglede  alle  betingelser  for 
at  lade  sine  fordringer  til  livet  skrumpe  ind,  saadan  som 
de  andre  efterhaanden  havde  maattet  det. 

Da  de  traadte  ind  i  clubbens  læseværelse,  var  der 
ualmindelig  fuldt  af  Danske,  der  snakkede  dæmpet 
sammen  over  deres  blade. 

For  enden  af  bordet,  med  siden  til,  sad  Franskman- 
den og  studerede  det  sidste  nummer  af  riUustration. 

Gomez  hilste,  vekslede  et  par  ord  med  fysikus  og 
fordybede  sig  i  „Harpers  Weekly" . 

Lidt  efter  begyndte  bankdirektøren  paa  engelsk  at 
tale  om  kunst,  gammel  kunst  og  ny  kunst,  og  han 
sagde  to  gange  „impressionisme" . 

Fysikus  strøg  sig  nervøst  om  skægget,  det  var  30 
aar  siden,  at  han  sidst  havde  set  et  maleri ;  naar  han  da 
undtog  kongen  og  dronningen  i  guvernementshuset. 

„Jeg  synes,  impressionismen  er  herlig  til  landska- 
ber," sagde  Fru  Martens  med  intens  inderlighed,  „men 
ikke  til  portrætter.  Moderne  malere  tør  ligefrem  ikke 
gøre  folk  smukke,  selv  om  de  er  det,  og  det  synes  jeg 
er  en  fejl.  For  smukke  mennesker  er  jo  dog  det  smuk- 
keste, der  er  til!    Ikke  sandt,  Mr.  Gomez?" 

Gomez  saa  lidt  aandsfraværende  op : 

„Jeg  hørte  ikke,  Madame  .  .  .  Men  De  har  sikkert 
ret." 

Franskmanden  drejede  hovedet  en  linje,  og  et  hur- 
tigt glimt  skød  ud  under  de  graa  buske  over  hans 
øjne. 

Gomez  satte  sig  igen  til  at  læse,  og  samtalen  gled 
over  i  dansk. 

Han  kunde  mærke,  skønt  han  sad  bøjet  over  sit 
magasin,  at  Franskmanden  havde  ladet  l'Illustration 
synke,  og  at  hans  tilspidsede  graa  bryn  strittede  hen  i 
retning  af  ham. 

„De  er  Spanier,"  sagde  han  pludselig  højt  og 
brysk. 

Alle  de  Danske  saa  op,  og  Pablo  mindedes  det  øje- 
blik, da  Mr.  Brook  havde  spurgt  ham,  om  han  var 
greve. 

Et  skær  af  farve  lagde  sig  foryngende  over  hans 
hule  kinder,  og  han  svarede : 

„Min  slægt  stammer  fra  Castilien." 

„Jeg  kan  se  det  paa  kraniet.   Af  ren  race?" 


168 


„Min  bedstemoder  var  dansk,  men  ellers  .  .  ." 

„Det  spores  ikke.   Vær  glad  for  det !" 

„Men,  M.  Vernier,"  faldt  Martens  spøgefuldt  be- 
brejdende ind,  „Franskmand  og  ugalant !" 

„Jeg  er  kosmopolit  og  sandfærdig.  Skandinaver  er 
meget  godt  under  bleg  frosthimmel  med  gult  haar  og 
røde  kinder,  men  ikke  omplantes  maa  de.  Heller  ikke 
naturellet  taaler  det.  Jeg  har  set  skandinaver  i  østen. 
De  mangler  temperament,  men  de  faar  alle  laster." 

„Saa — aa?"  Fysikus  lagde  hovedet  paa  siden  og 
saa  ud,  som  om  han  gærne  vilde  have  udtalelsen  mo- 
dificeret. 

„Ja,  det  er  som  jeg  siger !  Og  laster  uden  tem- 
perament, jeg  kalder  det  som  mord  med  koldt  blod." 

„Skal  vi  ikke  gaa?"  hviskede  Fru  Martens  indig- 
neret til  sin  mand,  „han  er  en  uforskammet  tølper." 

Men  Martens  lod  sig  glide  dybere  ned  i  gyngesto- 
len, og  de  andre  blev  ogsaa  siddende,  skønt  klokken 
far  over  7. 

„Jeg  maa  sige,  Deres  skarpsind  med  hensyn  til  min 
afstamning  overrasker  mig,"  sagde  Gomez  og  bøjede 
sig  interesseret  frem.  „De  maa  have  et  meget  skarpt 
blik.  Sir." 

„Ja,  ja !  Jeg  har  studeret  disse  ting !  Det  er  det,  jeg 
gør.  De  vilde  være  mere  værd  for  mig  med  tre  draa- 
ber  maurisk  blod !" 

Gomez  lo : 

„Beklager,  at  jeg  ikke  kan  være  til  tjeneste !" 

„Blandingerne,  ser  De!  Nu  er  jeg  ved  blandin- 
gerne.   Jeg  har  en  skitse,  en  lykkelig  mélange  af  en 

pragtfuld  kvart-maurer  og  en  portugisisk  halv-jøde ; 
den  er  som  10  kapitler  af  racernes  psykologi!" 

„Og  har  De  fundet  noget  af  interesse  her?" 

„Paa  en  maade,  men  jeg  er  skuffet.  Jeg  kender  nu 
sorte  i  deres  oprindelige  milieu,  jeg  vilde  se  dem  om- 
plantet og  i  mélange.  Jeg  tænkte,  skandinavisk  maatte 
være  af  interesse,  som  sne  og  ild  i  samme  kar;  men 
ild  smelter  sne,  og  sne  er  ikke  mere.  Her  er  sorte 
negre  og  brune  negre  og  negre,  som  kan  eftergøre 
hvide,  men  negre  er  de  om  end  i  dekadence.  Af  skan- 
dinavisk kølighed  og  reflektion  ingen  ting.  Smeltet ! 
Jeg  ser,  de  Danske  har  administrationen  her ;  de  kal- 
der, at  øen  er  deres.  Jeg  siger,  at  de  Danske  er  gæ- 
ster her,  og  øen  er  negrenes." 

Fra  alle  sider  blev  denne  paastand  modgaaet.  Land- 
fysikus  forklarede,  at  det  i  ethvert  forhold  var  de 
hvide,  der  raadede,  og  de  sorte,  der  adlød. 

„Naturligvis !  Er  det  ikke  en  af  den  sorte  races 
ejendommeligheder,  at  den  vil  ikke  ansvar,  den  vil 
ikke  dirigere,  den  vil  være  sorgløs.  Men  hvide  vil 
have  besvær  og  bestemme  for  alle  og  ærgre  sig  og 
bryde  sin  hjærne !" 

Alle  de  Danske  kastede  sig  ind  i  diskussionen ; 
Franskmandens  sidestilling  af  de  to  racer  forekom 
dem  ganske  uforstaaende  og  absurd.  Fordelingen  var : 
en  overklasse  —  de  hvide  —  og  en  underklasse  — 
negrene  — ,  og  saadan  maatte  det  altid  blive  paa  grund 
af  de  sidstes  underlegenhed  paa  alle  punkter. 

Gomes  blandede  sig  ikke  i  samtalen ;  han  tænkte, 
at  det  var  kun  Evropæere,  der  kunde  finde  p^a  at 

trævle  op  i  noget,  der  var  saa  naturligt  og  selvfølge- 
ligt. 

Han  sad  og  saa  paa  denne  fremmede  med  den  gul- 
lige, visne  ansigtsfarve,  de  spydformede  øjenbryn  over 
et  par  hvast  glimtende,  kloge  øjne  og  en  fyldig  mund, 
der  var  mut  og  fastlukket  som  paa  et  gammel-romersk 
mandshoved.  Han  var  lille  og  kraftig,  som  én,  der  har 
udviklet  alle  muskler  til  det  yderste.  Han  bar  en  sports- 
dragt  af  skotsk  vadmel ;  den  saa  ud,  som  den  aldrig 
havde  været  ny  og  aldrig  kunde  blive  gammel ;  knap- 
perne var  haandgjorte ;  og  urkæden  bestod  af  smaa 
raat-tilhuggede  guldstykker,  lænkede  sammen  som 
jærnbanevogne.  Gomez  syntes,  at  den  fremmede  ma- 
ler sad  her  mellem  al  den  St.  Croix'ske  logrende  fore- 
kommenhed som  en  kolos,  der  godmodigt  lader  sig  be- 
føle af  liliputter,  og  der  opstod  i  hans  bryst  et  bræn- 
dende ønske  om  at  lade  denne  mand  føle,  at  heller  ikke 
han  hørte  til  her,  men  i  verdenssamfundet,  hvor  man 
forstaar  hinanden  ved  et  tavst  frimureri.    Og  de  andre 

—  liliputterne  —  de  skulde  se  det  og  begribe  det  og 

—  misunde. 

Samtalen  var  igen  gledet  ind  paa  krydsnings- 
spørgsmaalet,  og  fysikus  fastslog  med  statistiske  op- 
lysninger den  kendsgerning,  at  forbindelserne  mellem 
hvide  mænd  og  farvede  kvinder  var  sjældnere  end  i 
tidligere  tid,  og  Martens  henkastede,  at  nu  havde  man 
i  det  mindste  den  takt  at  sørge  for,  at  forbindelserne 
blev  uden  følger,  hvilket  maleren  besvarede  med  at 
vrænge  underlæben  lidt  nedad  og  mumle:  „Gaffeurl" 

Gomez  havde  lænet  sig  tilbage  i  stolen,  hans  næse- 

flige  bevægede  sig,  som  altid  naar  han  var  i  sindsbevæ- 
gelse; og  der  var  en  vis  maliciøs  kamplyst  i  de  tætsid- 
dende, sortglimtende  øjne,  da  han  med  ironisk  spøge- 
fuldhed saa  sig  rundt  i  kredsen  og  sagde  vendt  imod 
Hugues  Vernier : 

„Tag  med  til  „La  Reine" ,  chére  maitre,  der  skal 
De  se  mélange !" 

Fru  Martens  satte  neglene  i  sin  mands  arm ;  fysi- 
kus  rømmede  sig  nervøst,  og  de  andre  holdt  vejret. 

Maleren  stak  ansigtet  hen  til  Gomez : 

„Er  De  gift?" 

„Nej,  jeg  er  enkemand,  men  jeg  har  en  særdeles 
præsentabel  husholderske." 

„Som  har  farvet  blod  ?" 

„Ja,  hun  er  lyskulørt.  Hendes  bedstefader  var 
hvid." 

„Og  hun  har  børn?" 

„Ja,  hun  har  en  femaarig  søn." 

„Ah !  —  Og  han  har  castiliansk  blod  i  aarerne?" 

„Ja ;  og  altsaa  lidt  negerblod  —  de  tre  draaber,  som 
jeg  manglede.    Kan  det  ikke  friste?" 

„Dame !  qa  sonne  bien !  Men  hvordan  — " 

„Min  vogn  holder  hernede,  bagagen  tager  vi  med 
fra  hotellet,  og  De  vil  foreløbig  være  min  gæst  paa 
„La  Reine" ." 

„Lad  gaa !  Accepté !  Maaske  gør  jeg  hos  Dem  et 
fund !" 

Gomez  vendte  sig,  inden  han  gik  ud  af  døren,  gjorde 
et  dybt  buk  rundt  mod  alle  de  opspilede,  harmfulde 

øjne,  medens  maleren  stampede  afsted  uden  at  tage 
afsked. 

„Har  I  i  jeres  livskabte  dage  kendt  magen?" 

Fru  Martens  stod  med  hænderne  i  siden  og  saa 
sig  besværgende  om. 

„Her  har  man  gaaet  alle  disse  aar  og  ladet,  som 
man  var  blind  og  døv  og  ikke  anede  noget  om  hans 
donna  og  hans  uægte  unge,  og  saa  —  lige  i  ansigtet!" 

„Han  vilde  have  fingre  i  M.  Vernier;  jeg  saa  det 
straks,"  Martens  kastede  indigneret  „Fliegende  Blåt- 
ter" hen  ad  bordet,  „og  Gomez  kan  af  gode  grunde 
ikke  tage  del  i  en  diskussion  om  videnskabelige  em- 
ner. I  virkeligheden  er  han  jo  nemlig  en  ignorant; 
naa,  saa  maatte  han  ..." 

„Ja,  det  var  lidt  frækt,  dette  her!"  Sagføreren  strøg 
sit  røde  overskæg.  „Navnlig  naar  man  som  Gomez  ikke 
er  uafhængig  —  med  et  mildt  udtryk !  Han  kunde  da  i 
det  mindste  have  bedt  os  andre  med  til  middag." 

Evans  kom  ind  fra  billardsalonen  og  saa  spørgende 
rundt  paa  de  ophidsede  ansigter. 

„Fortæl  Mr.  Evans  det,"  sagde  Fru  Martens,  „jeg 
kan  ved  Gud  ikke  faa  mig  til  det!" 

Fuldmægtigen  gav  en  udpenslet  beskrivelse  af  det, 
der  var  foregaaet. 

„Saa  er  den  franske  fyr  taget  med  til  „La  Reine"  ?" 

„Ja.  hvad  føler  De?"  Fru  Martens  krogede  sine 
fingre  fast  om  Evans'  arm,  „de  var  ikke  engang  or- 
dentlig præsenterede !" 

„Ja,  hvad !  Det  hedder  sig  jo,  at  manden  er  noget 
stort;  toldforvalteren  har  lige  fortalt  os.  at  hans  nær- 

værelse  er  en  ære  for  øen ;  men  saa  er  det  da  egentlig 
naturligt,  at  han  boer  hos  Gomez." 

„Aah,  De  er  uforbederlig!"  Fru  Martens  ruskede 
ham.  „Kom  nu  med  hjem  til  middag,  og  De,  bankdi- 
rektør," hun  stak  sin  anden  arm  ind  under  Frantzens. 

„Du,  Bims,  gaar  foran." 

Hun  nynnede  —  lidt  falsk  —  og  gjorde  et  par  ung- 
dommelige dansetrin : 

„Vi  har  det  egentlig  meget  hyggeligere  for  os  selv ! 
Uh,  det  er  saa  anstrængende  med  saadan  en  fremmed ; 
man  er  jo  nødt  til  at  snakke  om  noget,  der  er  én  saa 
ravende  ligegyldigt." 

Idet  hun  bugserede  sine  kavalerer  ned  ad  clubtrap- 
pen, spurgte  hun  dæmpet  og  fortroligt : 

„Sig  mig,  tror  De  hun  spiser  med  ved  bordet?  El- 
ler hvordan  mon?" 

„Naa,  har  jeg  lovet  for  meget?" 

Klokken  havde  slaaet  10.  Hele  huset  var  i  ro. 
Gomez  og  hans  gæst  laa  paa  galleriet  i  næsten  vand- 
rette lærredsstole  og  sendte  ringe  og  smalle  røgsøjler 
op  imod  den  mørke,  stjernebesaaede  himmel. 

„Er  Miss  Silvany  saa  ikke  et  ganske  smukt  eksem- 
plar?" 

„Charmant !  Charmant !  Men  meget  lidt  af  Afrika  I 
Hun  er  Mona  Lisa,  kvindesfinksen  med  det  varme 
gaadesmil.  Saa  aldeles  kvinde,  at  racemærket  er  gaaet 
tabt!  Mona  Lisa  har  intet  milieu,  hele  verden  er  for 
hende  og  hun  for  hele  verden." 

De  tav  lidt  uden  at  føle  tavsheden ;  Gomez  tænkte 

paa  det,  den  anden  havde  sagt;  det  var  forunderligt, 
hvor  denne  fremmede  havde  evne  til  at  krænge  hans 
begreber ;  det  var  som  han  nu  ved  sine  ord  satte  Sil- 
vany  op  i  et  nyt  plan,  hvor  han  aldrig  selv  havde  tænkt 
sig  hende. 

„Mr.  Gomez,"  Hugues  Vernier  gjorde  en  lille  pavse 
og  strøg  asken  af  sin  cigaret,  „tager  jeg  fejl,  naar  jeg 
formoder,  at  De  af  sympathi  for  min  forskning  har  aab- 
net  mig  Deres  hus?" 

„Paa  en  maade,  M.  Vernier  I  Jeg  vil  være  ganske 
ærlig  imod  Dem.  Jeg  har  levet  min  ungdom  i  Ame- 
rika —  paa  en  maade  i  rige  og  store  forhold ;  jeg  føler 
mig  til  tider  her  som  en  fugl,  der  er  blevet  til  krybdyr. 
De  vakte  blot  ved  Deres  ydre  en  stærk  længsel  i  mig 
efter  for  nogle  øjeblikke  at  føle  mig  udenfor  St.  Croix' 
atmosfære,  føle  mig  som  fugl,  og  jeg  bestemte  mig  til 
at  udlevere  det  eneste,  som  jeg  troede  kunde  drage 
Dem.  M.  Vernier,  Pablo  Gomez  har  ikke  for  vane  at 
ydmyge  sig,  men  —  saadan  er  sandheden.  Kan  „La 
Reine"  yde  noget,  der  kan  berige  Deres  videnskabe- 
lige forskning,  vil  det  være  mig  en  ære  og  en  glæde, 
men  takken  vil  blive  min." 

Maleren  rakte  hurtigt  sin  korte,  behaarede  haand 
hen  imod  Gomez,  gav  ham  et  fast  haandtryk  og  lagde 
sig  igen  tilbage  i  stolen. 

Efter  en  lille  tavshed  sagde  han  med  et  tonefald, 
som  en  læge,  der  har  ret  til  at  stille  spørgsmaal : 

„Vil  De  saa  fortælle  mig  om  Deres  hustru?" 

„Min  hustru  1  Min  hustru?  Hvorfor  ønsker  De  .  ." 

„Hun  var  jo  Deres  søn  Juanittos  moder!" 

„M.  Vernier,  bed  mig  ikke  om  at  tale  om  hende! 
Alt  andet!" 

Gomez  bøjede  sig  frem  og  skjulte  ansigtet  i  sine 
hænder : 

„Tror  De  Adam  taalte  at  mindes  dagene  i  paradis 
—  bagefter.  Dagene  i  sorgløs  glæde,  i  ungt  letsind  .  .  . 
i  glans  ...  i  ære  !" 

„Saa  har  jeg  ret!" 

Nu  var  det  Vernier,  der  bøjede  sig  frem  med  staal- 
blink under  brynene. 

„Saa  har  jeg  ret  i  min  formodning.  Deres  hustru 
var  ikke  blot,  som  billedet  derinde  viser,  une  belle, 
men  De  havde  kærlighed  til  hende  og  hun  til  Dem. 
Hun  var  charmante,  jeg  mener  af  hjærte." 

„Hun  var,"  Gomez  saa  op  imod  stjernerne  og  talte 
med  en  stemme,  der  klemtes  i  halsen  og  var  uden 
klang,  „hun  var  .  .  .  M.  Vernier,  kender  De  den  slags 
mennesker,  der  kun  har  kendt  livets  lysside  og  altid 
gaar  rundt  som  i  en  solsky.  De  tror  ikke  og  forstaar 
ikke,  at  der  findes  noget  mørli^t  eller  usundt  eller  lavt, 
for  det  har  aldrig  naaet  ind  til  dem.  Saadan  var  hun ; 
hun,  der  en  kort,  lykkelig  tid  var  min  hustru." 

„Jeg  kunde  se  det  paa  ham." 

„Paa  Juanitto?" 

Gomez  saa  forbavset  og  lidt  irriteret  op. 

„Han  har  det  alt  sammen  i  øjnene.  —  Hun  var  jo 
Amerikanerinde,  Deres  hustru?" 

„Ja,  fra  Boston." 

„Dette  er  et  fund.  Kan  De  ikke  se,  han  er  Ca- 
stilianer, han  ogsaa.     Hovedformen,    den    muskuløse 

spinkelhed,  de  fine  haandled,  neglenes  smalle  oval, 
ynden  i  bevægelser,  alt  det  er  spansk-spansk ;  men  sjæ- 
len i  hans  øjne,  den  er  universel.  Spanierne  har  grace 
og  temperament,  de  har  instinkter,  de  har  rigdom  af 
ord,  især  til  elskov.  Bah  !  fyrværkeri  det  hele !  Futter, 
flammer,  blinder  og  blænder  og  saa  —  ingenting.  Men 
M.  Juanitto,  der  er  et  krater  i  ham  —  ikke  raketter  i 
luften,  men  stille  glød  og  vilje.  Jeg  har  endnu  ikke 
analyseret,  men  vi  skal  faa  at  se." 

Gomez  havde  rejst  sig;  han  stod  og  trommede  med 
fingrene  imod  balustraden,  saa  vendte  han  sig  mod  sin 
gæst  og  sagde  i  en  let  tone : 

„Naa,  og  Mona  Lisas  søn,  hvad  siger  De  til  ham?" 

„Vil  De  vide  min  mening  veritable?" 

„Ja,  gerne." 

„Ser  De,  M.  Gomez,  jeg  har  tro  paa  hverken  Gud 
eller  fanden  —  jeg  husker  ikke,  om  det  var  i  Stille- 
havet eller  i  Suezkanalen,  at  den  gik  perdu  —  men 
havde  jeg  den,  jeg  vilde  sige:  Gud  skabte  Juanitto; 
men  fanden  gjorde  som  en  spilop  den  gule  bastard. 
Han  er  mærket  Castilien,  han  ogsaa.  I  har  ild  i  el- 
skov. I  kan  brænde  jeres  præg  ind,  I  Spaniere,  gen- 
nem slægter.  Podet  ind  paa  fremmede  stammer  af  sund- 
hed og  kraft  er  I  som  granatæblet ;  det  giver  glød  og 
skønhed.  Podet  ind  paa  ...  oh,  lå  lå!  I  ender  som 
snylter." 

Han  rakte  paa  sin  hurtige  maade  haanden  hen  imod 
Gomez,  et  pludseligt  smil  gjorde  hans  ansigt  smukt : 

„Tak,  fordi  De  tog  mig  til  „La  Reine"  !  Arkæolo- 
ger, ved  De,  er  uden  samvittighed.    De  roder  i  jorden. 

de  stjæler,  de  ved  ikke  om  hensyn ;  men  jeg  er,  som 
jeg  er.    Sig  stop,  og  jeg  rejser  videre."  — 

Hugues  Vernier  syntes  at  befinde  sig  vel  paa  "  La 
Reine" ,  han  var  altid  i  aktivitet.  Han  lavede  en  skitse 
i  vandfarve  af  Gomez  og  slog  selv  en  ramme  sam- 
men til  den  hos  plantagens  bødker. 

Silvany  sagde,  da  hun  saa  billedet,  at  nu  kunde  da 
enhver  se,  hvor  smuk  en  gentleman  Mr.  Gomez  var. 

Pablo  hængte  billedet  op  i  salen  og  stod  ofte,  naar 
han  var  alene,  og  fordybede  sig  i  betragtningen  af  det. 
Han  syntes,  han  sugede  styrke  af  det  billede ;  det  var, 
som  det  virkede  lægende  paa  hans  saare  sind.  Saa 
pansret  med  overlegenhed  saa  han  altsaa  ud  selv  for 
Hugues  Verniers  forskerøjne!  Endnu  bar  hans  ydre 
altsaa  ikke  præg  af,  at  han  var  en  brudt  mand,  at  han 
kæmpede  mod  noget  uundgaaeligt,  der  steg  og  steg  og 
snart  vilde  knuse  ham  uden  naade. 

Han  forærede  Silvany  en  gul  musselinskjole  med 
gennemsigtigt  mellemværk  og  slæb,  lod  hende  hænge 
koraller  i  ørerne  og  om  halsen  og  spurgte  M.  Vernier, 
om  han  nu  ikke  fandt  Mona  Lisa  smuk. 

„Meget  smuk!"  sagde  maleren  og  tog  ogsaa  en 
skitse  af  hende. 

„Har  Juanitto  ikke  siddet  for  Dem?"  henkastede 
Gomez  en  dag,  da  han  og  hans  gæst  var  alene  ved  fro- 
kosten.  „Hans  ydre  interesserede  Dem,  synes  jeg." 

„Ja,  men  jeg  har  ham  ikke  endnu.  Han  undgaar 
mig.  Han  lukker  sig  til.  Ikke  som  med  Dem,  Mon- 
sieur, Dem  ser  jeg  igennem,  lige  lukt.  Jeg  føler  som  en 
jæger,  ved  De.    Jeg  vil  ramme  hans  væsen  i  centret. 

Lucie  Hørlyk:  Den  gamle  plantage.  12 

Jeg  vil  ramme  det,  der  drømmer  i  hans  øjne.  Jeg  vil 
komme  over  det,  naar  han  tror  sig  ikke  set.  Alt  det, 
der  er  imod  hans  spanske  ydre,  vil  jeg  finde  frem.  Jeg 
er  en  hedning,  som  sagt,  men  jeg  holder  af  Christus- 
legender ;  og  M.  Juanitto,  han  har  i  sine  øjne  julestjer- 
nen, den,  der  synges  hymner  for  fra  hele  jorden." 

Gomez  slog  haardt  paa  sit  glas,  og  Silvany  kom 
ind  med  fingerskaalene.  Hun  vuggede  i  lænderne  og 
bar  sit  opstrammede  bryst  med  knejsende  rankhed. 

Hun  smilede  ud  af  øjenkrogene,  da  hun  satte  skaa- 
len  foran  maleren,  og  han  nikkede  avtomatisk  og  sag- 
de, som  om  han  læste  op  af  en  reklame  : 

„Gratiernes  halvsøster!  Hele  verdens  Mona  Lisa! 
Hebe,  der  gyder  gift  i  gudernes  bæger!" 

„Sir?" 

Hun  glattede  ned  ad  sin  kjole  med  sine  beringede 
fingre,  „hvem  er  hun?  Jeg  mener  Lisa?  Er  hun  en 
dame?" 

„Selvfølgelig!    En  meget  skøn  og  fornem  dame." 

„Oh !"  Silvany  sendte  et  triumferende  blik  hen  til 
Gomez. 

„M.  Vernier,"  sagde  Gomez  afbrydende,  „hvad 
vilde  De  sige  til  en  ridetur  —  f.  eks.  ved  4-tiden?" 

„Jeg  vilde  sige,  meget  vel,  naar  De  vil  give  mig  en 
hest,  der  ikke  har  pretentioner.  Jeg  kan  ikke  ogsaa 
sige  smukke  ord  til  Deres  hest  og  male  Deres  hest !" 

Gomez  løftede  sit  blege,  hærgede  ansigt,  saa  stud- 
sende paa  maleren  og  sagde  koldt : 

„Jeg  har  ikke  bedt  om  Deres  smukke  ord,  heller 
ikke  om  .  .  ." 

„Nej,  nej,  nej,  pardon !  Jeg  er  en  bjørn,  daarlig 
dresseret!  Nu  gaar  jeg  paa  jagt  i  negerbyen.  Tænk 
om  jeg  havde  mere  lykke  end  stakkels  Darwin.  Ma  foi, 
der  er  et  par  gamle  fyre,  der  godt  kunde  se  ud  som 
det  næstnærmeste  led  til  det  savnede.  Jeg  skal  være 
her  igen  til  tiden." 

Gomez  fulgte  maleren  med  øjnene,  da  han  i  sine 
uldne  klæder,  uden  hat  paa  hovedet,  travede  over  den 
solhede  gaardsplads.  Han  saa  Marco  sætte  efter  ham 
i  skæve  spring  med  armene  fægtende  i  luften.  Dren- 
gen havde  gule  læderstøvler  over  bare  fødder  og  rødt 
silketørklæde  om  halsen.  Nannas  stemme  kaldte  paa 
ham,  men  han  vendte  sig  i  farten  og  stak  en  lang,  bleg 
tunge  ud.  — 

„Nu  vil  jeg  føre  Dem  over  „La  Reines"  jorder." 

Gomez  samlede  tømmerne  og  drejede  sin  hest  ind 
ad  en  smal  markvej.  Maleren  rynkede  brynene  og 
aabnede  munden  som  for  at  sige  noget,  men  lukkede 
den  fast  sammen  igen  og  var  snart  paa  siden  af  sin 
vært. 

Vejen  gik  ind  gennem  en  sukkermark,  hvor  rørene 
stod  modne  til  høst.  Der  var  en  kvalmende,  stille- 
staaende  hede  her  mellem  disse  favnhøje  vægge,  hvor 
ingen  brise  nogensinde  kunde  feje  solheden  ud ;  store 
frække  spyfluer  summede  om  heste  og  ryttere. 

„Ganske  smukke  rør!"  Gomez  slog  ud  med  haan- 
den. 

Franskmanden  mumlede  noget,  der  lød  som  en  ed, 
og  tørrede  sveden  af  ansigtet. 

Endelig  naaede  de  ud  paa  et  græsstykke,  der  laa 
ved  landevejen. 

„Det  er  Guinea-græs,"  forklarede  Gomez,  „det  er 
ualmindelig  højt  i  aar.  —  Derovre,"  han  pegede  ud 
over  vejen,  „ligger  plantagen  „Lillians  Garden"  ;  den 
hører  ogsaa  ind  under  „La  Reine"." 

„Hvad  er  det  for  en  skov  man  ser?" 

„Det  er  en  plantning  om  stuehuset,  som  en  forrykt 
Englænder  i  sin  tid  har  anlagt." 

„For  pokker,  lad  os  dog  ride  derover!" 

„Men  mine  bedste  marker  ligger  paa  denne  side. 
Her  vil  De  faa  et  bedre  indtryk  af  .  .  ." 

„Kære  M.  Gomez,  jeg  giver  fanden  i  Deres  suk- 
!kermarker!  Hvad  skal  jeg  med  sukkermarker?  Er  De 
saa  heldig  at  have  noget  jord,  der  har  faaet  lov  til  at 
skølte  sig  selv,  saa  lad  mig  se  det." 

Gomez  lo  og  lagde  sin  smalle  haand  paa  malerens 
arm  : 

„M.  Vernier,  tilgiv,  at  jeg  undertiden  glemmer,  at 
Be  ikke  hører  hjemme  her.  Jeg  vilde  imponere  Dem 
ved  at  vise,  at  jeg  endnu  havde  dyrkede  marker;  jeg 
ser,  det  lykkedes  ikke.  Lad  os  saa  ride  til  „Lillians 
Garden" ,  der  er  jorden  vokset  i  busk,  og  krabberne  er 
de  eneste,  der  tager  sig  af  den.  Huset  er  en  ruin,  og 
haven  —  jeg  tror  sandt  at  sige  slet  ikke,  at  vi  kan 
komme  derind.  Min  bedstefader  boede  der  efter  op- 
røret i  48 ;  siden  har  ingen  rørt  det  —  uden  regnskyl- 
lene, der  har  slaaet  skiferet  af  taget." 

„Se,  se!  En  ruin  og  en  uigennemtrængelig  urskov! 
Det  lader  sig  høre !" 

Han  trommede  med  sine  støvlehæle  i  hestens  flan- 
ker og  satte  henover  landevej,  grøft  og  græsslette  i  en 
løs  cowboy-galop.  — 

„Her  gik  vejen  i  gamle  dage,"  sagde  Gomez  og 
red  hen  imod  to  høje  tamarindetræer,  der  havde  dan- 
net indgangen  til  en  allé ;  han  forsøgte  at  trænge  ind, 
men  slyngplanterne  hang  mellem  stammerne  som  et 
tæt  væv. 

„Her  er  det  umuligt  at  komme  igennem.  Maa  vi 
ikke  hellere  opgive  forsøget?" 

„Om  jeg  saa  skal  gøre  turen  paa  mine  knæ  og 
bore  hul  med  mine  negle,  vil  jeg  derind." 

Hugues  Vernier  var  sprunget  af  sin  hest  og  over- 
lod til  den  selv,  om  den  vilde  gaa  eller  blive. 

„Det  ser  jo  ud  som  et  stykke  natur,  min  sandten !" 

Han  benyttede  nogle  læderagtige  agaveblade  som 
trappe  og  forsvandt  ind  i  krattet. 

Gomez  slog  sin  hests  tøjle  om  en  gren  og  fulgte 
efter. 

„Det  lover  godt!  En  avant!"  raabte  Franskman- 
den fornøjet  og  trængte  sig  frem  uden  at  lade  sig  ge- 
nere af  lianer  eller  tjørnekrat.  Gomez  søgte  efter  de 
mest  fremkommelige  steder  og  bøjede  omhyggeligt 
grenene  til  side. 

„Nej,  nu  begynder  først  mysterierne !"  raabte  ma- 
leren pludselig  og  standsede.  „Her  er  sti;  vil  De  se? 
Og  den  er  godt  stampet !" 

„Det  er  en  ridesti,"  sagde  Gomez,  da  han  naaede 
frem  og  saa  undrende  paa  den  lergraa  aare,  der  skar 
ind  igennem  det  grønne  vildnis,  „og  det  er  ikke  neger- 

heste,  der  har  traadt  den ;  hovene  har  været  beslaa- 
ede." 

„Og  se  der!  Se  der!"  Maleren  pegede  triumfe- 
rende paa  et  isoleret  aftryk  af  en  kvindefod. 

„Ja,  er  det  ikke  som  det :  Overalt,  selv  i  det 
dunkle  og  ufremkommelige,  sætter  kvinden  sit  spor." 

„Lad  os  vende  om,"  sagde  Gomez,  „jeg  begaar 
nødig  indiskretioner.  Den  dame,  der  overraskes  her, 
er  stærkt  kompromitteret !" 

„Det  skulde  bare  mangle !  Vend  De  om  med  De- 
res diskretion,  min  kære  Monsieur!  Jeg  vil  se  ende 
baade  paa  sti  og  affaire!" 

Han  skridtede  rask  foran,  og  Gomez  fulgte  halvt 
modvilligt  efter. 

Træer  og  buske  var  beskaarne,  saa  de  kunde  gaa 
oprejste  under  dem.  Lyset  var  dæmpet,  og  der  var 
køligt  som  i  en  krypt.  Ingen  solstraale  kunde  trænge 
igennem  det  tætte  løvtag,  og  træerne  bar  hverken 
blomster  eller  frugter.  Kun  de  giftige  mantinilæb- 
ler  lokkede  med  deres  gulrøde  kinder  og  laa  her  og 
der  dryssede  henover  stien  som  tabt  fra  et  over- 
flødighedshorn. 

Da  de  skimtede  lysningen,  hvor  stien  mundede  ud, 
paaskyndede  Vernier  sine  skridt  med  falkeblikket 
langt  forude. 

Pludselig  standsede  han. 

„Chut!     Stop  her!" 

Han  strakte  med  en  hurtig  gestus  armene  ud  til 
siden,  som  for  at  spærre  vejen.  Da  Gomez  naaede 
hen  til  ham,  knugede  maleren  fingrene  om  hans  arm. 

og  de  blev  staaende  med  ansigter,  der  var  udtryksløse 
af  overraskelse,  og  med  legemerne  bøjet  frem  som  til 
spring. 

Foran  dem  i  et  blødt  grønligt  lys  laa  ruinen  med 
sine  brudte  murpiller  og  sine  svajende  korallith-ran- 
ker.  Over  en  bomuldsbusk  hang  en  sort  ridekjole 
som  en  stor,  mørk  flagermus,  og  paa  trappens  øverste 
trin  sad  en  ung  pige  i  et  kort  skørt  og  med  chemisen 
løst  om  de  barnlige,  runde  skuldre.  Udstrakt  paa  tri- 
net med  hovedet  i  hendes  skød  laa  Juanitto. 

Det  ene  ben  havde  han  trukket  halvt  op  under 
sig;  hele  hans  stilling  var  præget  af  fuldstændig  hvi- 
lende sorgløshed,  og  hans  rene  profil  og  legemets  har- 
moniske linjer  tegnede  sig  som  hautrelieffet  paa  en 
sarkofag. 

Den  unge  pige  sad  bøjet  over  ham  og  kærtegnede 
hans  haar  med  blid,  tankefuld  nænsomhed ;  han  laa 
med  lukkede  øjne,  men  saa  nu  og  da  op  i  hendes  an- 
sigt —  uden  smil,  som  én  der  lige  er  vaagnet  af  en 
drøm  og  endnu  drømmer. 

Hugues  Vernier  havde  bøjet  overkroppen  frem, 
længere  og  længere;  hans  blik  var  som  suget  fast  til 
de  to  unge  foran  ham,  og  pegefingeren  paa  hans  højre 
haand  tegnede  omrids  i  luften. 

Da  Gomez  søgte  at  gøre  sin  arm  fri  for  den 
jærnklo,  der  knugede  ham  fastere  og  fastere,  vendte 
maleren  sig  imod  ham  med  et  ryk,  som  havde  han 
glemt  den  andens  nærværelse,  og  han  saa  glimtet  af  et 
blegt  ansigt,  der  var  ondt,  og  øjne  der  skinnede  af 
hoverende  skadefryd.     Hvad  var  nu  det?     Han  stir- 

rede  spørgende  paa  Gomez,  men  denne  trak  paa  skuld- 
rene, smilede  kynisk,  vinkede  med  haanden  og  fjer- 
nede sig  med  lange,  lydløse  trin. 

Vernier  satte  sig  plat  ned  paa  Jorden  med  et  ben 
ud  til  hver  side  og  trak  sin  tykke  skitsebog  op  af  lom- 
men. — 

Nu  og  da  talte  de  to  paa  trappen,  men  han  hørte 
ikke  ordene  —  brød  sig  ikke  om  at  høre  dem ;  —  kun 
klangen  af  deres  stemmer  naaede  ham ;  og  den  fore- 
kom ham  som  toner  fra  to  skøntstemte  sjæle,  der  led- 
sagede farvernes  og  linjernes  frydefulde  harmoni. 

„Benedicte,  disse  timer  er  mit  liv !  Alle  de  andre 
borte  fra  dig,  de  er  som  lænker,  jeg  maa  slæbe  efter 
mig." 

„Saadan  er  det  ikke  for  mig,  Juanitto.  Alt  det  an- 
det —  selv  det,  der  før  har  været  svært,  det  kan  ikke 
rigtig  naa  mig  nu,  fordi  jeg  har  dig  og  haven  her  og 
alt  det,  du  har  lært  mig.  Jeg  trænger  til  at  være  god 
mod  dem  derhjemme;  jeg  synes,  jeg  er  saa  rig,  rigere 
end  alle." 

„Benedicte,  hvornaar  faar  jeg  dig  med  til  „Monse- 
rate"  ?" 

Hun  lagde  sine  hænder  over  hans  øjne: 

„Jeg  kan  jo  ikke!     Husk  fader!" 

„Men  Benedicte,  én  dag  maa  jeg  rejse;  snart  maa- 

ske tilstanden  paa  „La  Reine"   er  skør  som 

glas." 

„Tal  ikke  om  det!     Aah  —  tal  ikke  om  det!" 

„Saa  har  jeg  kun  lænkerne  —  altid." 

„Og  minderne!" 

Hun  strøg  sin  haand  over  hans  ansigt,  som  vilde 
hun  indprente  sig  træklcene,  og  hendes  stemme  lød 
dæmpet  og  fjern  som  et  spinet. 

„Benedicte,  før  var  der  saa  meget,  jeg  vilde;  nu 
vil  jeg  kun  ét;  alt  det  andet  er  blevet  borte  for  mig; 
du  har  slettet  det  ud." 

Hun  bøjede  sit  ansigt  tæt  ned  mod  hans : 

„Ja,  jeg  kan  se  mig  selv  derinde  i  dine  øjne ;  og 
Juanitto,  det  siger  jeg  dig,  du  faar  mig  aldrig  ud  igen !" 

Han  tog  om  én  af  hendes  hænder  og  lagde  den 
imod  sin  mund. 


Evans  var  bedt  over  til  „La  Reine"  til  middag. 
Gomez  var  talende  og  oprømt  ved  bordet.  Han  hen- 
vendte sig  til  Juanitto  som  til  en  jævnaldrende  og  for- 
søgte smaadrillende  at  drage  ham  med  ind  i  den  ky- 
niske tone,  han  selv  anslog. 

Gina  havde  gule  perler  om  halsen  og  røde  i 
ørene,  og  Miss  Silvany  rettede  an  og  bevægede  sig 
rundt  om  bordet  med  vuggende  hofter  og  smil,  der 
slog  smut  til  alle  sider. 

Marco  laa  paa  maven  i  det  halvmørke  køkken- 
galleri med  albuerne  mod  gulvet  og  hagen  i  hæn- 
derne og  spejdede  ind  i  den  oplyste  spisesal. 

Naar  Gina  passerede  ham,  kneb  han  hende  i  be- 
net, til  hun  lod  et  eller  andet  spiseligt  falde  ned  til 
ham. 

„Hvad  skal  vi  nu  ellers  more  vor  gæst  med?  Hvad 

siger  du,  Juanitto,  om  vi  bød  „høkeren"  herover? 
M.  Vernier  samler  jo  paa  kuriositeter." 

„Tak,  men  jeg  vil  helst  finde  dem  for  mig  selv!" 
Han  vendte  sig  til  Juanitto: 

„Hvem  er  ellers  M.  Høker?" 

„Det  er  en  Amerikaner,  som  er  blevet  rig  her, 
fordi  han  er  driftig  og  energisk,  og  som  maaske  ikke 
tager  det  helt  nøje  med  midlerne.  Jeg  kender  ham 
iøvrigt  ikke,  det  er  faders  bekendt." 

„Min  søn  Juanitto  er  saa  retlinjet,  at  han  har  lov 
til  at  kritisere  sin  fader.  Men  De  siger  jo  ogsaa,  M. 
Vernier,"  han  saa  med  ironisk  sammenknebne  øjne 
paa  Juanitto,  „at  han  er  ingen  rigtig  Gomez." 

„At  han  kun  er  spansk  af  ydre,  har  jeg  sagt." 

„Om  mit  indre  kan  M.  Vernier  næppe  vide  be- 
sked !" 

Juanitto  talte  med  forbeholden  kølighed. 

„Nej,  du  er  meget  hemmelighedsfuld !"  Gomez 
løftede  sit  glas  og  saa  ind  i  dets  røde  indhold,  „du  er 
som  en  tætvokset  skov  med  snerler  og  lianer,  hvortil 
der  hverken  fører  vej  eller  sti.  Men  tag  dig  i  agt  for 
M.  Vernier;  han  er  jæger,  siger  han." 

Juanittos  brune  kinder  farvedes  langsomt  røde,  og 
hans  øjne  rettedes  harmfuldt  imod  Franskmanden. 

„Jeg  finder  Deres  faders  lignelse  god,"  Hugues 
Vernier  mødte  roligt  hans  blik,  „De  holder  ikke  af  at 
lade  Dem  udforske." 

„Nej,"  Gomez  fyldte  is  i  glassene,  „og  han  er  dog 
rimeligvis  den  eneste  her,  der  har  en  helt  blank  sam- 


187 


vittighed ;  men  han  har  jo  altsaa  heller  ikke  ifølge  M. 
Vernier  det  spanske  blod  at  kæmpe  med." 

„Hvordan  er  det  saa,  Juanitto,"  spurgte  Evans  med 
et  hurtigt  blik  fra  fader  til  søn,  „bliver  du  her  eller 
rejser  du  tilbage  til  Mayaguez?" 

„Jeg  rejser  —  rimeligvis  snart." 

Gomez  lo: 

„Saa  du  rejser?  Ja-a  saa!" 

Juanitto  trak  vejret  hurtigt,  og  hans  ene  haand  knyt- 
tede sig  om  servietten. 

Evans  rømmede  sig  og  sagde  lidt  forlegent: 

„Ja,  for  du  vil  vel  ikke  være  forvalter  hos  mig?  Du 
ved,  min  Irlænder  har  vundet  i  Puerto  Ricolotteriet  og 
vil  til  Amerika;  saa  pladsen  er  til  at  faa." 

„Slaa  til,  Juanitto!  Slaa  til!"  Gomez  stødte  sit 
glas  imod  sønnens,  „saa  kan  du  da  tjene  til  cigaretter." 

„Ja,  det  er  jo  ikke  nogen  stor  stilling,"  Evans  und- 
gik at  se  paa  Gomez,  „men  hvis  du  har  lyst  til,  mid- 
lertidig ..." 

„Tak,  Mr.  Evans,  tak!  Jeg  tager  imod  tilbudet!" 
Juanitto  greb  planterens  haand  og  trykkede  den  saa 
haardt  i  sin,  at  Evans  saa  forbavset  op. 

„Silvany,  det  maa  vi  drikke  paa!  Er  der  mere 
champagne  i  den  sidste  kasse?" 

„Nej,  Sir,  det  er  kedeligt,  men  .  .  ." 

„Er  der  gammel  portvin?" 

„Oh.  Sir,  vi  drak  de  sidste  flasker  den  dag  efter 
colonialraadsmødet. " 

„Hvad  har  du  da?" 

„Well,  jeg  har  rigtig  krydret  god  guavaberryrom. 
Sir  —  til  kaffen." 

„Ja,  saa  er  vi  altsaa  reduceret  til  at  nøjes  med  vore 
egne  produkter." 

„Det  vilde  jeg  altid,  om  jeg  boede  her."  Fransk- 
manden lagde  sig  tilbage  i  stolen  og  trommede  med 
fingrene  paa  bordet.  „Jeg  vilde  mætte  mig  i  øens  frug- 
ter; jeg  vilde  suge  saften  af  sukkerrør  som  negrene 
gør  det ;  jeg  vilde  drikke  mælk  af  kokusnødder  og  spise 
kærnen  til ;  og  naar  jeg  holdt  fest,  vilde  jeg  nyde  hjær- 
tebladet  af  en  kaalpalme.  Jeg  vilde  passe  mig  ind  i 
milieuet  og  ikke  trodse  mig  til  det,  som  ikke  hører 
hjemme  her." 

„Det  lyder  godt  og  er  let  sagt,"  Gomez  trak  lidt 
utaalmodigt  paa  skuldrene,  „men  prøv  det  i  24  aar." 

Da  de  rejste  sig  fra  bordet,  gik  maleren  paa  sin 
hurtige  maade  hen  til  Juanitto  og  sagde  dæmpet : 

„Jeg  ønsker  at  sige  Dem,  M.  Juanitto,  at  De  har 
en  ven  i  Hugues  Vernier,  og  ikke  mange  kloden  over 
kan  sige  det." 

Juanitto  saa  paa  ham  med  sit  alvorlige,  undersø- 
gende blik  fra  drengeaarene : 

„Jeg  takker  Dem,  M.  Vernier,  men  jeg  har  ikke 
søgt  eller  fortjent  Deres  venskab." 

„Netop  derfor  har  De  det.    Det  er  som  det?" 

Juanitto  stod  lidt  med  bøjet  hoved,  som  redte  han 
sine  tanker  ud ;  saa  saa  han  ind  i  Verniers  kloge,  le- 
vende øjne  og  sagde  impulsivt : 

„Havde  jeg  mødt  Dem  i  Mayaguez,  M.  Vernier, 
og  De  havde  talt  saadan  til  mig,  saa  havde  jeg  rakt 

Dem  begge  mine  hænder  og  sagt:  Deres  venskab  er 
mig  en  ære !  Og  jeg  vilde  have  følt  det  saadan.  Men 
luften  her  paa  „La  Reine"  den  gør  mig  usikker  og 
mistroisk  overfor  mennesker.  Det  har  altid  været  saa- 
dan. Jeg  kan  ikke  forklare  det !  —  Det  var  bedst  for 
mig,  hvis  jeg  kunde  rejse  til  Mayaguez  igen,  men  .  .  ." 

„Men  De  kan  ikke?" 

„Nej  —  jeg  kan  ikke." 

„Hvornaar  tiltræder  du  saa  din  plads,  Juanitto?" 
Evans  lagde  sin  haand  paa  hans  skulder.  „Jeg  læn- 
ges efter  at  blive  afløst;  det  smager  mig  ikke  at  være 
i  sadlen  i  otte  timer.  Kan  du  komme  allerede  imor- 
gen?" 

„I  overmorgen,  Mr.  Evans.  Der  er  noget,  jeg  maa 
ordne  imorgen." 

„Ja,  ja,  saa  siger  vi  det." 

„Hvor  langt  er  der  herfra  til  Deres  plantage,  Mr. 
Evans?"  spurgte  Vernier  interesseret. 

„Aa,  tre  miles  godt  og  vel." 

„Naa-aa!"  Hugues  Verniers  øjne  lyste  op  i  et  smil, 
„saa  kan  De  jo  nemt  komme  hjem,  M.  Juanitto." 

„Ja,"  sagde  Gomez  og  bød  cigarer  om,  „især  da 
der  gaar  en  genvej  over  „Lilians  Garden"  —  hvis  den 
da  ikke  er  vokset  til." 

Den  aften  gik  maleren  tidligt  op  til  sig  selv.  Det 
kriblede  i  hans  fingre,  sagde  han,  han  maatte  arbejde. 
Evans  tog  hjem,  fordi  han  skulde  være  i  sadlen  næste 
morgen,  og  Juanitto  kørte  med  paa  vej. 

Gomez  laa  i  flugtstolen  paa  galleriet  med  hovedet 

bøjet  tilbage  og  lod  langsomt  og  nydende  røgen  fra 
sin  Havanna-cigaret  sive  ud  gennem  de  smalle  næse- 
flige. 

Silvany  kom  listende  gennem  salen  paa  bare  fød- 
der; hun  havde  en  lærreds  wrapper*)  løseligt  om  sit 
vaskeskindsfarvede  legeme,  hvor  yppigheden,  uden 
korsetstivernes  støtte,  flød  sammen  til  formløs  fylde. 

„Hvad  synes  De  om  middagen.  Sir?"  Hun  sank 
ned  paa  hug  ved  siden  af  Gomez.   „Var  De  tilfreds?" 

„Jeg  synes,  du  tager  livet  af  os  med  fjerkræ.  Perle- 
høns og  kyllinger  og  kyllinger  og  perlehøns.  Jeg  kan 
snart  ikke  huske,  at  vi  nogensinde  har  faaet  andet" 

„Oh,  Sir,  hvad  kan  jeg  gøre  for  det?" 

Hun  gemte  ansigtet  imellem  hænderne  og  bøjede 
hovedet  ned  imod  knæerne. 

Gomez  saa  irriteret  paa  hende. 

„Hvad  er  der  nu?  Kom  bare  frem  med  sandheden! 
Du  skal  ikke  bryde  dig  om  at  være  hensynsfuld." 

„Han  vil  ikke  give  os  mere  paa  bogen,  vil  Slagter 

Wilson  ikke.    Han  siger well,  han  siger,  at  vi 

skylder  for  fire  maaneder  " 

„Saa  køb  hos  den  anden." 

„Jackson,  Sir?   Men  han  vil  kun  sælge  kontant." 

„Saa  betal  kontant." 

„Si— ir?" 

„Naar  man  ingen  penge  har,  maa  man  skaffe 
penge." 

„Ligesom  sidst.  Sir?" 

*)  En  kjolelignende  folderig  friserkaabe,  som  kreolerinderne  gærne 
bruger  i  deres  hjem. 

Silvany  kiggede  spændt  frem  mellem  fingrene. 

„Ja  —  du  kan  tage  perlesmykkerne.  Lad  ham  faa 
dem  for,  hvad  han  byder,  men  paa  den  betingelse,  at 
han  ikke  sælger  dem  her.  Han  maa  betale  straks.  Er 
der  saa  mere?  Hvorfor  sidder  du  der  og  kryber  som 
en  syg  hund?  Jeg  troede,  jeg  kunde  være  lidt  i  fred 
nu." 

„Sir  ...  jeg  ...  jeg  har  fundet  noget!  Oh,  den 
forsmædelse !" 

Nu  græd  hun  i  store  gisp  og  tørrede  øjne  og  næse 
med  bagsiden  af  den  ene  haand,  medens  hun  med  den 
anden  rakte  et  sammenrullet  karton  hen  imod  Gomez. 

„Jeg  tænkte  først,  at  jeg  vilde  ikke  tale  om  det,  for 
De  vil  sige,  at  jeg  skulde  ikke  .  .  ." 

„Hvad  er  det?   Jeg  kan  ikke  se  i  mørke." 

Hun  rejste  sig  snøftende  og  hentede  en  trearmet 
lysestage  med  høje  glasholdere  til  at  beskytte  lysene 
mod  trækvind  og  bragte  den  ud  paa  galleriet. 

Gomez  bøjede  sig  over  kartonet. 

„Hvem  skulde  have  troet  det.  Sir?  Han  var  saa 
fin  og  glat  i  munden  og  kaldte  mig  søde  navne,  og 
saa denne  forsmædelse!" 

„Hvordan  er  du  —  kommet  til  dette?" 

Silvany  saa  ned  og  lagde  smaa  plisséer  paa  det 
hvide  musselin. 

„Well  —  jeg  ledte  i  hans  mappe.  Jeg  tænkte,  naar 
han  sagde  alle  dem  ting  om  fin  dame  og  det,  saa  vilde 
han  synes  om  at  gøre  billeder  af  mig,  og  saa  .  .  ."  nu 
græd  hun  igen,  „saa  fandt  jeg  dette.    Og  jeg  siger, 

hvor  kan  han  lave  saadan  et  billede  af  Dem,  Sir,  med 
der  ansigt,  som  De  kun  har,  naar  ingen  ser  Dem." 

Silvanys  haand,  der  holdt  den  tunge  stage,  ry- 
stede, og  lyset  flakkede  over  papiret.  Gomez  støn- 
nede sagte,  og  hans  underkæbe  faldt  slapt  ned. 

„Gaa,  gaa  !   Lad  mig  være  alene!" 

„Men  jeg  skal  holde  lyset,  Sir." 

„Nej,  tag  lyset  med.   Gaa  bare,  gaa!" 

Silvany  listede  sig  gennem  stuen.  Hun  slukkede 
den  store  hængelampe,  der  blafrede  af  mangel  paa  olje, 
men  lod  stearinlysene  rundt  om  i  stagerne  brænde.  De 
brændte  altid  ned  af  sig  selv ;  Mr.  Gomez  vilde  ikke 
have  brugte  lys  staaende. 

Saa  snart  Gomez  havde  hørt  den  sagte  lyd  af  døren 
til  spisestuen,  der  blev  lukket,  sprang  han  op,  gik  ind 
og  flyttede  et  par  stager  hen  paa  midterbordet  og  satte 
sig  med  hovedet  i  hænderne  bøjet  over  det  hvide  kar- 
ton. 

Der  saa  han  sig  selv,  som  han  saa  ud  efter  en  aften, 
hvor  han  havde  søgt  at  døve  tankerne  og  angsten  for 
ydmygelse,  og  en  paafølgende  nat,  hvor  han  halvso- 
vende havde  kæmpet  mod  hallucinationer  af  kryb,  der 
bugtede  sig  hen  imod  ham,  hvæsende  slangehoveder 
og  store  lodne  edderkopper  med  lange,  krumme  fang- 
arme. Han  kendte  det,  dette  hærgede,  slappe  ansigt 
med  dybe  furer  ned  langs  næsen,  og  øjne,  der  var 
syge  i  udtrykket  og  saa  haabløst  trætte;  men  hvor 
kunde  den  anden  kende  det? 

Maleren  havde  paa  billedet  givet  hans  legeme  en 

magerhed,  som  det  ikke  havde,  og  paaklædningen 
var  paa  grænsen  af  det  latterlige. 

Ved  siden  af  dette  pyntede  skelet  stod  Silvany 
med  aabne  arme  og  lokkede  med  sin  bugnende  fylde. 
Hendes  øjne  sneg  sig  lystent  ud  af  øjenkrogene. 

Bag  ved  hende  dansede  en  lille  spillende  under- 
fundig djævel  paa  bukkefødder  med  smaa  horn  i  pan- 
den; hans  tætsiddende  øjne  skelede  af  skadefryd. 

Det  var  Marco. 

Gomez  knugede  ansigtet  ned  imod  sine  hænder  og 
vaandede  sig  som  én,  der  bliver  voldelig  martret.  Om 
en  læge  havde  sagt  ham.  at  nu  var  spedalskheden  be- 
gyndt at  æde  kødet  bort  af  hans  ansigt,  det  kunde  ikke 
have  ramt  ham  mere  lammende,  mere  pinefuldt  knu- 
sende. 

Han  tog  den  ene  armstage  med  og  gik  ind  i  det  til- 
stødende soveværelse.  Han  vilde  sætte  den  fra  sig 
paa  det  indlagte  rococotoilettebord  med  det  slebne 
spejl  —  det  eneste  i  huset,  der  ikke  var  ødelagt  af 
sorte  fugtpletter  —  men  da  han  passerede  den  store 
mahogniseng,  der  stod  som  et  søjletempel  midt  i  væ- 
relset, faldt  skæret  ind  gennem  det  tæt  strammede 
moskitonet  og  oplyste  Silvany  Prettis  sorte  krushaar 
og  nøgne  gule  arme,  der  laa  slyngede  op  om  hovedet 
i  lad  sorgløshed. 

Han  blev  staaende  et  øjeblik  med  ganske  tomme 
øjne;  det  var,  som  hans  tanker  gled  bort  fra  ham,  og 
han  kunde  ikke  fange  dem  ind  igen.  Saa  strøg  han 
haanden  hen  over  panden,  kastede  et  sky  blik  hen  til 
sengen  og  listede  sig  ud  af  værelset. 

Lucie  Horlyk:  Den  gamle  plantage.  13 

Han  gik  ud  paa  galleriet  og  lagde  sig  igen  i  sin 
stol ;  og  da  han  havde  ligget  lidt  og  stirret  tomt  op  mod 
det  uendelige  mørke  over  ham,  hvor  stjernerne  syntes 
at  hænge  som  smaa  lyspletter,  hørte  den  gnavende 
pine  op ;  han  havde  en  følelse,  som  om  det  sted 
i  brystet,  hvor  den  havde  siddet,  var  fortæret,  var  ædt 
bort.  Der  kom  en  hvilende  tomhed  over  ham,  og  hans 
øjenlaag  faldt  til. 

Han  vaagnede  ved  at  solen  stak  ham  i  ansigtet; 
hans  hoved  og  lemmer  smertede,  og  han  gik,  som  et 
sygt  dyr,  der  instinktmæssigt  søger  til  sin  hule,  ind  og 
kastede  sig  paa  sin  seng,  hvor  han  straks  faldt  i  søvn. 

Da  han  havde  taget  sit  bad  og  svinget  energisk 
med  sine  haandvægte,  klædte  han  sig  hurtigt  paa  i  sit 
ulastelige  hvide  tøj ;  og  da  han  stod  foran  rococospejlet 
og  saa  iagttagende  ind  i  sine  egne  sorte  øjne,  der  syn- 
tes dybere  og  større  end  ellers  paa  grund  af  de  blaa 
skygger,  der  laa  under  dem,  og  vreden,  der  kogte  i 
ham,  da  rettede  han  sig,  og  hans  spænstighed  vendte 
tilbage. 

Han  gik  med  lette  skridt  ind  i  spisesalen. 

Her  sad  maleren  med  munden  suget  fast  i  en  man- 
go og  hilste  med  et  nik. 

Gomez  tog  plads,  slog  med  sin  kniv  toppen  af  et 
æg,  men  gjorde  ikke  som  ellers  noget  forsøg  paa  at 
underholde  sin  gæst;    og  de  spiste  i  tavshed. 

„Mr.  Gomez,"  Hugues  Vernier  tørrede  sine  fingre 
i  servietten  og  kastede  den  fra  sig.  „De  har  vist  mig 
stor  gæstfrihed,  men  nu  maa  det  være  slut.  Jeg  vil 
rejse  med  hurtigste  skib  hjem  til  mit  atelier  paa  Boule- 

vard  Rochechoire.  Jeg  har  et  motiv ;  som  ikke  vil 
slippe  mig,  og  det  er  det,  jeg  er  rejst  ud  for  at  finde." 

Gomez  rejste  sig,  gik  ind  i  salen  og  kom  tilbage 
med  det  sammenrullede  karton. 

„Er  det  dette?"    Han  foldede  det  ud  for  maleren. 

„Hvor  kommer  De  til  det  der?" 

Vernier  fløj  op  fra  stolen  og  saa  ud  som  vilde  han 
boxe. 

Gomez  trak  let  paa  skuldrene  og  sagde  med  ironisk 
nedadbøjede  mundvige: 

„Hele  verdens  Mona  Lisa  har  af  interesse  for  kun- 
sten gennemsøgt  Deres  arbejder;  jeg  begaar,  som  De 
ved,  nødig  indiskretioner." 

Vernier  rystede  sin  knytnæve  i  luften  : 

„Aah,  disse  kvinder!  Disse  halvmennesker!  — 
Naa  og  De,  Monsieur,"  han  vendte  sig  hurtigt  og  for- 
retningsmæssigt mod  sin  vært,  „De  er  vel  vred ;  De 
synes,  jeg  har  misbrugt  Deres  tillid,  at  en  gentleman 
gør  ikke  som  det  o.  s.  v.,  o.  s.  v.    Ikke  sandt?" 

Da  Gomez  ikke  svarede,  men  kun  saa  koldt  paa 
ham,  blev  han  hidsigt  ved  : 

„Men  hvem  satan  siger,  at  jeg  er  en  gentleman? 
Jeg  er  Hugues  Vernier !  Ingen  konveniens,  ingen  mo- 
ral, ingen  religion  har  jeg!  Jeg  har  min  kunst!  Og 
det  der,"  han  slog  med  sin  knyttede  haand  i  billedet, 
„det  er  genialt,  at  De  ved  det !    Intet  mindre !" 

„De  siger,  at  De  ønsker  at  rejse,  M.  Vernier.  Det 
er  heldigt,  at  det  træffer  sig  saadan ;  ellers  maatte  jeg 
for  første  gang  bede  en  gæst  forlade  „La  Reine"." 

Gomez  stod  midt  paa  gulvet  uden  nogen  støtte  for 

13« 


196 


sine  hænder.  Han  bar  hovedet  rankt,  hans  fine,  blege 
ansigt  lyste  af  rolig,  harmfuld  værdighed,  og  hele  hans 
skikkelse  var  præget  af  spænstighed  og  harmoni. 

„De  siger,  M.  Vernier,  at  De  er  kunstner  og  kun 
det;  jeg  ved  nu,  hvad  jeg  ikke  vidste,  da  jeg  bad  Dem 
om  at  blive  min  gæst,  at  der  ligger  et  uoverstigeligt 
svælg  i  opfattelsen  af  æresbegreber  mellem  den,  der 
kun  er  kunstner,  og  den,  der  er  adelsmand." 

Han  brændte  sine  sorte  øjne  ind  i  den  andens : 

„For  det  er  jeg  trods  alt!  —  Lev  vel,  M.  Ver- 
nier!" 

Han  bukkede  og  gik  ud  af  stuen. 

„Det  var  som  fanden !" 

Maleren  stod  med  skrævende  ben  og  aaben  mund 
og  stirrede  hen  imod  den  lukkede  dør.  Saa  rev  han  sin 
skitsebog  op  og  satte  sig  til  at  arbejde,  hurtigt  —  med 
fingrene  krummede  om  blyanten  og  armene  langt  oppe 
paa  bordet.    Over  en  time  sad  han  uden  at  se  op. 

Saa  holdt  han  bogen  ud  i  strakte  arme  og  iagttog 
sit  værk  med  hovedet  paa  siden.  Jo  —  det  var  Senor 
Pablo  Gomez,  som  han  lige  havde  staaet  og  slynget 
ham  sin  foragt  i  hovedet. 

Underneden  skrev  han  paa  engelsk  med  mangel- 
fuld bogstavering : 

„Der  ligger  et  uoverstigeligt  svælg  mellem 
den,  der  kun  er  kunstner,  og  den,  der  er  adels- 
mand.   For  det  er  jeg  trods  alt." 

Han  føjede  til  nede  i  hjørnet : 

„Min  salighed.  De  har  ret,  Monsieur! 

Hugues  Vernier." 

Han  rev  bladet  ud  af  bogen,  lagde  det  paa  bordet 
og  satte  en  thekop  over,  for  at  trækken  ikke  skulde 
føre  det  bort;  saa  greb  han  det  omstridte  karton  og 
gjorde  en  gestus,  som  om  han  vilde  rive  det  midt  over. 
Men  han  standsede,  fik  et  glimt  af  humor  i  øjnene  og 
mumlede :  „Det  skulde  bare  mangle,  at  jeg  var  blevet 
smittet  af  noblessen !" 

Han  rullede  kartonet  sammen,  stak  det  i  bryst- 
lommen og  gik  hurtigt  op  paa  sit  værelse. 

Medens  han  var  ifærd  med  at  pakke  sine  sager 
sammen,  kom  den  lille  stuepige  ind  og  meldte,  at  dob- 
beltvognen var  forspændt,  naar  Mr.  Vernier  ønskede 
at  køre ;  og  hun  skulde  spørge,  om  hun  ikke  kunde 
være  behjælpelig  med  et  eller  andet. 

„Jo,  du  kan  skaffe  mig  fat  paa  den  gamle  brune 
kone,  som  I  kalder  Nanna." 

„Nanna,  Sir?"  Hele  det  lille  bevægelige  abeansigt 
mimrede  af  nysgærrighed.  „Nanna  gør  aldrig  mere 
tjeneste  hos  herskabet."  Hun  sænkede  stemmen  til 
en  fortrolig  hvisken :  „Hun  er  for  gammel,  Sir !  Det 
siger  Miss  Silvany;  og  hun  skraar  tobak.  Sir,  og 
spytter  brunt!  Og  det  er  ikke  nobelt,  siger  Miss  Sil- 
vany, Sir." 

„Se  her,  min  skønne,"  Vernier  stak  hende  et  par 
20  cents-stykker  i  haanden,  „gør  som  jeg  har  sagt  og 
lad  mig  være  fri  for  din  ærede  fortrolighed." 

Gina  hang  med  hovedet,  skævede  ned  paa  pengene 
og  kantede  sig  ud  af  døren  med  et  lyksaligt :  „Tak, 
Sir!" 

Et  øjeblik  efter  bankede  det  paa  døren,  og  Silvany 
traadte  langsomt  og  værdigt  ind. 

„De  ønskede  at  se  Nanna  Jane,  Sir?" 

„Ja,  for  fiede  helvede!  Hvor  ofte  skal  jeg  sige  det? 
Lad  hende  komme,  eller  lad  mig  komme  til  hende." 

„Hun  kan  ikke  komme  til  Dem,  Sir,  og  De  kan 
ikke  gaa  til  hende,  for  hun  er  syg,  Sir.  Det  er  alder- 
dommen, Sir.    Hun  har  knapt  sine  sanser  mere." 

„P-r-r-r-r !  I  kan  ma  foi  gøre  én  det  hedt,  og  jeg 
har  ikke  tid !" 

Han  snurrede  sig  rundt  paa  hælen  og  huggede  hæn- 
derne i  Silvanys  skuldre  og  saa  paa  hende  med  sine 
graa  flintestens-øjne:  „Elsker  du  din  herre,  Mamsel? 
Ved  du  hvad  det  vil  sige,  det,  at  elske?  Nej,  det 
ved  din  art  ikke.  I  elsker  kun  det  i  jer  selv,  som  kan 
tiltrække  mændene.  I  er  refleks.  Lutter  refleks,  og 
ikke  andre  ting.    Forstaar  du?" 

„Nej,  Sir!"  Silvanys  store  bryst  bølgede,  og  hen- 
des øjne  hang  med  fugtig  glans  ved  malerens.    „Nej, 

jeg  forstaar  ikke  det,  De  mener,  Sir,  men" hun 

sukkede,  som  vilde  hun  fylde  sit  bryst  med  den  luft, 
der  var  i  værelset,  „men  jeg  holder  af  at  høre  paa  De- 
res ord.  Jeg  er  stolt  over,  at  De  anser  Silvany  for  vær- 
dig til  ord.  Sir." 

Hun  saa  ned,  glattede  paa  sin  kjole  og  stak  tun- 
gen ud  i  den  ene  kind : 

„Jeg  holder  af  Mr.  Gomez,  Sir.  som  min  herre, 
men  .  .  ." 

„Men?" 

„Han  har  ingen  ord  til  Silvany  som  De,  Sir.  Hun 

er  kun  en  farvet  og  en  tjenerinde  for  ham,  Sir.  Men 
jeg  siger,  Sir,  De  skulde  ikke  have  tegnet  det  billede 
saadan.  De  kunde  vide,  Sir,  at  han  vilde  ikke  synes 
om  det !" 

„Du  skulde  ikke  have  vist  ham  det !" 

„Jeg  maatte  gøre  det,  Sir." 

„Hvorfor  maatte  du?  Prøv  nu  at  sige  sandhe- 
den." 

„Well,"  hun  saa  ned,  „han  er  min  herre,  Sir." 

Vernier  slap  sit  tag  saa  pludseligt,  at  hun  tum- 
lede. 

„Maaske  er  du  bedre,  end  du  ser  ud  til,  skønt  jeg 
vilde  have  troet  mere  paa  den  gamle  med  hundeøjnene. 
Se  her,"  han  tog  en  haandfuld  sedler  ud  af  en  lomme- 
bog, „din  herre  er  fattig,  det  ved  du  vel?" 

„Oh,  Sir!"  hun  sukkede  igen,  og  hendes  tunge  gled 
som  en  rød  snegl  rundt  om  hendes  mund. 

„Han  er  bundfattig.  Jeg  ved  alt  om  alt.  Snart  har 
han  ikke  til  de  daglige  udgifter,  men  saa  betaler  du 
kød  og  fisk  og  brød  af  disse.  —  Han  vil  ikke  spørge 
dig,  hvorfra  pengene  kommer ;  den  art  luksusherrer 
finder  det  naturligt,  at  til  dem  kommer  de  ved  magi, 
og  du  tier.    Har  du  forstaaet?" 

Ja,  Sir.  " 

„Her  er  en  seddel  til  dig.  Du  skulde  hænge  per- 
ler i  næsen  ogsaa." 

„Oh,  Sir!" 

„Og  sætte  lidt  flere  messingringe  paa  fingrene." 

„Sir— ir ! !" 

„Farvel,  Mona  Lisa,  skuf  nu  mit  skarpsyn  og  op- 

før  dig  som  et  hæderligt  menneske.  —  Tag  ved  med 
dette  ..." 

Han  stak  hende  nogle  svinelæderstasker  i  hæn- 
derne og  kastede  en  plaid  over  hendes  skulder. 

„Oh,  Sir,  det  er  arbejde  for  Jimmy;  og  Gina  kan 
hjælpe  ..." 

„Kom  du  nu  bare!   Jeg  tager  resten!" 

Han  travede  rask  i  forvejen,  og  hun  fulgte 
smilende  overbærende,  som  naar  man  giver  efter  for 
et  muntert  indfald. 

Da  Hugues  Vernier  sad  i  vognen,  bøjede  Silvany 
sig  hen  imod  ham  med  skinnende  øjne  og  store  fug- 
tige læber. 

„Tak  for  Deres  venlighed.  Sir!  Jeg  er  glad  over, 
at  jeg  har  lært  saadan  en  fremmed  gentleman  at  kende. 
Jeg  vil  aldrig  glemme  Dem,  Sir,  og  Deres  ord." 

„Tak  for  det.  Hils  den  lille  buk,  og  sig  til  M. 
Juanitto,  at  han  vil  høre  fra  mig.  Kør  saa,  kusk!  Far- 
vel Mona  Lisa !" 

Hun  blev  staaende  med  blikket  rettet  mod  den  fir- 
kantede udskæring  i  kalechens  bagsmæk*)  og  viftede 
nu  og  da  med  haanden,  skønt  det  kun  var  en  maskin- 
klippet  graa  nakke  hun  kunde  se. 

Da  hun  vendte  sig  om  for  at  gaa  ind,  stod  Gomez 
paa  galleriet.  Han  saa  haanligt  paa  hende  og  sagde 
ligegyldigt : 

„Du  er  nok  blevet  formildet." 

Hun  lagde  knejsende  hovedet  tilbage: 

*)  For  kølighedens  skyld. 

„Han  var  en  virkelig  gentleman,  og  han  behandlede 
mig  som  en  lady.    Det  gjorde  han." 

Gomez  saa  paa  hende,  forskende,  haanligt,  til  sidst 
med  væmmelse,  og  gjorde  en  bevægelse  med  tommel- 
fingren over  sin  skulder : 

„Forsvind,  gaa  .  .  .  jeg  vil  ikke  se  dig  mer!" 

„Sir?"  Hendes  stemme  skingrede  en  hel  oktav 
højere  end  ellers. 

„Du  kan  blive  her,  men  jeg  vil  ikke  se  dig.  Nanna 
kan  gøre  arbejdet  inden  døre." 

„Oh oh " 

„Gaa." 

Hun  gik ;  hun  turde  ikke  andet.  Saadan  havde  hun 
aldrig  set  hans  øjne.  Hun  gik  ned  i  det  værelse,  hvor 
hun  havde  sit  tøj,  og  hvor  Marco  sov;  hun  rev  kjole- 
livet op  og  sparkede  skoene  ud  i  luften,  og  hun  hvæ- 
sede som  en  astmapatient,  der  ikke  kan  faa  luft. 

Da  Marco  stak  sit  lille  spejdende  hoved  ind  ad  dø- 
ren, fik  han  en  vandgoblette*)  efter  sig.  — 

Det  var,  som  der  stod  tom  luft  om  Gomez,  da  han 
næste  gang  viste  sig  i  clubben.  Ingen  opfordrede  ham 
til  at  spille  billard,  og  de  Danske  i  læseværelset  hilste 
flygtigt,  da  han  traadte  ind,  men  fortsatte  en  dæmpet 
samtale  i  deres  eget  sprog. 

Først  da  Evans  kom  til,  slog  de  over  i  engelsk ; 
han  saa  sig  hurtigt  om  og  satte  sig  ved  siden  af  Go- 
mez. 

„Har  De  hørt,  at  landfysikus  er  blevet  kongevalgt 
*)  Karaffel  af  porøst  ler,  der  skal  holde  vandet  køligt. 

medlem  af  colonialraadet?"  spurgte  Martens  og  hen- 
vendte sig  til  Evans. 

Nej,  det  havde  han  ikke  hørt. 

„Det  er  det,  han  er  født  til,"  bemærkede  bank- 
direktøren spydigt  og  nippede  til  sin  vermout. 

„Jeg  synes,  det  er  brillant  gjort  af  Anton  Poulsen, 
at  han  ganske  roligt  taler  dansk  deroppe,"  sagde  Mar- 
tens med  varme  i  stemmen  og  strejfede  Gomez  med 
et  hurtigt  blik,  „og  det  han  siger  er  fandens  klogt  og 
velfunderet." 

„Ja  vist  saa,"  sagde  bankdirektøren  paa  samme 
ivrige  maade,  „men  det  er  ogsaa  en  kendsgerning,  at 
planterne  for  alvor  tænker  paa  at  faa  Amerikaneren 
fra  „Bettys  Hope"  pillet  ned  fra  formandspladsen  og 
faa  Poulsen  sat  derop." 

Gomez  lo  kort. 

„Finder  De  det  morsomt?" 

Martens  vendte  sig  køligt  spørgende  imod  ham. 

Gomez  snoede  sin  moustache  : 

„Jeg  finder  det,  som  Hugues  Vernier  plejede  at 
sige:  vidunderlig  å  propos.  Man  faar  det  raad  og  den 
formand,  man  fortjener." 

Da  Gomez  gik  ned  ad  clubtrappen,  kom  bankdirek- 
tøren tæt  ind  paa  siden  af  ham. 

„Jeg  vil  blot  sige  Dem,  hvis  De  ikke  husker  det, 
at  paa  lørdag  forfalder  vekslen ;  og  prolongering  er 
udelukket,  med  mindre  De  ikke  kan  faa  kaptajnen  til  at 
skrive  under." 

„Ja,  ja !"  Gomez  trak  paa  skuldrene  og  steg  op  i 
sin   ventende   faeton,    „saa   faar   jeg   kaptajnen   til   at 

skrive  under.  —  Vil  De  med,  Mr.  Frantzen?     Skild- 
padde i  madeirasauce.    Jeg  venter  Evans  og  Juanitto." 
„Nej  tak!    Jeg  er  optaget  iaften." 

Evans  kunde  ikke  rigtig  blive  klog  paa  Juanitto. 
Han  havde  altid  haft  det  indtryk,  at  der  var  et  næsten 
fjendtligt  forhold  mellem  ham  og  faderen ;  men  mindst 
hveranden  dag  efter  solnedgangstid  red  Juanitto  ad 
„La  Reine"  til. 

Han  passede  sit  arbejde ;  og  negrene  —  især  kvin- 
derne —  snoede  sig  i  ydmyg  tjenstiver  for  at  tækkes 
den  unge  forvalter,  der  saa  saa  „grand"  ud  med  sin 
store  spanske  straahat  og  sine  stramtsiddende  creme- 
gule  ridebenklæder ;  men  Evans  syntes,  at  det  var, 
som  Juanittos  tanker  ikke  var  med  i  hans  daglige  fær- 
den ;  han  troede,  at  noget  eller  nogen  holdt  dem  fangen 
i  Mayaguez. 

Da  han  meddelte  Juanitto,  at  de  havde  faaet  ind- 
bydelse til  at  spise  paa  „La  Reine" ,  og  at  han  havde 
taget  imod  den  paa  begges  vegne,  rynkede  Juanitto 
brynene ;    men  han  gjorde  ingen  indsigelser.  — 

Gamle  Nanna,  assisteret  af  Gina,  vartede  op,  og 
Juanitto  klappede  hende  paa  armen  og  sagde,  at  det 
var  hyggeligt  at  se  hende  paa  hendes  plads  igen.  Hun 
vendte  sig  hurtigt  bort  og  pudsede  sin  næse. 

„Har  De  ikke  savnet  den  franske  gæst?"  spurgte 
Evans  for  at  faa  samtalen  ind  i  et  glat  spor. 

„Ok  nej!  Verden  er  saa  lystig;  man  kan  sagtens 
faa  noget  at  more  sig  over !" 

„Du  ser  egentlig  ikke  ud,  som  om  du  havde  moret 
dig,  Far!" 

Juanitto  saa  alvorlig  iagttagende  op  i  faderens 
slappe,  trætte  træk. 

„Hvad  siger  De,  Evans,  til  det  med  Poulsen?  Fin- 
der De  ikke  det  storkomisk?" 

„Hvad  er  det  med  Poulsen?"  spurgte  Juanitto 
vendt  mod  Evans. 

„Aah,  der  blev  sagt  i  clubben  forleden  dag,  at  plan- 
terpartiet i  colonialraadet  tænkte  paa  at  vælge  ham 
til  formand.  Jeg  synes  nu  ikke,  at  det  er  saa  latterligt; 
han  er  jo  dog  baade  en  dygtig  og  en  hæderlig  mand." 

„Ja-a  !   I  alle  maader  et  fint  papir  !" 

Gomez  lo  igen  med  denne  underlige  latter,  der 
kom  som  en  mekanisk  lyd  og  hverken  sporedes  i  hans 
øjne  eller  om  hans  smertefuldt  fortrukne  mund : 

„Hans  frue  er  navnlig  vel  egnet  til  at  brillere  i  det 
højeste  tip-top-selskab,  øen  kan  præstere ;  og  hans  dat- 
ter   " 

„Benedicte?  Det  er  da  en  nydelig  pige  I"  sagde 
Evans  varmt. 

„Ja,  det  er  en  nydelig  pige!"  Gomez  lo  igen :  „Og 
en  dydig  pige !" 

„Hvad  mener  du  med  det,  Far?" 

Gomez  saa  stikkende  paa  sønnen  og  blev  ved  at  le ; 
drillende,  ondt. 

Juanitto  rejste  sig,  satte  stolen  haardt  i  gulvet  og 
raabte:  „Hold  op !" 

Og  han  føjede  til  med  en  stemme,  der  dirrede  af 
spænding  og  harme : 

„Hvad  mener  du  med  den  latter?  Hvad  mente  du 
med  det,  du  sagde  om  Benedicte  Poulsen?  Jeg  vil  vide 
det!" 

Gomez  blev  pludslig  alvorlig,  lænede  sig  tilbage 
med  kold  værdighed  og  sagde  roligt,  irettesættende : 

„Du  forglemmer  dig  selv.  Master  Juanitto !  Det  har 
altid  været  skik  i  vor  slægt,  at  sønner  huskede  den  re- 
spekt, de  skyldte  deres  fader." 

„Saa  har  sønnerne  vel  været  saa  lykkelige,  at  de 
havde  en  fader,  som  de  kunde  respektere !" 

„Juanitto  dog!"    Evans  saa  forskrækket  op. 

Gomez  krummede  sine  mundvige  ned  til  et  smil, 
der  skulde  være  ironisk : 

„Gener  dig  ikke  !   Bliv  bare  ved  !" 

„Du  tvinger  mig  jo!"  sagde  Juanitto  og  hans  stem- 
me rystede  af  tilbagetrængt  lidenskab. 

„Tror  du  ikke,  at  det  er  pinefuldt  for  mig,  at  alt 
hvad  jeg  har  i  mig  af  sandhedskærlighed,  af  retfærdig- 
hedssans, det  rejser  sig  imod  den,  der  er  min  fader, 
og  som  jeg  hellere  end  nogen  anden  vilde  kunne  se  op 
til  og  stole  paa.  Og  hele  mit  liv,  fra  jeg  var  lille  dreng, 
har  det  været  saadan.  Alt  hvad  jeg  har  holdt  af,  har 
du  gjort  dig  en  glæde  af  at  haane.  Dine  ynkelige 
pengetransaktioner  med  folk,  du  foragter,  har  du  fra 
den  første  dag,  jeg  kom  hjem  fra  Mayaguez,  martret 
mig  med ;  skønt  du  saa,  at  jeg  led  under  det,  saa  jeg 
maatte  bide  tænderne  sammen.  Forholdene  her  i  hjem- 
met vil  jeg  slet  ikke  tale  om ;  de  passede  til  det  øvrige. 
Jeg  har  tiet,  fordi  jeg  vilde.  Fordi  du  var  min  fader, 
og  fordi  du  selv  led.    Især  derfor. 

Men  nu,"  han  hævede  stemmen,  og  den  lød  med 
en  myndig  malmklang  i  den  store,  tomme  sal,  „nu 
river  jeg  alle  baand  over  imellem  os!  Jeg  staar  ikke 
her  som  din  søn,  jeg  staar  her  som  det  ene  menneske 
overfor  det  andet,  og  jeg  forlanger  min  ret ! 

Min  ret,  —  det  er  at  vide,  hvad  der  berettiger  dig 
til  at  tale,  som  du  gjorde  nu,  om  Benedicte  Poulsen?" 

„Du  er  fræk  som  en  haj !  Er  det  maaske  andagts- 
øvelser, du  og  hun  har  hengivet  jer  til  i  skjul  af  krat- 
tet paa  „Lillians  Garden"  ?" 

„Saa  du  lurer  ogsaa !"  Juanitto  kneb  øjnene  sam- 
men. „Spionerer?  Det  troede  jeg  dog  var  uforeneligt 
med  dine  adelige  æresbegreber." 

„Nu  skal  du  tie!" 

Gomez  var  blevet  bleg  og  greb  om  sit  glas,  som 
vilde  han  bruge  det  som  skyts. 

„Nej,  nu  skal  der  tales!  Nu  trænger  det  sig  paa, 
alt  det.  jeg  har  holdt  nede  fra  jeg  var  dreng  —  af  søn- 
lig ærbødighed,  af  medlidenhed  med  din  knejsende  af- 
magt! Jeg  føler  mig  i  dette  øjeblik  saa  fri  som  aldrig 
før !" 

Det  var  som  et  straalebundt  sprang  ud  fra  de  graa 
øjne  og  gød  sin  glans  over  det  sjælfulde  unge  ansigt. 
Han  kastede  hovedet  tilbage  og  sagde  med  en  under- 
strøm af  stolt  jubel : 

„Benedicte  Poulsen  er  min  hustru,  og  vor  brude- 
seng har  staaet  imellem  de  vilde  blomster  paa  „Lillians 
Garden" ." 

„Rabler  det  for  dig,  dreng?    Hustru?" 

„Ja,  hustru.  For  hun  er  den  eneste  ene,  jeg  har. 
Hun  er  den,  jeg  hele  livet  har  længtes  efter." 

„Har  I  .  .  .  Er  I  da  .  .  .?'• 

„Altid  har  jeg  gaaet  som  mellem  fremmede.  Altid 
maatte  jeg  tie  med  mit,  fordi  I  andre  tænkte  saa  helt 
anderledes.  Baade  du  og  bedstemor  og  onkel  Pedro. 
De  eneste,  der  ikke  haanede  mig,  var  Nanna  og  Ulli- 
varius.  Nanna  slængte  du  til  side  som  en  opslidt  brugs- 
genstand, og  Ullivarius  —  han  er  ikke  mere,  som  han 
var." 

„Svar  mig  paa  det,  jeg  spørger  om,"  Gomez 
spændte  sine  fingre  om  sønnens  arm,  „nu  kan  det  være 
nok  med  din  lyrik !" 

Juanitto  rystede  den  sorte  lok  fra  panden  og  saa 
frem  for  sig.  Hans  øjne  havde  et  udtryk  som  marty- 
rernes maa  have  haft,  naar  deres  sjæle,  frigjorte  for 
det  jordiske,  saa  ind  i  den  himmel,  der  ventede  dem  : 

„I  maa  haane  mig!  I  maa  piske  mig  med  jeres 
slægtsære !  I  maa  støde  mig  bort  som  en  pestbefængt ! 
Det  naar  mig  ikke !" 

Pablo  havde  sluppet  sønnens  arm,  hans  egen  faldt 
slapt  ned : 

„Endnu  det !" 

Han  sagde  det  tonløst,  træt,  som  én,  der  opgiver 
alt. 

„Juanitto."  Evans  saa  bekymret  paa  Gomez,  „for- 
klar din  fader  det  hele  " 

„Mr.  Evans,"  Juanitto  rystede  paa  hovedet,  „det 
maa  De  da  vide,  at  om  jeg  saa  brugte  mit  liv  til  at  for- 
klare Far,  at  Benedicte  er  ...  er  mit  fristed,  min  havn, 

min  himmel,  han  vilde  ikke  aabne  sine  øren  for  at 
høre  det.   Hun  er  jo  farvet,  en  farvet  kvindes  datter." 

Pablo  havde  bøjet  ansigtet  ned  i  sin  haand  og  støn- 
nede. 

„Mener  du  da  virkelig,  at  du  har  ægtet  dette  .  .  . 
denne  ...  Er  der  da  nogen  præst,  der  har  haft  den 
frækhed  .  .  .  ?" 

Juanitto  saa  ikke  paa  sin  fader,  han  rystede  paa  ho- 
vedet og  smilede  hen  for  sig: 

„Nej,  der  var  ingen  præst." 

„Har  du  lovet  hende  ægteskab?" 

„Lovet?"  Juanitto  gentog  mekanisk  ordet,  som 
naaede  dets  mening  ikke  ind  til  hans  bevidsthed.  Saa 
saa  han  op,  og  lyset  veg  fra  hans  ansigt:  „Aah,  nu 
forstaar  jeg  .  .  .  Nej,  Fader,  jeg  har  aldrig  lovet  Bene- 
dicte ægteskab,  for  hun  har  bønfaldet  mig  om  ikke  at 
forlange  det." 

„Hvad  vil  det  sige?" 

Gomez  saa  spændt  ind  i  Juanittos  øjne. 

„Hun  har  en  fader,  som  hun  siger,  hun  skylder  alt, 
hvad  hun  har  lært  af  godt  og  smukt ;  og  alt,  hvad  hun 
har  haft  af  glæder  i  sin  barndom ;  og  hun  siger,  at 
han  .  .  ." 

„Han?" 

Juanitto  mødte  sin  faders  øjne  med  et  fast  blik  og 
sagde  langsomt : 

„Hun  siger,  at  han  vilde  hellere  se  sin  datter  død 
end  gift  med  en  Gomez." 

Gomez'  ansigt  trak  sig  sammen  som  i  smerte,  øjen- 
laagene  glippede  hurtigt;  saa  kastede  han  sig  tilbage 

mod  stoleryggen  og  lo.  Skærende,  haardt,  krampag- 
tigt.   Og  ind  imellem  kom  det  som  halvkvalte  udbrud : 

„Bess'  datter!  .  .  .  Colonialraadsformandens  dat- 
ter I  .  .  .  naiv  stakkel!   Almindelig  farvet  flane!" 

Juanitto  saa  paa  ham  med  et  blegt,  ubevægeligt  an- 
sigt. Da  det  uhyggelige  anfald  var  ovre,  sagde  han  hen 
for  sig: 

„Saadan  vil  menneskene  altsaa  se  det !  Jeg  vidste 
det  jo  godt  en  gang,  men  ...  det  var  blevet  borte  for 
mig. 

Farvel,  Far!  For  en  gangs  skyld  har  du  lært  mig, 
hvad  jeg  bør  gøre." 

Det  var  søndag  formiddag.  Juanitto  red  langsomt 
ind  over  gaardspladsen  paa  „Judiths  Hill" .  Paa  galle- 
riet stod  Anton  Poulsen  og  røg  paa  en  kort  pibe. 

Juanitto  bandt  sin  hest  ved  jærnringen,  som  han 
huskede  fra  sit  første  besøg,  og  gik  op  ad  trappen.  An- 
ton Poulsen  vendte  sig  imod  ham,  men  gik  ham  ikke 
imøde. 

„Hvad  vil  De  her?"  spurgte  han  med  øjne,  der 
trak  sig  sky  sammen. 

„Tale  med  Dem." 

„Vil  De  laane  penge,  saa  ..." 

„Nej,  Mr.  Poulsen,  jeg  vil  ikke  laane  penge.  — 
Kan  jeg  tale  her,  uden  at  nogen  hører  os?" 

„Tal  væk !  Jeg  har  ikke  hemmeligheder  med  folk, 
som  jeg  træffer  første  gang." 

„De  skulde  heller  ikke  bære  nag  til  folk,  som  De 
træffer  første  gang." 

Lucie  Hørlyk:  Den  gamle  plantage.  14 

„Det  kan  De  lade  mig  om.' 

„Det  er  for  resten  ikke  min  skyld,  at  det  er  første 
gang.  Da  jeg  kom  hjem  fra  Mayaguez,  red  jeg  her- 
over for  at  hilse  paa  vor  nærmeste  nabo." 

„Hvorfor  gjorde  De  det?" 

„Det  gjorde  jeg,  fordi  jeg  ingen  del  har  i  det  fjend- 
skab, der  saa  længe  jeg  kan  huske  har  været  imel- 
lem Dem  og  fader ;  og  jeg  vilde  bede  Dem  om  at  lade 
mig  være  udenfor  det." 

„Hm,  —  hvad  betyder  det?" 

„Den  gang  betød  det  kun,  at  jeg  vilde  gerne  trykke 

Deres  haand  og  sige  Dem,  at  ^ at  alt  det  gjorde 

mig  ondt." 

„Og  nu?" 

„Ja,  nu  har  jeg  m.eget  at  sige  Dem,  og  det  bliver 
svært  at  faa  det  sagt." 

Anton  Poulsen  bøjede  hovedet  som  en  tyr  i  for- 
svarsstilling,  og  hans  øjne  stirrede  nedefra  og  op  i 
Juanittos  fine  raceansigt. 

„Kom  indenfor,"  sagde  han  but  og  slog  døren  op 
til  en  stor  halvmørk  sal  med  sløjfebehængte  gynge- 
stole om  et  rundt  mahognibord. 

„Sæt  Dem,"  sagde  han  og  lagde  den  udgaaede  pibe 
fra  sig. 

„Tak,  "  sagde  Juanitto  og  tog  plads. 

Mr.  Poulsen,  har  De  nogensinde  hørt  mennesker. 
De  havde  tillid  til,  tale  om  mig?" 

„Ja ■    det  kom  modvilligt,  „jeg  har  hørt  en  og 

anden  sige,  at  De  var  .  .  .  ikke  som  han." 

„Og  jeg  har  hørt  om  Dem,  at  De  var  en  god  mand 

og  en  varmhjærtet  mand,  og  at  Deres  sind  ofte  var 
tungt,  fordi  De  længtes  efter  Deres  eget  land." 

„Saa?  Det  plejer  jeg  ellers  ikke  at  besvære  folk 
med !" 

„Jeg  har  hørt,  at  De  var  den  dygtigste  planter  paa 
St.  Croix,  og  at  et  stort  parti  ønsker  at  gøre  Dem  til 
formand  i  raadet." 

„Nu  mærker  jeg,  at  De  hører  til  ynglen  derovre! 
Hvorfor  smører  De  mig  med  sneglefedt?  Hvad  er  det, 
De  vil  ?" 

„Jeg  har  hørt,  at  De  har  en  datter,  som  De  har  lært 
at  værne  om  planter  og  dyr  og  tænke  paa  alle  andre, 
før  hun  tænker  paa  sig  selv,  og  som  ..." 

„Hvad  kommer  min  datter  Dem  ved?  Hvad  vil  De 
i  det  hele  taget  her  paa  min  lod?" 

Juanitto  rejste  sig. 

„Tal  fra  leveren,  for  fanden,  og  lad  os  faa  en  ende 
paa  det." 

Juanitto  havde  lagt  sin  ene  haand  paa  gyngestolens 
ryg  og  stod  og  saa  ned  paa  den,  medens  han  begyndte 
at  tale  —  langsomt  og  søgende : 

„De  har  jo  selv  været  ung  en  gang,  Mr.  Poulsen. 
De  maa  kunne  huske,  at  der  kan  rejse  sig  følelser  i  ens 
—  ens  hjærte,  som  man  ikke  raader  over,  som  man 
ved,  man  burde  modarbejde,  men  ikke  kan  og  ikke  vil, 
fordi  de  ...  er  blevet  én  mere  dyrebare,  mere  betyd- 
ningsfulde end  selve  det  at  leve !" 

„Hvorfor  .  .  .  hvorfor  kommer  De  her  med  det?" 

„Den  dag,  da  jeg  kom  her  for  at  træffe  Dem,  da 
traf  jeg  ..." 

•  14* 

„Benedicte?"    Det  lød  som  et  snap  efter  luft. 

„Ja,  Benedicte." 

„Og  det  vover  De  .  .  .  det  vover  De!  De?  Søn 
af  den  slubbert,  som  har  .  .  .  som  har  .  .  ." 

Anton  Poulsens  ansigt  var  blodrødt,  og  en  tyk  aare 
havde  rejst  sig  ned  over  hans  pande. 

„De  vover  at  komme  her  og  fortælle  mig,  at  De 
har  den  slags  følelser  over  for  min  datter?" 

„Ja."  Juanitto  sagde  det  ganske  stille  og  saa  op. 
„Og  hun  gengælder  dem." 

„Det  er  løgn  !   Det  er  løgn  !" 

Han  truede  med  sin  knyttede  haand  i  luften. 

„Det  er  sandt !  "  sagde  Juanitto  som  før  og  blev  ved 
at  se  ind  i  det  ophidsede  ansigt. 

Anton  Poulsen  løb  med  tunge,  ujævne  skridt  igen- 
nem huset  og  slog  døre  op  og  i.  Juanitto  hørte  ham 
kalde  paa  Benedicte. 

Han  kom  alene  tilbage  og  raabte  ud :  „Herind ! 
Hurtigt !" 

Der  lød  rappe  trin  ned  ad  en  trappe  og  et  spring  til- 
sidst.  Benedictes  stemme  raabte :  „Nu  kommer  jeg. 
Far!"   og  hun  kom  i  løb  ind  i  stuen. 

Da  hun  saa  Juanitto,  veg  hun  baglæns,  til  hun  stod 
op  imod  væggen.  Hendes  hænder  aabnede  og  luk- 
kede sig  usigelig  hjælpeløst ;  saa  sagde  hun  med  en 
lille  indeklemt,  brusten  stemme : 

„Juanitto,  du  her!" 

Han  gik  hurtig  hen  imod  hende. 

„Benedicte,  jeg  maatte  komme." 

Hun  rakte  sine  hænder  ud  imod  ham;  han  syntes. 

de  var  som  smaa  børn,  der  bad  om  hjælp.  Han  luk- 
kede dem  inde  i  sine  og  sagde  igen : 

„Jeg  maatte  komme!   Jeg  kunde  ikke  andet." 

Hun  lukkede  øjnene  og  hviskede  med  blege  læber : 

„Saa  er  det  alt  sammen  forbi." 

„Nej,  din  fader  maa  .  .  ." 

Paa  samme  tid  huskede  de,  at  de  var  ikke  alene. 
De  vendte  sig  hurtigt  og  mødte  et  par  blodskudte,  for- 
tvivlede øjne,  der  var  rettede  imod  dem. 

„Far!   Aah,  Far  dog!" 

Benedicte  kastede  sig  paa  knæ  ved  den  gyngestol, 
hvor  Anton  Poulsen  var  sunket  sammen.  Hun  lod 
haanden  glide  over  hans  ansigt : 

„Far,  du  maa  ikke  se  saadan  paa  mig!  Hører  du 
ikke!   Aah,  kan  du  ikke  se,  at  Juanitto  er  god?" 

„Gaa  bort!    Væk  med  dig!" 

Han  saa  paa  hende  med  næsten  sanseløst  had : 

„Taske !" 

Hun  gav  et  smertefuldt  skrig  og  tog  sig  til  panden, 
som  havde  et  slag  ramt  hende.  Juanitto  løftede  hende 
op  og  lukkede  hende  inde  i  sine  arme. 

„Og  det  har  jeg  levet  for !  At  gøre  hende  til  et  hæ- 
derligt menneske !  Min  gamle  gudfrygtige  moders  navn 
har  jeg  givet  hende,  og  saa  ..."  Poulsens  stemme 
knækkede  over  i  en  hulken,  „og  saa  bedrager  hun  mig 
med  ham  .  .  .  med  den  mands  søn,  som  ....  Aah, 
Pige,  hvor  kunde  du  gøre  det?" 

„Far,  jeg  havde  jo  ikke  vidst,  at  det  kom  saadan." 
Benedictes  øjne  var  blanke  af  taarer,  men  hun  ^ræd 
ikke. 

„Man  raader  ikke  over  det.  Jeg  maatte  elske 
Juanitto,  men  du  skulde  aldrig  have  haft  det  at  vide." 

„Mr.  Poulsen,  er  det  kun  fordi  jeg  er  min  faders 
søn,  at  De  synes,  Benedictes  brøde  er  saa  stor?" 

Poulsen  virrede  ubehjælpsom  med  sit  tunge  hoved. 

„Alle  baand  er  brudt  mellem  mig  og  fader,"  blev 
Juanitto  ved,  „jeg  staar  her  som  en  uafhængig  mand." 

Poulsen  saa  op  og  trak  vejret  dybt: 

„Har  De  brudt  med  ham  derovre?" 

Han  gjorde  en  gestus  med  hovedet  i  retning  af  „La 
Reine" . 

„Ja." 

„Paa  grund  af  dette  med  Benedicte?" 

Ja." 

„Ja,  jeg  kan  tænke,  at  hun  var  ikke  god  nok !" 

„Jeg  har  ikke  bedt  om  faders  samtykke,  men  jeg  er 
kommet  herover  for  at  bede  om  Deres." 

„Og  det  ventede  De  at  faa !  Naturligvis,  Anton 
Poulsen  skulde  føle  sig  smigret  og  beæret.  Men  der 
regnede  De  fejl,  Gomez !  Jeg  har  hele  mit  Liv  betalt 
enhver  sit  og  hellere  savnet  end  skyldt.  Min  gamle 
moder  plejede  at  sige :  „Vogt  dig  for  gæld,  Anton ;  den 
der  begynder  med  at  laane  ender  med  at  lyve."  Og 
hellere  vilde  jeg  se  min  datter  tjene  sit  brød  ved  at 
gaa  ud  og  sy,  end  jeg  vilde  se  hende  gift  med  en  Go- 
mez fra  „La  Reine" ." 

„Og  Benedictes  lykke,  den  betyder  ikke  noget  for 
Dem?" 

„Gud  bedre  for  den  lykke !" 

Han  skjulte  ansigtet  i  hænderne  og  sagde  stødvis, 
som  kvaltes  ordene  i  sindsbevægelse : 

„Det  barn  har  jeg  troet  paa  som  paa  mig  selv !  Jeg 
syntes,  hun  lignede  min  hæderlige  familie ;  vi  havde 
ligesom  saa  meget  godt  imellem  os,  og  saa  .  .  .  ." 

„Far,  det  kom,  da  han  talte  om  dig!  Han  sagde,  at 
jeg  kunde  være  stolt  af  at  have  saadan  en  fader ;  han 
sagde  ..." 

„Ja,  rævene  har  mange  maader  at  fange  hønsene 
paa." 

„Mr.  Poulsen,  jeg  vil  ikke  bedømmes  efter  det,  min 
fader  muligvis  kan  have  forbrudt.  De  gælder  for  at 
være  en  retsindig  mand,  men  nu  er  De  uretfærdig. 
Jeg  kom  hjem,  fordi  jeg  haabede  at  kunne  redde  „La 
Reine"  —  jeg  havde  samlet  lidt  penge  sammen  — 
men  jeg  indsaa,  at  det  var  haabløst,  og  min  fader  øn- 
skede ingen  indblanding.  Paa  „Monserate" ,  hvor  min 
plads  stadig  staar  mig  aaben,  er  min  løn  2000  dollars; 
og  det  kan  vi  gifte  os  paa,  Benedicte  og  jeg;  og  jeg 
skal  hverken  laane  eller  lyve,  det  kan  De  være  for- 
sikret om !" 

„Og  saa  vilde  De  tage  Benedicte  fra  mig?" 

Han  vendte  langsomt  hovedet : 

„Og  du  vilde  gaa?" 

„Nej,  Far,  nej !  Det  er  jo  netop  derfor,  at  jeg  havde 
bedt  Juanitto  tie.    For  jeg  kan  jo  ikke  rejse  fra  dig." 

„Hvorfor  .  .  .  hvorfor  kommer  De  her  saa?" 

»Ja,  Juanitto,  hvorfor  .  .  .  ?" 

„For  jeg  maatte.  Benedicte  og  jeg  har  mødt  hinan- 
den paa  „Lillians  Garden"  ;  vi  troede,  det  var  vores 

egen  lille  verden,  men  vi  er  ikke  mere  ene  om  vor 
hemmelighed." 

Benedicte  knugede  hænderne  sammen. 

„Hvem  kender  den?"  Poulsen  rejste  sig  med 
strittende  haar. 

Juanitto  stod  et  øjeblik,  som  om  han  betænkte  sig, 
saa  sagde  han : 

„Far." 

Som  et  hidset  dyr  fo'r  Poulsen  ind  paa  ham,  greb 
ham  i  struben  med  den  ene  haand  og  knyttede  den  an- 
den foran  hans  ansigt. 

„Far!  Far!"  Benedicte  kastede  sig  med  et  skæ- 
rende skrig  ind  over  hans  arme. 

Juanitto  stod  ret  op  med  hænderne  fast  ind  mod  le- 
gemet —  uden  at  flytte  sig,  uden  at  værge  for  sig. 

„Altsaa  til  ham,  den  kvindeskænder,  har  De  givet 
Benedicte  til  pris?" 

„Far  slip!    Aah  slip!" 

Poulsen  slap  sit  tag;  Juanitto  gjorde  en  synkende 
bevægelse.  Benedicte  listede  sin  arm  om  hans  hals  og 
knugede  sin  kind  mod  hans  skulder. 

„Ud  med  Dem !    Ud  af  mit  hus!" 

Poulsen  strakte  en  rystende  haand  hen  imod  dø- 
ren. 

„Der  er  det,  der  er  saa  haardt,  at  en  mand  ikke  kan 
bære  det!  Tomme  for  tomme  har  jeg  skaffet  mig  ag- 
telse, medens  den  anden  brød  sin  ned.  Nu  stod  jeg, 
hvor  jeg  disse  mange  aar  har  ønsket  at  staa,  og  saa 
igen  ham. 

Saa  ynkelig  som  han  er,  kan  han  vel  endnu  en 

gang  naa  mig  med  sin  junkerhæl,  og  saa  er  haanen 
igen  over  alt  mit." 

„Giv  mig  Benedicte,  og  jeg  ser  ingen  grund  til 
haan." 

„Slip  min  datter !  Vov  ikke  at  røre  hende !  Hun  er 
et  barn  endnu,  og  saa  megen  myndighed  har  jeg  vel  i 
mit  eget  hus,  at  jeg  kan  tvinge  hende  til  tugt.  Det  skal 
De  nemlig  vide :  Hellere  vil  jeg  smede  hende  i  en  jærn- 
lænke  til  sukkermøllen  derude,  end  jeg  vil  give  mit 
samtykke  til  et  ægteskab  med  Dem." 

„Ja,  bind  du  hende,  Anton  Poulsen !  Men  om  hun 
saa  skal  vælte  din  mølle  eller  gnave  din  jærnlænke 
over  med  sine  tænder,  saa  vil  hun  møde  der,  hvor 
Gomez  fra  „La  Reine"    venter  hende." 

De  havde  alle  vendt  sig  mod  den  underlig  hæse 
stemme,  der  skrattede  fra  det  inderste  af  stuen.  Paa  en 
lav  stol,  med  det  magre  legeme  svøbt  i  et  rødt  shawl, 
sad  en  farvet  kvinde  og  saa  frem  for  sig  med  øjne,  der 
skinnede  som  i  brændende  feber. 

„Mor!"    sagde  Benedicte  og  blev  blussende  rød. 

„Ved  du  ikke,"  raabte  Anton  Poulsen  og  traadte 
vredt  hen  imod  kvinden,  „at  jeg  har  forbudt,  at  Bene- 
dicte færdes  ene  til  hest  og  i  det  hele  taget  udenfor 
plantagen." 

„Jo-o,"  hun  nikkede  avtomatisk,  „jo-o,  det  ved  jeg 
nok !" 

„Mærkede  du  da  ikke,  at  hun  ofte  var  borte?" 

„Jo-o,  det  mærkede  jeg  nok !" 

„Hvorfor  sagde  du  det  da  ikke?  Aldrig  har  du 
nævnet  det  til  mig!" 

„Ne-ej,  det  har  jeg  nok  ikke!" 

Blodet  steg  igen  voldsomt  op  i  hans  ansigt;  den 
blaa  aare  paa  hans  pande  svulmede,  som  skulde  den 
sprænges. 

„Vidste  du,  hvor  hun  var?" 

Han  rystede  hende  i  skuldren : 

„Tal  !" 

Den  høje  tynde  skikkelse  rejste  sig.  Det  var  en 
kvinde  i  fyrretyveaarsalderen.  Hun  holdt  shawlet  fast 
om  skuldrene  med  sine  korslagte  arme  og  krængede 
overlæben  op,  saa  man  saa  hendes  blaahvide  tænder. 

„Fra  den  første  gang  Master  Juanitto  var  her,  har 
jeg  vidst  det!"  sagde  hun  langsomt  og  dvælende  paa 
ordene,  som  om  hun  nød  hvert  eneste  af  dem. 

„Jeg  lurede  bag  ved  jalusierne ;  jeg  saa  hans  nakke 
med  det  haar,  der  er  som  silke  under  ens  hænder. 
Og  jeg  hørte  hans  stemme;  og  det  kildrede  ned  ad 
min  ryg,  saa  jeg  kunde  have  skreget.  Og  jeg  hørte 
ham  overtale  Benni  til  at  komme  og  møde  ham  —  - — 
i  krattet  ved  „Lillians  Garden" ." 

„Og  du,"  Poulsen  ruskede  hende  i  skuldren,  saa 
hun  svajede  frem  og  tilbage,  „du,  hendes  moder,  du 
rørte  dig  ikke  for  at  forhindre,  at  din  datter  kastede 
sig  ud  i  sølen?" 

Hun  slyngede  hans  haand  fra  sig  og  slog  med 
hovedet,  som  en  hest,  der  har  revet  sig  løs : 

„Det  siger  jeg,  at  hvis  det  er  „søle"  at  give  sig 
hen  til  den,  ens  blod  skriger  af  længsel  efter  og  som 
kan  handle  med  en  som  et  dyr  og  slaa  en,  saa  man 
bløder,  og  saa  man  hviner  af  vellyst,  fordi  det  er  ham, 

der  gør  det,  og  saa  man  slikker  hans  haand  som  en 
hund  og  føler  sig  stolt;  —  og  hvis  det  er  „respekta- 
belt" at  ligge  i  seng  med  en  mand,  som  man  vrænger 
af,  med  alt  det  man  har  i  sig;  saa  siger  jeg:  sølen 
for  mig  og  mine!  —  Du  og  Benni  I  har  altid  rottet 
jer  sammen.  I  har  talt  om  ting,  som  jeg  ikke  forstod, 
og  læst  i  bøger,  der  var  dumme  og  kedelige ;  og  jeg 
har  gaaet  her  som  et  stakkels  fjot;  men  jeg  var  lige- 
glad !  —  Men  fra  den  dag  jeg  vidste,  at  Benni  mødte 
Pablos  søn,  da  har  jeg  været  som  den  gamle  Bess !" 

Hun  lukkede  øjnene  halvt,  og  der  gik  som  en  gys- 
ning  igennem  hende : 

„Naar  jeg  saa  hende  gøre  sig  smuk,  smaanynne 
og  være  naadig  til  højre  og  venstre  og  ride  ud  af 
gaarden  ganske  langsomt,  som  hastede  det  ikke ;  og 
saa  i  flyvende  galop  ind  over  markvejen,  saa  —  saa 
var  jeg  med  i  det !  Jeg  levede  det  alt  sammen  om  igen. 
Jeg  glemte  at  jeg  var  mager  og  langbenet  som  en 
pelikan.  Det  prikkede  i  mig,  det  sugede  —  herinde. 
Jeg  følte  det,  som  om  jeg  endnu  var  sorte  Bess  med 
ildøjnene  —  hans  Bess  —  og  det  var  os  der  mødtes." 

Benedicte  havde  gemt  sit  ansigt  ved  Juanittos 
skulder;  han  kunde  mærke,  at  hun  skælvede  i  hans 
arm,  medens  han  stod  og  saa  med  en  blanding  af 
medynk  og  væmmelse  paa  dette  lidenskabelige  kvin- 
deansigt, der  var  sygt  og  forgræmmet  med  et  raat 
træk  om  munden,  men  med  øjne  der  funklede  som 
lyn  paa  en  forreven  uvejrshimmel. 

En  lyd  som  en  rallen  fik  ham  til  at  se  sig  om. 
I  en  gyngestol  henne  ved  bordet  laa  Anton  Poulsen ; 


220 


hans  ansigt  var  graahvidt,  brystet  arbejdede  konvul- 
sivisk,  og  munden  stod  aaben  som  for  at  skaffe  lun- 
gerne luft. 

„Benedicte,"   sagde  Juanitto  sagte,  „din  fader." 

Hun  saa  hurtigt  op : 

„Aah,  Mor,  hold  op  med  alt  det  forfærdelige!  Du 
har  jo  feber !  Hører  du,  du  har  feber"  .  .  .  hun 
pufl^ede  hende  lempeligt  hen  imod  døren.  Du  maa 
gaa  ind  og  lægge  dig." 

Det  var  som  ilden  paa  én  gang  slukkedes  i  de 
brændende  øjne ;  den  høje  kvinde  saa  sig  sløvt,  lidt 
uforstaaende  om,  trak  shawlet-  tættere  om  sig,  som 
om  hun  frøs,  og  klemte  sig  sammenkrøben  ud  af 
døren. 

Anton  Poulsens  blik  gled  frem  og  tilbage  imellem 
de  to  unge ;  han  lagde  armene  paa  bordet,  ludede 
hovedet  ned  imod  dem,  og  hans  brede  ryg  rystede  af 
en  lydløs  hulken. 

Juanitto  gik  uden  at  tænke  over  det  hen  og  lagde 
sin  haand  paa  hans  skulder : 

„Mr.  Poulsen,"  sagde  han  og  bøjede  sig  ned  over 
ham,  „jeg  forstaar  det  først  alt  sammen  nu.  Jeg  for- 
staar,  at  blot  synet  af  mig  maa  være  Dem  en  lidelse ! 
Tro  mig  naar  jeg  siger  det,  jeg  anede  ikke,  at  der  var 
gjort  Dem  saa  —  uhjælpeligt  —  saa  pinefuldt  ondt." 

Poulsen  hævede  langsomt  sit  tunge  hoved  og  saa 
op  i  Juanittos  sjælfulde  øjne,  der  lyste  af  medfølende 
sorg.  Han  havde  et  øjebliks  trang  til  at  overgive  sig, 
til  at  aabne  sig  for  denne  uventede  deltagelse,  som 

varmede  hans  oprevne  sind,  men  han  kunde  ikke. 
Mistroen  krøb  op  i  ham ;  og  han  spurgte : 

„Har  Benedicte  aldrig  fortalt  Dem  om  sin  mo- 
der?" 

„Nej,  aldrig!  Kun  at  der  var  noget,  der  ofte  var 
svært;  jeg  har  aldrig  spurgt,  hvori  det  bestod." 

„Naa,  det  har  du  dog  ikke!" 

Poulsen  strejfede  datteren  med  et  flygtigt  blik. 

„Nej,  Far,  hvor  kunde  jeg  dog?" 

„Aah,  nu  ramler  dog  det  hele!" 

Anton  Poulsen  tog  fast  om  stolearmene  og  rette- 
de sig: 

„Imorgen  ved  hele  øen,  at  du  har  staaet  i  elskovs- 
forhold  til  Juanitto  Gomez.  Jeg  ved  ikke,  om  det  er 
saadan ;  men  alle  vil  sige  det,  og  alle  vil  tro  det.  Er 
han  ikke  sin  faders  søn,  og  er  du  ikke  din  moders 
datter?" 

„Men  saa  giv  mig  Benedicte  —  giv  mig  hende 
helt  og  holdent,  og  al  ond  tale  falder  bort." 

Anton  Poulsen  rejste  sig  og  blev  staaende  foran 
stolen : 

„Nej.    Jeg  kan  ikke!    Jeg  kan  ikke! 

Han  flettede  fingrene  ubeslutsomt  i  hinanden : 

„Herregud,  Benedicte,  jeg  kan  ikke !  Han  der- 
ovre vilde  tude  sin  vrede  og  foragt  ud  over  os !  Jeg 
kan  ikke  bære  det;  —  ikke  nu." 

„Men  Benedicte  er  min !" 

Juanitto  lagde  med  en  ejers  selvfølelse  sin  arm  om 
hende : 

„Skil  os  ved  mange  mile,  og  vi  er  dog  sammen. 

Alle  hendes  tanker  hører  mig  til,  og  al  min  længsel 
søger  hende." 

„Og  du  ?" 

Poulsen  vendte  sig  mod  Benedicte  med  usikre 
øjne: 

„Hvad  siger  du?" 

„Jeg  siger  som  Juanitto.  Saadan  er  det,  Far,  og 
det  kan  ingen  magt  i  verden  forandre.  Men  —  det 
moder  sagde,  det  er  ikke  rigtigt.  Jeg  mødte  Juanitto, 
fordi  .  .  .  fordi  jeg  vilde  det  saa  gerne ;  og  du  vidste 
det  ikke;  saa  det  kunde  ikke  gøre  dig  ondt;  men  nu 
er  det  anderledes  .  .  .  Forbyder  du  mig  at  se  ham, 
trods  det  du  ved  nu,  saa  —  saa  ser  jeg  ham  ikke." 

„Og  De?" 

Poulsen  vendte  sig  brat  imod  Juanitto. 

„Er  der  da  slet  ikke  noget,  der  kan  faa  Dem  til  at 
se  frem  og  lige  paa  denne  sag  og  ikke  tilbage?  De 
holder  jo  dog  af  Benedicte?" 

„Holder  af  Benedicte!  Hm  —  holder  af!" 

„Og  De  kan  ikke  se  mig  ind  i  øjnene  og  sige, 
at  De  tror,  jeg  er  et  æreløst  menneske." 

„Nej,  men  han  ..."  Anton  Poulsen  pressede 
læberne  sammen  og  saa  hen  for  sig,  „nej,  men  han 
er  det.  Udadtil  har  han  gjort  mig  latterlig;  og  indadtil 
.  .  ."   han  knyttede  haanden  i  luften. 

„Aa  nej,  Far!  Aa  nej  .  .  ."  Benedicte  lagde 
haanden  over  hans  mund.   „Tal  ikke  om  det." 

„Og,  om  jeg  nu  lod  Dem  faa  Benedicte  .  .  .  barnet 
der,  som  er  den  eneste  glæde,  livet  har  haft  raad  til 
at  give  mig,  saa  .  .  .  saa  .  .  ." 

„Far,  Far,  du  maa  ikke  græde !  Jeg  har  aldrig 
set  dig  græde,  og  det  er  saa  forfærdeligt!" 

Poulsen  greb  pludselig  Juanitto  om  haandledet 
med  den  ene  haand  og  Benedicte  med  den  anden 
og  saa  frem  for  sig  med  anspændte  øjne,  som  saa  han 
et  syn,  der  paa  samme  tid  voldte  ham  gru  og  den 
højeste  fryd. 

„Det  eneste  .  .  .  det  eneste,  der  kunde  faa  mig  til 
at  vakle  i  dette,  det  var,  om  Pablo  Gomez  fra  „La 
Reine"  kom  her,  jaget  fra  gaard  og  gods,  kom  og 
tryglede  mig,  Anton  Poulsen,  om  at  give  hans  søn 
min  datter  til  ægte." 

Han  knugede  kæberne  fast  sammen  og  sagde  ud 
gennem  tænderne : 

„Det  var  det  eneste!  Og  hele  øen  skulde  faa  det 
at  vide !" 

„Det  gør  min  fader  aldrig!" 

Juanitto  sagde  det  uden  at  se  op,  men  hele  hans 
sympati  var  i  det  øjeblik  hos  faderen. 

„Saa  maa  De  gaa !    Det  er  mit  sidste  ord  !" 

„Jeg  troede.  De  var  en  højsindet  mand,  Anton 
Poulsen ;  derfor  kom  jeg.  Og  fra  det,  Benedicte  har 
fortalt  mig  om  Dem,  troede  jeg  ,  at  De  var  en  god 
mand  og  navnlig  en  god  fader.  Nu  ved  jeg,  at  De  er 
selvisk,  og  at  De  har  en  stolthed  eller  forfængelighed, 
der  er  endnu  ringere  og  ynkeligere  end  min  faders." 

Han  vendte  sig  bort  og  gik  hen  og  tog  Benedicte 
i  sine  arme.  Han  kyssede  hendes  mund  og  hendes 
øjne  og  sagde  med  sagte,  sørgmodig  stemme : 

„Jeg  har  altid  troet  forkert  om  mennesker;  jeg 
har  altid  ment,  at  de  maatte  dog  vist  helst  ville  det 
gode.  Nu  ved  jeg,  Benedicte,  at  det  fuldkomne  — 
det  fandtes  kun  i  vor  have,  hvor  der  blot  var  planter 
og  dyr." 

„Juanitto,  jeg  maa  holde  mit  ord  til  fader.  Men 
det  kan  ikke  være  meningen,  at  vi  to  skal  skilles  for 
altid." 

Hun  tog  hans  hænder  imellem  sine  og  saa  eksta- 
tisk op  i  hans  øjne : 

„Der  er  noget  herinde,  der  siger  mig  det.  Her- 
inde!" Hun  løftede  hans  hænder  og  knugede  dem 
imod  sit  bryst,  „det  er  det  samme  som  siger  mig,  at 
der  er  et  liv  efter  dette ;  for  det  føler  jeg,  det  herinde 
det  kan  aldrig,  aldrig  dø." 

Saa  stod  de  med  hvide  ansigter  og  saa  ind  i  hin- 
andens taareblændede  øjne;  Juanitto  bevægede  læ- 
berne, men  der  kom  ingen  lyd ;  han  løsnede  sagte 
hendes  hænder  og  gik  uden  at  se  sig  tilbage. 

Benedicte  sank  sammen,  der  hvor  hun  stod.  Hun 
græd  ikke,  hun  rørte  sig  ikke,  laa  blot  ganske  stille 
med  ansigtet  ned  mod  sine  arme. 

Man  hørte  hovene  fra  Juanittos  hest  mod  gruset, 
han  red  bort  i  skridt. 

Anton  Poulsen  saa  angst  paa  datteren,  gjorde  et 
par  raadløse  skridt  hen  mod  galleriet,  som  for  at  kalde 
ud,  men  standsede,  greb  sig  op  i  haaret  med  begge 
hænder  og  stønnede : 

„Jeg  kan  ikke!    Jeg  kan  ikke!  —  Benedicte,  rejs 

dig,  hører  du !  Jeg  holder  det  ikke  ud !  Det  hamrer  i 
mit  hoved,  som  skulde  det  splittes!" 

Han  tog  hende  om  skuldrene,  og  hun  rejste  sig 
langsomt  og  snublende. 

„Barn,  hvor  kunde  du  gøre  det?  Hvor  kunde  du 
gøre  det  imod  mig?    Du  som  var  min  stolthed!" 

Et  lille  træt  smil  gled  over  Benedictes  ansigt,  og 
hun  sagde  stille : 

„Havde  jeg  noget,  der  var  min  stolthed,  vilde  jeg 
ikke  træde  paa  det." 

„Men  tænk  dig  det  helt  igennem.  Tænk  dig,  at 
jeg  gav  mit  samtykke !  Du  maa  da  vide,  at  han  der- 
ovre vilde  spy  sin  snærtende  haan  ud  over  os.  Og 
din  moder  ...  alt  det  gamle  vilde  blive  taget  frem 
igen  og  drøftet,  og  ...  og  maaske  mere  til.  —  Husk, 
jeg  er  en  jævn  mand ;  jeg  har  kun  min  hæderlighed 
til  at  bære  mig  oppe ;  men  folk  vilde  grine  mig  ud, 
hvis  jeg  nu  lod  alt  være  glemt ;  de  vilde  sige :  Den 
bonde,  han  er  naturligvis  inderst  inde  stolt  over  at 
komme  i  slægt  med  Pablo  Gomez.  —  Og,  Pige,  det 
taaler  jeg  ikke!    Jeg  taaler  det  ikke!" 

„Ja  ja,  Far!" 

Benedicte  støttede  hovedet  i  haanden,  som  kunde 
hun  ikke  holde  det  oprejst : 

„Det  er  saa  underligt,  at  det,  der  er  min  stolthed, 
kan  være  din  skam !  Vi  har  i  disse  mange  aar  haft  alle 
ting  sammen." 

„Ja,  ja,  det  er  sandt.  Men  du  er  jo  kun  et  barn ; 
du  har  ladet  dig  overliste  af  kønne  ord  og  slebne  ma- 
nerer; du  skal  se  .  .  ." 

Lucie  Hørlyk :  Den  gamle  plantage.  15 

„Far,  det  er  det  eneste,  jeg  ikke  vil  høre.  Det  maa 
vi  slaa  fast:   fra  nu  af  nævnes  dette  ikke  imellem  os." 

Hun  afværgede  med  haanden  sin  faders  svar  og 
gik  langsomt  og  tungt  op  paa  sit  værelse.  Hun  sank 
ned  paa  en  lille  barnestol,  der  stod  lige  indenfor  dø- 
ren, og  lænede  hovedet  tilbage  mod  væggen. 

Hun  tænkte  ikke,  hun  følte  ikke;  hun  syntes  alt 
var  slukket  og  tomt  i  hende. 

Hun  foV  sammen  ved,  at  en  famlede  ved  hendes 
dør;  hun  havde  ingen  skridt  hørt. 

„Hvem  er  det?"  spurgte  hun,  angst  for  hvad  der 
nu  skulde  komme. 

„Kom,  kom  og  se!"  hviskede  hendes  faders  stem- 
me ;  og  da  hun  aabnede  døren,  greb  han  hende  om 
armen. 

De  fulgtes  tavse  ad  ned  ad  trappen,  og  han  slog 
døren  op  ind  til  sovekammeret. 

Der  paa  gulvet  laa  „sorte  Bess"  med  hovedet  bøjet 
bagover.  Munden  gabede,  saa  man  kunde  se  op  i 
ganen ;  fødderne,  der  var  stukket  i  mandsstøvler,  laa 
vidt  fra  hinanden ;  og  knuget  ind  i  armhulen  sad  en 
tømt   flaske.     Hele   værelset   stank  af   hvidrom. 

„Jeg  kunde  se,  hun  havde  drukket,"  sagde  Bene- 
dicte forknyt.    „Hvorfor  viser  du  mig  dette?" 

„For  du  skal  forstaa,  at  dette  er  hans  værk ;  og 
du  skal  forstaa,  hvad  han  har  gjort  mit  liv  til ;  og  du 
skal  forstaa,  at  der  er  ting,  som  overskrider  et  menne- 
skes bæreevne." 

Benedicte   tog  en   pude   fra   sengen   og  stak   den 

ind  under  moderens  hoved ;  saa  vristede  hun  flasken 
løs  og  satte  den  til  side. 

„Stakkels  Mor !"   sagde  hun  sagte. 

„Ja,  „stakkels  Mor"  !  Stakkels  I  alle  sammen,  som 
venter,  at  livet  skal  være  kys  og  kønhed  og  søde  ord ! 
Livet  er  kamp  og  arbejde;  og  lønnen  er  menneskers 
respekt.  —  Du  synes  nu,  at  jeg  har  været  haard  imod 
dig,  men  tro  mig.  Barn,  engang  vil  du  indse,  at  jeg 
havde  ret  i  mit,  at  jeg  frelste  dig  fra  .  .  ." 

Benedicte  hørte  ham  ikke.  Hun  stod  med  sine 
bedrøvede  øjne  heftede  paa  moderens  hærgede,  ind- 
faldne ansigt ;  og  hun  gentog  sagte  og  uendelig  blidt : 
„Stakkels  Mor!" 

Gcmez  havde  endnu  en  gang  faaet  vekslen  for- 
nyet ;  men  de  værdifuldeste  af  de  gamle  Scholtenske 
kostbarheder  fandtes  ikke  mere  i  salen  paa  „La  Reine" , 
men  stod  og  saa  hjemløse  ud  mellem  de  amerikanske 
fabriksmøbler  med  skævt  anbragte  hylder  og  skuffer 
og  mekaniske  klaplaager,  der  smykkede  salonerne  paa 
„Bettys  Hope." 

Gomez  viste  sig  kun  i  clubben,  naar  der  var  kom- 
met post,  spillede  billard  med  kaptajnen  og  studerede 
blade  og  tidsskrifter  i  læseværelset. 

Den  eneste,  der  kom  paa  „La  Reine" ,  var  Evans. 

„De  mener  altsaa,  at  alt  er  forbi  imellem  dem?" 
Gomez  saa  gennemtrængende  paa  sin  gæst. 

„Jeg  tror  ikke,  de  mødes  mere ;  eller  rettere  sagt, 
det  er  jeg  vis  paa!   Men  .  .  ." 

„Men?" 

rs* 

„Jeg  tror  aldrig,  hun  er  ude  af  hans  tanker." 

„Fæ !  Hvorfor  skal  han  altid  være  anderledes  end 
andre?   Hvorfor  tager  han  ikke,  hvad  han  kan  faa?" 

„De  ødelagde  det  for  ham,  Gomez.  Et  menneske 
scm  Juanitto  kan  ikke  finde  sig  i,  at  man  kaster  med 
sten  efter  den  pige,  han  holder  af." 

„Holder  af!  Holder  af!  Det  lyder  saa  højstemt! 
For  resten  maa  han  vel  kende  Dem  og  mig  nok  til  at 
vide,  at  vi  render  ikke  med  sladder  i  den  slags  affairer, 
—  selv  om  damen  er  datter  af  Anton  Poulsen  og  sorte 
Bess.    A  propos:  Hvad  bliver  det  til  med  Poulsen?" 

„Jeg  ved  ikke ;  der  siges  at  han  er  syg.  Nogen 
paastaaar,  at  han  er  blevet  menneskesky.  Man  ser 
ham  aldrig.  Han  har  ikke  været  til  de  to  sidste  colo- 
nialraadsmøder,  skønt  de  sager,  der  var  paa  dagsor- 
denen, var  bragt  frem  af  ham  selv." 

„Hm !  Vidste  han  noget  om  datterens  idylliske 
møder,  vilde  han  formodentlig  forsøge  at  fremtvinge 
ægteskab.  Skønt  —  saa  langt  vilde  han  vel  næppe 
vove  sig  ud." 

„Jeg  tror.  De  tager  fejl  der,  Gomez." 

„Saa-aa?" 

„Ja,  jeg  tror  nemlig,  at  Juanitto  har  bedt  om  hans 
samtykke  til  ægteskab." 

„Nej,  Evans,  nu  gaar  De  for  vidt !  Og  han  skulde 
have  nægtet  det?" 

Evans  nikkede  bestemt. 

„Han,  Anton  Poulsen,  skulde  have  sagt  nej  til  at 
faa  sit  kulørte  afkom  gift  med  min  søn?" 

Evans  nikkede  igen. 

„Hvoraf  ved  De  det?" 

„Jeg  ved  det  ikke,  men  jeg  slutter  mig  til  det  af 
Juanittos  opførsel." 

Gomez  fik  igen  et  af  sine  ubeherskede,  uhyggelige 
latteranfald ;  og  efter  at  Evans  var  borte,  gik  han 
frem  og  tilbage,  frem  og  tilbage  og  gentog  mumlende : 

„Bess'  datter  .  .  .  Saa  dybt  altsaa !   Saa  dybt!" 

Paa  „Judiths  Hill"  sneg  dagene  sig  hen  som 
listende  skygger.  Uhyggen  lurede  i  alle  husets  kroge ; 
mistroen  hang  som  graa  spindelvæv  i  luften. 

„Hvor  kunde  du  gøre  det  imod  mig?"  syntes  Poul- 
sens øjne  at  spørge,  naar  de  mødte  datterens ;  og  hen- 
des svarede  uden  at  vige :  „Jeg  kunde  ikke  andet." 

Bess  iagttog  dem  og  slyngede  haanende  ukvemsord 
efter  dem. 

I  den  første  tid  færdedes  Anton  Poulsen  hver  dag 
ude  omkring  og  var  en  stadig  gæst  i  clubben. 

Han  lyttede  og  spejdede:  Saa,  nu  ...  nu  vilde 
der  komme  hentydninger,  spøgefulde  eller  spy- 
dige eller  deltagende.  —  Men  de  kom  ikke.  Naturlig- 
vis !  —  Ingen  vilde  sige  noget  til  ham !  Bag  hans  ryg 
vilde  der  blive  hvisket  om  Benedicte,  sorte  Bess' 
datter,  og  unge  Gomez;  og  hver  gang  to  talte  sagte 
sammen,  jog  blodet  op  i  hans  pande,  og  det  sved  igen- 
nem ham :  „Nu  —  nu  er  det  om  dem !" 

Tilsidst  holdt  han  det  ikke  ud ;  han  blev  hjemme 
i  al  elendigheden.  Han  syntes,  hans  egne  arbejdere 
saa  ynkende  paa  ham ;  og  han  syntes,  at  lyden  fra  de 

vogne,  der  kørte  forbi  paa  vejen,  var  haanende  og 
drilsk. 

Til  andre  tider  kunde  han  liste  sig  til  at  følge 
Benedicte  med  øjnene,  og  saa  vaandede  det  sig  i  ham 
af  selvbebrejdelse. 

Saa  stille  hun  var  blevet;  saa  lille  i  ansigtet;  og 
aldrig  klagede  hun ! 

Havde  hun  blot  klaget!  Havde  han  blot  faaet  lov 
til  at  forklare  hende  igen  og  igen,  at  han  kunde  ikke 
handle  anderledes;  men  det  var  det  eneste  punkt, 
hvor  hun  var  stejl.  Begyndte  han,  gik  hun  ud  af 
stuen. 

Juanitto  passede  sit  arbejde  og  var  altid  ligelig  og 
venlig  imod  sine  omgivelser.  Evans  og  han  havde  al- 
drig talt  hverken  om  Benedicte  eller  forholdet  til  Go- 
mez;  men  Juanitto  kunde  mærke,  at  hans  faders  ven 
gav  ham  sin  sympati.  Han  var  taknemlig  for  det ; 
hans  væsen  krympede  sig  under  kulde,  og  han  viste 
Evans  en  tavs  tillidsfuldhed.  Men  sorgen  og  længs- 
len gravede  furer  i  hans  unge  ansigt,  og  Nanna  Jane 
sagde  en  dag,  da  han  besøgte  hende  og  forsøgte  at 
spøge :  „Oh,  Master,  du  maa  ikke  smile  med  dem 
øjne !  Det  er,  saa  gamle  Nanna  føler  graaden  klemme 
i  halsen !" 

Han  spurgte  til  sin  fader;  han  havde  lige  mødt 
ham  paa  vejen  til  byen ;  og  Nanna  pillede  ved  sit  for- 
klæde og  sagde,  „at  Mr.  Pablo  havde  det  godt." 

Saa  løftede  hun  pludselig  hovedet. 

„Master" ,  sagde  hun  og  stirrede  ind  i  Juanittos 
ansigt,  „ved  du,  at  Silvany  Pretty  har  forladt  ham?" 

„Nej  —  det  vidste  jeg  ikke." 

„Jo,  siden  den  franske  maler  var  her,  har  hun 
været  ligesom  storagtig  og  bildt  sig  ting  ind.  Og  Mr. 
Pablo  vilde  ikke  have  hende  om  sig;  og  hun  har  jo 
ført  sig  her  som  en  missis.  Og  nu  er  hun  rejst;  og 
drengen  har  hun  taget  med,  og  Nanna,"  hun  rystede 
langsomt  og  opgivet  paa  hovedet  —  „hun  forstaar  sig 
ikke  paa  dem  kvindfolk  fra  den  nye  tid.  Forlade  en 
herre  som  Master  Gomez,  naar  man  ikke  bliver  spar- 
ket ud?" 

„Og  det  blev  hun  ikke?" 

„Nej,  for  jeg  siger  dig,  Mr.  Pablo  vidste  ikke,  at 
hun  var  væk,  før  Jimmy  fortalte,  at  han  havde  kørt 
hendes  sager  ind.  Et  helt  læsfuld  tog  hun  med  sig, 
Sir;  og  da  hun  kom,  havde  hun  kun  en  papæske." 

„Hvad  skal  hun  og  drengen  nu  leve  af?" 

„Det  kan  Nanna  ikke  sige.  Men  .  .  .  Gina  siger," 
hun  bøjede  sig  hen  og  hviskede  det  ind  i  Juanittos 
øre,  „at  hun  har  set  hende  spytte  paa  fingren  og  tælle 
■en  stabel  sedler,  som  om  det  var  bladene  i  en  bog." 

„Hm!  —  Hvordan  gaar  det  ellers,  Nanna?" 

Hun  spredte  sine  magre  brune  fingre  ud  i  luften, 
trak  dem  til  sig  som  kattekløer  og  spredte  dem  ud 
igen. 

„Jeg  siger.  Master  Ju-Ju,"  nu  hviskede  hun  saa 
sagte,  at  Juanitto  havde  ondt  ved  at  høre  det,  „jeg 
siger  —  og  jeg  turde  gøre  min  saligheds  ed  paa  det. 
Sir  —  jeg  siger,  at  jeg  hører  Mrs.  Jenny  pusle  om 
her  ved  nattetide,  i  dem  bløde  sko  hun  brugte.  Og 
jeg  ser  hendes  øjne.    Og  det  er  som   Master  Pablo 

ogsaa  saa  dem ;  og  hans  ansigt  .  .  .  Jeg  siger  dig,  det 
bliver  saa  underligagtigt !  Og  Masters  lærredstøj  .  .  . 
Du  ved,  hvordan  han  gav  det  bort,  blot  der  var  en 
rustplet  paa  det;  og  idag  ...  oh,  du  naadige  Gud, 
hvis  veje  er  uransagelige,"  hun  vendte  blikket  opad 
og  vred  hænderne  i  luften,  ,.idag  da  jeg  kom  derind, 
jeg  siger  dig,  han  stod  med  en  saks  og  klippede  trev- 
lerne af  for  neden." 

„Det  maa  ikke  ske,  Nanna !" 
Juanitto  sagde  det  hurtigt  og  bestemt : 
„Jeg  skal  sørge  for,  at  der  bliver  sendt  nogle  sæt 
tøj  herud.    Saa  maa  du  vaske  dem,  saa  han  ikke  mær- 
ker, at  de  er  nye." 

Hun  kyssede  paa  fingrene  hen  imod  hans  haand : 
„Oh,  Gud  velsigne  min  lille  Massa !  Oh,  om  det  er 
det,  der  har  kaldt  stakkels  Mrs.  Jenny  ned  fra  sin  him- 
mel?' 

„Er  der  ellers  noget  —  noget  I  mangler?" 
„Vel  —  det  er  jo  ikke,  som  det  var!    Men  det  er, 
som  han  ikke  mærker  det.    Jeg  tror  ligesom  ikke  han 
ved,  hvad  han  putter  i  munden." 

„Jeg  skal  tage  nogle  penge  med  herover,  Nanna. 
Han  maa  ikke  savne,  hører  du !" 

„Oh,  min  Baby.  Nanna  Jane  vilde  jo  gøre  sig  til 
tyv  for  at  skaffe  det  saa  kongeligt,  som  saadan  en 
herre  som  Mr.  Pablo  burde  have  det." 


Gomez  havde  i  flere  maaneder  ikke  været  i  byen. 
Han  tilbragte  dagene  i  sin  flugtstol  paa  galleriet,  stir- 

rede  ud  i  luften  og  lod  cigaretten,  som  han  holdt  mel- 
lem fingrene,  fortære  sig  selv. 

Det  var  som  ydmygelserne  i  den  sidste  tid  var 
blevet  holdt  borte  fra  ham  af  en  usynlig  haand,  og 
straks  trak  han  vejret  friere ;  men  han  havde  ikke 
mere  trang  til  at  demonstrere  sin  ubekymrethed ;  han 
nød  kun  freden. 

En  lørdag  eftermiddag  kom  Nanna  ind  og  sagde 
som  til  et  barn,  man  vil  lokke  for : 

„Tom  kom  hjem  fra  Basend  nu ;  og  skonnerten 
var  kommet  ind  med  post.  Skal  Master  ikke  ind  og  se 
bladene,  dem?  Der  ligger  et  sæt  tøj  deroppe,  der  er 
saa  frisk  som  en  morgen,  Sir." 

„Lad  hellere  Tom  eller  Jimmy  ride  ind  og  se,  om 
der  er  noget  til  mig?" 

„Men  saa  faar  Master  ikke  alle  dem  fremmede 
blade  og  aviser.  —  Der  gaar  Jimmy,  skal  jeg  sige  om 
vognen?" 

Pablo  strakte  armene  ud  fra  sig : 

„Ja,  maaske  var  det  ikke  saa  galt  at  faa  rettet  sig 
lidt!  Du  har  faaet  tøjet  gjort  istand,  siger  du?" 

„Ja,  Sir!    Som  nyt,  Siri" 


Fysikus,  Hr.  og  Fru  Martens  og  bankdirektøren 
sad  i  læseværelset,  da  Gomez  traadte  ind.  De  var  for- 
dybede i  danske  blade,  lod  først  som  de  ikke  bemær- 
kede ham,  saa  tilfældigt  op  og  hilste  flygtigt. 

Gomez  kiggede  et  par  amerikanske  aviser  igen- 


234 


nem,  søgte  at  interessere  sig  for  det  forestaaende 
præsidentvalg,  men  formaaede  iitke  at  holde  sine  tan- 
ker samlede.  Det  var  som  der  ustandseligt  løb  en 
uvedkommende  tankestrøm  ved  siden  af  den  egent- 
lige. Synet  af  disse  mennesker,  der  sad  her  og  ig- 
norerede ham,  og  frøs  ham  med  deres  uhøflighed,  og 
som  én  gang  havde  bejlet  til  hans  venskab  og  hans 
indbydelser,  de  splittede  hans  nerver  og  tappede  kræf- 
terne af  ham ;  og  sikkerheden. 

Han  kastede  aviserne  fra  sig  og  greb  et  af  de  illu- 
strerede blade;  det  var  „L'Illustration" . 

Heftet  var  fuldt  af  gengivelser  efter  malerier  paa 
salonen,  og  her  blev  hans  interesse  ganske  udelt  taget 
fangen. 

Hans  næseflige  udspiledes,  han  trak  vejret  dybt : 
Her  var  igen  et  pust  derude  fra. 

Paa  de  to  første  sider  var  det  næsten  lutter  kvinde- 
billeder. 

En  laa  nøgen  lige  vaagnet  op  af  søvnen.  Det  hofte- 
løse  smalle  legeme,  med  den  altfor  slanke  midie  i 
forhold  til  brystets  og  lemmernes  yppighed,  var  en 
protest  mod  antikens  muskuløse  kraft,  m.en  Gomez 
kunde  ikke  faa  sine  ojne  fra  hende.  Hun  var  den 
kvindetype,  som  overkulturens  trætte  mænd  havde 
frembragt.  Hendes  ojne,  der  halvttillukkede  var  ret- 
tede imod  beskueren,  var  lurende  som  spejdende  katte- 
øjne. 

De  fleste  af  kvinderne  var  kokotter  med  stærkt 
understreget  nøgenhed ;  men  der  var  ogsaa  portrætter 

af  damer  med  adelige  navne,  der  med  bevidst,  legitim 
dristighed  stillede  deres  skønhed  til  skue. 

Pablo  havde  bøjet  sig  frem  over  bladet,  med  al- 
buerne mod  bordet  og  hovedet  støttet  i  hænderne ; 
en  stilling,  der  hos  ham  viste,  at  han  ganske  havde 
glemt,  at  han  ikke  var  alene. 

Han  havde  flere  gange  vendt  bladet,  —  paa  den 
næste  side  var  der  en  del  stiliserede  landskaber,  — 
men  han  droges  stadig  tilbage  til  kvinderne. 

Saadanne  fandtes  altsaa  endnu  derude !  Og  han 
sad  her  som  en  fattig,  en  stakkel,  der  blot  kunde  kigge 
igennem  en  sprække  ind  i  rigdommen. 

Med  et  suk  vendte  han  bladet.  Nu  vilde  han  se 
paa  landskaberne. 

Der  laa  et  slot,  en  tempellignende,  hvid  bygning 
imellem  pinjer ;  og  længere  nede  var  et  interieur  fra 
Palazzo  Borghese. 

Ja,  saadan  skulde  man  .  .  .  Det  gav  et  ryk  i  ham, 
og  blodet  jog  ham  saa  voldsomt  op  til  hovedet,  at  han 
et  øjeblik  blindedes. 

Det  sank  lige  saa  hurtigt  tilbage,  og  han  kom  til 
at  ryste.  Han  maatte  knuge  tænderne  i  hinanden,  for 
at  de  ikke  skulde  klapre. 

„Efter  Syndefaldet" ,  af  Hugues  Vernier,  stod  der. 

Paa  en  trappe,  mellem  eksotiske  planter  og  med  en 
ruin  som  baggrund,  sad  to  unge.  Eller  fwn  sad,  næ- 
sien  upaaklædt;  og  han  laa  med  hovedet  i  hendes 
skød. 

Ingen  fejltagelse  var  mulig:    Det  var  Juanitto  og 


236 


Benedicte  Poulsen,  som  de  havde  siddet  paa  marmor- 
trappen den  dag,  han  og  Vernier  overraskede  dem. 

Gomez  stønnede  sagte.  Havde  det  umenneske  da 
hverken  samvittighed  eller  taktfølelse  i  livet ! 

Og  „Syndefaldet"  kaldte  han  det,  og  de  saa  ud  som 
baade  himlens  og  jordens  salighed  var  deres.  Det 
var  som  en  dobbelt  blasfemi. 

Gomez  fik  med  skælvende  hænder  heftet  ned 
under  bordet  og  skar  bladet  ud  med  sin  lommekniv. 

Han  rejste  sig  og  kaldte  paa  sin  vogn. 

Jimmy  var  gaaet  over  paa  posthuset  og  var  ikke 
vendt  tilbage,  fordi  det  var  tidligere,  end  hans  herre 
plejede  at  køre  hjem. 

Gom.ez  tog  selv  tømmen. 

Han  kørte  gennem  Kingstreet,  saa  der  stod  gnister 
af  stenene,  saa  frem  for  sig  med  tæt  sammentrukne 
bryn  og  besvarede  ingen  hilsner. 

Da  han  naaede  udenfor  byen,  drejede  han  ned  ad 
vejen  til  plantagen  „Richmond" ,  der  var  lukket  paa 
siderne  af  tamarindetræer  og  agaver. 

Her  holdt  han  stille  og  tog  billedet  frem. 

Smukke  var  de,  de  to,  det  kunde  ingen  nægte. 

Hvor  havde  det  pigebarn  faaet  det  ydre  fra? 

Det  var  ikke  Bess,  hun  lignede;  skønt  maaske  lidt 
i  udtrykket. 

Bess,  den  djævel,  kunde  se  netop  saa  rørende  selv- 
forglemmende ud !  Men  Anton  Poulsen,  den  danske 
plebejer  —  at  han  kunde  have  saadan  en  datter !  Under- 
ligt at  disse  forbindelser  mellem  hvide  og  lyskulørte 

ofte  frembragte  saa  ejendommeligt  krydrede  skøn- 
heder. 

Han  stak  billedet  i  brystlommen  og  drejede  ud  paa 
vejen  igen.    Han  kørte  fod  for  fod. 

Hele  verden  havde  Hugues  Vernier  berejst  for 
at  finde  et  emne,  der  kunde  friste  ham,  og  saa  kom 
han  her  til  „La  Reine"  og  fandt  det. 

Nu  hang  saa  Juanittos  billede  paa  salonen  i 
Paris;  og  mennesker  fra  alle  lande  stod  om  det  og 
sagde :  Han  er  smuk  den  unge  mand !  Hvor  mon 
Hugues  Vernier  har  fundet  ham?  Han  maa  vist  være 
Spanier;  og  man  kan  se,  der  er  race  i  ham. 

Pablo  blev  grebet  af  en  følelse,  som  han  aldrig  før 
havde  kendt ;  han  mente  selv,  det  var  faderstolthed. 
—  Vernier  havde  endnu  en  gang  faaet  ham  til  at  se 
med  sine  øjne. 

Her  var  altsaa  igen  én  af  slægten,  som  vilde  leve, 
selv  om  han  skulde  dø  som  bestyrer  af  anden  mands 
ejendom.  — 

Efter  en  middag,  hvor  alt  gik  urørt  ud.  lukkede 
Gomez  sig  inde  i  sit  soveværelse;  han  kunde  ikke  se 
sig  træt. 

Han  tog  minderne  frem,  fra  han  selv  var  i  Juanittos 
alder,  og  han  tænkte  paa  Netty.  Og  det  havde  han 
ikke  vovet  de  sidste  aar. 

Nu  raabte  Nannas  stemme  uden  for  døren : 

„Master,  der  er  et  brev  med  et  underligagtigt  fri- 
mærke og  en  stor,  stor  haandskrift." 

„Det  maa  være  fra  Dick,"  sagde  Gomez  hen  for  sig 
og  syntes,  det  var  naturligt,  at  der  netop  nu  kom  brev 

fra  Dick.   De  havde  ikke  skrevet  til  hinanden  de  sidste 
10  aar. 

Men  konvolutten  havde  franske  frimærker,  og  bog- 
staverne i  adressen  var  med  store  snørklede  sving 
som  begyndelsesbogstaverne  i  en  munkefoliant. 

I  selve  brevet  løb  de  sammen  til  kaos.  Gomez 
saa  paa  underskriften ;  der  stod  „Hugues  Vernier" . 

Han  arbejdede  sig  langsomt  og  med  besvær  igen- 
nem et  engelsk,  hvis  ortografi  var  ganske  tilfældig  og 
fantastisk. 

Min  kære  Senor  Gomez! 

Husker  De  det.  vi  saa  paa  Deres  gamle  plantage, 
som  De  slet  ikke  var  stolt  af,  og  som  var  det  smukke- 
ste De  havde?  Vi  saa  to  unge  mennesker,  der  elskede 
for  første  gang  Jeg  glemte  alt  det  indviklede,  som  jeg 
var  rejst  ud  for  at  finde,  for  dette.  Franskmændene 
gør  farcer  over  elskoven,  men  det  er  en  fejl.  Driften 
er  miraklet  i  al  skabningen ;  hvis  den  ikke  var,  kom 
jorden  til  at  løbe  rundt  som  en  tom  karussel.  Jeg  tog 
en  skitse  af  det,  jeg  saa,  og  gjorde  et  maleri  over  det, 
som  blev  ikke  ilde.  En  monsieur  har  købt  det.  Han 
vidste  om  syndefald,  men  ikke,  at  det  kunde  se  ud 
som  dette.  Han  fandt  det  et  pikanteri.  Og  pikanterier 
betales  dyrt  i  Frankrig. 

Jeg  har  vundet  ære  og  guld  for  min  hymne  i  farver; 
selv  her  vil  man  undertiden  opbygges.  Jeg  tager  for 
min  part  æren ;  men  guldet  sender  jeg  til  den,  der  har 
skaffet  mig  det  ind.  Jeg  skriver  til  Dem.  fordi  jeg 
ikke  ved,  om  M.  Juanitto  er  rejst  tilbage  til  Puerto 
Rico;  pengene  er  adresseret  til  ham  og  følger  samtidig. 

80,000  francs  betalte  min  monsieur.  Saa  megen  esti- 
me har  man  endnu  i  Frankrig  for  den,  der  kan  elske 
og  være  skøn.  Jeg  er  glad  overrasket.  Saa  længe  er 
vi  ikke  helt  perdu.  Tro  nu  ikke,  kære  Monsieur,  at 
jeg  har  viklet  mig  ud  til  en  ædel  røver.  Non,  du  tout ! 
Men  jeg  har  ogsaa  min  stolthed.  Den  der  har  øget 
Hugues  Verniers  berømmelse  og  skænket  ham  kunst- 
nerisk tilfredsstillelse,  han  maa  ikke  være  lukket  ude 
fra  Elysium  af  mangel  paa  guld. 

Til  adelsmanden  Pablo  Gomez  fra  kunstneren 

Hugues  Vernier. 

Gomez  læste  brevet  tre  gange,  før  han  forstod  det ; 
saa  krammede  han  det  sammen  i  haanden  og  sagde 
med  smaa  stive  nik,  medens  hans  pupiller  videdes  ud : 
80,000  francs. 

Han  rejste  sig  og  raabte : 

„Nanna,  tænd  i  salen !" 

„Lampen,  Sir?" 

„Ja  og  lysene.    Alle  lysene." 

Han  skubbede  sine  lædertøfler  af  og  tog  sko  paa, 
og  flip  og  slips.  Med  faste  trin  gik  han  ind  i  den  op- 
lyste stue,  vinkede  den  gamle  ud  med  en  haandbe- 
vægelse  og  gav  sig  til  at  gaa  frem  og  tilbage. 

80,000  francs  —  20,000  dollars,  det  var  en  stor  sum 
penge ;  de  kunde  hjælpe  ham  flot  endnu  en  gang.  Ja, 
for  Juanitto  vilde  naturligvis  sætte  pengene  i  „La 
Reine" .  Han  kunde  jo,  om  han  ønskede  det,  over- 
tage det  hele  og  kun  svare  sin  fader  en  afgift.  Pablos 
brystkasse  udvidede  sig;  han  standsede  og  saa  frem 

for  sig.  Paa  den  maade  vilde  han  faa  en  vis  fast  sum 
om  aaret,  og  saa  kunde  han  rejse  —  og  begynde  livet 
forfra.  Han  var  jo  i  virkeligheden  en  mand  i  sin  bedste 
alder.  Naar  han  til  tider  følte  sig  færdig,  saa  var 
det  kun,  fordi  bekymringerne  tappede  livsmodet  af 
ham  og  holdt  ham  nede.  Han  skulde  rette  sig  igen, 
om  dette  kom  i  orden !  Han  skulde  søge  tilbage  til 
den  gamle  Bostonkreds,  og  han  skulde  vise  dem  alle, 
at  Pablo  Gomez  var  ikke  visnet  hen  trods  sin  for- 
visning; han  var  endnu  adelsmand  og  republikaner 
og  forstod  sig  paa  kvinder. 

Kvinder ! 

Han  saa  dem  for  sig,  disse  franske  kokotter,  som 
han  ikke  havde  kunnet  løsrive  sine  øjne  fra.  Han 
saa  deres  vege  yppighed  og  deres  sugende,  graadige 
øjne. 

Og  han  tænkte  paa  de  andre,  verdensdamerne,  med 
den  selvbevidste  dristighed  og  den  forfinede  ynde. 

Han  havde  sit  navn,  sin  spanske  anstand,  sit  ram- 
me vid ;  hvorfor  skulde  han  ikke  endnu  .  .  . 

Han  var  igen  begyndt  at  gaa. 

Eller  han  kunde  indbyde  Dick  og  nogle  af  vennerne 
fra  dengang  til  „La  Reine" .  En  lystyacht  maatte  vel 
kunne  lodses  ind  i  havnen  —  de  skulde  have  deres 
hustruer  og  døtre  med  —  og  saa  skulde  smaaborgerne 
her  igen  faa  noget  at  tale  om.  Ja,  her  havde  han  lidt 
ydmygelserne ;  var  det  ikke  rimeligt,  om  han  blev  her 
og  slettede  dem  ud ! 

Men  saa  maatte  han  blive  paa  „La  Reine" . 

Ogjuanitto!  Juanitto? 

Juanitto  vilde  ægte  Anton  Poulsens  datter,  og  det 
var  underforstaaet  i  Hugues  Verniers  gave. 

Gomez  gik  ind  og  hentede  en  slidt  notitsbog  fra  et 
chatol   i   soveværelset ;    her    stod     hans   gældsposter 
skrevet  op.    Nogle  af  dem  da,  —  for  de  to  sidste  aar 
havde  han  hørt  op  at  notere. 

Det  var  store  summer  han  skyldte  bort,  især  til 
Kaptajn  Furgerson  paa  „Bettys  Hope"  ;  baade  for  laan 
og  varer.  Og  nu  var  vekslen  med  hans  navn  paa  gaaet 
op  til  3000. 

De  80,000  francs,  som  først  havde  forekommet 
ham  saa  stor  en  sum,  de  kunde  rimeligvis  kun  lige 
dække  gælden ;  m.en  saa  var  plantagen  ude  af  drift, 
og  hvad  saa? 

Nej,  men  om  det  kunde  skjules,  at  man  var  kom- 
met til  penge,  saa  vilde  de  længe  kunne  holde  én  fly- 
dende; men  saa  .  .  .  tilsidst  .  .  .  saa  .  .  .  saa  vilde 
Juanitto  staa,  som  han  stod  nu. 

Hvad  var  det,  han  havde  sagt,  den  dag  han  skød 
drengehammen  af  sig  og  talte  som  en  mand?  At  det 
var  svært  ikke  at  kunne  ære  den,  der  var  ens  fader, 
og  som  man  netop  ønskede  at  kunne  se  op  til  og 
tro  paa. 

Gomez  gik  frem  og  tilbage,  frem  og  tilbage. 

Nattebrisen  sang  i  sukkerrørene,  og  lysflammerne 
flakkede  bag  glaskuplerne. 

Gamle  Nanna  stak  hovedet  ind : 

„Massa,  den  er  tolv  nu,  klokken!" 

„Er  den  tolv?" 
•    „Massa  skal  gaa  til  ro!   Jeg  har  tændt  derinde." 

Lucie  Horlyk:  Den  gamle  plantage  16 

„Ja,  jeg  skal  gaa  til  ro." 

„Godnat,  min  Massa !" 

„Godnat,  Nanna." 

Han  gik  med  forstenet,  tomt  ansigt  ind  i  sove- 
værelset, og  hun  lukkede  jalusier  og  skodder  og  sluk- 
kede. 

Saa  listede  hun  hen  og  lyttede  ved  sovekammer- 
døren. 

Oh  Gud,  han  gik  endnu!  Frem  og  tilbage!  Frem 
og  tilbage ! 

Hun  satte  sig  paa  gulvet  med  hovedet  lænet  imod 
dørstolpen.  Nu  blev  skridtene  langsommere;  det  var 
som  hans  fødder  var  blevet  tunge  ,  og  han  havde  svært 
ved  at  trække  dem  'efter  sig.  Undertiden  stod  han 
helt  stille ;  men  lidt  efter  gik  han  igen. 

Nanna  sad  og  stirrede  ud  i  mørket;  og  hun  syntes, 
at  hun  var  ikke  alene.  Missis  Jenny  puslede  uroligt 
om  paa  sine  bløde  sko ;  og  nu  og  da  mødte  hun  hendes 
ojne  gennem  mørket.  Men  hun  blev  ikke  angst  iaften, 
som  hun  plejede ;  hun  syntes,  det  var  saa  trygt  at 
Missis  var  med  ti!  at  vaage  over  ham  derinde. 

Dagen  begyndte  at  lysne,  og  endnu  lød  skridtene. 
Og  saa  blev  der  trukket  skuffer  op  og  revet  papir  itu, 
og  hun  syntes,  hun  kunde  høre  en  sagte  stønnen. 

Oh,  Gud,  det  var  svært  at  være  et  gammelt  neger- 
tyende, dei  maatte  luske  sig  til  at  elske  sit  herskab ! 
For  om  det  saa  havde  gældt  hendes  sjæls  salighed  — 
hun  turde  ikke  spørge  eller  røbe,  at  hun  var  her!  Lure 
—  vilde  han  kalde  det. 

Hun  krummede  sit  gamle,  stive  legeme  sammen 
og  rystede  under  en  taareløs,  fattig  graad. 

Først  da  hun  hørte  ham  øse  badevandet  over  sig, 
listede  hun  ud  og  gjorde  ild  paa. 

Der  var  endnu  ingen  af  tjenerskabet  oppe,  men 
hun  dækkede  bordet  og  lavede  alt  til,  som  om  det  var 
en  naturlig  ting  kl.  5  om  morgenen. 

Hun  stod  med  sin  herres  mundkop  i  haanden,  da 
hun  hørte  hans  skridt  i  salen ;  han  kom  lige  hen  imod 
spisestuen. 

Idet  han  traadte  ind,  var  det,  som  hendes  arme 
blev  slaaet  over;  hun  gav  en  hæs  halslyd,  og  koppen 
faldt  knust  paa  gulvet. 

„Tag  en  anden,"  sagde  Gomez  uden  at  se  op  og 
satte  sig. 

Hun  arbejdede  sig  hen  imod  buffeten;  hun  syntes 
hendes  fødder  var  lænket  sammen,  og  hun  maatte  ro 
sig  frem  med  armene. 

„Kan  du  skynde  dig,  Nanna!    Jeg  skal  til  byen." 

„Til  byen,  min  Master?    Men  ingen  er  oppe  der." 

„Jo.    Det  haster." 

Han  spiste  et  æg  og  sad  og  smuldrede  brødet  imel- 
lem fingrene." 

„Der  er  mangos,  Sir." 

„Ja  der  er  mangos.  Nanna,  naar  jeg  kommer  til- 
bage, skal  du  bringe  et  bud  til  Juanitto." 

„Mig,  Sir?    Gamle  Nanna  forlade  huset?" 

„Ja.  Jeg  ønsker  det  saadan.  Vognen  vil  køre  dig 
til  „Morning  Star",  naar  jeg  kommer  hjem." 

16* 

Han  gik  ud  paa  galleriet  og  fløjtede  paa  heste- 
passeren. 

Nanna  sank  om  paa  en  stol  og  kastede  forklædet 
over  sit  hoved  : 

„Det  er  blevet  hvidt!  Det  er  blevet  hvidt!  Alt 
hans  sorte  haar  er  blevet  hvidt.  Oh,  Gud  i  sin  him- 
mel hjælpe  os,  amen ! 

Allerede  ved  ellevetiden  kørte  vognen  op  for  døren 
igen. 

Nanna  stod  bagved  jalusiet  i  solen  og  kiggede  ud. 
Hun  maatte  bøje  sig  helt  sammen,  fordi  angsten  stak 
som  naale  i  hendes  bryst. 

Jimmy  kørte  hen  i  skyggen  med  vognen,  men  Mr. 
Pablo  blev  staaende  og  saa  sig  om,  som  var  han  paa 
et  sted,  han  aldrig  før  havde  set.  Og  saa  gjorde  han 
det  underligste,  Nanna  nogensinde  havde  set  et  menne- 
ske gøre;  han  gik  hen  til  den  gamle  cisterne,  den  der 
havde  staaet  fra  før  oprøret  og  som  blev  kalket  over 
hvert  aar,  skønt  alt  det  andet  trængte  meget  mere, 
og  han  strøg  sin  haand  hen  over  den,  som  kærtegnede 
han  et  menneske  eller  et  dyr,  han  holdt  af;  og  da  han 
langsomt  gik  op  ad  trappen,  syntes  hun,  at  hans  ojne, 
der  langsomt  gled  hen  over  huset,  de  var  som  øjne. 
der  skulde  til  at  briste. 

Hun  vilde  liste  sig  ud,  men  han  kaldte  paa  hende. 

„Nanna,  vognen  holder  derude.  Kør  over  og  sig  til 
Juanitto,  at  hans  fader  .  .  .  hans  fader  venter  ham." 

„Oh,  Sir,  send  en  anden.  Nanna  kan  ikke  tage 
herfra !" 

„Hvad  mener  du?   Er  du  syg?" 

„Nej,  Sir;  men  ..." 

„Saa  gør  som  jeg  siger.  Det  er  i  arbejdstiden,  og 
han  er  rimeligvis  ude  med  folkene ;  derfor  sender  jeg 
dig.  Du  maa  forklare  ham,  at  ...  at  han  maa  komme. 
Skal  du  ikke  have  hvid  turban  paa?" 

„Jo,  Sir,  jo.  Nanna  skal  nok !" 

Hun  rokkede  besværligt  ud  af  stuen. 

Pablo  Gomez  sad  foran  den  nedslaaede  klap  i  det 
store  gammeldags  chatol,  der  stod  i  hans  soveværelse. 
Paa  det  grønne  filt  i  det  dybe  rum,  der  ellers  dæk- 
kedes af  klappen,  hang  billederne  af  slægten. 

Han  gemte  dem  her,  for  at  lyset  ikke  skulde  viske 
dem  ud. 

Der  var  daguerreotypier  af  Eduardo  og  Fru  Jenny 
fra  deres  ophold  i  Danmark.  Bedstefaderens  øjne  smile- 
de med  frivolt,  sarkastisk  overmod  ind  i  Pablos,  som  vil- 
de han  sige  med  en  let  skuldertrækning:  Ja,  min  kære, 
nu  er  det  din  tur!  Fru  Jenny  havde  haaret  stramt 
skilt  over  panden  med  en  bukkel  ved  hvert  øre.  Der 
var  en  egen  kysk  ynde  over  hendes  let  bøjede  hoved ; 
men  det  stramme  udtryk  om  munden  syntes  i  mod- 
strid med  øjnenes  blide  eftertænksomme  alvor.  Der 
var  et  fotografi  af  hans  fader  og  moder  taget  i  Ponce 
lige  efter  forlovelsen.  De  stod  traditionelt  opstillet 
med  hinanden  under  armen,  og  under  billedet  var 
skrevet  med  en  uøvet  dameskrift :  Juan  og  Rosi  Go- 
mez, 1856. 

Pablo  havde  altid  syntes,  at  Juanitto  lignede  sin 

bedstefader,  men  —  han  tog  gengivelsen  af  Hugues 
Verniers  billede  op  fra  brystlommen  —  nu  kunde  han 
ikke  mere  se  det.  Nej,  Juanitto  lignede  Netty,  lig- 
nede hende,  naar  hun  lagde  sin  kind  imod  hans  mund 
og  sagde :  „Jeg  har  det  saa  godt  hos  dig,  Pab  1"  Men 
—  nej  —  det  var  kun  ansigtets  udtryk,  der  lignede.  .  . 
Hugues  Vernier  havde  ret:  Han  var  en  Gomez  fra 
hoved  til  fod. 

Han  kom  til  at  tænke  paa,  at  Netty  havde  holdt 
saa  meget  af  fortællingen  om  Juanitto,  der  paa  vejen 
til  Ny  Spanien  ombord  paa  „Christobal  Colon"  sang 
ballader  til  eventyrlandets  pris  og  saa  blev  paa  Puerto 
Rico  for  at  forsvare  nybyggerne  imod  Karaiber  og 
straffefangers  mytteri. 

Det  vilde  Nettys  søn  ogsaa  kunne  have  gjort,  og 
hun  vilde  have  straalet  af  moderstolthed  og  sagt: 
Saadan  skal  en  rigtig  Gomez  være ! 

Ja,  saadan  var  det  vel  egentlig,  at  en  rigtig  Gomez 
skulde  være ! 

Pablo  vidste  fra  Onkel  Pedro,  at  Juanitto  kunde 
have  valgt  imellem  de  rigeste  og  smukkeste  piger  i 
Mayaguez,  og  nu  kom  han  hjem  og  vilde  ægte  sorte 
Bess'  datter. 

Han  rejste  sig,  betragtede  endnu  en  gang  længe 
billedet  af  Juanitto  og  Benedicte,  og  rev  det  i  smaa 
stykker.  Saa  saa  han  paa  sit  ur,  gik  tilbage  til  cha- 
tollet, tog  papir  og  pen  frem  og  gav  sig  til  at  skrive ; 
hurtigt  og  energisk  med  store,  stejle  bogstaver,  som 
han  havde  lært  det  i  skolen  hos  Donnovan  Brook. 


247 


Da  han  var  færdig,  læste  han  det  skrevne  igennem, 
saa  op,  og  hans  øjne  blev  igen  fangede  af  bedstefade- 
rens, der  stadig  smilede  overmodigt  og  æggende  haan- 
ligt. 

Han  dyppede  pennen  haardt,  tilføjede  endnu  et 
par  linjer  og  slog  en  tyk  streg  under. 

Juanitto  var  ved  at  ride  hjem  til  frokost,  da  han 
fik  øje  Daa  køretøjet  fra  „La  Reine" . 

Da  han  saa,  det  var  Nanna,  der  sad  under  halv- 
kalechen, red  han  hende  hurtigt  imøde  og  spurgte  • 

„Er  der  noget  galt?" 

„Master,  jeg  er  saa  jeg  ryster  i  knæerne.  Nanna 
ved  ingen  ting.  Naturligvis  ved  Nanna  ingen  ting! 
Men  der  kom  et  brev  med  Evropaposten  igaar;  og 
først  blev  Mr.  Pablo  ligesom  han  skulde  holde  fest, 
og  saa  .  .  .  saa  gik  han  frem  og  tilbage  hele  natten, 
som  om  den  onde  var  efter  ham ;  og  Mrs.  Jennys  øjne 
var  der  i  mørket,  og  vi  saa  paa  hinanden  og  turde  ikke 
spørge;  og  da  han  kom  ind  i  morges  ..." 

Nanna  faldt  sammen  og  græd  hjærteskærende : 

„Master,  jeg  siger  dig,  han  var  blevet  en  gammel 
mand!  Hans  haar  .  .  .  hans  haar  var  hvidt!  Oh  Gud, 
oh  Gud,  hvorfor  har  du  forladt  os?" 

Jimmy  tørrede  øjnene  med  sin  hue. 

„Har  der  ingen  frem.mede  været,  Mr.  Frantzen, 
eller  ..." 

„Ikke  et  menneske.  Sir." 

„Kør  over  og  sig  til  Mr.   Evans,   at  jeg  rider  til 

„La  Reine" ,  at  fader  .  .  ."  Han  vinkede  med  haanden, 

vendte  hesten  og  satte  i  galop  ind  over  marken. 
„Oh,  men  Nanna  .  .  .  Nanna  maa  tilbage!" 
Hun  skreg  det  efter  ham,  som  om  hendes  stemme- 

baand  skulde  sprænges. 

Han  hørte  hende  ikke  -.  og  hun  maatte  hulkende 

køre  videre. 

Juanitto  red,  saa  hestens  bug  laa  langs  jorden; 
samtidig  jog  tankerne  som  stormskyer  gennem  hans 
hoved : 

Skulde  der  gøres  eksecution?  Havde  Kaptajn  Fur- 
gerson  tabt  taalmodigheden?  Eller  havde  der  været 
opgør  imellem  hans  fader  og  Anton  Poulsen?  Havde 
hans  fader  endelig  .  .  .  Eller  var  det  det,  at  han,  Jua- 
nitto, havde  smuglet  penge  til  Nanna?  Eller  skulde 
hans  fader  havde  truffet  Benedicte?  Skulde  hendes 
elskelighed  og  ynde  have  .  .  .  Alle  gisninger  tumlede 
imellem  hinanden,  og  samtidig  holdt  han  instinkt- 
mæssigt sin  hest  oppe  og  vogtede  paa  terrainet  som  en 
jockey  i  et  vædderidt. 

Paa  „La  Reine"  saa  alt  ud  som  sædvanligt.  Solen 
flimrede  imod  den  hvide  cisterne,  og  nerierne  blom- 
strede i  den  fortørrede  lerjord.  Tom  kom  springende 
for  at  tage  hesten  og  dørene  fra  galleriet  til  salen  stod 
aabne. 

Det  grelle  sollys  faldt  paa  maleriet  af  Fru  Netty; 
hun  stod  i  sin  lyserøde  silkedragt  og  smilede,  som 
vidste  hun  noget,  der  var  godt  at  tænke  paa. 

Juanitto  blev  staaende,  til  hans  aandedræt  var  i  ro; 


249 


saa  gik  han  hen  og  bankede  paa  døren  til  sin  faders 
soveværelse.  Der  var  ingen,  der  svarede.  Han  tog  i 
laasen ;  den  gav  efter ;  og  han  traadte  langsomt  ind. 

De  grønne  jalusier  var  lukkede ;  hans  øjne  var 
blændede  af  det  hvide  sollys,  og  først  skelnede  han 
ikke  de  enkelte  genstande. 

Han  glippede  med  øjenlaagene,  hurtigt  og  utaal- 
modigt,  og  saa  saa  han  det. 

Paa  den  brede  himmelseng  midt  i  værelset  laa 
hans  fader.  I  den  højYe  haand,  der  var  strakt  stift  ud 
til  siden,  holdt  han  en  revolver,  og  fra  et  skudsaar  i 
tindingen  var  blodet  dryppet  ned  paa  puden. 

Næsen  var  indfalden,  som  hos  den,  der  har  ophørt 
at  aande ;  og  de  v'dtaabne  sorte  øjne  var  stive  og 
tomme. 

Juanitto  listede  sig  langsomt  og  lydløst  frem  til 
sengen  og  hviskede:    „Død?" 

Saa  tog  han  faderens  tunge,  kolde  haand  imellem 
sine  og  sagde  ømt  som  til  et  barn  og  fuld  af  medliden- 
hed: 

„Stakkels,  stakkels  Far !  Var  der  slet  ingen  anden 
udvej !" 

Han  saa  sig  aandsfraværende  om  i  værelset  — 
siden  han  var  kommet  hjem  fra  Mayaguez,  havde  han 
ikke  været  her  —  hans  øjne  faldt  paa  billederne  i 
pulten,  og  ogsaa  hans  blik  blev  fastholdt  af  Eduardos 
smukke,  fintskaarne  træk  med  det  spottende  drag  om 
munden. 

Saa  opdagede  han  brevet,  som  laa  med  udskrift  til 
ham,  tog  det  og  lukkede  chatolklappen  til. 


250 


Han  syntes,  det  var,  som  der  kom  noget  ondt  der- 
inde fra. 

Han  gik  ud  og  sendte  Tom  efter  Fysikus  Borch, 
vred  nøglen  om  i  døren  til  soveværelset,  satte  sig  i  en 
af  de  gamle,  mørke  gyngestole  i  salen  og  læste : 

„Min  søn  Juanitto ! 

Nu  da  jeg  er  ved  at  slette  mig  selv  ud  af  de  leven- 
des rækker,  var  der  et  og  andet,  jeg  kunde  have  lyst 
til  at  sige  dig.  Men  jeg  synes,  det  er  fejgt  at  blive 
følsom,  fordi  man  skal  til  at  dø,  og  jeg  vil  ikke  søge 
at  vække  en  sympati,  som  jeg  ikke  har  fortjent. 

Du  husker  nok,  at  Mr.  Vernier  omfattede  dig  og 
dit  ydre  med  særlig  interesse?  Du  var  imidlertid  saa 
afvisende  overfor  hans  forsøg  paa  at  komme  i  venlig 
kontakt  med  dig,  at  han  maatte  nøjes  med  at  tage  en 
skitse  af  dig  uden  dit  vidende. 

Han  har,  skriver  han  til  mig,  „gjort  et  maleri  over 
den,  som  er  ikke  ilde" .  Det  maleri  har  skaffet  ham 
megen  ære.  hvilket  han  sætter  pris  paa,  og  80,000 
francs,  som  han  ingen  brug  har  for,  og  som  han  siger 
retmæssig  tilkommer  dig,  da  du  er  skyld  i,  at  han  fik 
den  inspiration,  som  han  var  rejst  verden  rundt  efter. 
En  anvisning  paa  St.  Thomæ-bank,  lydende  paa  denne 
sum,  vil  du  kunne  afhente  paa  posthuset. 

Min  første  tanke  var,  jeg  tilstaar  det,  at  faa  dig  til 
at  sætte  pengene  i  „La  Reine" ,  saa  vi  igen  kunde 
komme  paa  fode ;  men  ved  at  gennemse  mine  gælds- 
poster kom  jeg  til  det  resultat,  at  det  vilde  kun  være 
en  galgenfrist. 

Inat  kæmpede  min  forfængelighed  og  min  ulyst  til 
at  trække  mig  ud  af  det  hele  med  min  —  ja,  tilgiv 
mig,  med  min  sent  vaagnede  faderfølelse. 

Da  dagen  gryede,  havde  den  sidste  vundet  sejr. 

Først  overbeviste  jeg  mig  i  en  samtale  med  Frant- 
zen —  jeg  lod  som  det  gjaldt  en  ven  —  om,  at  de 
penge,  du  faar,  er  dine  —  helt  uafhængigt  af  mit. 
Dernæst  tog  jeg  op  til  byfogeden  og  meddelte  ham,  at 
jeg  var  insolvent,  da  min  gæld  oversteg  mine  værdier ; 
og  at  jeg  derfor  erklærede  mig  fallit.  Han  troede,  jeg 
var  blevet  gal,  og  forsikrede  mig,  at  mine  kreditorer 
aldeles  ikke  havde  rørt  paa  sig  - —  officielt  (privat  har 
de  ikke  skaanet  mig),  og  han  vilde  overtale  mig  til  at 
søge  sagen  ordnet  ved  akkord ;  men  jeg  stod  fast  paa 
mit,  og  nu  gaar  „La  Reine"  og  „Lillians  Garden"  med 
indbo  og  det  hele  til  tvangsauktion. 

Da  ingen  har  penge,  vil  budene  blive  smaa ;  du 
melder  dig  som  køber,  og  det  er  det,  der  har  gjort  mig 
stærk  i  min  beslutning,  og  det  der  skal  føre  min  haand 
sikkert,  naar  jeg  sætter  revolvermundingen  mod  pan- 
den, at  „La  Reine"  skal  igen  blive  det,  den  var,  et  vær- 
digt hus  for  en  gammel  ædel  slægt. 

Husk  vel  paa  det :  Min  gæld  vedkommer  ikke  dig. 
Og  de  mænd,  som  har  forstrakt  mig  med  penge,  de 
har  faaet  fuld  valuta  ved  det  privilegium  at  kunne 
kalde  mig  deres  ven.  —  Skulde  du  høre,  at  Silvany 
Pretty  lider  nød,  beder  jeg  dig  understøtte  hende  og 
ligeledes  sørge  for  hendes  søn." 

Længere  nede  paa  siden  stod  der,  markeret  med 
en  understregning: 

„Maaske  finder  du,  Juanitto,  at  det  er  fejgt  at 
trække  sig  ud  af  spillet,  naar  croupieren  har  raget  de 
sidste  dubloner  til  sig,  men  jeg  skal  sige  dig: 

En  Gomez  kan  dø,  men  han  kan  ikke  leve  uden 
ære! 

Til  min  søn  Juanitto  fra  hans  fader 
Pablo  Gomez  de  la  Vara." 

„Fader,  fader!"  Juanitto  rejste  sig  og  gik  langsomt 
frem  og  tilbage.  „Hvor  er  du  dig  selv  lig  til  det  sidste. 
Du  berøver  dig  selv  livet  som  en  helt  og  bedrager  dine 
skyldnere  og  lyver  for  din  søn.  Nej  —  det  er  ikke 
for  mig,  at  du  ofrer  dig!  Maaske  har  du  troet  det' 
Nej,  det  er  gudebilledet,  som  denne  gangkræver  blod." 

Da  fysikus  havde  konstateret  døden,  vendte  han 
sig  hurtigt  imod  Juanitto  og  sagde : 

„Jeg  skriver  hjærteslag  som  dødsaarsag.  Han  var 
dog  i  mange  aar  min  gode  ven,  og  det  gør  vi  gerne  i 
saadanne  selvmordstilfælde,  hvor  der  ikke  kan  blive 
tale  om  assurancesvig  eller  anden  ulovlighed." 

„Bliv  ikke  vred,  Mr.  Borch,  men  jeg  vil  nødig  have, 
at  dette  skal  dækkes  med  en  usandhed.  Jeg  synes 
ikke  det  behøves." 

„Bevares!  Som  De  vil!  Men  saa  maa  her  finde 
legalt  ligsyn  sted ;  politiet  maa  underrettes.  Og  har 
De  tænkt  paa,  unge  Herre,  at  Deres  fader  vil  komme 
i  jorden  uden  kirkeceremoni  og  uden  præst?" 

„Fader  levede  uden  kirke  og  præst;  saa  han  kan 
ogsaa  begraves  uden." 

„Ja,  ja,  bevares !  Fra  min  side  var  det  kun  en 
hensynsfuldhed !" 

Da  fysikus  havde  tilbagelagt  strækningen  fra  „La 
Reine"  til  clubben,  var  det,  som  en  orkan  havde  blæst 
det  ud  over  øen:  Mr.  Gomez  har  skudt  sig!  Gomez 
fra  „La  Reine"   har  skudt  sig! 

Negrene  strøg  afsted  paa  bare  fødder  midt  i  ar- 
bejdstiden for  at  bringe  nyheden  videre,  for  at  være 
de  første  til  at  fortælle  den  og  nyde  forfærdelsen  og 
overraskelsen. 

Paa  værftet  foran  det  gamle  fort  var  der  fuldt 
som  paa  kongens  fødselsdag. 

De  Danske  samledes  i  en  gruppe  i  skyggen  af  post- 
huset. 

„Er  det  ikke  forfærdeligt!"  „Nu  kunde  han  altsaa 
ikke  faa  dem  til  at  punge  ud  mere !"  „Men  tænk  — 
det  mod !"  „  Uh  ja" ,  sagde  Fru  Martens  irriteret,  „ar- 
rogant til  det  sidste!"  „Ja,"  Ullivarius  saa  frem  for  sig 
med  sine  nærsynede  øjne,  „som  han  var,  maatte  han 
sige:    hellere  dø  end  dukkes!" 

Om  eftermiddagen  lukkede  Juanitto  sig  inde  oppe 
paa  sit  værelse.  Han  hørte  vognrummel,  skridt  af  folk 
der  kom  og  gik,  og  Mr.  Frantzens  og  Kaptajn  Furger- 
sons  ophidsede  stemmer. 

Ved  solnedgangstide  kørte  han  ind  til  sin  bedste- 
moder for  personligt  at  meddele  hende  det  skete. 

Hun  sad  imod  sædvane  i  „salen" ,  hyllet  i  sort 
og  omgivet  af  kvinder,  der  snøftede  og  tørrede  øjne. 

Da  Juanitto  traadte  ind,  bad  hun  dem  gaa  oven- 
paa ;  saa  vendte  hun  sig  imod  ham,  knyttede  de  ufor- 
melige hænder  foran  hans  ansigt  og  hvæsede  hæst : 

„Og  saadan  vogter  du  din  faders  eftermæle?  Du 
mener  altsaa,  at  han  —  min  søn,  dattersøn  af  den  for- 
nen.ste  mand  i  Mayaguez  efter  guvernøren  —  at  han 
skal  stedes  til  hvile  uden  klokkeringning  og  uden  pro- 
cession." 

„Bedstemoder  —  faders  selvmord  kunde  jo  dog  al- 
drig være  blevet  skjult." 

,.Jo,  jo,  til  efter  begravelsen !  Du  kunde  have  be- 
talt folkene  for  at  tie  eller  lukket  dem  inde.  .Aldrig, 
aldrig  vil  jeg  overleve,  at  min  søn  er  puttet  i  jorden 
som  en  hund!  Ud  med  dig!  Bort  herfra!  Du  har 
ingen  hjærte  for  en  ulykkelig!" 

Om  aftenen  sad  Juanitto  i  den  store,  halvmørke 
sal.  Fuldmægtigen,  der  paa  skifterettens  vegne  havde 
skullet  forsegle  huset,  havde  kun  gjort  det  rent  pro- 
forma. 

Juanitto  gennembladede  en  del  af  sin  faders  pa- 
pirer. Ude  fra  køkkengangen  og  baggaarden  lød  et 
ensformigt  graadkor ;  baade  husets  folk  og  kvinder 
fra  negerbyen  var  forsamlede. 

Ustandseligt  havde  deres  tonløse  klager  lydt,  siden 
han  kom  hjem  fra  byen ;  han  hørte  den  næsten  ikke 
mere  —  kun  som  en  borende,  pinende  smerte  et  eller 
andet  sted. 

Juanitto  havde  bøjet  ansigtet  ned  imod  sine  arme 
og  lod  tankerne  flakke  som  de  vilde.  Han  følte  sig  saa 
haabløst  ensom,  og  længslen  og  tomheden  gnavede 
i  ham 

Havde  han  endda  kunnet  sørge;  men  han  kunde 
ikke. 

Han  løftede  langsomt  hovedet. 

Hovslag? 

De  kom  fra  markvejen ;  han  syntes  han  kendte 
dem.  Blodet  jog  op  i  hans  blege  kinder;  han  rejste 
sig  med  et  sæt,  lyttede,  slog  døren  op  til  galleriet  og 
var  i  spring  henne  ved  trappen, 

„Benedicte !" 

Som  gennem  en  ramme  saa  han  hende.  Foran 
døren,  der  nedenfor  trappen  førte  ud,  sad  hun  paa 
Junky. 

Hun  havde  en  kort,  lysprikket  kjole  paa,  ingen  hat, 
og  haaret  stod  i  et  forblæst  pur  om  hovedet. 

„Juanitto !" 

Hun  lod  sig  glide  ned  i  hans  arme,  knugede  sig 
ind  imod  ham  og  hviskede : 

„Jeg  maatte  jo  komme !   Jeg  maatte  jo  komme !" 

Hesten,  der  lige  var  fanget  ind  fra  græsstykket, 
havde  hverken  saddel  eller  hovedtøj  paa,  kun  en 
grime.  Da  den  mærkede,  at  den  var  fri,  gjorde  den 
et  sidespring  og  satte  tilbage  over  marken. 

„Den  maa  gerne  løbe !"  sagde  Benedicte  og  smi- 
lede gennem  taarer : 

„Fader  kommer  og  henter  mig." 

„Benedicte  —  at  det  virkelig  er  dig!  Kom  med  og 
lad  mig  se  dig  rigtigt !" 

Han  førte  hende  op  ad  trappen  og  ind  til  lampen. 

„Stakkels  lille  pige,  saa  tynd  hun  er  blevet!" 

„Vi  har  haft  det  saa  svært!  Moder  har  været  me- 
get syg,  og  bliver  vist  aldrig  rask  mere." 

„Og  saa  bleg  og  saa  sort  under  øjnene!" 

Hun  glippede  for  at  holde  taarerne  borte. 

„Men  saa  elskelig  ser  hun  ud !  At  du  kom,  Bene- 
dicte, netop  nu,  da  jeg  var  saa  knugende  ene!" 

„Det  følte  jeg.  Jeg  kunde  mærke,  at  du  trængte 
til  mig." 

„Hvad  var  det,  du  sagde  om  din  fader?  Ved  han, 
at  du  er  her?" 

„Ja,  da  forvalteren  fra  „Perle"  og  Planter  Person 
havde  fortalt  os  om  alt  det  sørgelige  her  var  sket,  og 
fader  stod  og  nikkede  hen  for  sig  og  mumlede :  Saa 
indhentede  straffen  ham  dog!  saa  raabte  jeg,  helt  ude 
af  mig  selv :  „Fader,  nu  gaar  jeg  til  ham,  enten  jeg 
maa  eller  ej !"  Og  da  jeg  jog  afsted  paa  Junky, 
raabte  han  efter  mig  —  og  de  to  fremmede  stod  ved 
siden  af :    „Jeg  kommer  og  henter  dig  med  vognen  !"  " 

„Benedicte,  kom  med !    Du  skal  se  fader." 

Hun  greb  angst  om  Juanittos  haand ;  men  han  førte 
hende  ind  i  soveværelset.  De  stod  tavse  og  saa  paa 
den  døde.  Benedicte  foldede  sine  hænder  og  bevæ- 
gede læberne. 

Nanna  sad  bojet  sammen  paa  gulvet,  lænet  mod 
sengen ;  og  hun  stirrede  paa  de  to  unge  med  øjne  som 
en  gammel,  syg  ulvinde. 

Benedicte  nikkede  mildt  til  hende;  og  hun  og 
Juanitto  gik  langsomt  ud  igen. 

„Juanitto"  —  Benedicte  sagde  det  angstfuldt  spør- 
gende og  lagde  sin  haand  imod  hans  bryst,  „er  det  rig- 
tigt mod  ham,  at  du  gør  mig  til  din  hustru?" 

„Ethvert  menneske  maa  staa  til  ansvar  for  sit.  For 
mig  er  det  rigtigt.  Vi  kan  ikke  tænke  med  hinandens 
tanker,  og  vi  kan  ikke  følge  vore  forfædres  leveregler, 
alene  af  den  grund,  at  tiden  bestandig  gaar  frem.  Jeg 
har  tænkt  saa  meget  over  det.  Min  fader  ligger  derinde 
som  offer  for  en  slægtstradition,  der  til  nød  kunde  hol- 
des oppe  i  øens  stortid,  men  som  jeg  lige  saa  lidt  vil 
holde  liv  i,  som  jeg  vilde  gaa  rundt  med  min  salig 
navnes  silkehoser. 

Vi  skal  være  mennesker,  Benedicte  —  gode  men- 
nesker, og  ærlige  mennesker.  Men  vi  skal  ikke  være 
det,  fordi  vi  hedder  Gomez  og  stammer  ned  fra  en 
general,  der  døde  i  Castilien  for  400  aar  siden.  Vi 
skal  være  det,  fordi  —  fordi  vi  kan  ikke  andet,  og 
fordi  saa  mange  lider  ondt  og  trænger  til  os." 

Benedicte  lagde  sin  haand  over  hans  mund.  „Alt 
det  er  vist  rigtigt ;  men  du  maa  ikke  tale  om  det  som 
en  ringe  ting  at  være  kommet  af  en  gammel,  anset 
slægt.  Hvad  det  er  værd,  føler  den  bedst,  som  ikke 
er  det." 

„Benedicte,"  Juanitto  saa  ned  i  hendes  alvor- 
lige øjne  med  et  pludseligt  smil,  der  var  skælmsk  og 
ømt  og  drengeungt,  „du  skal  blive  en  stammemoder! 
Kan  du  ikke  nøjes  med  det?" 

Hun  lo  sagte;  og  saa  saa  de  forskrækkede  paa  hin- 

Lucie  Horlyk:  Den  gamle  plantage.  .  17 

anden  og  talte  ikke,  fordi  det,  deres  hjærter  var  fulde 
af,  maatte  ikke  siges  nu. 

De  stod  midt  paa  gulvet  og  følte  hinandens  hjærter 
slaa 

„Nu  kommer  din  fader,"   hviskede  Juanitto. 

„Ja,  nu  komm.er  han." 


Da  Anton  Poulsens  blanklakerede  dobbeltvogn 
kørte  frem  foran  trappen,  stod  Juanitto  paa  det  neder- 
ste trin  og  sagde:  „Tak,  fordi  De  vilde  komme!' 

Anton  Poulsen  var  i  sort  frakke  med  handsker  paa 
hænderne  og  pustede  lidt  kortaandet,  da  han  steg  op 
ad  trinene  til  galleriet. 

Her  standsede  han  og  sagde : 

„Ja,  saa  blev  det  Anton  Poulsen,  der  kom  til  „La 
Reine" .  Benedicte  er  jo  mit  eneste,  og  hun  sygner  hen 
for  mig.  Men  det  vil  jeg  sige  Dem,  havde  jeg  ikke 
samtidig  med  dødsfaldet  hørt  om  fallitten,  saa  havde 
jeg  ikke  kunnet,  selv  om  det  havde  gældt  hendes  liv." 

Juanitto  gjorde  en  modløs  bevægelse  med  skuldre- 
ne, som  vilde  han  sige :  Igen  dette  pineri ! 

Inde  i  salen,  støttet  mod  en  af  de  højryggede  stole, 
stod  Benedicte  og  saa  beklemt  hen  mod  døren. 

„Naa,  der  er  du?"  sagde  hendes  fader,  da  han 
traadte  ind ;  og  han  fik  et  smil  i  øjenkrogene,  som  hun 
i  mange  maaneder  ikke  havde  set. 

Hun  grebes  af  en  følelse,  som  om  hendes  bryst 
maatte  sprænges,  hvis  hun  ikke  fik  luft  for  alt  det,  der 
brusede  igennem  hende-,  alt  det,  der  fik  hendes  pulse 

til  at  hamre,  som  gjorde  hende  saa  rig,  saa  ydmyg,  saa 
jublende  glad,  saa  angst  og  stolt;  og  hun  kastede  sig 
om  sin  faders  hals  og  brast  i  graad. 

„Lille  barn!  Lille  barn!"  mumlede  han  og  klap- 
pede kejtet  hendes  haar. 

Saa  rømmede  han  sig,  pudsede  heftigt  næse  og 
vendte  sig  til  Juanitto : 

„Sig  mig  nu  ærligt,  hvad  er  meningen  med  Deres 
faders  fallit?" 

Juanitto  tøvede  lidt,  og  den  anden  føjede  til : 

„Tal  nu  rent  ud,  som  De  vilde  det  til  en  ven." 

Juanitto  kæmpede  en  stille  kamp ;  han  vilde  helst 
have  tiet  med  den  ordning,  faderen  havde  tænkt  sig; 
men  paa  den  anden  side,  nu  skulde  der  klarhed  i 
sagerne ;  og  han  tog  brevet  frem  fra  sin  brystlomme 
og  rakte  ham  det. 

Poulsen  læste  det  flere  gange  igennem,  saa  •saa 
han  op  og  sagde :  „Naa  saadan !" 

Juanitto  forstod  tonefaldet  og  rødmede. 

„Og  hvad  vil  De  nu  gøre,  Mr.  Juanitto?" 

„Jeg  ved,  hvad  jeg  vil  gøre;  men  jeg  vil  gerne 
høre  Deres  raad." 

Anton  Poulsen  rejste  sig  og  lagde  myndigt  haaii- 
den  paa  bordet : 

„Jeg  vil  raade  Dem  til  at  betale  de  herrer  alt  hvad 
de  har  skriftlig  fordring  paa.  Ikke  en  cent  vilde  Jeg  i 
Deres  sted  have  at  takke  dem  for.  Saa  er  konkursen 
hævet,  og  De  staar  gældfri  med  en  plantage,  der  er 
ude  af  drift." 

„Ja,  men  jeg  kan  arbejde,  og  vi  kan  spare  " 

Anton  Poulsen  nikkede  hen  for  sig. 

„I  er  unge,  I  kan  arbejde,  og  I  kan  spare." 

Han  gjorde  et  lille  ophold,  saa  føjede  han  til : 

„Og  jeg  er  her 

Alt  hvad  der  er  mit,  bliver  jo  Benedictes  en 
gang." 

Han  stak  den  højre  haand  ind  paa  brystet  og  sagde 
med  et  blik  som  en  selvhersker,  der  ser  ind  i  den 
fremtid,  han  har  bygget  op  for  sine  efterkommere: 

„Engang,  naar  jeg  ikke  er  mere,  saa  vil  det  hedde : 
Mr.  og  Mrs.  Gomez  til  „Judiths  Hill" ,  „La  Reine"  og 
„Lillians  Garden" ." 

Benedicte  og  Juanitto  saa  paa  det  firskaarne,  tunge 
ansigt,  der  lyste  forklaret,  som  naar  aftenrødens  sol- 
glød forskønner  et  fattigt,  øde  landskab ;  og  de  saa 
ind  i  hinandens  øjne  og  smilede. 

De  forstod  de  andres  tænkesæt ;  men  altid  var  det. 
som  de  kom  til  at  staa  udenfor  og  alene  med  deres. 

Juanitto  lukkede  sin  arm  sammen  om  Benedictes 
hals,  støttede  sin  pande  imod  hendes  haar  og  hviskede : 

„Gud  ske  lov,  at  jeg  igen  har  mit  „Lillians  Gar- 
den"." 

serinde    0. 

—  —  —         II.  Nihilisten  0. 

A.  Norgaard:  Onkels  mange,  mange  Penge,  Fort.  .  .  3. 

Johs.  Pal.-MUller:  Gennem  Æventyret,  Fort 2. 

J.  Ravn-Jonsen:  Hjemstavnsfolk,  Fort 2. 

—  Skyggens  Børn,  Fort 2. 

P.  A.  Rosenberg:  Byen  ved  Havet,  Skuespil 2, 

—  Politik,  Skuespil 2. 

Henrik  Scharling:  Norsk  Idyl 2. 

D.  Speckmann:  Hedens  Søn,  Fort 1. 

M.  F.  Sødring:  De  fjerne  Stemmer 6. 

Carl  Thrane:  Fra  Hofviolonernes  Tid 5. 

F.  Tolstrup:  Solvang,  Fort.,  4.  Oplag 3. 

Vald.  Vedel:  Holger  Drachmann   (Mennesker  I).... 

H.  Wulff:  Da  Fjenden  var  i  Landet 2. 

„Schønbergs  Haandbog",  Et  Universalbibliotek  i  eet 

„UNDER  TROPESOL" 

.  .  .  Det  har  aabenbart  været  Forfatterinden 
mere  om  Indholdet  end  om  Formen  at  gøre. 
Det  er  det  første,  som  fængsler  saa  stærkt  og 
gør  denne  Bog  til  en  ualmindelig  underhol- 
dende Bog,  og  ogsaa  til  en  kundskabsberigende. 
J.  C.  i  „Berlingske  Tidende". 

Man  har  under  Læsningen  lært  levende  Men- 
nesker at  kende  i  et  ejendommeligt  Milieu.  Man 
foler  sig  overbevist  om,  at  netop  i  disse  Om- 
givelser, under  disse  Forhold  lever  netop  de 
Mennesker,  der  her  er  fortalt  om.  Denne  Aner- 
kendelse fortjener  Fru  Hørlyks  Bog  fuldt  ud. 
F.  v.J.  i  „Nationaltidende". 


Det  er  det  specielt  vestindiske  —  Lyset,  Farverne,  Livet,  Interiørerne 
fra  Hjemmene  etc,  der  vil  interessere  Læserne.  —  Forf.  er  saa  nøje  for- 
trolig med  Forholdene  dér,  at  hun  kaster  Strejflys  over  vestindiske  Til- 
stande, der  fængsler  os  dobbelt,  fordi  de  i  al  deres  Fremmedartethed  dog 
er  Ramme  om  Damer  og  Herrer,  der  taler  vort  danske  Sprog.  Man  har 
Fornemmelsen  af  selv  at  befinde  sig  i  Vestindien.  „Politiken". 


„FRA  (JENERAL&PERNØRENS  DAGE" 

Fortælling  fra  Dansk  Vestindien. 

.  .  .  spændende  og  underholdende  fra  først  til  sidst.    Forf.  har  aaben- 
bart et  stort  og  decideret  Talent  ...  F.  Bauditz  i  „Nationaltidende". 

Det  er  en  sikker  og  dygtig  Bog.    Forf.  Iagttagelsesevne  er  saa  stærk, 
hendes  Kultur  og  Overlegenhed  betydelig. 

Jul.  Clausen  i  „Berl.  Tid." 

.  .  .  livfuld  og  fængslende,  en  meget  under- 
holdende Bog  —  det  er  Karakter-  og  Typeteg- 
ning af  Rang.  Som  dens  Forgænger  sjælden  i 
dansk  Litteratur.        V. Rørdam  i  „København". 

Fru  Hørlyk  vil  sikkert  med  denne  Bog  ero- 
bre sig  mange  Læsere.    „Social-Demokraten". 

„F.  G.  D."  hører  til  de  —  ikke  mange  — 
talentfulde  Bøger,  som  bliver  staaende. 

„Dannebrog". 

Med  denne  Bog  er  Fru  Hørlyk  ubestridelig 
naaet  frem  i  første  Række  af  vore  kvindelige 
Forf.,  oven  i  Købet  med  et  Særpræg,  som  gor, 
at  næppe  nogen  anden  kan  jævnfores  nici 
hende.  S.  Kjeldskov  „Generaikorr." 


GENERALGUVERNØRENS 
DAGE 

ftF   LUClE  HØRLYK      fl*. 

